
1858 metų vasario mėnesio 11 dieną ant Massabielle 
uolos Liurde pasirodė keturiolikos metų mergaitei, Ber- 
nadetei Soubirous, šviesos apsupta Moteris. Ji sakė, esą 
reikia šioje vietoje pastatyti Viešpačiui Namus, reikia 
procesijomis keliauti į šiuos Namus ir melstis už nusi- 
dėjėlius. Reginys kartojosi. Žmonės skubėjo prie uolos, 
matė klūpančių rožančium rankoje mergaitę, girdėjo ją 
kalbančią, bet patys nieko neregėjo. Bažnyčia ilgai ty- 
lėjo šio įvykio akivaizdoje. Tik po 20 metų kardinolai ir 
vyskupai, miniomis vedini, pradėjo keliauti į Liurdą ir 
klupti prie Massabielle uolos, pašvęstos antgamtės pra- 
siveržimu į liūdną mūsų istoriją. Po Bernadetės ranko- 
mis prasimušęs nuostabus šaltinis virto Naujojo Testa- 
mento Siloės tvenkiniu, kur sveikatos jieško tūkstančiai 
sergančiųjų. 

Jau ištisas amžius praslinko po šių regėjimų. Tačiau 
krikščionija jų nepamiršo. Ššimtmetę jų sukaktį ji rengia- 
si minėti ne tik požemine bazilika, bet kelionėmis ir mal- 
domis, apmąstymais ir susikaupimais, gailestingais dar- 
bais ir aukomis. Liurdo apsireiškimai priartina aną Švie- 
siąją Ponig prie mūsų, ir mes, paliesti jos spindulių, pra- 
šome ją, kaip ir Bernadetė ją prašė pastarojo regėjimo 
metu: “Pasakyk mums savo vardą“! 

Kas yra ši Moteris, sujudinusi visą krikščioniškąjį 
pasaulį savu švystelėjimu? Kas yra ši Naujoji Jieva, be 
kurios žmonija žemėje jaustųsi taip lygiai vieniša, kaip 
vienišas jautėsi Adomas rojuje (plg. Gen. 2, 18)? Kas yra 
ši socia Christi — Kristaus Padėjėja Jo atpirkimo žygyje? 

Skaitytojo turima knyga ir yra mėginimas į šiuos 
klausimus atsakyti. Jos autorius, tačiau, prisipažįsta, kad 

rašyti apie Mariją nėra lengva. Ne todėl, kad stigtų me- 
džiagos ar kad patys klausimai būtų ypatingai painūs. 
Sunku yra todėl, kad kiekvieną, kuris imasi šios rūšies 
darbo, tyko vienas didelis pavojus: aukštinant Mariją, 
nužeminti Kristų. Krikščionybėje "vienas yra Dievas, 
vienas taip pat Tarpininkas tarp Dievo ir žmonių — 
Žmogus, Jėzus Kristus“ (1 Tim. 2, 5). Tai pagrindinė tie- 
sa, kurios negalima pamiršti arba aplenkti. Kiekvienas 
Marijos apmąstymas, kuriame Jėzus kaip vienintelis 
Tarpininkas sumenkėja arba net visiškai išnyksta, da- 
rosi neteisingas, net jeigu jis būtų lydimas ir kilnaus 
pasiryžimo pagarbinti Jo Motiną. "Jokios kitos pagarbos 
Marija labiau netrokšta ir jokia kita jai labiau nepatin- 
ka, kaip ta, kad mes Jėzų tikrai pažintume ir pamiltu- 
me“.* Tuo tarpu nevienam marijologiniam veikalui ga- 
lima prikišti, kad, jį skaitant, Marija auga, o Kristus ei- 
na mažyn. 

Autorius žinojo šį pavojų, todėl savo knygoje sten- 
gėsi apmąstyti Mariją ne skyrium pačią vieną, bet įjung- 
tą į visą išganymo tvarką: kaip pirmą atpirktąjį žmo- 
gų, kaip reiškėją žmogiškojo įnašo į pasaulio gelbėji- 
mą, kaip patyrusiąją atpirkimo pilnatvės. Marija, toji 
Aušros Žvaigždė, spindi juk ne iš savęs: ji spindi Kris- 
taus šviesa. Todėl ankštas jos įjungimas į Kristaus pa- 
šaukimą buvo pirmoji mintis, kuri vedė autoriaus plunks- 
ną. Iš kitos pusės, autorius mėgino suprasti Mariją ry- 
šium su žmonija, kuriai ji atstovavo Nazarete angelo 
akivaizdoje, Jėruzalės šventykloje, Kalvarijos kalne po 
kryžiumi ir kuriai ji tebeatstovauja amžinojoje savo gar- 
bėje. Marija nėra vienas moteriškasis asmuo tarp dau- 


*) Pop. Pijus X, encikl. Ad diem illum laetissimum, 1904 m, vas. 2 d. 


gybės kitų: ji yra Viešpaties Išrinktoji eiti tam tikrai tar- 
nybai; ji yra viešoji Asmenybė, veikianti vardu to, ku- 
rio reikalui yra paskirta, šiuo atveju — žmonijos. Vie- 
šasis ir visuotinis Marijos pobūdis buvo antroji mintis, 
apsprendusi autoriaus apmąstymų eigą. 

Šis tad dvejopas Nazareto Mergaitės ryšys — su 
Kristumi bei su žmonija — ir yra padėtas į skaitytojo 
turimos knygos pagrindus. Marija esmingai yra Naujoji 
Jieva, vadinasi, Padėjėja tiek Kristui, kaip Motina Jo san- 
tykiuose su žmonija, tiek žmonijai kaip jos Atstovė Vieš- 
paties akivaizdoje. Čia glūdi asmeninė jos didybė ir vi- 
suotinė jos reikšmė. Sykiu tačiau čia yra ir jos vaidmens 
ribos, nubrėžtos Naujojo Adomo — Kristaus kaip visos 
kūrinijos Pirmgimio (plg. Kolos. 1, 15). Autorius tiki, kad 
savo apmąstymuose šių ribų jis nėra peržengęs; ir kad 
jo knygoje esanti Marijos būties bei veiklos sklaida es- 
mėje yra ne kas kita, kaip Dievo-Kūrėjo ir Dievo-Atpir- 
kėjo didybės pabrėžimas. Vadindama Mariją "Kūrėjo 
plano įvykdymu“, bizantiškoji liturgija kaip tik ir krei- 
pia mūsų dėmesį pirmiausia į šio plano Autorių, kurio 
žodžiu Nazareto Mergaitė buvo pašaukta būti Viešpaties 
Tarnaite. Tai yra gairė kiekvienam marijologiniam svars- 
tymui. Jos apspręstas buvo ir šios knygos autorius. 

Būdami Marijos žemės augintiniai, mes garbiname 
Dievo Motiną jau nuo pat senovės. Aušrinės giedojimai, 
rožančiaus pamėgimas, gegužinių pamaldų išvystymas, 
Nekaltojo Pradėjimo minėjimai yra regimi ženklai gilios 
mūsų meilės Marijai. Užtat daros kiek nuostabu, kad lie- 
tuviškoji mintis nėra ėjusi lietuviškosios širdies keliu: 
religinėje savo literatūroje neturime nieko, kas liudytų, 
kad Nazareto Mergaitę mes ne tik garbiname, bet ją ir 
mąstome. Juk jeigu jau kiekvienas šventasis turi Baž- 

nyčioje tam tikrą misiją, pralaužiančią privatinės jo sri- 
ties ribas, tai tuo labiau tokią misiją turi Marija. Bet 
jeigu taip, tuomet neužtenka krikščionims tik prieš ją 
nusilenkti; reikia ties ja ir susimąstyti. Liurdo apsireiški- 
mų sukaktis kaip tik yra didelė paskata atkreipti mūsų 
mintį į tąją, kuri šv. Bernadetei atsakė: “Aš esu Nekal- 
tasis Prasidėjimas“. 

Autoriaus knyga tad ir yra lietuviškasis inašas į šią 
gražią šimtametę sukaktį; įnašas mažutis savo apimtimi 
ir nedrąsus savo sprendimais. Tai mūsų minties skola 
Mergelei ir Motinai. 

Vis dėlto, kad šis įnašas gali pasirodyti viešumoje, 
reikia dėkoti prelatui Pr. M. Jurui, atgaivinusiam didžią- 
sias mokslo bei meno mecenatų tradicijas ir savo auka 
nevieną kūrinį išleidusiam į pasaulį. 

Šia proga autorius dėkoja kun. Dr. J. Vaišnorai MIC 
ir kun. St. Ylai, kurie mielai perskaitė rankraštį ir davė 
vertingų patarimų, padėjusių patobulinti šiuos apmąsty- 


mus, 
Knygoje esantieji Šventojo Rašto tekstai yra lietu- 


vinti paties autoriaus, pasinaudojant vokiškuoju vertimu 
iš originalo: Die Heilige Schrift des Alten und des Neuen 
Bundes, ūbersetzi von Paul Riessler und Rupert Storr, 


Mainz 1952. 
Baigdamas savo žodį, autorius norėtų palydėti šiuos 


apmąstymus į lietuviškąją visuomenę Jėzaus Siracho 
knygos žodžiais, nuostabiai tinkančiais išreikšti Nazare- 
to Mergaitės vaidmeniui žmonijos istorijoje: 

"Palaistysiu, tariau, sodelį savo 

Ir savo lysvę pašlakstysiu; 

Bet štai, griovelis mano daros upė, 


Ir mano upė virsta mariom“ (24, 31). 
A. Maceina 

Velasguez 


I. MARIJOS APMASTYMAS 


Kas yra Toji, kuri žvelgia žemyn kaip aušra; graži kaip mėnulis; 
skaisti kaip saulė ir baisi kaip liūtai? 
Giesmių Giesmė 6, 10 


1. Marijos amžius 


Marija išniro žemės kelyje kaip Nekaltoji: "apsau- 
gota ir išimta iš bet kokio gimtosios nuodėmės sutepi- 
mo”,! ir baigė šį kelią kaip Perkeistoji: "su kūnu ir siela 
paimta į dangiškąją garbę“? Tarp šių dviejų įvykių 
skleidėsi jos gyvenimas: ji tapo dieviškojo Logos Mo- 
tina; ji pradėjo užtariamąją savo veiklą Galilėjos Kan- 
noje; ji gavo savo globai žmonių giminę Kalvarijos kal- 
ne; ji laukė su apaštalais Jeruzalėje Šventosios Dvasios. 
Senesnieji amžiai buvo labiau įsižiūrėję kaip tik į šitą 
vidurinį tarpsnį. Marijos gyvenimo pradžia ir užbaiga 
buvo jiems lyg ir išsprūdusios iš akių. Nors Nekaltojo 
Pradėjimo šventė Rytuose buvo švenčiama jau nuo šeš- 
tojo, o Vakaruose nuo devintojo šimtmečio; nors žmonių 
tikėjimas į šią tiesą gali būti atsekamas ligi pat pirmųjų 
Krikščionybės amžių, tačiau teologinis šio didžio įvykio 
nušvietimas atėjo tik žymiai vėliau? Maždaug tas pat 
buvo ir su Dangun Paėmimu. Liturginis jo minėjimas 
Rytuose randamas jau penktajame, o Vakaruose šešta- 
jame (Galijoje) ir septintajame (Romoje) šimtmetyje. Baž- 

nyčios Tėvai, ypač Šv. Jonas Damaskietis ir šv. Germa- 
nas Konstantinapolietis, aiškiai skelbė, kad toji, kuri 
gimdydama išlaikė nepažeistų savo nekaltybę, turėjo ir 
po mirties išvengti savo kūno suirimo Vis dėlto ir ši 
tiesa teologiškai nebuvo išvystyta. Jos turinys, jos pras- 
mė, jos ryšys su kitomis mūsų religijos dogmomis pasi- 
liko tamsūs ligi pat mūsų dienų. 

Tuo tarpu Marija negali būti vaisingai apmąstoma 
be šių dviejų jos gyvenimo taškų. Amžinuosiuose Vieš- 
paties sumanymuose jai buvo skirta būti Žodžio Motina, 
vadinasi, Dievo keliu į žmogų ir tuo būdu bendrininke 
pasaulio išganyme, turėjusiame eiti per Isikūnijimą. Die- 
vo Motinystė, kaip vėliau matysime, yra pats švenčiau- 
siasis veiksmas, kokį tik žmogus gali atlikti. Bet kaip tik 
todėl jis ir reikalauja, kad jo autorė būtų tinkamai pa- 
ruošta pačioje savo prigimtyje. Jau rojuje Dievas ap- 
reiškė Mariją kaip Gimdytoją Tojo, kuris sutrinsiąs žal- 
čiui galvą (plg. Gen 3, 15); kaip slibino priešininkę, va- 
dinasi, kaip Naująją Jievą, nes senoji Jieva buvo pasi- 
dariusi žalčio draugė. Šią tačiau paskirtį Marija galėjo 
vykdyti tik tuo atveju, jeigu ji pati nebuvo gundytojo 
galiai palenkta, vadinasi, neturinti gimtosios nuodėmės. 
Marijos nekaltiumas buvo jos pašaukimo pagrindimas. 
Liurdo oloje šv. Bernadetei pasakyti žodžiai "Aš esu 
Nekaltasis Pradėjimas“ išreiškia tokią Marijos prigim- 
ties savybę, kuri įgalino ją atskleisti savo įsčią Šven- 
tajai Dvasiai ir tuo būdu virsti Didžiąja Padėjėja pa- 
saulio vadavime iš suvedžiotojo pinklių. 

Iš kitos pusės, Dangun Paėmimas yra Marijos tar- 
nybos užbaigimas. Apsaugojimas nuo gimtosios nuodė- 
mės buvo atitiesimas jos būtybėje to, ką Adomas buvo 
pražudęs žmonių giminėje. Vis dėlto šis atitiesimas įvy- 

ko tik Marijos buvimo gelmėse, bet ne kasdieninėse jo 
apraiškose. Savyje būdama rojaus nešėja, Marija gy- 
veno prakeikimo paliestoje žemėje; savyje būdama be 
nuodėmės, ji dalinosi su kitais nuodėmės pasėkomis: 
kančia, vargu, baime, rūpesčiu, nežinojimu. Kitaip sa- 
kant, Nekaltuoju Pradėjimu Marija buvo atpirkta, bet 
dar neperkeista. Jos Motinystė, tasai didžiausias jos iš- 
augštinimas, negalėjo žemėje apsireikšti visu tobulu- 
mu, nes buvo kliudomas mūsojo buvimo ydų ir blogy- 
bių. Reikėjo tad paimti Dievo Motiną į dangų, reikėjo 
ją perkeisti, išvaduoti iš žemiškojo buvimo varžtų ir tuo 
būdu iškelti ją į visos kūrinijos viršūnes, kad būtų visiš- 
kai užbaigta tiek jos būtis, tiek pats jos pašaukimas. 
Dievo Motinystė reikalauja Nekalto Pradėjimo ir Dan- 
gun Paėmimo; kol šios dvi tiesos nėra tikimos, tol ir 
Marija kaip Dievo Motina nėra pergyvenama taip giliai, 
kaip ši nuostabi jos garbė yra verta. 

Šias tiesas visa pilnatve atskleisti ir pakelti jas į 
dogmų rangą buvo Viešpaties skirta pastarajam Bažny- 
čios istorijos šimtmečiui. 1854 m. popiežius Pijus IX pa- 
skelbė dogma Nekaltąjį Pradėjimą, o 1950 m. popiežius 
Pijus XII — Dangun Paėmimą. Tuo būdu Marijos gyve- 
nimo pradžia ir pabaiga iškilo prieš mūsų akis kaip 
įvykiai, turį nuostabios reikšmės. Dabar Marijos Moti- 
nystę mes pergyvename ne kaip vieną iš daugybės 
veiksmų, bet kaip vienintelę Nazareto Mergaitės pa- 
skirtį, apsprendusią ją visą nuo pat jos buvimo pradžios 
tėvų įsčioje ligi pat jos apvainikavimo danguje Karalie- 
nės garbe. Nekaltoji ir Perkeistoji nušviečia Dievo Gim- 
dytoją nuostabia šviesa. Todėl ir mūsų santykis su Ma- 
rija dabar gali būti žymiai vaisingesnis, negu anksčiau. 
Popiežius Pijus XII sako, kad Nekaltojo Pradėjimo dog- 


15 


ma "davė nekaltosios Dievo Motinos garbinimui galin- 
go polėkio, kuris, kaip ir buvo galima laukti, išskleidė 
naujų žiedų krikščionijos gyvenime“? Iš tikro, jeigu 
prisiminsime, kokių didingų formų yra įgijęs pamaldu- 
mas Marijai Prancūzijoje ir Portugalijoje ryšium su Liur- 
do ir Fatimos apsireiškimais; jeigu pažvelgsime, kaip 
Nekaltojo Pradėjimo, o dabar ir Dangun Paėmimo šven- 
tės vis labiau virsta visos tautos šventėmis, kurios ne- 
sibaigia bažnyčiose, bet esti pratęsiamos susirinkimų 
salėse, mokyklose, sueigose, šeimose; jeigu atkreipsime 
dėmesio į nepaprastai išaugusią pastarųjų dešimtmečių 
marijologinę literatūrą, — turėsime pripažinti, kad pasta- 
rasis šimtmetis, paskatintas anų dviejų tiesų išryškėji- 
mo, Marijos ne tik nepamiršo, bet ypatingu būdu į ją 
atsigrįžo, ja susidomėjo, ja susižavėjo, nepaliaujamai ją 
keldamas iš paslapties tamsos į tikėjimo, dorovės ir kul- 
to šviesą. Štai kodėl šį laikotarpį, kuris Mariją mums 
atskleidė jos pilnatvėje, teisingai galime vadinti Marijos 
amžiumi, o katalikiškojo pasaulio švęstus Marijos me- 
tus — šio amžiaus apvainikavimu. Mūsų maldos į Ne- 
kaltąją ir Perkeistąją, mūsų kelionės į jos apsireiškimų 
vietas, mūsų susimąstymai ties jos būtimi bei tarnyba 
yra tik bendruomeninis tęsinys ano didžio į Nazareto 
Mergaitę atsikreipimo, kuris vyksta jau ištisas šimtas 
metų. 

Tačiau Marijos amžius yra būdingas ne tik tuo, kad 
jis mums parodė Dievo Motiną jos pašaukimo visumoje, 
bet ir tuo, kad atkreipė mūsų dėmesį į žmogaus vaid- 
mens vertę išganyme. Marija juk yra žmogus: mūsų se- 
suo, mūsų giminės atžala, gražiausiasis jos žiedas. Ji 
nėra jokia moteriškoji dievybė, kaip nesykį katalikams 
prikaišioja netikintieji, nesuvokdami jos garbinimo pras- 

mės. Marijos tarnyba esmėje yra žmogaus tarnyba, ir 
jos įnašas į Kristaus atpirkimą yra žmogaus įnašas. Šios 
tarnybos ir šio įnašo šviesoje mums todėl ir aiškėja, 
"kokios didžios vertės turi žmogaus gyvenimas, kai jis 
yra visiškai skiriamas vykdyti dangiškojo Tėvo valiai 
ir veikti artimo labui”. Pakviesdamas Mariją būti savo 
Sūnaus Motina, vadinasi, padėti prigimtąją atramą Jo 
įsikūnijimui, Dievas pakvietė joje kartu ir visą žmoniją 
bendradarbiauti su Juo pasaulio išganyme. Žmogiškasis 
įnašas į dieviškąjį atpirkimo žygį Marijos buvime yra 
labai ryškus. Tuo pačiu jis darosi ryškus ir kiekvieno 
žmogaus apsisprendime Kristaus atžvilgiu. Apmąstyti 
Marijos paslaptį esmėje reiškia apmąstyti žmogaus 
reikšmę Dievui Išganytojui, nes "Kristus yra reikalingas 
savo sąnarių pagalbos“; Jis "trokšta savo mistinio Kūno 
narių bendradarbiavimo išganymo darbe“? Marija yra 
augščiausia išraiška šitokios žmogiškosios pagalbos ir 
šitokio bendradarbiavimo. Sava tarnyba ji kaip tik vyk- 
do tai, ko Išganytojas nori iš kiekvieno žmogaus sky- 
rium ir iš visos žmonijos drauge. Ji todėl stovi priešais 
mus kaip mūsojo santykio su Atpirkėju pirmavaizdis. 
Tai, ką ji teikė Dievui Išganytojui, turi tam tikru būdu 
teikti ir kiekviena žmogiškoji siela. Kiekviena siela turi 
tarti savą "tebūnie" ir tuo būdu atsiskleisti apvaisinan- 
čiajai Šventosios Dvasios veikmei, nes be šitokio atsi- 
skleidimo negali būti jokio išganymo — nei asmeninio, 
nei visuotinio. Štai kodėl Viešpaties angelo pasibeldimas 
į Nazareto namelio duris yra kartu pasibeldimas ir į vi- 
sos istorinės žmonijos vartus. 

Marijos amžius kaip tik ir pabrėžia reikalą atsakyti 
į šį pasibeldimą taip, kaip atsakė anoji Nazareto Mer- 
gaitė: "Štai aš Viešpaties tarnaitė; tebūnie man, kaip 

sakai“ (Luk. 1, 38). Po išdidaus nusigrįžimo ateina žmo- 
giškojo Fiat tarpsnis; ateina laikas, kada turės būti už- 
baigta tai, kas taip gražiai prasidėjo dvyliktajame šimt- 
metyje šv. Domininko rožančiumi ir šv. Pranciškaus stig- 
momis. Jeigu ankstesniajame Vakarų krikščionies pergy- 
venime persvarą turėjo prisikėlusis ir todėl triumtuojan- 
tysis Kristus kaip Dievas, kaip visatos Valdovas, tai su 
dvyliktuoju šimtmečiu pamaldumas pradėjo pamažu 
persisverti kenčiančiojo Kristaus pusėn. Jo žmogystė, bū- 
dama išganymo įrankis, vis labiau patraukė į save ti- 
kinčiųjų dėmesį. Ivesdamas rožančių, vadinasi, išgany- 
mo paslapčių apmąstymą Marijos šviesoje, šv. Domi- 
ninkas tuo pačiu pabrėžė žmogaus dalį atpirkime. Gavęs 
Kristaus žaizdų įspaudas savame kūne, šv. Pranciškus 
sutelkė garbinamuosius aktus aplinkui žmogiškąją Iš- 
ganytojo prigimtį: paniekintą, sužeistą, mirštančią, bet 
kaip tik todėl vertą amžinos garbės ir viešpatavimo 
(plg. Apr. 5, 13).8 Tai buvo tikrojo krikščioniškojo huma- 
nizmo pradžia, atremta į dvejopą žmogiškumo kelią, ei- 
nantį per Kristų ir per Mariją. Kristuje Dievas pasilenkė 
prie žmogaus, pasidarydamas visu kuo į jį panašus, kad 
jį išvaduotų. Tai buvo Dievo nusileidimas žemyn. Ma- 
rijoje žmogus buvo apsuptas ypatinga Viešpaties ma- 
lone, padarytas Dievo keliu į pasaulį ir žmogiškosios Jo 
regimybės šaltiniu. Tai buvo žmogaus pakėlimas augš- 
tyn. Šv. Pranciškus pabrėžė pirmąjį, šv. Domininkas 
antrąjį kelią. Tačiau jų abiejų pergyvenime stovėjo 
žmogus kaip Dievo paveikslas: Kristuje paniekintas dėl 
mūsų nuodėmių prisiėmimo, Marijoje spindintis dėl ap- 
saugojimo nuo pradinės mūsų kaltės. 

Deja, renesansas pastūmė šalin šitokią žmogaus 
sampratą. Jis paliko žmogumi tapusį Dievą ir sudievintą 

žmogų ir nuėjo angelo sukilėlio keliu. Krikščioniškasis 
humanizmas buvo pamirštas. Jo vietoje išaugo bedie- 
viškasis humanizmas, ir šiojo centre atsistojo nebe Die- 
važmogis, bet žmogdievis, kaip Dievo paneigimo regi- 
mybė. Savo romane "Kipšai" Dostojevskis sakydina in- 
žinierių Kirilovą: "Jis ateis, ir jo vardas bus Žmogdievis“. 
— "Dievažmogis?" — mėgina jį patikslinti Stavroginas. 
— "Ne, Žmogdievis! Tai visai kas kita“. Ir Kirilovas sva- 
joja toliau, kas bus, kai ši Kristaus priešginybė pasau- 
lyje pasirodys: tada “žmogus virs Dievu ir fiziškai pasi- 
keis; viskas pasaulyje pasikeis, visi daiktai pasikeis, 
visos mintys ir visi jausmai“. Nesunku nujausti, kad ši 
Kirilovo svajonė yra ne kas kita, kaip supasaulintas 
Bažnyčios kvietimas apsivilkti, nauju žmogumi, vadina- 
si, pakeisti savo mintis, žodžius ir darbus (plg. Efez. 4, 
22-32; Rom. 13, 11-14). Bedieviškasis humanizmas taip 
pat teigia žmogų, tačiau ne kaip Dievo paveikslą, o kaip 
Dievo vietininką būtyje, kaip Jo vietos užgrobiką, be- 
mėginantį savarankiškai įsitaisyti pasaulyje. Vis dėlto 
ypatingas mūsojo amžiaus atsigręžimas į Mariją žadina 
vilties, kad ateities istorija gal būt vėl susitelks aplink 
Dievažmogį, nes "nėra geresnio kelio Kristui pažinti ir 
tikresnio Jam pamilti kaip Marija“? Būdama žmogus, 
tačiau žmogus pagimdęs Dievą, ji savaime virsta mūsų 
giminės pasididžiavimu ir sykiu humanizmo pagrindu; 
tokio humanizmo, kuris, keldamas aikštėn žmogaus ver- 
tę bei reikšmę, neatitraukia jo nuo Dievo, bet, priešin- 
gai, sujungia jį su Kūrėju ir tuo būdu morališkai vykdo 
tai, kas Kristuje yra įvykę ontologiškai. Marijos amžius 
yra žmogaus kelias į Dievą, kaip pati Marija yra Dievo 
kelias į žmogų. 

2. Marija kaip paslaptis 


Bizantinėje Rytų Bažnyčios liturgijoje yra giedamas 
stovinčiųjų himnas (akathistos)!? kuriame Marija yra 
sveikinama kaip "žmogaus minčiai neprieinama viršū- 
nė“, iškilusi "/augščiau už išminčių protą“ ir pralenkusi 
"kiekvieną pažinimą“. Iš kitos pusės, tas pat himnas 
vadina Mariją taja, kuri "nušviečia Trejybės paslaptį“, 
veda mus “per tamsybes tarsi ugnies stulpas“ ir gelbsti 
mus "iš nežinojimo bedugnės“. Kitaip sakant, krikščio- 
nies pergyvenime Marija yra kartu ir tamsi paslaptis ir 
šviesus atsiskleidimas. Jeigu Mariją svarstysime tik pa- 
sauliškai, atsidaušime į neperskverbiamą tamsą. Isto- 
rinis jos gyvenimo tyrinėjimas nedaug ką mums pasa- 
kys, nes tiek Šventasis Raštas, tiek krikščioniškoji Tra- 
dicija tiekia mums per maža duomenų šiam reikalui. 
Kaip istorinė asmenybė Marija yra paslėpta po laiko 
uždanga. — Psichologinė jos sielos ir jos būdo sklaida 
irgi bus mažai vaisinga, nes Marijos atveju susiduriame 
su žmogumi, neturėjusiu, kaip G. Bernanos gražiai paste- 
bi, “nuodėmės patyrimo“, be kurio mūsoji psichologija 
darosi neįmanoma, kadangi ji visa yra atremta į nuodė- 
mingą žmogų. — Moralinis Marijos svarstymas taip pat 
išsisems bendrybėmis, nes šios Moters dorybės stovi ne 
mūsų plotmėje. Visi šventieji yra šventi dieviškosios ma- 
lonės ir žmogiškosios valios sąveika. Tuo tarpu Marijai 
šventumas yra atėjęs vieno tik Dievo sprendimu. Mari- 
jos prigimtis nebuvo suskilusi, kaip kiekvieno kito žmo- 
gaus. Jai nereikėjo kovoti savyje su šv. Povilo taip kar- 
čiai minimu "nuodėmės įstatymu“ (Rom. 7, 18-24). Ma- 
rijos akivaizdoje mes stebimės ne žmogiškosios pastan- 

gos įtampa, grumiantis su kūno geismais ar su pasau- 
lio tuštybe; ne ilgamečiu ištesėjimu, pasiryžus daryti 
gera; ne kietu žengimu per dvasinę naktį, kai Sužadė- 
tinis nerandamai pradingsta būties šešėlyje; bet Mari- 
joje stebimės pačiu Dievu, sukūrusiu būtybę, "visą gra- 
žią“, besistiebiančių sunkioje mūsų žemėje tarsi Libano 
kėdras ir Siono kiparisas, tarsi Kadeso palmė ir Jericho 
rožė. Todėl ir jos nuopelnai, kurių ji tiek savo gyvenime 
laimėjo kęsdama, yra kitos rūšies, negu mūsieji. Kalbėti 
tad apie Marijos dorinę skaidrą mūsosios etikos sąvoko- 
mis reiškia šią skaidrą tik drumsti. 

Vaisingiausiai apmąstyti Mariją galima dogmatiš- 
kai, nes ji ir yra ne kas kita, kaip ligi galo įvykdyta at- 
pirkimo dogma. Mūsų religijoje ji stovi ne atsieta nuo 
visumos tarsi išimtis, ne atsidūrusi pakraštyje tarsi ne- 
reikšmybė, bet Marija yra ijungta į patį Krikščionybės 
pagrindą, būtent: į Dievo tapimą žmogumi. Vistiek, ar 
Logos būtų įsikūnijęs ir be žmogaus nuodėmės, kaip tei- 
gia Duns Scotas, ir tuo užbaigęs kuriamąjį aktą, visa 
sujungdamas su savimi; ar Jis įsikūnijo tik todėl, kad 
išganytų jau nupuolusią žmoniją, kaip moko šv. Tomas 
Akvinietis, — kiekvienu atveju tapimas žmogumi turėjo 
eiti per moterį; kiekvienu atveju Logos turėjo gimti, nes 
tik gimimas padaro žmogų mūsų giminės broliu. Be abe- 
jo, Kristus galėjo, kalbant grynai logiškai, ateiti kaip 
žmogus tiesiog iš dangaus. Tačiau tuomet Jis nebūtų bu- 
vęs mūsų giminės žmogus ir su žemės žmonija nebūtų 
turėjęs ryšio, kaip jo neturėtų žmonės, jeigu jų būtų ant 
Marso. Įsikūnijimas į jau esantį žmogiškąjį asmenį yra 
nesąmonė, nes tai būtų ne buvimas žmogumi, bet buvi- 
mas tiktai žmoguje, panašus į apsėdimą. Todėl gimimas 
yra vienintelis ir būtinas Dievo kelias į žmogiškąją pri- 

gimtį. Jeigu tad Logos buvo skirtas tapti žmogumi, Jis 
turėjo būtinai turėti Motiną. 

Marijos tad pašaukimas yra esmingai susietas su 
Logos įsikūnijimu. Marija buvo skirta būti šaltiniu žmo- 
giškosios prigimties sąjungai su dieviškąja prigimtimi 
Logos asmenyje. Kitaip tariant, ji buvo skirta padėti 
prigimtąją atramą amžinai religijai, kuri jos Sūnuje, Jė- 
zuje Kristuje, rado ontologinės išraiškos kaip atpirkimo 
aktas. Kaip tik tad šis Marijos pašaukimas ir patraukia 
mūsų dėmesį. Marija yra "Viešpaties tarnaitė“ (Luk. 1, 
38). Jai yra nurodyta ypatinga tarnyba dieviškajame vi- 
satos plane ir pagal šią tarnybą yra tinkamai paruošta 
visa jos būtybė. Apmąstyti tad Mariją reiškia apmąstyti 
ne privatinę mergaitę namų tyloje, bet Moterį — žmo- 
nijos Atstovę, Viešpaties sumanytą nuo amžių, apreikš- 
tą pačioje mūsų žemiškosios istorijos pradžioje, sukurtą 
Mirjam iš Nazareto asmenybėje, vestų kančios keliu pa- 
saulyje ir apvainikuotą visų kūrinių Karaliene danguje. 
Marijos buvimas buvo jos pašaukimo išsiskleidimas. 
Todėl ir Marijos apmąstymas tegali vykti jos pašaukimo 
šviesoje. Žvilgis į Mariją esmėje yra žvilgis į žmogaus 
atpirkimą. 

Tačiau kaip tik čia ir susiduriame su paslaptimi. 
Mums yra aiškus pats Marijos pašaukimas, kadangi jis 
yra Dievo apreikštas ir Bažnyčios vis labiau išskleidžia- 
mas, bet tamsus mums pasilieka šio pašaukimo pagrin- 
das. Kodėl išganymas turėjo eiti per įsikūnijimą ir to- 
dėl per moterį? Kodėl Dievas yra reikalingas žmogaus 
paramos atpirkime? Koks yra santykis tarp motinos ir 
sūnaus, jei šis sūnus yra ne tik savo motinos kūdikis, 
bet kartu jos Kūrėjas ir Atpirkėjas? Per Mariją įvyko 
Dievo troškimas būti ne tik tarp žmonių, kaip Senajame 

Įstatyme (plg. 3 Kar. 9, 3), arba gyventi netoli jų visa 
palaikančios galybės pavidalu (plg. Apd. 17, 27), bet būti 
žmogumi ir tuo būdu gyventi tarp mūsų nebe ženkliškai 
ir nebe tik metafiziškai, bet egzistenciškai, kaip vienas 
iš mūsų (plg. Jon. 1, 14; Pilyp. 2, 7). Gimdamas iš moters, 
Dievas pagrindo visiškai naują santykį tarp savęs ir sa- 
vo kūrinio: Jis tuo "save pažemino“ (Pilyp. 2, 8), nes pri- 
siėmė kūrinio būseną, nusilenkė jam, pakluso jam. Ma- 
rija yra šio naujo santykio, šios naujos religijos kelias. 
Ji pagimdė Dievą ne perkelta, bet tiesiogine šio žodžio 
prasme; vadinasi, ji buvo toji, kurioje ir per kurią Die- 
vas ir žmogus suėjo į ontologinę vienybę — mūsų pro- 
tui neišsemiamą ir ligi gelmių nesuvokiamą. Todėl ir 
pati Marija kaip Dievažmogio Motina visados mums bu- 
vo ir bus "neišreiškiamos išminties paslaptis“ (akathis- 
tos). 

Antra vertus, būdama mūsų giminės sesuo, gyve- 
nusi mūsų žemiškąjį gyvenimą, patyrusi visą jo kartelį, 
ji stovi priešais mus kaip šviesi Vadovė, kaip amžinų 
žmonijos lūkesčių įvykdymas, kaip "apvalytoji visata“ 
ir "būsimosios dienos aušra“ (akathistos). Tai, kas yra 
įvykę Marijoje, turi juk įvykti ir visoje Bažnyčioje, vadi- 
nasi, visoje už Dievą apsisprendusioje žmonijoje. Marijos 
kelias yra idealinis atpirktojo kosmos kelias. Asmeninis 
Marijos buvimas yra pirmavaizdis visuotinio Bažnyčios 
pašaukimo laikų tėkmėje. Nepaisant nesuvokiamų šios 
Moters gelmių, ji visais amžiais yra traukusi savęspi 
žmogaus mintį ir širdį. Nuo pat šv. Efremo (303-373), va- 
dinusio Dievo Motiną "slaptingu tašku, jungiančiu žemę 
ir dangų“, ligi pat pastarųjų dienų krikščionys vis ati- 
džiau svarsto jos prasmę bei reikšmę pasaulio sąrango- 
je. Savo metu šv. Bernardas yra pasakęs: "De Maria 

nunguam satis“ — niekados nėra gana apie Mariją 
mąstyti, ja stebėtis, ją garbinti. Krikščionybės istorijoje 
Marija visados yra buvusi metafizinės minties, dorinių 
pastangų ir estetinės kūrybos įkvėpėja. Marijos klau- 
simas niekados nėra leidęs nurimti krikščioniškajai sie- 
lai. Tačiau juo ji uoliau jieškojo tinkamo atsakymo, juo 
labiau ji pabrėžė šią Palaimintąją tarp moterų. Marijos 
apmąstymas jos vaidmens mūsų religijoje ne tik nema- 
žino, bet, priešingai, jį plėtė ir gilino, nes vis labiau at- 
skleidė jo prasmę bei vertę. 


3. Keliai į Mariją 


Nazareto Mergaitę galima apmąstyti dviem atžvil- 
giais: pačioje jos būtyje, Viešpaties sukurtoje ir išpuoš- 
toje, ir jos tarnyboje, kuriai ji buvo Dievo skirta ir kurią 
ji atliko žemėje ir atlieka visą žmogiškosios istorijos me- 
tą. Tai nėra tik metodinė galimybė, bet ir realus dvejo- 
pumas, įaustas jau ir į mūsų kasdien kalbumą "Angelo 
pasveikinimą“. 

Kai angelas Gabrielis "buvo Dievo siųstas į Galilė- 
jos miestą, vadinamą Nazaretu, pas mergaitę, sužadėtą 
su vyru vardu Juozapas“ (Luk. 1, 26-27), jis atėjęs tarė 
jai: "Sveika, malonės Pilnoji! Viešpats su tavimi! Tu pa- 
laiminta tarp moterų!“ (1, 28). Šitaip sveikindamas, an- 
gelas atskleidė Marijos būseną ir apreiškė jos tarnybą. 
Marija yra pilna malonės; ji egzistuoja šventai; ji yra 
pašaukta duoti žmogiškąją gyvybę Aukščiausiojo Sūnui, 
vadinasi, atlikti tokį uždavinį, kuris ją padarys palaimin- 
tą tarp moterų. Savo žodžių Gabrielis nesiejo su jokiu 

subjektyviniu reikalu: jis pasiliko grynai objektyvinėje 
Marijos būties plotmėje. Joje pasiliko ir Elzbieta, kurią 
Marija, netrukus po apreiškimo aplankė, patyrusi iš an- 
gelo, kad jos giminaitė taip pat "pradėjo sūnų savo se- 
natvėje“ (Luk. 1, 36). Išvydusi Mariją Elžbieta sušuko: 
"Tu palaiminta tarp moterų ir palaimintas tavo įsčios 
vaisius“ (1, 42), tuo pakartodama ir pratęsdama angelo 
žodžius. Iš šių dviejų pasveikinimų ir yra sudaryta pir- 
moji mūsų maldos pusė, slepianti savyje grynai dog- 
matinį Marijos apibūdinimą. 

Vis dėlto žemėje keliaujanti žmonija nepasitenkino 
tiktai šiuo objektyviniu Marijos prigimties išreiškimu. 
Mūsoji malda jau labai seniai (15 šimt.) yra įgijusi ir 
antrąją dalį: "Šventoji Marija, Dievo Motina, melsk už 
mus nusidėjėlius dabar ir mūsų mirties valandą“. Tai 
jau visiškai kitoks kreipinys, negu angelo ir Elžbietos. 
Ji pridūręs žmogus žvelgė ne tiek į tai, kas Marija yra 
savyje ir savo santykiuose su Dievu, kiek į tai, kas ji 
yra jam pačiam žemiškojoje jo kelionėje. Visi esame nu- 
sidėjėliai, vadinasi, atkritėliai nuo Dievo, tačiau ne an- 
gelo sukilėlio prasme. Mes jaučiame savo kaltes, gaili- 
mės dėl jų, todėl prašome Viešpaties Motiną, kad ji už- 
tartų mus pas savo Sūnų, kad padėtų mums grįžti atga- 
lios, kad skaisčia savo širdimi melstų už mus ne tik da- 
bar, bet ypač mūsų mirties valandą, aną didžio bei lem- 
tingo apsisprendimo akimirką. Antrojoje mūsų kasdieni- 
nės maldos pusėje Mergelės esmės antgamtinis spindė- 
jimas yra pasikeitęs į globojančiosios Motinos žemiškąjį 
pergyvenimą; angelo pasveikinimas yra virtęs žmogaus 
maldavimu. 

Tai ir yra du keliai į Mariją. Savaime aišku, kad 
šiedu keliai nėra ir negali būti vienas nuo kito atskirti. 

Marija juk stovi priešais nuodėmingą žmogų kaip jo Už- 
tarytoja, kaip gailestingoji Motina bei viltis tik todėl, 
kad ji yra malonės Pilnoji, vadinasi, nesutepta jokia 
nuodėme, nebuvusi žalčio valdžioje. Marijos veikla yra 
atremta į jos būtį pagal visur galiojantį dėsnį, kad "age- 
re seguitur esse — veikimas eina paskui buvimą“. An- 
gelo sveikinamoji Mergelė ir žmonių maldaujamoji Mo- 
tina yra susijungusi neperskiriamon vienybėn. Vis dėlto 
vieno ar kito kelio pabrėžimas krikščioniškajame pergy- 
venime ir krikščioniškojoje istorijoje stipriai svyruoja. 
Kartais mes Mariją labiau sveikiname, kartais daugiau 
ją prašome; kartais net ji pati mums apsireiškia dau- 
giau spindinčia savo prigimtimi (Liurde), kartais vėl dau- 
giau susirūpinusiu įspėjimu (Fatimoje). 

Naujajame Testamente motiniškai užtariantis bei 
gelbstintis Marijos veikimas pasirodo tik vieną vienin- 
telį kartą, būtent, Galilėjos Kannos vestuvėse, kai ji pa- 
stebėjo savo Sūnui, esą jaunavedžiai "jau nebeturi vy- 
no“ (Jon. 2, 3). Iš Jėzaus atsakymo "mano valanda dar 
neatėjusi“ (2, 4) aiškiai matyti, kad Marijos kreipimasis 
buvo ne paprastas jaunavedžių neturto paminėjimas 
šiaip sau pokalbio metu, bet jų užtarimas ir prašymas 
padėti jiems keblią valandą. Marija čia pirmą sykį på- 
sirodė kaip Mater misericordiae ryšium su žmonių vai- 
kais. Naujasis Testamentas šio jos pobūdžio neslepia, 
bet jo nė nepabrėžia. Jis pasilieka dar angelo pasveiki- 
nimo plotmėje. Toje pačioje plotmėje pasiliko dar ir pir- 
mieji Krikščionybės amžiai, kuriems Marija buvo laidas, 
kad Kristus yra ne sapnas, ne išganymo lūkesčio susi- 
klostymas mito pavidalu, bet tikrai įsikūnijęs ir gimęs 
Dievažmogis, moters Sūnus, todėl tikra istorinė asmeny- 
bė ir mūsų giminės brolis (plg. šv. Ignacas Kankinys). 

Iš kitos pusės, Marija buvo ypatingai pabrėžiama kaip 
Naujoji Jieva, vadinasi, kaip žalčio priešininkė, sutrynu- 
si jam galvą ir tuo būdu sudariusi prigimtąsias sąlygas 
visos žmonijos išganymui (plg. šv. Justinas, šv. Irenejus, 
Klemensas Aleksandrietis, Origenas ir k.). Marijos kaip 
Dievo Gimdytojos klausimas taip pat buvo viena iš pa- 
grindinių ketvirtojo ir penktojo šimtmečio temų, kol Efe- 
zo (431) ir Chalkedono (451) susirinkimai šį klausimą iš- 
sprendė ir Nestorijų, Theotokos neigėją, pasmerkė. 

Šis objektyvinis Marijos svarstymas Rytuose buvo 
ir pasiliko žymiai ryškesnis, negu Vakaruose. Net ir šv. 
Augustinas negali šiuo atžvilgiu prilygti graikų Bažny- 
čios Tėvams. Ligi vienuoliktojo šimtmečio lotyniškoji ma- 
rijologinė literatūra yra gana skurdi. Tiesa, šiuo metu 
kilo himnų ir maldų Marijos garbei;!? šiuo metu šv. Ilde- 
fonsas (607-669) rašė Marijos amžinos mergystės apgy- 
nimą, o šv. Petras Damijanas (1007-1072) aiškino Gies- 
mių Giesmės Sulamitę Marijos prasme. Tačiau tai ir yra 
beveik viskas, ką lotyniškieji Vakarai yra šiuo atžvilgiu 
sukūrę per pirmąjį tūkstantmetį. O kai vėliau šv. An- 
selmas (1034-1109) žvelgė į Mariją kaip į skausmingąją 
Motiną ir tuo nurodė visam paskesniam Vakarų pamal- 
dumui kelią; kai šv. Bernardas (1090-1153) pergyveno 
Dievo Motiną kaip tarpininkę tarp žmogaus sielos ir 
Kristaus; kai šv. Domininkas (miręs 1221) savo rožan- 
čiaus maldoje apmąstė išganymo paslaptį Marijos švie- 
soje; kai šv. Bonaventūra (1221-1274) garbino Mariją to- 
dėl, kad ji "vyriška širdimi“ teikėsi atiduoti savo Sūnų 
žmonių giminės išganymui, — tai visi šie Nazareto Mer- 
gaitės svarstymai jau buvo pažadinti subjektyvinių že- 
mėje gyvenančio ir kovojančio žmogaus reikalų, skati- 
nusių Vakarus pergyventi Mariją daugiau ryšium su 


27 


mumis pačiais, o mažiau jos pačios būtyje. Ir šitoks per- 
gyvenimas pasiliko ligi pat pastarojo šimtmečio, kada 
Marija vėl suspindėjo prieš mūsų akis kaip Nekaltoji ir 
Perkeistoji. 

Vakarų ir Rytų nusistatymą Marijos atžvilgiu ge- 
riausiai galime suprasti, palyginę du liturgijoje vartoja- 
mus himnus, kurie yra to paties turinio ir net beveik to 
paties pavadinimo, tačiau kilę iš skirtingo pergyvenimo. 
Tai pranciškono Jacoponės da Todi (1228-1306) "Stabat 
Mater“ ir kunigo Romanos (5 šimt. Bizantijos Kuroj) "Mer- 
gelė po kryžiumi“. — Jacoponės kūrinys yra vienas iš- 
tisas žmogaus prašymas leisti jam įsijungti į Marijos 
kančią, kurios ji patiria, regėdama savo Viengymį, pri- 
kaltą prie kryžiaus. Joks žmogus negalėtų neverkti, ma- 
tydamas jos skausmą. Todėl autorius ir kreipiasi į šiąją 
Mater dolorosa, kad ji pajausdintų savo skausmus jo šir- 
dyje; kad leistų jam kartu su ja vaitoti; kad Nukryžiuo- 
tojo žaizdos įsmigtų į jo širdį; kad jis galėtų dalyvauti 
Kristaus kančioje, nešti Jo mirtį, apmąstyti jo kentėjimus, 
apsvaigti Jo kryžiumi ir krauju. Šis himnas kaip tik ir 
yra poetinė išraiška minėto Vakarų posūkio nuo trium- 
fuojančiojo Kristaus į kenčiantįjį. Kai Nukryžiuotasis virs- 
ta centriniu mūsų apmąstymų objektu, Mater dolorosa 
savaime pridengia Immaculata spindėjimą. Adomo iš 
St. Victoro abatijos Paryžiuje (miręs 1177) himnas "Sal- 
ve, Mater Salvatoris“ yra turbūt paskutinis lotyniškosios 
viduramžių poezijos kūrinys, kuriame Marija pasirodo 
dar didingu Nekaltosios pavidalu ir kuriame Mater do- 
lorosa dar beveik nejaučiama.!š Vėlesnieji Marijos him- 
nai'4 persisveria kryžiaus pusėn, ir juodas gedulo šydas 
pridengia žydrią Perkeistosios skraistę. Jacoponės "Sta- 
bat Mater“ yra ryškiausia tokio gedulo išraiška. 

Romanos himnas yra dialogas tarp Motinos ir Sū- 
naus. Marija čia irgi stovi po kryžiumi. Tačiau ne asme- 
ninis jos skausmas sudaro jos pokalbio su Jėzumi turi- 
nį. "I kokias vestuves Tu skubi?“ — klausia ji Kristų. — 
"Ar vėl paversti vandenį į vyną? Ar man reikia eiti pas- 
kui Tave, ar pasilikus Tavęs palaukti?... Petro nėra su 
Tavimi; tojo Petro, kuris sakėsi Tavęs nepaliksiąs, net 
jeigu jam ir mirti reikėtų. O kiti — artimieji ir sūnūs, ku- 
rie turės teisti dvylika giminių, — kur jie dabar visi?''!4a 
Kristus ramina verkiančią savo Motiną pastebėdamas, 
kad Adomas negalėtų būti išgelbėtas, jeigu Jis neken- 
tėtų ir nemirtų. Marija turinti tai žinoti ir todėl nesiskųs- 
ti. "Netinka Tau raudoti; Tau, kuri buvai pavadinta ma- 
lonės Pilnąja“.!5 Jėzus liepia žengti jai "džiaugsmu neši- 
nai“, kadangi Jis skubingsis įvykdyti valią Tojo, kuris 
yra Jį siuntęs. Marija turinti nenusigąsti, jeigu Jo mirtis 
sukelsianti "sąmyšio kūrinijoje“: jei plyšianti šventyk- 
los uždanga, sudrebėsig kalnai, atsiversią kapai. Him- 
nas baigiasi kreipimusi į Kristų, kuris leidęs Šv. Merge- 
lei vadinti save “mano Sūnau ir mano Dieve“ — žodžiai, 
kuriais užsisklendžia kiekvienas šio ilgo kūrinio posmas. 

Kaip šių himnų turinys rodo, Jacoponės išeities taš- 
kas yra asmeninė Marijos skausmo drama, Romanos — 
visuotinė atpirkimo drama. Nors kenčiąs Išganytojas sa- 
vo Motinai ir aiškina, esą Jis turįs kentėti todėl, kad Ado- 
mas galėtų būti išgelbėtas, vis dėlto Marija šiuo aiškini- 
mu nėra įtikinama ir savo Sūnui atsako: "Tu juk tiek 


išgelbėjai nekentėdamas: raupsuotąjį — pakako pano- 
rėti, ir jis buvo apvalytas; paraližuotąjį — jo raumenis 
suminkštinai be jokio vargo; akląjį — vienu savo žo- 


džiu grąžinai jam regėjimą... Visi daiktai Tau palenkti, 
nes visus juos sukūrei. Kodėl tad dabar skubi (kentėti), 

mano Sūnau?“ Romanos himnas sklaido didžių kančios 
paslaptį, nes į ją žiūri ne psichologiškai, kaip Jacoponė, 
bet metafiziškai, siedamas ją ne su žmogaus užuojauta 
kenčiančiai motinai, bet su Dievažmogio laisvu apsi- 
sprendimu mirčiai. Todėl nors šiedu himnai savo moty- 
vais ir yra artimi, tačiau pats giliausias nusistatymas 
Marijos atžvilgiu yra giliai skirtingas. Tiek Jacoponės, 
tiek Romanos Marija yra Mater dolorosa. Tačiau Jaco- 
ponei ji yra verkianti pati ir virkdanti kitus, Romanos ji 
yra įjungta į atpirkimą kaip dalyvė nesuvokiamoje Iš- 
ganytojo misterijoje. 

Tai yra Vakarų ir Rytų kelias į Nazareto Mergaitę. 
Vakarams ji yra daugiau istorinė asmenybė, Rytams — 
visuotinio prado nešėja; Vakarams ji yra daugiau Mo- 
tina, pagimdžiusi Dievą, gavusi Golgotoje žmoniją savo 
globon, todėl nuolatos besirūpinanti, kad jos vaikų ves- 
tuvėse nepristigtų vyno; Rytams ji yra daugiau Mergelė, 
nekaltai pradėta, sužadėta su Avinėliu, apsiausta saule 
ir apvainikuota žvaigždėmis; Vakarų pergyvenime ji sto- 
vi šalia Kristaus kaip žmonių Užtarėja: jos elgesys Ga- 
lilėjos Kannoje yra vedamoji vakariečio gairė jo pamal- 
dume; Rytų pergyvenime ji žengia šalia Atpirkėjo kaip 
Jo paties Padėjėja: jos kova su senuoju žalčiu ir apoka- 
liptinio slibino neapykanta jos atžvilgiu yra apspren- 
džiamasis rytiečio motyvas jo religingume. Klaida būtų 
vieną kurį iš šių pergyvenimų atmesti, o kitą priimti. 
Abu jie yra tikri, nes abu išreiškia pagrindines Marijos 
savybes. Marija yra ir Motina ir Mergelė kartu. Kaip 
Motina ji apreiškia savo tarnybą, kuriai ją Viešpats yra 
pašaukęs. Kaip Mergelė ji atskleidžia savo būtį, kurią 
Viešpats yra sukūręs ir išpuošęs. Kadangi motiniškumas 
savyje yra veikimas, todėl jis yra artimesnis vakariečio 

žmogaus aktyviai dvasiai, ir Marija-Motina Vakaruose 
yra labiau suprantama, negu Marija-Mergelė, slepianti 
savyje ontologinį imlų santykį su Dievu ir todėl prieina- 
mesnė rytietiškajam susimąstymui. Norint tačiau žvelgti 
į Mariją jos pilnatvėje, reikia suderinti abu šiuos pergy- 
venimus ir svarstyti Motiną neatskiriamai nuo Mergelės, 
Marijos pašaukimą neatskiriamai nuo jos būties. — Šiuo 
keliu autorius ir mėgins savo rašte eiti. 


4, Marijos savisąmonė 


Pati tikriausia gairė, nurodanti, kaip mums reikia 
eiti į Marijos paslaptį, yra jos pačios savisąmonė. Nors 
Marija ir buvo nekaltai, vadinasi, be pradinės kaltės 
pradėta, tačiau jos sąmonės švieson ši palaiminta būse- 
na ilgai nebuvo prasiskverbusi. Marijos nenuodėmingu- 
mas, kaip sakyta, buvo ne jos valios iškovotas ir ne jos 
maldų išprašytas, taigi ne asmeninis apsisprendimas, 
bet Viešpaties apsprendimas: gryna Jo dovana, gryna 
Jo malonė, duota jai be jos prisidėjimo ir net be jos ži- 
nios. Todėl kai angelas jai tarė: "Sveika, malonės Pil- 
noji“, Marija “sumišo dėl tokios kalbos ir svarstė, ką 
šitoks pasveikinimas reikštų“ (Luk. 1, 29). Malonės pil- 
natvė gyveno joje nuo pat pirmojo jos buvimo akimirks- 
nio. Angelas jos neatnešė, bet tik ją atskleidė. Jis tik 
pasakė tai, kas joje jau buvo, būtent, kad ji esanti "iš- 
laisvinta iš nuodėmės vergijos, todėl visa graži, visa 
tobula“'.!6 Tačiau ligi angelo pasveikinimo Marija neži- 
nojo, kas ji esanti. Užtat nuostabiai ryškiai šis žinojimas 
prasiveržė jos susitikime su Elžbieta. Išgirdusi Marijos 
pasiskardenimą savo namuose, Elžbieta sušuko: "Kuo 

aš užsitarnavau, kad mano Viešpaties Motina ateina 
pas mane?“ (Luk. 1, 43). Tada Marija atsakė į šį šūksnį 
nebe baimingu klausimu, kaip angelui Nazarete, bet di- 
dinga ir drąsia, nuostabiai drąsia, "Magnificat" giesme: 
"Mano siela garbina Viešpatį, ir mano dvasia džiūgau- 
ja Dievuje, mano Išganytojuje“ (Luk. 1, 46). 

Marijos “Magnificat” yra labai panaši į Samuelio 
motinos Onos giesmę, kurią ji giedojo, atvedusi Samuelį 
šventyklon ir skirdama jį, kaip anksčiau buvo pažadė- 
jusi, Dievo tarnybai (plg. 1 Kar. 2, 1-10). Abi šios mote- 
rys — Ona ir Marija — pradeda savo giesmes tuo pačiu 
širdies džiaugsmo pareiškimu ir dėl tos pačios priežas- 
ties, būtent, dėl įvykusios motinystės. Abi jos buvo ne- 
vaisingos: Marija dėl laisvo apsisprendimo (plg. Luk. 1, 
34), Ona dėl įsčios užsklendimo (plg. 1 Kar. 1, 5). Tačiau 
į jas abi Viešpats pažvelgė, ir jos abi tapo motinomis. 
Todėl jos ir garbina dabar Dievą, nesuvokiamą savo ke- 
liuose: galinguosius Jis paverčia silpnais, o silpnuosius 
išaugština; alkstančius Jis pasotina, o turtinguosius pa- 
leidžia vėjais. Abi moterys naudoja tas pačias priešgi- 
nybes Dievo galybei išreikšti. Tačiau kiek Ona pasilie- 
ka asmeninės pergalės srityje, tiek Marija savame iš- 
augštinime regi visuotinių perspektyvų. Ona buvo Elka- 
no žmona. Bet dėl savo nevaisingumo ji turėjo kęsti 
daug patyčių iš kitos to paties Elkano žmonos Peninnos 
(plg. 1 Kar. 1, 6). Pagimdžiusi Samuelį, ji didžiuodamasi 
tarė savo giesmėje: “Didi yra mano stiprybė Viešpatyje, 
ir mano lūpos drąsiai kalbasi su priešais“ (1 Kar. 2, 1). 
Peninna dabar turėsianti nutilti, patyčios pasibaigsian- 
čios, paniekinta moteris atsitiesianti. 

Tų pačių aidų girdėti ir Marijos "Magnificat". Tie- 
sa, Marija buvo atsisakiusi motinystės sava valia. Bet 

tai dar nereiškia, kad šis atsisakymas jai buvo lengvas 
ir kaip moteriai apskritai, ir kaip izraelitei. Kiekviena 
moteris pačia savo prigimties sąranga bei giliausiais 
savo polinkiais trokšta būti motina. Izraelio tautoje šis 
bendras moters bruožas buvo dar sustiprintas Viešpa- 
ties pažado kildinti iš Jokūbo namų Mesiją. Todėl kiek- 
viena izraelitė, kuri gimdė, teisingai galėjo tikėtis, kad 
gal gi jos sūnus būsiąs tasai, apie kurį kalbėjo pranašų 
eilės. Atsisakyti motinystės reiškė atsisakyti šitos gali- 
mybės. Jeigu vis dėlto Marija apsisprendė likti mergele, 
tai šį jos ryžtą reikia suprasti kaip didelio nusižeminimo 
auką, sunkią ir nepatogią, nes anuo metu mergystė ne 
tik kad nebuvo gerbiama, bet net savotiškai niekinama. 
Štai kodėl kai angelas Marijai pranešė, jog ji radusi 
malonės pas Viešpatį, todėl pradėsianti ir pagimdysian- 
ti sūnų (plg. Luk. 1, 31), ji neatstūmė šio pasiūlymo iš 
esmės, bet tik paklausė, "kaip tai įvyks“, kadangi ji ne- 
pažįstanti vyro (Luk. 1, 34). Paneigti mergystės Marija 
nenorėjo. Tačiau atsisakyti Dievo siūlomos motinystės 
taip pat ne. Todėl ji lengvai atsiduso, iš angelo išgirdu- 
si, kad motinystė jai ateisianti ne iš vyro valios, bet iš 
Dievo Dvasios, kuri ją apdengsianti "savu šešėliu“ (Luk. 
1, 35). Ir Marija sutiko, nes čia regėjo nepaprastą Vieš- 
paties dovaną: jai bus nuimta negarbė prieš savo tautą 
ir sykiu bus išsaugotas jai taip brangus vyro nepažini- 
mas. Savoje giesmėje ji išreiškė šį atodūsį žodžiais: "Jis 
pažvelgė į savo tarnaitės žemumą“ (Luk. 1, 48). Negim- 
dydama ji stovėjo žemiausioje Izraelio moterų vietoje. 
Bet štai, Dievas jos pasigailėjo ir pakėlė ją iš pažemi- 
nimo, kaip ir Samuelio motiną. 

Bet tuo bendras šių moterų kelias ir baigiasi. Ona 
nedaro iš savo motinystės jokių reikšmingesnių išvadų. 

Ji neturi pašaukimo ateičiai. Ji pagimdė Samuelį, atvedė 
ji šventyklon, atidavė kunigui Eli ir tuo savo paskirtį at- 
liko. Todėl jos giesmėje nejausti nieko, kas pralaužtų as- 
meninės motinystės sienas ir įgytų visuotinės reikšmės. 
Visai kitaip save pergyvena Marija. "Štai, nuo dabar 
visos kartos vadins mane palaiminta, nes didelių daly- 
kų padarė man Galingasis“ (Luk. 1, 48-49). Sutikusi būti 
Išganytojo Motina ir nešiodama savyje įsikūnijusį Žodį, 
Marija suvokė, kad jos motinystė yra daugiau, negu tik 
paprastas naujos gyvybės pradėjimas; kad ji nesibaig- 
sianti su Mesijo gimimu, bet aidėsianti amžių amžiais 
visoje pasaulio istorijoje; angelo apreikšta malonės pil- 
nybė būsianti vaisinga ne tik gamtinės gyvybės suteiki- 
mu Dievui, bet ir antgamtinių dovanų dalinimu žmo- 
nėms, o šių dovanų dalintoja būsianti vadinama palai- 
minta visų žemės giminių. Savo giesmėje Marija pra- 
byla kaip sąmoninga žmonijos atstovė Dievo Išganytojo 
akivaizdoje. 

Susitikusi su Elžbieta ir iš jos patyrusi, kad Mesijo 
pirmatakas "šokterėjo iš džiaugsmo“ savo motinos 
įsčioje (Luk. 1, 44), Marija suvokė, kad šis šokterėjimas 
yra vaizdas visam tolimesniam josios keliui: visa kūrini- 
ja džiūgaus jos akivaizdoje, nes ji nešioja Tąjį, kuris 
"ateina valdyti žemės“ (Ps. 97, 11). "Magnificat" yra 
Marijos sąmonės prasiveržimas, tačiau ne subjektyvios 
laimės prasme, kaip Onos giesmėje, bet prasme objek- 
tyvios tarnybos žmonijoje. Marija maža kalba apie savo 
praeitį, prisimindama savo pažeminimą tautoje dėl ne- 
kaltybės pažado. Jos žvilgis yra nukreiptas į ateitį, į iš- 
siskleidimą anų jai Galingojo padarytų didžių dalykų. 
Jeigu Onai giesmė yra jos pareigų užbaiga, tai Marijai 
"Magnificat" yra jos tarnybos pradžia, jos pirmas žings- 


34 


nis į Apvaizdos jai atskleistų pareigų lauką. Buvusi kuk 
li ir baiminga Nazarete, Marija visu didingumu išsitie- 
sia Zacharijo namuose. "Magniticat"" posmuose iš tikro 
jaučiame prabylant aną Apokalipsės Saulėtąją Moterį, 
kuriai duota "du didelio erelio sparnu“ (12, 14). Ar tai 
mums neprimena šv. Petro Sekminių dieną, kai šis, anks- 
čiau visokeriopai svyravęs vyras, gavęs Šventąją Dva- 
sią, staiga suvokė savo paskirtį, drąsiai išėjo priešais 
minią ir pradėjo jai skelbti prisikėlusįjį Jėzų (plg. ApD 
2, 14), kurio dar taip neseniai Kaifo kieme buvo išsi- 
gynęs (plg. Mork. 14, 71)? Kaip Šventoji Dvasia pažadino 
Petro savisąmonę, taip lygiai ta pati Šventoji Dvasia, 
apdengusi Mariją savo šešėliu, atskleidė jai jos kelią 
žmonijos istorijoje. 


5. Liturgijos žvilgis į Mariją 


Norint suprasti, bent kiek tai žmogaus protui yra 
įmanoma, kas yra Marija, reikia pasiklausti ne tik Šven- 
tojo Rašto ir Tradicijos, ne tik teologijos, bet ir liturgijos, 
nes liturgija savo visumoje slepia katalikiškąjį tikėji- 
mq” (kultas juk yra pojustinė dogmos regimybė) ir to- 
dėl darosi nesykį reikšminga atskiriems šio tikėjimo 
klausimams nušviesti. Kaip tad liturgija pergyvena Ma- 
riją? Kokiais pavidalais iškyla ši nuostabi Moteris kulto 
šviesoje? — Į tai mums atsako Marijos gimimo šventė 
(8 rugsėjo). 

Šios šventės Mišių evangelija prasideda: “Knyga 
giminės Jėzaus Kristaus, Sūnaus Dovydo, Sūnaus Abrao- 
mo. Abraomui gimė Izaokas, Izaokui gimė Jokūbas, Jo- 
kūbui gimė Judas ir jo broliai, Judui gimė Paras ir Zara 

iš Tamaros, Parui gimė Esronas, Esronui gimė Aramas, 
Aramui gimė Aminadabas, Aminadabui gimė Naaso- 
nas, Naasonui gimė Salmonas, Salmonui gimė Boozas 
iš Raabos, Boozui gimė Obedas iš Rutos, Obedui gimė 
Jesė, Jesei gimė karalius Dovydas“ ir taip toliau ligi pat 
Jokūbo, kuriam "gimė Juozapas, vyras Marijos, iš kurios 
gimė Jėzus, vadinamas Kristumi“ (Mat. 1, 1-16). Pirmu 
požiūriu atrodo, kad ši ilga vardų eilė nieko nereiškian- 
ti. Iš tikro tačiau ji slepia savyje gilią prasmę. Išskai- 
čiuodama "nuo Abraomo iki Dovydo keturiolika kartų, 
nuo Dovydo iki ištrėmimo į Babiloną keturiolika kartų 
ir nuo ištrėmimo į Babiloną iki Kristaus keturiolika kar- 
tų“ (1, 17), liturgija padaro mūsų giminės broliu ne tik 
Jėzų, bet įjungia ir Mariją į Judo kiltį, į Dovydo giminę,!5 
pastatydama ją prieš mūsų akis kaip istorinės žmonijos 
dukrą, turinčią savo praeitį, savo tėvynę, savo gimdyto- 
jus, savo gimimo vietą ir laiką. Šiais vardais liturgija 
nori pasakyti, kad Marija nėra kažkoks žmogiškojo ilge- 
sio susiklostymas, kažkokia šviesi svajonė ar kilni idėja, 
bet istorinė asmenybė: Mirjam iš Nazareto, Juozapo žmo- 
na, Kristaus Motina, kurios kilmės šaknys siekia pačius 
seniausius laikus. 

Bet štai, prieš keletą minučių kunigas, stovėdamas 
dešinėje altoriaus pusėje, skaitė kitą to paties dieviško- 
jo Apreiškimo tekstą, kurį liturgija taip pat naudoja Ma- 
rijai apibūdinti, tačiau visiškai kitu jau atžvilgiu: "Vieš- 
pats turėjo (kaip nuosavybę) mane savo kelių (kaip Kū- 
rėjas) pradžioje; anksčiau, negu buvo ką nors sukūręs 
iš pradžios. Aš esu įstatyta nuo amžių, nuo pat senovės, 
pirmiau negu atsirado žemė. Dar nebuvo bedugnių, o aš 
jau buvau pradėta; dar nebuvo ištriškę vandenų šalti- 
niai, dar kalnai nebuvo iškilę sunkia mase, o aš jau gi- 

miau — anksčiau, negu kalneliai... Kai Jis rengė dangų, 
aš ten buvau; kai griežtu įstatymu aprėžė ratu gelmes, 
kai tvirtino skliautą ir svėrė vandens versmes, kai jūrai 
nustatė jos krantus ir vandenims jų dėsnius, kad neiš- 
eitų iš savo ribų, kai dėjo žemei pamatus, aš buvau su 
Juo, visa kartu statydama (componens), ir džiūgavau 
diena dienon, žaisdama Jo akivaizdoje, žaisdama ant 
žemės rutulio, ir man smagu yra būti su žmonių vaikais“ 
(Pat. 8, 22-31). Tai jau yra visiškai kitoks Marijos vaiz- 
das. Gimimo šventės evangelijoje Marija yra istorinis 
žmogus, įstatytas į tam tikrą giminę, į tam tikrą erdvę 
ir laiką. Tuo tarpu lekcijos Marija iškyla viršum žemiš- 
kosios tikrovės, net viršum visos kūrinijos, atsistoja pa- 
čioje pradžioje kaip Dievo bendradarbė Jo kūryboje, 
džiūgaujanti Jo akivaizdoje ir žaidžianti Jo kūriniais. Jei- 
gu Mišių evangelijos vardai kreipia mūsų dėmesį į Pa- 
lestinos dukrą, tai tų pačių Mišių lekcijos vaizdai mums 
sako, kad Mirjam iš Nazareto būtis žemiškąja tikrove ne- 
išsisemia, kad ši Moteris yra kažkas daugiau, negu tik 
vienas iš istorijoje gyvenusių ir veikusių žmonių. 

Šitie du liturgijos žvilgiai į Mariją apsprendžia ir 
Bažnyčios maldas. Pergyvendama Mariją kaip istorinę 
moterį, perėjusią visus žmogiškojo gyvenimo tarpsnius, 
liturgija mini šiuos tarpsnius bei įvykius atskiromis šven- 
tėmis: pradėjimą (8 gruodžio), gimimą (8 rugsėjo), vardo 
dieną (12 rugsėjo), paaukojimą šventykloje (21 lapkri- 
čio), angelo apreiškimą Nazarete (25 kovo), apsilankymą 
pas Elžbietą (2 liepos), motinystę (11 spalių), apsivaly- 
mą (2 vasario), skausmus (15 rugsėjo), galop jos paėmi- 
mą į dangų (15 rugpiūčio). Šių švenčių maldose besi- 
meldžianti Bažnyčia prašo Dievą, kad Jis, Marijos užta- 
rimu, leistų mus apvalytus pas Jį nueiti (Nekaltojo Pra- 

dėjimo Mišios); kad Marijos gimimas mums virstų "išga- 
nymo pradžia“ (Gimimo Mišios); kad jos vardas mums 
būtų apsauga ir išlaisvinimas iš blogio (Vardo Dienos 
Mišios); kad jos maldos padėtų Dievo Tautai (Dangun 
Paėmimo Mišios). Brevijoriuje Bažnyčia kreipiasi net tie- 
siog į Mariją ir prašo ją melstis už tikinčiuosius, užtarti 
kunigus, pagelbėti maldingai moteriškajai lyčiai (Gimi- 
mo matutinum), padėti vargstantiems, sustiprinti svyruo- 
jančius, pradžiuginti liūdinčius (Vardo Dienos mišparai); 
padaryti, kad jos skausmų jėga būtume verti gėrėtis 
dangaus Karalystės džiaugsmu (Septynių Skausmų lau- 
des). Istorinė Marija yra liturgijai visų pirma žmogaus 
Globėja. Ji patraukia savęspi mūsų prašymus tuo, kad 
joje regime Užtarytoją pas jos Sūnų, mūsų Viešpatį ir 
Atpirkėją. Pop. Leonas XIII pastebi, kad, nors Išganyto- 
ją mes ir labai mylime, nes Jis praliejo už mus savo 
kraują, vis dėlto mes Jo ir bijome kaip nepermaldauja- 
mai teisingo Teisėjo. "Iš šios baimės dėl nuodėmių kaip 
tik ir kyla reikalas užtariančios bei globojančios jėgos, 
kuri būtų Dievo malonėje ir sykiu tokio širdies gerumo, 
jog nė vienam nusiminusiajam pagalbos neatsakytų“.!? 
Šitokia jėga, šitokia malonės ir gerumo pilnybė liturgi- 
jai ir yra Marija. Jos tad šventėse pergyvename ją visų 
pirma kaip gailestingumo Motiną, kaip mūsų viltį, ku- 
rios vardo šaukiamės ir kurios priebėgon skubame. 
Kiekvienos tačiau šventės metu liturgija mums ne- 
pamiršta priminti, kad Marija yra ne tik globojanti Mo- 
tina, bet kartu ir antžemiškai spindintis Mergelės, Kara- 
lienės, Saulėtosios Moters paveikslas. Aukščiau minėtą- 
ją Patarlių knygos vietą, kurioje Marija yra pastatoma 
šalia Dievo kaip pradinė Jo Bendradarbė, liturgija skai- 
to ne tik Marijos gimimo, bet ir jos pradėjimo, ir vardo 

dienos, ir šv. Rožančiaus šventėse, o brevijoriuje dar ir 
Gerojo Ganytojo Motinos dieną (pirmąjį gegužės sekma- 
dienį). Minėdama Marijos apsilankymą pas Elžbietą, li- 
turgija gretina Mariją su Giesmių Giesmės Sulamite, ku- 
riq mylimasis kviečia keltis ir ateiti, nes "žiema jau pra- 
ėjo, lietus nustojo, pasirodė gėlių mūsų laukuose“ (Mišių 
lekcija). Senesnėje Dangun Paėmimo liturgijoje Marija 
iškyla kaip Išmintis, kuriai Viešpats skyrė apsigyventi 
Jokūbo namuose ir augti "kaip Libano kėdras ir Siono 
kiparisas“, kaip "palmė Kadese ir rožių krūmas Jeriche“. 
Brevijoriuje šis vaizdas yra kartojamas beveik kiekvie- 
name Marijos officiume. Šalia Dievo Motinos liturgijoje 
nuolatos išnyra Senojo Testamento Sophia ir Naujojo 
Testamento Saulėtoji Moteris. Šio idealinio paveikslo 
akivaizdoje Bažnyčia tarsi pamiršta nuodėmingą žmogų 
su žemiškaisiais jo reikalais: čia ji Marijos nebeprašo, 
nebemaldauja, mūsų kasdienos nebeprimena, bet prieš 
Mariją nusilenkia ir ja stebisi jos pačios grožyje ir di- 
dybėje. "Tu Jeruzalės garbė, tu Izraelio džiaugsmas, tu 
mūsų tautos pasididžiavimas“ — tai žodžiai, kuriais li- 
turgija atskleidžia antrąjį savo santykį su Marija. 
Liturgijos tad atsakymas į klausimą, kas yra Marija, 
nėra vienaprasmis. Iš vienos pusės savo šventėse ji mus 
vedžioja žemiškaisiais istoriniais Marijos keliais: ji veda 
mus į Nazaretą, į Jeruzalės šventyklą, į Betlėjaus pra- 
kartėlę, į vestuves Galilėjos Kannoje, į Golgotą po Jė- 
zaus kryžiumi. Iš kitos pusės, ji kreipia mūsų žvilgį į pa- 
čius pradinius Viešpaties sumanymus, į žmogaus protui 
nesuvokiamas žmogaus ir Dievo bendradarbiavimo gel- 
mes „vadinasi, į antistorinę Marijos idėją. Kitaip sakant, 
liturgija taip pat slepia savyje anuos du minėtus priėji- 
mo būdus, abu juos jungia vienybėn, derina vieną su 

kitu ir tuo mums nurodo, kad Marijos apmąstymas ne- 
gali išsisemti tik žemiškaisiais jos gyvenimo įvykiais, 
bet kad patys šitie įvykiai yra kažkokio augštesnio pra- 
do išraiška. Liturgijoje Mirjam iš Nazareto yra antlaiki- 
nio prado įsikūnijimas*? Nagrinėdami tad Marijos buvi- 
mo apraiškas, turime nuolatos kreipti dėmesio į gilesnę 
ir visuotinesnę jų prasmę. Marijos akivaizdoje mūsų min- 
tis turi eiti mūsų maldos keliu. 


1 Pop. Pijus IX, Ineffabilis Deus, 1854 m. gruodžio 8 d. 

2 Pop. Pijus XII, Munilicentissimus Deus, 1950 m. lapkričio 1 d. 

3 Rytų Bažnyčioje Nekalto Pradėjimo tiesa niekados, net ir po at- 
siskyrimo nuo Romos, nebuvo aptemusi. Tuo tarpu Vakaruose “Pelagi- 
jaus erezija stipriai suvėlino ir net sukliudė, iškeldama įvairių sunke- 
nybių, tikrą pažangą tikėjimo į Nekaltąjį Pradėjimą“ (G. Alastruey, 
Tratado de la Virgen Santisima, 168 p. Madrid 1952). Toki dideli Va- 
karų teologai, kaip Aleksandras iš Ales, šv. Bonaventūra, šv. Albertas 
Didysis, šv. Tomas Akvinietis nepalaikė mažesniųjų pažiūros, esą Ma- 
rija buvusi visiškai laisva nuo gimtosios nuodėmės. Šv. Bonaventūra 
liudija, kad jo laikais “beveik visi manę, jog Šv. Mergelė turėjo gim- 
tąją nuodėmę“ (pl. Alastruey, 180 p.). Duns Scotas (1266-1308) buvo 
pirmasis Vakaruose, kuris teologiškai Nekaltąjį Pradėjimą pagrindo, 
apvaldymas jį nuo teorinių sunkenybių. 

4 Plg. jų abiejų pamokslus in Dorm. BMV, Migne PG 96 ir 98 t. 

5 Fulgens corona. 

6 Pop. Pijus XII, Munilicentissimus Deus. 

T Pop. Pijus XII, De Corpore Christi mystico, liet. vert. 511 p. Lux. 
1949, 

8 Plačiau apie tai autorius rašo “Saulės Giesmėje“ 431-33 p. Brooklyn 
1954. 

9 Pop. Pijus X, Ad diem illum laetissimum, 1904 m. vasario 2 d. 

10 Šis himnas yra priskiriamas šv. Germanui Konstantinopoliečiui; 
jis yra giedamas stovint; jo tekstas čia yra cituojamas iš P. Rėgamey 
marijologinės antologijos “Les plus beaux textes sur la Vierge Marie, 
Paris 1946. p. 70-77. 

11 Eilė krikščionių mąstytojų (šv. Anzelmas, šv. Bernardas, šv. Bo- 
naventūra, pal. D. Scotas, pal. Suso, šv. Pranciškus Salezietis, J. H. 
Newmanas, V. Solovjovas, S. Bulgakovas), poetų (Dantė, Jacoponė da 
Todi, Petrarca, Villon, Novalis, Mistral, Verlaine, Pėguy, Rilke, Clau- 
del), tapytojų (Giotto, Murillo, Angelico, Dūreris, Rafaelis, Rubens), 
muzikų (Palestrina, Bachas, Sehubertas, Sasnauskas, Naujalis) yra 
buvę susidomėję Marija, semdamiesi iš jos įkvėpimo savo mintims ir 
savo kūriniams. 

12 Pav. O gloriosa Domina, Ave maris stella, Regina coeli, Salve 
Regina, Gaude Dei Genitrix. Tačiau net ir šiuose himnuose bei mal- 
dose Marijos kaip globojančios ir gelbstinčios Motinos pergyvenimas 
turi pirmenybę prieš spindinčią Mergelės būtį. 

13 “Sveika, šventojo Žodžio Motina! Žiede, išsprogęs iš erškėčių! 
Žiede be spyglių! Žiede, krūmo garbe, nes krūmas tai mes, sudraskyti 
nuodėmės dyglių. Bet Tu dyglių nepažinai.. Tu pralenki savo kvepė- 
jimu kynamono ir myrros šakelę, smilkalą ir balzamą. Sveika, mergelių 
garbe, žmonių Tarpininke, išganymo Motina! Tu esi susilaikymo mir- 
ta, kantrumo rožė, kvepiantis nardas; nusižeminimo slėnis, laukų lelija, 
žemiškasis rojus, pilnutinis grožio išsiskleidimas, žmonių giminės gar- 
bė..." — ištisas Marijos prigimties išsakymas nuostabiais vaizdais ir 
palyginimais (plg. P. Rėgamey, op. cit. 149-50 p.). 

14 Jacoponės poezijoje išniręs “Stabat Mater“ motyvas jau nebeiš- 
nyko vėlesniuose, net ir pasauliniuose Marijos eilėraščiuose. Jis randa- 
mas pas Corneille ir Ricchini, pas Novalį ir Brentano, pas Velaine ir 
Pėguy. Pas visus juos Marija yra Mater dolorosa, nes “jau seniai mes 
ją padarėme septynių skausmų Motina“ (Ch. Pėguy). Įdomią išimtį 
čia sudaro P. Claudel, kurio poezijoje Marija yra vis dėlto daugiau 
nuostabos, negu prašymo objektas. 

14a Šio himno tekstas yra cituojamas iš P. Rėgamey, op. cit. 78-87 p. 

15 Marijos kančia po kryžiumi nekartą krikščionių pergyvenime esti 
siejama su didžiomis jos ašaromis ir net alpuliu, pamirštant, kad tiek 
jos prigimties sąranga, tiek jos pašaukimo sąmonė negalėjo leisti šito- 
kio jausminio kančios prasiveržimo. Tai neigė jau šv. Ambrozijus, sa- 
kydamas: “Aš skaitau, kad ji stovėjo, bet aš nerandu, kad ji verkė” 
(Migne PL 16, p. 1218). Pastaraisiais laikais Marijos ašaras ligi kraš- 
tutinumo pabrėžė L. Bloy, sakydamas, kad “visos verkiančios motinos, 
visos našlės, visos mergelės neprideda nieko prie šio gausaus išsilieji- 
mo, kurio pakaktų nuplauti dešimčiai tūkstančių nusivylusių pasaulių“ 

(Le symbolisme de Vapparition, p. 271, Paris 1925). Prieš tai protes- 
tavo P. Claudel, pastebėdamas, kad Šv. Rašto pasakymas “po kryžiu- 
mi stovėjo (stabat) Jo motina“ (Jon. 19, 25) reiškia ne tik fizinį sto- 
vėjimą, bet ir dvasinį tvirtą laikymąsi. “Mūsų Motina Marija Kalvari- 
jos kalne turėjo atlikti kažką daugiau, negu verkti; Bažnyčios vardu 
ji turėjo gauti savo pamoką, savo katekizmą“ (L'Epėe et le Miroir, 73 
p. Paris 1939). Sentimentalus Marijos skausmų pergyvenimas pirmai- 
siais Krikščionybės amžiais yra nežinomas. Todėl Romanos ir leidžia 
Kristui sudrausti savo Motiną, atskleisdamas aukštesnę savo mirties 
prasmę (plg. pop. Pijus X, Ad diem illum laetissimum). 

16 Pop. Pijus IX, Ineffabilis Deus. 

17 Plg. Pop. Pijus XII, Mediator Dei, 1947 m. lapkričio 20 d. 

18 Nors Šv. Raštas čia kalba tik apie Juozapo, Marijos vyro, kilmę 
iš Dovydo, tačiau aiškus Apreiškimo nurodymas, kad Kristus yra “iš 
Dovydo giminės“ (2 Tim. 2, 8), savaime į šią giminę įjungia ir Mari- 
ją, nes savo kilmę Išganytojas juk galėjo paveldėti tiktai iš Marijos, 
ne iš Juozapo. 

19 Octobri mense, 1891 m. rugsėjo 22 d. 

20 Autoriaus pažiūra, Marija yra Sophios įsikūnijimas. Sophia, apie 
kurią kalba Senojo Testamento Patarlių, Išminties ir Jėzaus Siracho 
knygos, yra ne tik amžinojo Logos figūra, bet ji reiškia kartu ir die- 
viškąją žmogaus idėją, kuri Marijoje Nekaltuoju jos Pradėjimu buvo 
regimai įvykdyta asmeniniu pavidalu. Mariją Viešpats sukūrė kaip 
pirmavaizdinį žmogų, tobulai nešantį Jo paveikslą ir veiksmingai da- 
lyvaujantį Jo valdžioje, kaip tai apie Sophią teigia Šv. Raštas (plg. 
Išm. 7, 25-26; 9, 4). Šiuo atžvilgiu Marija yra ne išimtis iš žmonių 
giminės, bet kaip tik šios giminės idealo įvykdymas. Ji yra išimtis tik 
iš sužalotos žmonijos, iš nuodėmei pasivergusių Adomo vaikų. Tačiau 
savyje ji yra žmogiškumo augščiausias laipsnis. Tai, ką Viešpats buvo 
sumanęs iš pradžios ir sukūręs kaip idėją, Jis Marijoje realizavo regi- 
mos tikrovės forma. Marija tad yra mūsų pačių ilgesys, mūsų pačių 
laukimas bei prašymas. Ir jeigu Bažnyčia mus skatina Marija sekti, 
tai šis skatinimas yra ne tik paprastas gyvenimiškas patarimas, bet 
kartu ir ontologinis nurodymas, kur glūdi žmogiškoji pilnatvė, — Pra- 
džioje autorius buvo manęs visa tai išdėstyti šioje studijoje atskiru sky- 
riumi. Tačiau nenorėdamas skaitytojo apsunkinti painia Sophios prob- 
lematika, jis pasitenkino minėtą savo pažiūrą paskelbęs “Aiduose" 
(plg. Marijos idėja, 1954 m. 5 nr.). 

Michelangelo 


II. MARIJOS APREIšKIMAS 


Ir užkursiu nesantaiką tarp Tavęs ir Moters. tarp tavo palikuonies 

ir jos Palikuonies: Jis sutraiškins tau galvą, o tu tykosi įgelti Jam į 
kulnį. 

Pradžios knyga 3, 14. 


1. Moters vaidmuo buvime 


Sukūręs pirmąjį žmogų "iš žemės dulkių“ ir įkvėpęs 
jam "gyvybės kvapo“ (Gen. 2, 7), Viešpats apgyvendino 
ji "Edeno sode“, pilname "visokių medžių, meilių pažiū- 
rėti ir skanių valgyti“ (2, 9). Keturios upės drėkino šią 
pirmąją žmogiškojo buvimo erdvę; laukų gyvuliai ir dan- 
gaus paukščiai laukė pavadinami ir tuo paskiriami sa- 
viem uždaviniam; gyvybės medis žadėjo nemirtingumo 
amžiams (plg. 2, 10-20; 3, 22). Kūninės pirmykščio buvi- 
mo sąlygos žmogui buvo sudarytos tokios, kokių jis nie- 
kados nebūtų pasiekęs kūrybinėmis savo paties pastan- 
gomis. Tai buvo visiškas gamtos nusilenkimas bei atsi- 
vėrimas tam, kuris buvo pašauktas jai vadovauti. 

Bet štai, šiame visuotinio džiaugsmo kampelyje pa- 
sigirdo Kūrėjo žodžiai: “Negera žmogui būti vienam“ 
(2, 17); negera jam vienam ne dirbti, ne ilsėtis, ne džiaug- 
tis, ne garbinti, bet — būti. Vienišas buvimas kažko 
stoksta; jis yra nepilnas, neužbaigtas ir todėl negeras. 
Sumanęs žmogų kurti, Dievas sumanė jį pagal savo "pa- 

veikslą bei panašumą" (Gen. 1, 26). Bet juk Dievas nėra 
vienišas. Jis yra vienas, bet ne vienišas. Dievas yra 
triasmeninis, vadinasi, nuostabiausia ir giliausia meilės 
bendruomenė. Todėl ir žmogus, kol jis yra vienišas sa- 
vo būtimi, dieviškosios bendruomenės neatspindi ir nė- 
ra Viešpaties paveikslas. O kol jis nėra trejybinio Die- 
vo paveikslas, tol ir jo buvimas yra negeras. Tik ben- 
druomenėje išsiskleidžia Viešpaties sumanyto žmogiš- 
kumo pilnatvė, todėl tik bendruomenėje pasidaro žmo- 
gui gera būti. 

Atsakydamas į savo paties žodžius, Dievas sukūrė 
žmogui padėjėją, panašią į jį; sukūrė "moterį ir atvedė 
ją žmogui“ (2, 22). Gyvulius ir paukščius Viešpats buvo 
žmogui taip pat atvedęs, tačiau tarp jų šis "nerado nė 
vieno padėjėjo, panašaus į save“ (2, 20). Galėjo gyvū- 
nija būti ir labai naudinga žmogui mąstyti, dirbti, žaisti, 
aukoti, bet ji negalėjo padėti jam būti. Gyvūnija buvo 
šalia žmogaus; tačiau ji nepajėgė būti drauge su juo. 
Žemės padarų eilėse pirmasis žmogus jieškojo buvimo 
bendruomenės, ir gyvulių bei paukščių eilėse jis šitokios 
bendruomenės nerado, nes visų šių padarų buvimas vy- 
ko iš esmės kitokioje plotmėje, negu žmogaus. Tuo tar- 
pu išvydęs Dievo jam sukurtą moterį, jis sušuko: "Tai 
kaulas iš mano kaulo ir kūnas iš mano kūno! Ji vadinsis 
žmona, nes iš žmogaus paimta. Jos dėliai vyras paliks 
tėvą bei motiną ir laikysis savo moters: ir juodu bus vie- 
nas kūnas“ (2, 23-24). Moteris tad santykiavo su vyru 
kaip tikroji padėjėja būti, kaip negero buvimo pergalė- 
toja. Jos vaidmuo žmogiškojoje būtyje prasidėjo ir tebe- 
sitęsia buvimo bendruomenės vykdymu. Kur tik buvi- 
mas yra neužbaigtas, kur jo pilnatvė yra apardyta, ten 
ateina moteris ir savo meile apsupa nuskriaustuosius, 

nes meilė yra pagrindinė priemonė negeram buvimui 
pašalinti. Žmogui gera būti tiktai meilėje. Be moters žmo- 
gus būtų benamis savo būtyje. Buvimas ne kaip klajonė, 
o kaip židinys, susikuria tiktai moters pagalba.! 

Vis dėlto moters vaidmuo čia dar nesibaigia. Vyk- 
dydama buvimo bendruomenę, moteris ją vykdo visose 
srityse. Nėra nė vieno lemiančio žmogiškosios būties 
veiksmo, kuriame vienaip ar kitaip nedalyvautų mote- 
ris. Jos kaip padėjėjos įtaigojama susiklosto buvimo ben- 
druomenė ne tik savo pagrinduose, bet ir savo išsisklei- 
dime. Šventasis Raštas pasakoja, kad Edeno sode gun- 
dytojas prisiartinęs prie pirmosios žmonos ir jai kalbė- 
jęs, esą Viešpaties draudimas valgyti "pažinimo me- 
džio“ vaisiaus anaiptol nepatrauksiųs paskui save mir- 
ties; priešingai, "kai tik jo būsite valgę, atsivers jums 
akys, ir jūs būsite kaip dievai, pažįstą gėrį ir blogį“ (3, 
5). Moteris susigundė šiuo vylingu 'apreiškimu', todėl 
vaisiaus "ėmė ir jo valgė; davė savo vyrui, ir šis val- 
gė“ (3, 6). Ir kai Dievas paklausė susigėdusį ir krūmuo- 
se pasislėpusį vyrą, kas jam pasakęs, jog esąs nuogas, 
šisai atsiliepė, kad viso šio nelemto įvykio kaltininkė 
esanti paties Viešpaties jam duotoji moteris. Tuo Ado- 
mas nurodė nepadalinamą likimą, kuriuo yra susietas 
vyro-moters gyvenimas. 

Puolimo tad bendruomenės vykdytoja taip pat bu- 
vo moteris. Viešpaties sukurta ir atvesta pas vyrą, ji at- 
baigė žmogiškąją būtį, padarydama ją gerą. Vyrą suvi- 
liojusi, moteris pastūmėjo šią būtį atgal į jos nepilnatvę. 
Žmogui vėl pasidarė negera būti ir kaip tik todėl, kad 
šalia jo stovėjo nebe padėjėja, bet buvimo neigėja bei 
ardytoja. Jeigu buvimo bendruomenėje vyras pranašiš- 
kai kalbėjo, kad moters dėliai jis paliksiąs savo tėvą bei 

motiną ir laikysiąsis savo žmonos, tai puolimo bendruo- 
menėje jis amžių amžiais neigė šią pranašystę, nuolatos 
jieškodamas būdų, kaip nuo moters atsirišti. Išskyrus 
vad. pagrindo kultūros tauteles, visose kitose tautose ir 
visose kitose religijose moterystė buvo suardoma. Tiktai 
Kristus paskelbė, kad "ką Dievas sujungė, žmogus tene- 
perskiria“ (Mat. 19, 6). O tai Jis paskelbė todėl, kad iš- 
laisvino žmoniją iš nuodėmės ir vyro-moters santykiui 
grąžino pirmykščią vieno kūno vienybę, nenutrūkstamą 
ligi mirties. 

Nors nuodėmės nugalėtojas negalėjo būti joks žmo- 
gus, nes atpirkimas esmėje yra "naujas sutvėrimas“ (2 
Kor. 5, 17), įmanomas tik vienam Dievui, tačiau be žmo- 
gaus dalyvavimo jis taip pat negalėjo būti įvykdytas. 
Kaip nuodėmė buvo laisvas žmogiškosios valios atsivė- 
rimas gundytojo žodžiams, taip išganymas galėjo ateiti 
irgi tik per laisvą žmogiškosios prigimties atsiskleidimą 
dieviškajam Žodžiui. Šia prasme išganymas galėjo būti 
tik sutartinis Dievo ir žmogaus veiksmas, dievažmogiš- 
kasis žygis, kuriame Dievas teikia savo galią, o žmogus 
— savo valią. Jeigu tačiau žmogus turėjo įsijungti į savo 
paties atpirkimą, tai šis įsijungimas galėjo įvykti irgi 
tik per moterį. Šalia kūrimo ir puolimo atpirkimas yra 
trečiasis lemiantis veiksmas žmogiškojoje būtyje, todėl 
jis savaime šaukiasi moters padėjėjos. Turėjusi įtakos 
žmogiškosios būties kūrimui bei puolimui, moteris nega- 
lėjo jos neturėti ir šios būties atstatymui. "Iš kur kilo mir- 
tis, iš ten kils ir gyvenimas“. Atpirkimo bendruomenėn 
moteris taip pat atneš savo dalią. 

2. Marija kaip dieviškasis pažadas 


Nuodėmė jau buvo įvykusi, pirmieji žmonės jau bu- 
vo paregėję esą nuogi ir pasislėpę "po sodo medžiais“ 
(Gen. 3, 8) nuo artėjančio Viešpaties žingsnių. Tačiau 
Dievas pasišaukė juos iš jų slėpynės ir paklausė, ar jie 
nebus valgę užginto vaisiaus. Tada Adomas atsakė: 
"Moteris, kurią pastatei šalia manęs, davė man nuo me- 
džio, ir aš valgiau“ (3, 12). Argi negirdime šiuose žo- 
džiuose paslėpto priekaišto Dievui? Argi Adomas savo 
širdyje nesako, jeigu Viešpats nebūtų jam moters davęs, 
jis nebūtų sulaužęs pradinio įsakymo. Užuot vyrą nuo 
gundymo sulaikiusi, moteris ne tik pati paklususi žalčiui, 
bet ir vyrui vaisiaus davusi. Dievas nieko neatsakė į ši 
tylų priekaištą, bet kreipėsi į Jievą: "Ką tu padarei?“ 
(3, 13). Ši atsakė: "Žaltys mane suvedžiojo, ir aš valgiau“ 
(3, 13). Moteris taip pat vertė kaltę kitam, šį sykį jau 
pirmykščiam jos autoriui. Ne ji esanti nuodėmės suma- 
nytoja, bet žaltys, tasai didysis slibinas, "kuris vadina- 
mas velniu ir šėtonu“ (Apr. 12, 9). Jieva esanti tik jo ap- 
gaulės auka, laisva ir sąmoninga, todėl atsakinga; vis 
dėlto ne pats kaltės šaltinis. 

Dievas nieko neatsakė nė į moters pasiteisinimą, o 
kreipėsi į žaltį, jau nebeklausdamas, bet tardamas ne- 
paprastos reikšmės žodžius: "Kadangi tu šitaip padarei, 
būsi prakeiktas labiau, negu visi galvijai ir žvėrys. Tu 
šliaužiosi pilvu ir ėsi žemes visą gyvenimą. Ir užkursiu 
nesantaiką tarp tavęs ir Moters, tarp tavo palikuonies ir 
jos Palikuonies; Jis sutraiškins tau galvą, o tu tykosi 
įgelti Jam į kulnį“ (13, 14-15). Žalčio prakeikimas čia yra 
tik pakartojimas ano antlaikinio pasmerkimo, kurį Vieš- 
pats buvo metęs angelams sukilėliams, ištremdamas 

juos iš dangaus į žemę (plg. Apr. 12, 9). Jokio naujo san- 
tykio tarp Dievo ir šėtono šis pakartojimas neatskleidžia. 
Didysis slibinas pasiliko toks pat, koks buvo pradėjęs 
būti savo tėvynėje, būtent: "melagis ir melo tėvas“, kaip 
ji yra pavadinęs pats Išganytojas (Jon. 8, 44). Ir toks jis 
pasiliks amžinai. 

Užtat visiškai naujų prošvaisčių Viešpaties žodžiai 
atvėrė santykiui tarp žalčio ir žmonijos. Sugundęs savo 
klasta pirmuosius žmones ir sukėlęs juos prieš Dievą, 
šėtonas tuo pačiu įtraukė ir juos į savo galios sritį. Vieš- 
pats buvo žmogui skyręs "pripildyti žemę ir ją sau pa- 
lenkti" (Gen. 1, 28). Kaip išeities erdvę, iš kurios jis ga- 
lėjo plėsti malonės viešpatavimą pasaulyje, Dievas jam 
buvo sukūręs rojų. Nusidėdamas žmogus neteko šios pa- 
laimintos erdvės, o su ja kartu ir visų tų malonių, ku- 
riomis Viešpats jį buvo pažymėjęs: neskausmingumo, 
nemirtingumo, aiškaus pažinimo, sandoros tarp kūno ir 
sielos. Mirtis, kančia, klaida, aistra, maišatis pasidarė 
dabar jo būsenos pradais. Palaimintas Dievo vaikas 
virto laukiniu. Ir velnias iš tikro galėjo džiaugtis, paga- 
dinęs patį Viešpaties paveikslą, laisvai apsisprendusį 
už tamsos vergiją. 

Bet štai, velnio triumfo valandą Dievas jam taria: 
"Užkursiu nesantaiką tarp tavęs ir Moters“. Vadinasi, 
žmogus nepasiliks amžinai šėtono valdžioje. Ateis lai- 
kas, kada jis vienoje iš savo giminės dukterų sukils prieš 
žaltį ir pradės kovą už savo išvadavimą. Juk nusidėjęs 
žmogus nestojo kovon su Aukščiausiuoju, kaip tai pa- 
darė nupuolęs angelas, bet pasijuto esąs nuogas, susi- 
gėdo Viešpaties akivaizdoje ir todėl pasislėpė rojaus 
krūmuose. Tuo jis parodė, kad neužsikerta nuodėmės 
būsenoje, kad jaučiasi pasidaręs menkesnis, negu malo- 

nėje, todėl negalįs išeiti Viešpaties veido švieson. Susi- 
gėdimas buvo pirmykštis žmogaus gailesčio aktas ir tuo 
pačiu prigimtoji sąlyga atpirkimui. Štai kodėl Dievas 
suniekino žalčio pergalę, atskleisdamas laikinį jos po- 
būdį ir paskelbdamas būsimą žmogaus kovą su šėtonu. 

Nesantaikos apreiškimas buvo kartu ir pats pir- 
mykštis žmonijos išganymo apreiškimas; išganymo, ku- 
rio pirmasis pavidalas ir bus Moters sukilimas prieš žal- 
tį. Jieva virto žalčio drauge tuo, kad savo valią palenkė 
jo kuždesiams ir įsijungė į jo melą. Tai buvo moters ir 
žalčio sutartis, apiplėšusi ne tik Jievos asmenybę, bet 
ir visą žmogiškąją prigimtį, kuri iš jos kaip "visų gyvųjų 
motinos“ (Gen. 3, 20) gavo pradžią. Tačiau Dievas ap- 
reiškė naują Moterį, kuri sulaužys Jievos sutartį ir pa- 
grįs amžiną nesantaiką tarp žmogaus ir slibino. Tiesa, 
sutrinti jam galvą galės tik šios Moters Palikuonis, jos 
Kūdikis. Vis dėlto Jis bus jos Sūnus, jos kūno ir kraujo 
vaisius, gimęs iš jos priešybės žalčiui, todėl nepaliestas 
jo galios ir galįs kovą už galutinį žmonijos išgelbėjimą 
vesti ligi visiškos pergalės. Moteris kaip žalčio priešinin- 
kė bus Atpirkėjui kelias į puolusią žmoniją. 

Tai buvo Viešpaties atsakymas ne tik žalčiui į jo 
tariamą triumfą, bet ir Adomui į tylų jo priekaištą. Die- 
vas neteisino Jievos, bet paskelbė, kad ateis Naujoji Jie- 
va, kuri pagrįs atpirkimo bendruomenę, atverdama savo 
valią ir savo įsčią dieviškajam Žodžiui. ši Naujoji Jieva 
atities sulaužytų pirmykštį moters paskyrimą, pakels jį 
ligi aukščiausio laipsnio ir bus padėjėja ne tik žmogui 
žemiškojoje buvimo bendruomenėje, bet ir pačiam Die- 
vui išganymo veiksme bei jo sklidime istorijoje. Sugriau- 
ta moters garbė bei ištikimybė bus atstatyta, panieka 
moteriškajai lyčiai pasibaigs, nepasitikėjimas ja išnyks, 

amžiais trukęs moters žeminimas bus išrautas su šakni- 
mis. Moters kaip padėjėjos vaidmuo vėl suspindės visu 
grožiu. Žmogus pajaus, kad jam be šios Moters vėl būtų 
"negera būti“. 

Tai buvo Dievo atsakymas ir Jievai. Apreikšdamas, 
kad nesantaika užsikurs tarp žalčio ir Moters ir kad jos 
Palikuonis sutraiškys gundytojui galvą, Dievas išskyrė 
vyro bendrininkavimą Išganytojo kelyje į žmoniją. Atsi- 
menant, kad Senasis ir net Naujasis Testamentas nepa- 
prastai ryškiai pabrėžia vyro vaidmenį žmonių giminės 
pratęsime, Dievo nurodymas į moters Palikuonį įgyja 
didžios prasmės. Jis mums sakyte sako, kad šis žalčio 
Nugalėtojas bus tiktai moters vaisius ir kad vyras jo gi- 
mime dalios neturės ir savo tėvyste didžiuotis negalės, 
kaip tai jis darė tūkstančius metų. Tai buvo nuostabus 
apreiškimas, anais laikais nesuvokiamas. Jis skelbė, 
kad ne vyras bus pastatytas šalia Atpirkėjo kaip Jo pa- 
dėjėjas, bet Moteris. Vyro pritarimas moters kaltę užbai- 
gė ir išplėtė žmogiškojoje prigimtyje. Bet vyras nuodė- 
mės nepradėjo. Vyrui kaltė atėjo per buvimo bendruo- 
menę su žmona. Todėl išganymo jis irgi patirs ne pats 
iš savęs, bet taip pat tik per atpirkimo bendruomenę, 
kurią pagrįis ne jis, bet Moteris. Šalia Dievo Atpirkėjo 
stovės Didžioji Padėjėja, Naujoji Jieva, visų Naujojo Tes- 
tamento gyvųjų Motina. Tai yra pradinis, tačiau nepa- 
prastai gilus Marijos apreiškimas. 


3. Marija kaip bendrininkė išganyme 


Koks yra šito apreiškimo turinys? — Dievas nepa- 
sakė šios Moters vardo, nukreipdamas tuo mūsų dėme- 

sį ne tiek į šios Išrinktosios asmenybę, kiek į jos tarnybą, 
kurią ji turės vykdyti žmonijos istorijoje. Asmeninė Ma- 
rijos būtis pasiliko nežinoma, tačiau būsimas jos žygis 
iškilo prieš nusidėjusios žmonijos akis visu ryškumu. 
Tuo pačiu iškilo ir pati Marija ne kaip privatinis žmo- 
gus, bet kaip Atstovė, pašaukta atlikti tam tikrą veiksmą 
žmonijos vardu; veiksmą, kuris jai bus ne atsitiktinis, ne 
laikinis, ne dalinis, bet sudarys visos jos būties prasmę. 
Pats tad pradinis Marijos apreiškimas jau išima ją iš 
privatinės subjektyvinės plotmės ir atskleidžia viešą ob- 
jektyvinį jos gyvenimo pobūdį. Marijos pavadinimas 
Naująja Jieva, duotas jai pirmaisiais Krikščionybės am- 
žiais, kaip tik ir išreiškia šį pobūdį, nes senoji Jieva nu- 
sidėjo taip pat ne kaip privatinis asmuo, bet kaip "visų 
gyvųjų motina“. Pašaukta taisyti Jievos klaidą, Marija 
taip pat kalbės bei veiks visų gyvųjų vardu. Jos žodis 
ir jos darbas pralauš siauro jos gyvenimo sienas ir virs 
visos žmonijos žodžiu bei darbu. Marijos atstoviškumas 
yra pirmas dalykas, kurį randame Pradžios knygos ap- 
reiškime. 

Ką vykdys ši naujoji mūsų Motina? — Ne ką kitą 
kaip aną nesantaiką su žalčiu. Priešinimasis šėtonui bus 
pagrindinė jos tarnybos apraiška. Kalbine savo prasme 
žodis 'nesantaika' yra neigiamasis. Jis reiškia taikos ar- 
ba sutarties nebuvimą, jos laužymą, jos nesilaikymą. 
Tačiau atsimenant, kad Marijos nesantaika turės būti 
su žalčiu, kuris per senosios Jievos nuodėmę pasivergė 
žmoniją, aiškėja nuostabiai teigiamas Naujosios Jievos 
uždavinio turinys. Būti nesantaikoje su Dievo priešinin- 
ku, šią nesantaiką savo būtimi vykdyti, ją skelbti ir ją 
istorijoje skleisti reiškia ne ką kitą, kaip atsistoti Vieš- 
paties pusėje, nusilenkti Jo valiai ir atsiverti Jo malonei. 

Kitaip tariant, nesantaika su žalčiu reiškia santaiką su 
Dievu. Laužyti senosios Jievos padarytą sutartį su gun- 
dytoju reiškia sukti žmonių giminę iš nuodėmės kelio į 
malonės kelią ir tuo būdu įsijungti į Dievo numatytą pa- 
saulio atpirkimą. 

Jau buvo minėta, kad išganymas tegali ateiti tik iš 
Dievo. Tačiau žmogus, būdamas laisva būtybė, tegali 
būti išganytas tik davęs savo sutikimą ir atvėręs savo 
prigimtį Šventajai Dvasiai. Todėl atpirkimas visados yra 
Dievo ir žmogaus sąjunga, kuriai laisvas žmogaus įna- 
šas yra būtinai reikalingas. Marijos kaip žalčio prieši- 
ninkės apreiškimas ir buvo šio žmogiškojo įnašo nuro- 
dymas. Pats išganymo Vykdytojas bus Moters Palikuo- 
nis, jos Kūdikis — amžinasis dieviškasis Logos: Jis su- 
trins žalčiui galvą istorijos eigoje ir sugavęs suriš jį is- 
torijos pabaigoje, "kad nebesuvedžiotų daugiau tautų“ 
(Apr. 20, 3). Tačiau šalia Jo stovės bei teiks Jam prigim- 
tosios žmogiškosios atramos žmogus-Moteris, kalbanti 
bei veikianti iš giliausios žmogiškumo esmės. Ji bus ke- 
lias anai Dievo sąjungai su žmogumi; ji atvers žmogiš- 
kąją prigimtį atperkamajai malonei; ji duos sutikimą 
žmonijos vardu nusileisti į nuodėmės nubūtintą pasaulį 
kuriančiajai Dievo Dvasiai. Marijos dalyvavimas žmo- 
nijos išganyme yra antrasis dalykas, kurį randame pra- 
dinio jos apreiškimo turinyje.?? 

Kalbėdamas apie nesantaiką tarp žalčio ir Moters, 
Dievas, kaip matome, kalba sykiu ir apie šios Moters 
Palikuonį, kuris sutrins žalčiui galvą. Kitaip sakant, ne 
pati ši Moteris bus tikroji pasaulio gelbėtoja, bet jos Sū- 
nus; ne ji pati galutinai išvaduos žmoniją iš slibino val- 
džios, bet jos įsčios vaisius. Marija kaip išganymo ben- 
drininkė stovi ne viena skyrium, bet yra esmingai su- 

jungta su Kristumi, kaip Jieva buvo sujungta su Adomu. 
Marija neturi jokios savarankiškos galios išganymo žy- 
gyje. Ji nėra mūsų atpirkėja, bet tik Atpirkėjo padėjėja. 
Ji tik atremia atperkamuosius Kristaus aktus į žmogiš- 
kają prigimtį jos sutikimo bei atsiskleidimo pavidalu. 
Ji tik vykdo šiuos aktus atskiro asmens ir visos žmogiš- 
kosios bendruomenės gyvenime. Tačiau tai ji daro ne 
iš savęs, tarsi būtų nepriklausoma, bet absoliučiai iš 
Kristaus. Kristaus atpirkimas, apsireiškęs bei išsisklei- 
dęs, kaip vėliau matysime, pačioje Marijoje Nekaltuoju 
Pradėjimu, įjungė ir ją į šį visuotinį žygį, padarydamas 
ją Kristaus veiksmo nešėja bei skleidėja. Todėl išgany- 
mo kelyje Marija šviečia ne iš savęs, bet iš Dievo, ku- 
ris joje gyvena. Genezės Moteris yra esmingai sujungta 
su savo Palikuonimi, kuris vienas vienintelis pajėgia su- 
traiškinti pradinio žalčio galvą. Tai yra trečiasis daly- 
kas, kurį randame Marijos rojiniame apreiškime. 


4, Marija kaip žmonijos lūkestis 


Pradinio tad Marijos apreiškimo turinys slepia sa- 
vyje tris žymes: Marija yra žmonijai apreikšta dar rojuje 
1. kaip jos atstovė naujajame santykyje su Dievu, 2. kaip 
Viešpaties padėjėja Jo meilės žygyje išganyti pasaulį ir 
3. kaip Kristaus bendrininkė atpirkimo bendruomenėje. 
Tuo pačiu Marija yra tapusi pasaulio istorijos nepraei- 
nančia tema. Šv. Jonas Krikštytojas buvo apreikštas kaip 
Kristaus pirmatakas tiktai prieš pat jo prasidėjimą Elž- 
bietos įsčioje (plg. Luk. 1, 17). Jo vaidmuo buvo, tiesa, 
didelis: jis turėjo grąžinti “daug Izraelio vaikų į Vieš- 

patį, jų Dievą“ ir teikti savai tautai "išganymo pažini- 
mo“ (1, 16; 77). Tačiau šiuo darbu jo pašaukimas ir bai- 
gėsi. Todėl kai Kristus pasirodė Palestinos žemėje, skelb- 
damas Karalystės Evangeliją, Jonas laikė savo užda- 
vinį baigtą ir susirūpinusiems savo sekėjams pasakė: 
"Reikia, kad Jis augtų, o aš eičiau mažyn“ (Jon. 3, 30).23 
Ir jis ėjo mažyn. Pasaulio istorijos tema šv. Jonas nevir- 
to, nors ir buvo daugiau negu pranašas (plg. Luk. 7, 26). 
Tuo tarpu Marija buvo apreikšta pačioje žemiškosios is- 
torijos pradžioje. Palikdami rojų, pirmieji žmonės jau iš- 
sinešė ne tik viltį, kad išganymas ateis ir Jievos sutar- 
tis su žalčiu bus sulaužyta, bet jie išsinešė ir paveikslą 
anos palaimintosios Moters, kurios būtyje ši sutartis pir- 
mą sykį nebeturės galios ir kuri todėl bus tarsi didysis 
šauksmas sukilti prieš savo pavergėją. Be abejo, šis pa- 
veikslas buvo tik labai neryškus. Tačiau jis buvo pa- 
kankamai patrauklus, kad gyventų visų tautų dvasios 
gelmėse ir virstų nenykstamo ilgesio šaltiniu. G. Berna- 
nos gražiai sakydina savąjį kaimo kleboną: Marija "yra 
mūsų Motina, savaime aišku. Ji yra žmonių giminės Mo- 
tina, Naujoji Jieva. Bet sykiu ji yra ir jos duktė. Senasis 
pasaulis, tasai skausmo pasaulis prieš malonę, ilgai sū- 
pavo ją savo sutrintoje širdyje — amžių amžiais, neaiš- 
kiai, nesuprantamai laukdamas Mergelės Gimdytojos?*; 
amžių amžiais jis ugdė ją senomis savo rankomis, kal- 
tės suteptomis; sunkiomis rankomis jis ugdė šią nuosta- 
biq mažą Dukrytę, nežinodamas net jos vardo“ .?5 

Tai ta pati mintis, kurią pop. Pijus X anksčiau, negu 
Bernanos, yra išreiškęs, sakydamas, kad “jau Adomas 
regėjo tolybėse Mariją kaip žalčio galvos traiškintoją ir 
šiuo reginiu guodėsi jį ištikusiame prakeikime; apie ją 
mąstė Nojus, užsidaręs gelbstinčioje arkoje, ir Abrao- 

mas, kai jam buvo sukliudyta paaukoti savo sūnų; Jokū- 
bas regėjo ją pavidalu kopėčių, kuriomis laipiojo ange- 
lai; Mozė atpažino ją stebėdamasis degančiame ir nesu- 
degančiame krūme;““ Dovydas sveikino ją, šokdamas 
ir giedodamas priešais sandoros skrynią; Elijas paste- 
bėjo ją mažame debesėlyje, kylančiame iš jūros.'?7 
Marija istorijoje nėjo mažyn, kaip šv. Jonas Krikštytojas, 
bet augo amžius iš amžiaus. Pradinis Dievo apreiškimas 
susiklostė žmonijos vaizduotėje įvairių įvairiausiais pa- 
vidalais. Juk kas gi yra graikų Afroditės gimimas iš jū- 
ros putų, jei ne mitas ilgesio paregėti mergaitę, nesu- 
teptąų žmogiškajame savo atsiradime? Kas yra rytietiš- 
koji Kybėlė, etruskiškoji Magna Mater, lietuviškoji Že- 
myna, jei ne globojančiosios ir užtariančiosios Motinos 
susiklostymas teogoniniais pavidalais? Kas yra visi anie 
stabmeldiškieji mitai, vaizduojantieji gimimą be vyro, 
jeigu ne tolimas aidas būsimojo apreiškimo Nazarete? 
Dantė yra pavadinęs Mariją "amžinojo Sprendimo už- 
brėžtu tikslu“ ir tuo išreiškęs jos santykį su pasaulio is- 
torija. Marija buvo žmonijai pačios Apvaizdos užbrėžtas 
siekinys, kurio ji ilgėjosi ir laukė. Iš vienos pusės žmo- 
nija, nenorėdama susitaikinti su Jievos kalte, niekino 
moteriškąją lyti kūsdienos gyvenime; iš kitos, laukda- 
ma pasirodant Naujosios Jievos, ji kūrė savo mituose 
moteriškųjų dievybių, prieš kurias ji lenkėsi, kurias ji 
garbino ir kurios visos esmėje buvo ne kas kita, kaip 
Genezės Moters nesąmoninga, tačiau be galo prasminga 
išraiška. Šalia moters ujimo eina pasaulio istorijoje ir 
moters garbinimas kaip savaimingas įvadas į būsimąjį 
Marijos kultą. 

Todėl kai Giesmių Giesmės autorius sakydina Sula- 
mitės vyrą, nerandantį savo žmonos, "kelkis, mano bi- 

čiule, mano gražioji, ir ateik“ (2, 10), tuo jis išreiškia ne 
tik individualinį moters padėjėjos ilgesį asmeninio buvi- 
mo bendruomenėje, bet kartu ir visos žmonijos šauksmą, 
kad galop ateitų Didžioji Padėjėja ir pagrįstų atpirkimo 
bendruomenę. Atsiremdamas į šiuos Giesmių Giesmės 
žodžius, pal. Petras Damijanas šaukiasi Marijos ketverio- 
pu atžvilgiu: "Ateik visų pirma savo prigimtimi“: Marija 
yra žmogus, turįs tokią pat prigimtį, kaip ir mes visi; 
todėl jos atėjimas reikš žmogiškosios prigimties nepa- 
prastą pakilninimą. "Ateik toliau savo galia“: padaręs 
Marijoje didelių dalykų, Viešpats tuo pačiu suteikė jai 
nuostabios galybės kovoje su žalčiu; todėl jos pasirody- 
mas reikš žmonijos stojimą kovon su senuoju slibinu; 
Marija bus šios kovos šauklė ir vėliavnešė. "Ateik ir sa- 
vo meile“: Marijai yra džiaugsmo būti su žmonių vai- 
kais, kaip tai teigia liturgija; jos atėjimas bus šio 
džiaugsmo įvykdymas regimu būdu; turėdama Mariją 
tarp savęs, žmonija nesijaus vieniša; ji bus tam tikra 
prasme pergalėjusi savo ištrėmimą. "Ateik galop savo 
gailestingumu“: jeigu Marija yra Viešpaties pašaukta 
būti Kristaus atpirkimo nešėja bei skleidėja istorijoje, tai 
jos atėjimas žemėn bus pradžia ano didžio pasigailėjimo, 
kurį Dievas pažadėjo puolusiam žmogui.?* Moters lūkes- 
tyje visados glūdi įaustas Marijos lūkestis. Aplankymo 
šventėje (2 liepos) liturgija skaito angą Giesmių Giesmės 
tekstą, tuo mums nurodydama, kad Marijos apsilanky- 
mas pas Elžbietą yra simbolis jos atėjimo į žmonių gimi- 
nę. Marija buvo laukiama visą senosios istorijos metą; 
laukiama kaip išganymo aušra, kaip Bažnyčios pirma- 
takė, kaip pirmasis išvaduotojo žmogaus apsireiškimas. 

Iš kitos pusės, Marija stovi priešais žmonijos akis 
kaip žalčio priešininkė, vadinasi, kaip kovotoja už die- 

viškąją žmogaus laisvę. Žmonijos pasąmonėje ji glūdi 
ne tik kaip Nekaltoji, ne tik kaip Gailestingoji, bet ir kaip 
Galingoji — Virgo potens, "baisi kaip liūtai“ (Giesmių 
Giesmė 6, 10). šalia švelnių meilės bruožų Marija turi 
ir karingos jėgos. Liturgija ją vadina ne tik gražia Jeru- 
zalės dukterimi, bet ir baisia lyg šarvuotų kareivių eilės 
— sicut acies castrorum ordinata, tuo išreikšdama ko- 
vingą jos pobūdį. Liturgija taip pat skelbia, kad Marija 
yra sunaikinusi ir sunaikina visas religines paklaidas, 
gręsiančias Bažnyčiai: "Cunctas hereses sola interemisti 
in mundo universo“,?? vadinasi, žmonijos istorijoje ji reiš- 
kiasi kaip kovotoja už Kristaus paskelbtą tiesą. šv. Jonas 
vaizduoja šią kovą savo regėjimuose įspūdingu simbo- 
liu: "Danguje pasirodė didelis ženklas: saule apsiausta 
Moteris, turinti po savo kojomis mėnulį, o ant savo gal- 
vos dvylikos žvaigždžių vainiką... Ir kitas ženklas buvo 
regimas danguje: štai didelis rausvas slibinas, turįs sep- 
tynias galvas ir dešimt ragų, o ant galvų septynis vai- 
nikus“ (Apr. 12, 1-2). Šis slibinas norėjo visų pirma pra- 
ryti Moters Kūdikį, bet Viešpats išvedė Moterį į dyku- 
mas "toli nuo žalčio veido“ (12, 14). Tada slibinas "nuė- 
jo kariauti su kitais jos vaikais“ (12, 17). Genezės ap- 
reikštoji nesantaika tarp žalčio ir Moters laikų pabaigoje 
įgyja tiesioginės kovos pavidalą.*? Tačiau ši kova vyks- 
ta ne už Marijos asmenybę, kurioje žaltys niekados nė- 
ra turėjęs pergalės, bet ji yra Marijos kova už žmoniją. 
Todėl ir savo santykiuose su Viešpaties priešininku Ma- 
rija yra žmonijos atstovė. Jos vykdoma nesantaika es- 
mėje yra žmonijos nesantaika ir tuo pačiu išsižadėjimas 
senosios Jievos kelio. Marija yra bendrininkė Kristaus 
atpirkime ne tik teigiamu sutikimu atverti savo įsčią die- 
viškajam Logos, bet ir neigiamu nusigrįžimu nuo žalčio 

sutarties, sudarytos su pirmąja mūsų motina. Ir kaip 
kovotoja už žmonijos išganymo kelią Marija stovi ne- 
atskiriamai šalia savo Sūnaus. 


21 Šiuo atžvilgiu celibatas kaip buvimas be moters geriausiai išreiš- 
kia žmogiškąjį benamiškumą, kurį Krikščionybė laiko žemiškojo gy- 
venimo prasmenimi. Celibatinė būsena yra keliavimas į anapus. Čia 
glūdi jos metafizinė prasmė ir moralinė jos vertė, iškelianti ją aukš- 
čiau už moterystės būseną, kuri, nors ir būdama pažymėta sakramento 
ženklu, vis dėlto slepia savyje objektyvinį sustojimą žemiškuosiuose pa- 
vidaluose (plg. 1 Kor. 7, 33-34). Atskiras asmuo gali ir privalo perga- 
lėti šį moterystės pavojingumą, bet jis negali pašalinti objektyvinio jos 
bruožo, kuris padaro, kad moterystė virsta klaidingu “geru buvimu“, 
nes nuodėmės pažymėtoje žemėje niekam ir niekur negali būti gera. 

22 Ši mintis eina per visą krikšč. Tradiciją. Jau Bažnyčios Tėvų raš- 
tuose Marija nuolatos yra vadinama Naująja Jieva, kuri su Kristumi 
taip santykiuoja, kaip senoji Jieva su Adomu, vadinasi, yra Jo padėjė- 
ja (šv. Efremas, šv. Petras Chrizologas, šv. Bazilas Didysis, šv. Augusti- 
nas). Išganytojo padėjėja Mariją yra pavadinęs šv. Albertas Didysis, 
sakydamas, kad Viešpats pasiėmė ją ne kaip “savo tarnaitę, bet kaip 
palydovę ir pagelbininkę“ (Mariale, q. 29; taip pat q. 26 ir 43). 
Šv. Bonaventūra tiesia lygiagretę tarp moters kaip padėjėjos sukū- 
rimo ir Marijos, sakydamas, kad Marija “buvo Kristui padėjėja, panaši 
į Ji" (De assumpt. ser. 6). Pastaraisiais laikais Marijos kaip bendri- 
ninkės pergyvenimas yra pasidaręs ypatingai gyvas. Pradedant pop. 
Pijum IX, kuris Mariją vadino “mūsų protėvių atitiesėja ir gyvybės 
teikėja jų palikuonims“ (Ineffabilis Deus), aukščiausias mokomasis 
Bažnyčios autoritetas nuolatos kalba apie Dievo Motiną kaip Išgany- 
tojo bendrininkę. Pop. Leonas XIII sako, kad Marija buvusi “išrinkta 
būti Dievo Motina ir pašaukta bendradarbiauti žmonių giminės išga- 
nyme” (Supremi apostolatus). Pop. Pijus X kalba, kad Marija “daly- 
vavo (atpirkimo) paslaptyse“ ir kad jos “buvo jai patikėtos" (Ad diem 
illum laetissimum). Pop. Pijus XI Marijos motinystę įjungia į jos pa- 
šaukimą bendradarbiauti išganyme: “Palaimintoji Mergelė be pirmo- 
sios nuodėmės buvo išrinkta Kristaus Motina kaip tik todėl, kad būtų 
padėjėja Jam žmonių išzanyme“ (epist. Auspicatus profecto). Pop. Pi- 

jus XII vadina Mariją “kilnia mūsų Išganytojo pagalbininke“ (De Cor- 
pore Christi mystico; Munilicentissimus Deus). Todėl nors Marijos 
bendradarbiavimas atpirkime kolkas ir nėra dogma, tačiau jis taip 
aiškiai yra teigiamas paprastojo Bažnyčios mokymo, jog vargu būtų 
galima rasti pakankamo pagrindo abejoti šia tiesa. 

23 Šv. Jonas savo krikštu buvo patraukęs į save nemažą mokinių 
būrį. Tačiau vėliau, žmonės pradėjo pamažu nusigrįžti nuo jo ir eiti 
pas Kristų. Tada atėjo Jono mokiniai pas jį ir skundėsi: “Rabbi, tasai, 
kurs buvo su tavimi anapus Jordano ir apie kurį tu liudijai, štai dabar 
krikštija, ir visi eina pas Jį? (Jon. 3, 26). Tada Jonas atsakė: “Aš ne 
Kristus, aš esu tik siųstas pirma Jo. Kas turi sužadėtinę, tas yra su- 
žadėtinis, o sužadėtinio bičiulis, šalia jo stovėdamas ir jį girdėdamas, 
džiaugiasi sužadėtinio balsu. Tokio džiaugsmo ir aš esu visiškai paty- 
ręs. Reikia tad, kad Jis augtų, o aš eičiau mažyn“ (3, 29-30) 

24 Čia reikia pastebėti, kad Genezės Moteris yra žmonijai aiškiai ap- 
reikšta kaip motina. nurodant, kad ji gimdys ir kad jos Palikuonis 
sutrins žalčiui galvą (plg. Gen. 3, 15). O kad ši Motina bus kartu ir 
Mergelė, žmonija pirmą sykį patyrė tik per pranašą Izają, kuris skelbė, 
kad “Mergelė pradės ir pagimdys sūnų“ (7, 14). Deja, šios pranašys- 
tės nesuprato nei Izraelis, nei tuo labiau stabmeldiškoji žmonija, 

25 Journal d'un curė de campagne, 256 p. Paris 1936. 


26 Kad dykumose degantis ir nesudegantis krūmas reiškia Mariją, 
teigia ir didelis ortodoksų teologas S. Bulgakov, kuris savo knygą apie 
Mariją pavadino “Nesudegantis krūmas" (Paris 1927). 

27 Encikl. Ad diem illum laetissimum, 1904 m. vasario 2 d. 

28 Plg. Breviarium romanum, mat. in dom. 1. Mai, 3 noct. 

29 Brev. rom. Matut. in festis BMV per annum. 


30 Apie šią kovą plačiau kalbėsime skyriuje “Marijos perkeitimas." 


61 


Pere Serra 


III. MARIJOS SUKŪRIMAS 


Palenk savo ausį, Dukrele, ir klausyk: Pamiršk savo tautą ir savo 
tėvų namus! Karalius geidžia Tavo grožio, o Jis yra Tavo Viešpats. Būk 
Jam klusni! 

Psalmė 44. 11. 


1. Marija kaip nauja pradžia 


Marija kaip Genezės Moteris buvo apreikšta ne din- 
gusios rojinės ir ne prasidėjusios žemiškosios, bet būsi- 
mos atpirkimo tvarkos šviesoje. Tai, kas buvo rojuje, 
žmogaus nuodėme buvo sugriauta amžinai. Ties rojaus 
vartais atsistojęs cherubinas "liepsnos kalaviju“ rankoje 
(Gen. 3, 24) buvo ženklas, kad žmonija į ang palaimin- 
tąją būseną daugiau nebegrįš. Tačiau ilgi nuodėmės is- 
torijos amžiai taip pat pasibaigs. Žalčio viešpatavimas 
pasaulyje bus sulaužytas. Ateis naujas žmonijos gyveni- 
mo tarpsnis — teisingumo, meilės ir šventumo Karalys- 
tė, kitokia, negu buvo rojuje, bet savo kilnumu šiąją net 
pralenkianti, nes pažymėta neperskiriama žmogiškosios 
prigimties sąjunga su Dievu. Šitų tad naujų prošvaisčių 
akivaizdoje Viešpats ir kalbėjo apie Moterį kaip žalčio 
priešininkę. Nuodėmės istorijos metu žmonija dūsaus ir 
lauks išganymo. Ji mels Dievą, kad dangus išlydintų 
Teisingąjį, kad atsivertų žemė ir išželdintų Išganytoją. 
O ženklas, kad šis laukiamas istorijos tarpsnis jau čia 

pat, bus Mergelė, kuri pradės ir pagimdys Sūnų — 
Dievą su mumis: Emanuelį (plg. Iz. 7, 14), tikrąjį žalčio 
Nugalėtoją pačioje jo valdžios esmėje. 

Tačiau šios Mergelės vieta nuodėmingoje žemės is- 
torijoje bus labai savotiška. šv. Efremas sako, kad "Ma- 
rijoje išaugo gyvybės medis, buvęs pasislėpęs rojaus vi- 
duryje“.?! Kitaip tariant, Marijoje atsinaujino išganoma- 
sis Dievo veikimas. Gyvybės medis, turėjęs duoti žmo- 
nėms nemirtingumo, Adomo kalte buvo prarastas. Ta- 
čiau Dievas jį vėl atnaujino Marijoje: Mergelės įščios 
"palaimintas Vaisius“ (Luk. 1, 42) turėjo mūsų žemės ke- 
lionėje virsti Duona, kurios valgydamas žmogus "bus 
gyvas per amžius“ (Jon. 6, 59). Vadinasi, Marija turėjo 
būti ne viena iš daugybės nuodėmingų šios žemės duk- 
terų, bet kūrinys, kilęs specialiu Viešpaties nutarimu. 
Atnaujinti Marijoje rojinį gyvybės medį reiškė išimti ją 
iš nuodėmingo Jievos paveldėjimo ir pastatyti prieš žmo- 
nijos akis "visą gražią“. 

Adomo kaltė nebuvo tik praeinantis įvykis. Pirmieji 
žmonės nusidėjo visu savimi, todėl nubūtino savo pri- 
gimtį ir ją nubūtintą perteikė savo vaikams. Visi, kurie 
turėjo gimti iš istorinės žmonijos, buvo neišvengiamai 
pažymėti šia nelemta būsena, kurioje žmogus gyvena 
toli nuo Dievo kaip Jo neigėjas. Adomo nuopuolis virto 
gimtąja nuodėme. Jeigu tad Dievas buvo nusprendęs, 
kad žmonijos atpirkimas turi įvykti per Dievažmogį, tai 
Jis turėjo paruošti Jam Moterį, iš kurios gimdamas Logos 
būtų prisiėmęs žmogiškumą, tačiau be anos nuodėmin- 
gos būsenos. Kitaip žmogiškoji Išganytojo prigimtis būtų 
buvusi pati žalčio valdžioje ir todėl netinkama tapti iš- 
ganymo įrankiu. Todėl dar prieš Kristų turėjo žemėje pa- 
sirodyti ne tik šv. Jonas Krikštytojas kaip išganymo šauk- 

lys moraliniu atžvilgiu, bet ir Mergelė Marija kaip išga- 
nymo atrama ontologiniu atžvilgiu. Šv. Jonui buvo skirta 
paruošti žmonių širdis Mesijui sutikti. Mergelei Marijai 
buvo skirta paruošti žmogiškąją prigimtį Logos įsikūniji- 
mui. Nėra jokios abejonės, kad šis ontologinis paruoši- 
mas nepaprastai pralenkia moralinį paruošimą ir kad 
todėl Marijos pašaukimas yra nepaprastai kilnesnis už 
šv. Jono pašaukimą. 

Vis dėlto Marija galėjo būti atrama Logos įsikūniji- 
mui tik tuo atveju, jeigu ji pati savyje, giliausiame savo 
žmogiškume buvo be nuodėmės, vadinasi, be anos Die- 
vo neigimo būsenos, kuria nešini gema visi Adomo pali- 
kuonys. Todėl Marijos gimimas turėjo būti pasirodymas 
visiškai naujo žmogaus: ne žmogaus, kuriam Dievas pra- 
dinę kaltę būtų atleidęs ar jos jam neįskaitęs, bet žmo- 
gaus, kilusio iš specialaus kūrybinio Dievo akto, iš savo- 
tiškai pakartoto pirmykščio žodžio "padarykime žmogų 
pagal Mūsų paveikslą ir panašumą“ (Gen. 1, 26). Mari- 
ja turėjo išeiti iš Viešpaties rankų, nešina sandora su 
Dievu. Ji turėjo būti naujo žmogiškumo pradžia. Jeigu tad 
ji minėto stovinčiųjų himno (akhatistos) yra vadinama 
"rojaus gėle“, "visatos apvalymu“, "žmonijos atstaty- 
mu“, tai visi šie pavadinimai yra ne tik poetiniai vaiz- 
dai, skiriami išreikšti nesuteptai Mergelės prigimčiai, 
bet kartu ir giliaprasmiai nurodymai į tą vietą, kurią Ma- 
rija turėjo užimti atpirktosios žmonijos istorijoje. Marija 
stovi šios istorijos pradžioje. Ji jau priklauso atpirkimo 
tvarkai. Iš nuodėmės tvarkos ji yra jau išimta. Ji yra nau- 
ja pradžia, "slaptingos dienos aušra“, po kurios turėjo 
užtekėti "išganymo Saulė“. 

2. Nekaltasis Pradėjimas kaip atpirkimas 


Šią rojinę Marijos būseną, paties Dievo sukurtą jos 
prigimtyje, vadiname Nekaltuoju Pradėjimu. Tai sąvoka, 
neturinti nieko bendro su lytine žmogaus pradžia. Ma- 
rija yra gimusi iš žemiškųjų tėvų ir tuo pačiu būdu, kaip 
ir visi kiti žmonės: iš sąjungos vyro su moterimi. Tačiau 
ji yra gimusi be pradinės nuodėmės, todėl ir vadinama 
nekaltai Pradėtąja, išreiškiant šiuo žodžiu Bažnyčios 
mintį, jog Marija nėra nuo kaltės išvaduota savo moti- 
nos įsčioje, kaip buvo manoma seniau, bet nuo jos 
laisva jau patį pradėjimo akimirksnį. 

Marijos kaip Nekaltosios pergyvenimas yra tiek gi- 
liai suaugęs su pačia krikščioniškąja sąmone, jog pop. 
Pijus X vadina jį tiesiog mums įgimtu arba įkvėptu, ci- 
tuodamas Dionyzo Kartūziečio žodžius, kuriais šis reiš- 
kia pasibaisėjimą mintimi, kad "toji, kuri turėjo būti 
Viešpaties Motina, galėjusi kada nors būti velnio dukte- 
rimi“. Ir pats popiežius priduria, kad kaip tik todėl 
"krikščionys niekad negalėjo suprasti, kaip šventas, ne- 
suteptas, nekaltas Kristaus Kūnas Mergelės įsčioje būtų 
galėjęs būti paimtas iš tokio kūno, prie kurio, nors ir vie- 
nq akimirką, būtų buvusi prikibusi nuodėmės suteptis“.?* 
Iš tikro, jeigu Marija jau pirmiesiems žmonėms rojuje 
buvo apreikšta kaip žalčio priešininkė, kaip nesantaikos 
su juo nešėja bei skleidėja, tai nė vienos akimirkos ji 
negalėjo būti žalčio draugė, jo valdinė, jo bendradarbė. 
Moteris, apie kurią Dievas kalbėjo žemiškosios istorijos 
akivaizdoje, turėjo būti šventa pačia savo būtimi. Ne as- 
meninis jos valios ryžtas galėjo išvaduoti ją iš visuoti- 
nės sutarties su slibinu, bet tik specialus jos būties su- 

taikymas su Dievu. Jieva juk taip pat apgailėjo savo 
kaltę: susigėdimas bei pasislėpimas nuo artėjančio Vieš- 
paties buvo, kaip sakėme, regima šio gailesčio išraiška. 
Jo pakako išsigelbėti iš demoniško užkietėjimo ir padėti 
prigimtąjį pagrindą atpirkimui, tačiau jo nepakako iš- 
sivaduoti iš pačios sutarties su žalčiu ir atitiesti sužeis- 
tą žmogaus prigimtį. Visas tolimesnis Jievos ir jos gimi- 
nės kelias liko šios sutarties valdomas. 

Tuo tarpu Viešpaties žodžiai, skelbią nesantaiką 
tarp Moters ir žalčio, yra aiškus nurodymas, kad ši Mo- 
teris bus kitokia, negu Jieva. Daug Senojo Testamento 
vyrų bei moterų patys nesidavė žalčio suviliojami. Bet 
nė vienas iš jų neįvykdė prigimties nesantaikos. Nė 
vienas iš jų nevirto žalčio priešininku savo būtimi. Jeigu 
tad Marija buvo pašaukta būti istorine nesantaikos su 
žalčiu nešėja bei reiškėja, tai ji turėjo būti išimta iš jo 
valdžios žmonių giminėje, kaip rojus buvo išimtas iš 
blogio dėsnių gamtoje. Pažadas užkurti nesantaiką tarp 
žalčio ir Moters yra kartu ir Nekaltosios apreiškimas. 
Šiuo pažadu Viešpats nurodė, kad ateis Moteris, kurios 
būtyje atsigaus rojinė žmogiškoji prigimtis (Jieva prieš 
nuodėmę buvo irgi žalčio priešininkė), nenusigrįžusi nuo 
Kūrėjo, nežinanti vidaus maišaties ir kovos tarp sąžinės 
bei geismo. Ji bus toji, kurioje Dievas ir žmogus bus suta- 
pẹ tarp savęs, kaip originalas yra sutapęs su savo atvaiz- 
du. Todėl nors Nekaltojo Pradėjimo tiesa teologiškai bu- 
vo išvystyta gana vėlai, o dogma paskelbta tik prieš 
šimtą metų, tačiau savo esme ji glūdi jau pačiame pir- 
mykščiame Dievo apreiškime, duotame žmonijai dar ro- 
juje- 

Pirmu požiūriu Nekaltojo Pradėjimo sąvoka atrodo 
esanti neigiamoji ir todėl neturinti aiškaus turinio. Dog- 

matiniame šios tiesos apibrėžime sakoma, kad Mergelė 
Marija "patį pradėjimo akimirksnį visagalio Dievo ypa- 
tinga malone bei pažymėjimu ryšium su Jėzaus Kristaus, 
žmonių giminės Atpirkėjo, nuopelnais pasiliko apsaugo- 
ta nuo bet kokio gimtosios nuodėmės sutepimo”.3? Vieš- 
pats neleido, kad Marijos būtis būtų paliesta ano nuodė- 
mingo paveldėjimo, kuris ištiko visą Adomo giminę. 
Marija buvo pradėta nekaltai. Formaliai imant, šie žo- 
džiai išreiškia Marijos nebuvimą nuodėmingoje būseno- 
je, vadinasi, neigiamą dalyką, neatskleidžiantį mums, 
kaip atrodo iš karto, dar nieko pazityvaus. 

Ir vis dėlto mes jaučiame, kad už šių žodžių glūdi 
nepaprastai teigiamas turinys. Nekaltasis Pradėjimas 
esmėje juk yra nuodėmės paneigimas Marijos būtyje. 
Tačiau kadangi pati nuodėmė jau yra neigiamas daly- 
kas, todėl jos paneigimas — neigimo paneigimas — yra 
didžiulis teigimas. Sakyti, kad Marija buvo pradėta ne- 
kaltai, vadinasi, nenuodėmingai, yra tas pat, kas saky- 
ti, jog ji buvo pradėta šventai, vadinasi, dieviškosios 
malonės būsenoje. Nors mes ir galėtume įsivaizduoti to- 
kiq žmogaus būseną, kurioje jis būtų ir be nuodėmės ir 
be malonės (vad. status naturae purae), vis dėlto joks 
žmogus šitokioje būsenoje nėra buvęs ir negali būti, ka- 
dangi Dievas žmogų yra skyręs anigamtiniam tikslui ir 
todėl išpuošęs jo prigimtį atitinkamomis malonėmis. Tik- 
rovinė bet kurio žmogaus būsena yra arba būti santai- 
koje su Dievu ir tuo pačiu būti pažymėtam šventumu ar- 
ba būti priešybėje su Juo ir todėl savaime būti nuodė- 
mėje. Būdama pradėta nenuodėmingai, Marija tuo pa- 
čiu buvo pradėta malonėje. O malonė juk reiškia nuosta- 
biai ankštą žmogaus susijimą su Dievu ir Dievo apsigy- 
venimą žmoguje. Žmogaus tad gyvenimas Dievuje ir 

Dievo gyvenimas žmoguje — štai tikrasis Nekaltojo Pra- 
dėjimo sąvokos turinys. 

Čia tad mums ir pradeda aiškėti, kodėl Nekaltasis 
Pradėjimas savo esmėje yra ne kas kita, kaip atpirkimas. 
Kiekviena nuodėmė, tiek gimtoji, tiek asmeninė, yra at- 
sitraukimas nuo Dievo ir nusigrįžimas į kūrinį, vistiek 
kaip šį kūrinį suprasime: pasaulio, kūno, turto, meilės, 
garbės, savojo aš ar ko nors kito vardu. Tuo tarpu at- 
pirkimas yra priešingas veiksmas. Jis yra žmogaus grą- 
žinimas į Dievą, jo sujungimas su Kūrėju, jo atstatymas 
į malonės būseną. Apsaugodamas Mariją nuo gimtosios 
nuodėmės, Viešpats jos būtyje kaip tik ir įvykdė tai, ką 
buvo žadėjęs visai žmonių giminei, būtent: sutrinti žalčio 
galvą; vadinasi, pergalėti atsitraukimą ir atstatyti pir- 
mykštę sąjungą. Išganymo istorijos kelyje Marija yra 
pirmas atpirktasis žmogus. Sukurdamas ją malonės bū- 
senoje, Dievas pradėjo vadavimo darbą žmonijoje, kaip 
Jis buvo jį pradėjęs gamtoje, įsteigdamas "Edeno sodą“. 

Šiais dviem kūrybiniais savo veiksmais Viešpats pa- 
rodė, kad atpirkimas gali prasidėti tiktai Jo paties galy- 
be ir kad jis iš tikro yra naujas kūrimas (plg. Gal. 6, 15). 
Iš kitos pusės, Jis parodė, kad Marijos atpirkimas, kaip 
ir rojaus įsteigimas, yra tiktai visuotinio išganymo įva- 
das, tiktai jo aušra. Nekaltojo Pradėjimo dogmos api- 
brėžtyje sakoma, kad Marija buvo apsaugota nuo nuo- 
dėmės "ryšium su Jėzaus Kristaus, žmonių giminės At- 
pirkėjo, nuopelnais“. Tai reiškia, kad Marijos išgany- 
mas nebuvo išskirtas iš visuotinio išganymo eigos; kad 
jos Atpirkėjas taip pat yra Kristus; kad tik laiko atžvil- 
giu šis atpirkimas įvyko anksčiau, negu visos žmonijos. 
Teisingai tad minėtas stovinčiųjų himnas sveikina Ma- 
riją kaip "Kristaus stebuklų pradžią“. Marija stovi ne- 

atskiriamai šalia Kristaus ne tik kaip Jo Motina, bet sy- 
kiu ir kaip Jo atpirktoji, t. y. kaip Jo sujungtoji su Dievu. 
Kristų gimdydama, ji tapo Jo Motina. Gaudama malonės 
pilnybę į savo būtį ir virsdama "garbinguoju indu“ Die- 
vybei apsigyventi, ji tapo Logos Sužadėtine. Pirma, ne- 
gu nusileidęs į Marijos įsčią ir tapęs žmogumi, Logos nu- 
žengė į jos būtį pradėjimo akimirką malonės pavidalu ir 
ją sudievino. Logos susijungimas su žmogiškąja prigim- 
timi Marijos įsčioje pagrindo santykius tarp Sūnaus ir 
Motinos; to paties Logos susijungimas su prasidedan- 
čiąja Marijos būtimi per pašvenčiamąją malonę pagrin- 
do santykius tarp Sužadėtinio ir Sužadėtinės.?? Sužadė- 
tiniškasis žmogaus prigimties bruožas Nekaltojo Pradė- 
jimo metu išsiskleidė visu savo grožiu ir pasiekė Mari- 
joje augščiausios išraiškos.*9 

Tuo pačiu išsiskleidė joje ir išganymo veiksmas, nes 
sujungti žmogų su Dievu juk ir reiškia jį išganyti. Štai 
kodėl šv. Andriejus Kretietis vadina Marijos pradėjimą 
diena, kurią "žmonija gavo pirmojo savo atstatymo do- 
vaną“. Šis atstatymas buvęs "tobulas atnaujinimas, o 
atnaujinimas buvęs sudievinimas, kai vargšė žmogaus 
prigimtis apsivilko karališkuoju purpuru“. Tai buvusi 
diena, kada "prasidėjo mūsų prigimties atstatymas: se- 
nasis pasaulis, palenktas dieviškajam perkeitimui, ga- 
vo antrojo kūrimo pirmones“.?7 Graikų Bažnyčioje Mari- 
jos kaip antrojo kūrimo pirmonės pergyvenimas yra 
nuostabiai stiprus. Rytam ji yra Apreiškimo minima 
"naujoji žemė“ (šv. Teodoras Studitas), “naujosios gimi- 
nės pradžia“ (Mikalojus Kabasilas), "naujas kūrinys“ 
(šv. Germanas Konstantinopolietis), "žmonijos atitiesi- 
mas“ (akathistos), "naujasis dangus, daug gražesnis ir 
dieviškesnis, negu pirmasis, nes iš jo gimė Teisybės 

Saulė“ (šv. Jonas Damaskietis). Nekaltosios spindėjimas 
yra patraukęs Rytų Bažnyčioje į save tikinčiųjų dėmesį, 
nes šiame spindėjime jie yra regėję prisiartinančio vi- 
suotinio išganymo bei perkeitimo aušrą. 

Vis dėlto Nekaltuoju Pradėjimu įvykęs Marijos at- 
pirkimas buvo tiktai individualinis. Dogmos apibrėžtyje 
yra sakoma, kad Marija buvo apsaugota nuo gimtosios 
nuodėmės sutepimo "ypatinga visagalio Dievo malone“. 
Kitaip tariant, Marijos atpirkimas buvo paankstinta as- 
meninė visuotinio atpirkimo apraiška (redemptio antici- 
pata). Todėl ji pasiliko istorijoje prieš Kristų (tegu tik ke- 
liolika metų) savotiška 'išimtis', neišplisdama žmonių gi- 
minėje, nes Marijoje buvo sujungta su Dievu ne žmogiš- 
koji prigimtis kaip tokia, bet tiktai individualinė jos ap- 
raiška Nazareto Mergelės būtyje. Žmonija negalėjo pri- 
imti ir išlaikyti šio paties Dievo įsteigto "Edeno sodo”, 
nes jis buvo pažymėtas grynai asmeniniu ženklu. 

Marijos atpirkimas Nekaltuoju Pradėjimu buvo sa- 
votiškai panašus į Kristaus persikeitimą Taboro kalne. 
Ten Išganytojas sušvito perkeistuoju pavidalu, kokį Jis 
įgijo tik vėliau, prisikėlęs iš mirusiųjų. Jo Dievybė prasi- 
veržė pro žemiškąjį Jo Žmogybės lukštą, ir šis žibėjo kaip 
saulė (plg. Mat. 17, 2) Vis dėlto šis persikeitimas nega- 
lėjo virsti pastovia būsena. Neperėjusi per kančią ir mir- 
tį, žmogiškoji prigimtis nepajėgė būti tobula atšvaita 
Kristaus dieviškumui. Todėl Taboro persikeitimas buvo 
tik praeinantis švystelėjimas. Jis pasibaigė, o Kristus už- 
draudė apaštalams apie jį pasakoti, "kol Žmogaus Sū- 
nus bus prisikėlęs iš mirusiųjų“ (Mat. 17, 9). Tik prisikė- 
limas padarė Taborą pastovų. Tik mirties pergalėjimas 
išskaistino žmogiškumą taip, kad jis pajėgė jau tobulai 
išreikšti dieviškąjį žibėjimą. Todėl tik po prisikėlimo 

apaštalai galėjo kalbėti apie aną pradinį švystelėjimą 
kaip apie amžinojo spindėjimo šauklį. 

Taip yra buvę ir su Marija jos Nekaltojo Pradėjimo 
būsenoje. Ji buvo išganyta, vadinasi, sujungta su Dievu, 
todėl malonės pilnoji, visa graži ir nekalta. Tačiau kad 
šis atperkamasis Dievo veiksmas būtų galėjęs išplisti vi- 
soje žmonijoje, reikėjo Logos įsikūnijimo, reikėjo Kris- 
taus kančios ir mirties. Pats vienas Nekaltasis Pradėji- 
mas galėjo laikytis asmeninėje Marijos būtyje, nes ši 
būtis buvo specialus Viešpaties kūrinys. Bet jis negalėjo 
laikytis žmonijoje, nes žmogiškoji prigimtis, ir Marijai 
prasidėjus, pasiliko nesujungta su Dievu asmeninėje 
vienybėje. Marija ir Dievas buvo susijungę pašvenčia- 
mojoje malonėje, tačiau ši jų sąjunga nebuvo nešama 
vieno dieviškojo Asmens, todėl turėjo tik moralinio, bet 
ne ontologinio pobūdžio. Ontologiškai žmogų su Dievu 
sujungė tiktai įsikūnijęs Logos. Tiktai Kristus sukūrė am- 
žing ir nežlungamą ryšį su Dievu, amžiną ir visuotinę 
religiją, todėl tik Jis vienas atpirko žmoniją jos visumoje, 
tik Jo vieno žygis apėmė visus laikus ir visas erdves. 
Marijos atpirkimas buvo tik švystelėjimas, tik išganymo 
Taboras. Kristaus kančia ir mirtis padarė šį švystelėji- 
mą visuotinį ir amžiną. Dėl to tik Kristaus šviesoje spin- 
di ir Marijos Nekaltasis Pradėjimas. Jis yra "naujosios 
giminės pradžia“ (Kabasilas) tik todėl, kad Kristus jį 
pratęsė ir šią naująją giminę savo Bažnyčioje iš tikro 
įkūrė. Svarstomas pats vienas be ryšio su Kristumi, Ne- 
kaltasis Pradėjimas praranda savo prasmę, kaip ją pra- 
randa ir Taboro persikeitimas, nesiejamas su prisikėli- 
mu. 

Nekaltuoju Pradėjimu Marija buvo atpirkta ne tik 
kaip žmogus, bet ir kaip moteris. Laužydama Viešpaties 

įsakymą, Jieva sulaužė ir pati save. Sukurdamas moterį 
kaip padėjėją, Dievas skyrė jai priimti į save vyro sėklą 
ne tik naujai gamtinei gyvybei, bet sykiu ir naujai dan- 
gaus malonei pratęsti žmonių giminėje. Krikščionybė 
skelbia, kad gimdymas turėjęs būti rojinės būsenos ke- 
lias į būsimąsias kartas. Kaip dabar gimdymu yra per- 
teikiama gimtoji nuodėmė, taip anuomet gimdymu bū- 
tų buvusi perteikiama pirmapradė malonė. Gimdymas 
turėjęs būti pats švenčiausias veiksmas visoje žmogiš- 
kojoje būtyje, savotiškas sakramentinis aktas, perteikiąs 
šventumą ir nešąs jį istorijos keliu. Žmonių giminės didė- 
jimas anuo metu turėjęs reikšti ir malonės gausėjimą 
gyvenime. 

Nusigrįždama nuo Dievo, Jieva savaime nusigrįžo 
ir nuo šio pirmykščio savo paskyrimo. Jos įsčia, tiesa, 
ir po nuodėmės pasiliko gamtinės gyvybės versmė, bet 
ji užsisklendė kaip antgamtinės malonės šaltinis. Gal 
pats didžiausias žalčio laimėjimas kaip tik ir buvo šisai 
gimdymo apiplėšimas. Būdamas mirties tėvas, nes Die- 
vas mirties nesukūrė ir nesidžiaugia gyvųjų žlugimu 
(plg. Išm. 1, 13), žaltys nebijo prigimto gyvybės didėjimo 
istorijoje, kadangi žino, jog visa ši gyvybė vieną dieną 
vistiek turės žūti. Atkovoti iš jo žemę, kurion jis nužengė 
"didele rūstybe“ (Apr. 12, 12) gali ne žlungantis gamti- 
nis gimdymas, bet tik nemirtingas antgamtinis šventu- 
mas. Netekusi savam gimdymui pašvenčiamosios ma- 
lonės, moteris tapo palenkta mirčiai ne tik kaip asmuo, 
bet ir kaip motina, vadinasi, kaip gimdančioji prigimties 
galia. Iš jos įsčios kylanti gyvybė buvo pasmerkta įsi- 
jungti į bendrą visos gamtos likimą. Jievai, anai "visų 
gyvųjų motinai“ (Gen. 3, 20), buvo lemta regėti mirštan- 
čius savo vaikus. Todėl kai Dievas kalbėjo jai, padidin- 

siųs dėl jos kaltės “gimdymo sunkenybes“ (Gen. 3, 16), 
Jis turėjo mintyje ne tik kūninį suspaudimą, kurio mote- 
ris, pasak Kristaus, greitai nebeatsimena "dėl džiaugs- 
mo, kad gimė pasauliui žmogus“ (Jon. 16, 21), bet gal 
kaip tik šį pačios moteriškosios būties liūdesį, kad štai 
šis naujas žmogus turės vėl greitai palikti žemę ir kad 
moters įsčia veltui kovoja su mirties dėsniu pasaulyje. 
Marija kaip žalčio priešininkė turėjo sulaužyti jo val- 
džią ir šioje specialioje moteriškosios prigimties srityje. 
Ji turėjo ateiti kaip atstatytojo gimdymo nešėja, kaip ro- 
jinė motina, kurios įsčia perteiktų ne tik gamtinę gyvy- 
bę, bet ir antgamtinį šventumą. Marijos įsčios vaisius 
turėjo būti tobulas pirmapradės malonės prasme. Tiesa, 
ir Jam buvo skirta mirti, bet ne todėl, kad mirties dėsnis 
būtų valdęs Jo prigimtį, bet todėl, kad Jis pats laisva 
savo valia prisiėmė mūsų nuodėmes ir tuo pačiu mūsų 
mirtį. Pačiame Kristaus žmogiškume mirties akstino ne- 
buvo, nes Jame nebuvo nuodėmės.3 Mirtis juk atėjo į 
pasaulį tik per nuodėmę (plg. Rom. 5, 12). Todėl nors 
Marijos Sūnus mirė, bet ir prisikėlė, o prisikelti yra dau- 
giau, negu nemirti. Sukurdamas Mariją kaip Nekaltąją, 
Dievas grąžino jos gimdymui aną pirmykštį sakramen- 
tinį pobūdį: jos įsčia ir jos krūtys vėl tapo palaimintos 
(plg. Luk. 11, 27) ne tik gamtinės gyvybės bei gamtinio 
peno, bet ir dieviškosios malonės prasme. Marija pertei- 
kė Logos šventą žmogiškumą ir tuo būdu įvykdė tai, kam 
buvo skirta Jieva. Nekaltasis Pradėjimas buvo Marijos 
kaip Motinos, kaip gimdomojo prado pašventimas. 

3. Nekaltasis Pradėjimas kaip džiaugsmas 
ir grožis 


Nors Marijos atpirkimas buvo tiktai asmeninė jos 
privilegija, vis dėlto jis reiškė naują pradžią žmogaus 
santykiuose su Dievu. Marija pasirodė pasaulio kelyje 
kaip atpirktoji ir todėl kaip ženklas, kad ir visuotinis iš- 
ganymas jau visiškai arti. Jeigu Simeonas, išvydęs vai- 
kelį Jėzų, atneštą į šventyklą, atsidusdamas kalbėjo, jog 
Viešpats dabar jau galįs leisti eiti jam amžinon ramy- 
bėn (plg. Luk. 2, 20), tai šitokio atodūsio lydimas galėjo 
būti ir Marijos pradėjimas. Viltis nešiojama žmonijos am- 
žių amžiais, buvo Marijoje įvykusi. Žemėje pasirodė Mo- 
teris žalčio priešininkė, todėl jo valdžios griuvimas buvo 
tik valandų klausimas. Marijai prasidėjus, laikas šuo- 
liais skubėjo į savo pilnatvę. Štai kodėl Marija yra "mū- 
sų džiaugsmo priežastis“, kaip mes ją vadiname litani- 
joje. Elžbietos šūktelėjimas, pamačius Mariją, "iš kur 
man tai, kad mano Viešpaties Motina ateina pas ma- 
ne“ (Luk. 1, 43), yra kartu ir visos žmonijos džiaugsmo 
šūksnis. Elžbieta juo išreiškė tai, kas žmonijoje glūdėjo 
nuo pat pradžios. Zacharijo namų aplankymas buvo pir- 
mas Marijos žingsnis jos pašaukimo keliu. Ji žengė į juos 
Išganytoju nešina; ji žengs Juo nešina per visą pasaulio 
istoriją. Elžbietos ir Marijos susitikime susitiko nuodė- 
minga žmonija su išganymo nešėja. Todėl džiaugsmas 
buvo pagrindinis šio susitikimo pergyvenimas?? ir jis 
nesiliaus niekados. Kiekvienas Marijos apsireiškimas is- 
torijos eigoje bus ano pradinio džiaugsmo pakartojimas 
bei sustiprinimas. 

Vargu turbūt kur kitur Marija yra šiuo atžvilgiu taip 
giliai pergyvenama kaip šv. Efremo "Himne Mergelei 

Marijai“. Šis Syrijos šventasis kviečia džiaugtis Marijoje 
mergeles, nes viena iš jų pagimdė "Didvyrį, laikantį vi- 
są kūriniją ir išlaisvinusį žmonių giminę, vaitojusių savo 
vergijoje“. Jis kviečia džiaugtis joje senąjį Adomą, žalčio 
sužeistą, nes "iš jos kyla naujas Palikuonis, pajėgus su- 
traiškinti žalčiui galvą ir išgydyti mirtiną žaizdą“. Jis 
kviečia džiaugtis Marijoje kunigus, nes ji "davė pasau- 
liui Didįjį Kunigą, tapusį kartu ir Auka“ ir tuo būdu "už- 
baigusį senąsias aukas“. Jis kviečia džiaugtis pranašus, 
nes per Mariją įvyko visi jų nurodymai: Marijos Sūnus 
visų jų pranašystes padarė tobulas. Jis kviečia galop 
džiaugtis Marijoje visus žmones, nes Marija vietoje kar- 
taus Jievos vaisiaus davė pasauliui "vaisių, pilną sal- 
dumo, ir štai visas pasaulis džiaugiasi šiuo Marijos Vai- 
siumi“. Marija nuaudė "garbės drabužį“ ir padovanojo 
ji pirmojam mūsų tėvui. Anksčiau jis "slėpė savo nuo- 
gumą po medžiais“, dabar jis "pasipuošė kuklumu, dro- 
vumu ir grožiu“.*? Visas šv. Efremo himnas yra giesmė 
džiaugsmui, tarsi devintosios Beethoveno simfonijos už- 
baiga. O šio visuotinio džiaugsmo priežastis yra Marija. 

Be abejo, šv. Etremas džiūgauja Marijos akivaizdoje 
ryšium su žmonijos atpirkimu, kaip ryšium su juo džiū- 
gavo ir Elžbieta. Vis dėlto pati jo himno pradžia atsklei- 
džia mums ir kitą džiaugsmo atžvilgį, būtent, pasigėrėji- 
mą Marija kaip tobulu Viešpaties kūriniu. Marija — 
Išganytojo Motina mums yra džiaugsmas daugiau dėl 
mūsų pačių, nes per ją atėjo mums išganymas. Šitaip 
džiūgaudami, mes džiūgaujame daugiau morališkai, 
subjektyviai, suinteresuotai. Šios rūšies mūsų džiaugs- 
mas įgyja daugiau psichologinio pobūdžio. Tačiau gali- 
ma džiaugtis Marijos akivaizdoje ir ja pačia; galima 
džiaugtis tuo, kad ji, kaip šv. Efremas savo himno trečia- 

me posme sako, yra "šventa savo kūnu, graži savo sie- 
la, nekalta savo dvasia, neklastinga savo protingumu, 
skaisti savo jausmais, ištikima, grynos širdies“. Kitaip 
tariant, kad ji yra toks žmogus, "koks jis buvo prieš puo- 
limą ir koks jis būtų buvęs, jeigu būtų išsiskleidęs ligi 
pat savo augštumos“.*! Šitaip žiūrėdami į Nekaltąją, mes 
žiūrime į ją nebe subjektyviai, išeidami iš mūsų taško, 
bet objektyviai, svarstydami Mariją Viešpaties kūrimo 
šviesoje. Marijoje tokiu atveju mes regime įvykdytą 
pirmykštį Dievo planą sukurti žmogų pagal Jo paties 
paveikslą bei panašumą. Ir mes džiaugiamės šiuo įvyk- 
dymu. Mes regime kad tai, ką Viešpats joje yra padaręs, 
yra labai gera. 

Šios rūšies mūsų džiaugsmas yra nebe moralinis, 
nebe psichologinis, vadinasi, nebe suinteresuotas, bet 
estetinis augščiausia ir gryniausia šio žodžio prasme. 
Marija čia mums yra nebe džiaugsmo priežastis subjek- 
tyvine prasme, bet "visos kūrinijos džiaugsmas“ ir 
"džiaugsmo pilnybė“, kaip ją vadina rytietiškoji šv. Ba- 
zilo Didžiojo liturgija. Ji yra kūrinijos garbė, nes kuria- 
masis Viešpaties aktas joje yra išsiskleidęs visu tobulu- 
mu. Ji stovi priešais mus kaip idealas, įsikūnijęs tikro- 
vėje; kaip įvykdytas būties troškimas paregėti save ne- 
iškreipto dieviškojo atvaizdo pavidalu. Marijoje šis at- 
vaizdas švyti nepaprastai skaidriai, todėl mes ir džiū- 
gaujame jo akivaizdoje. Jeigu Dovydas, "skambant cit- 
roms, dundant būgnams, žvangant varpeliams ir cimbo- 
lams“ (2 Kar. 6, 5), šoko prieš nešamą Sandoros Skry- 
niq, nes ji buvo regimas ženklas Dievo sąjungos su Iz- 
raeliu ir todėl kėlė džiaugsmo visoje tautoje, tai tuo la- 
biau Marijos akivaizdoje džiūgauja Naujosios Sando- 
ros žmogus, nes Marija pasilieka tarp mūsų ne ženklo, 

bet atstatytosios tikrovės pavidalu. Dievo sąjunga su 
žmogumi čia yra reiškiama ne iš kėdro lentų sukalta ir 
paauksuota skrynia, kurioje yra uždarytos akmens 
plokštės, bet gyvu žmogiškuoju asmeniu, mūsų giminės 
dukra, kurioje gyvena malonės pilnybė. Dovydo džiū- 
gavimas buvo tik simbolis mūsajam džiūgavimui. Jo cit- 
ros ir arfos, būgnai ir cimbolai buvo tik tolimas atogar- 
sis mūsų giesmių ir grojimų, mūsų paveikslų ir eilėraš- 
čių, mūsų bažnyčių ir statulų, kuriais mes vaizduojame 
Nekaltąją, reikšdami jai savo pagarbą ir susižavėjimą. 

Marija tad yra šaltinis ne tik subjektyvaus džiaugs- 
mo kaip išganymo nešėja, bet ir objektyvaus grožio kaip 
Nekaltoji, vadinasi, kaip tobulas Dievo kūrinys. Grožis 
yra pojustinė Viešpaties atšvaita kūrinijoje, nes Dievas 
yra ne tik Tiesa bei Gėris, bet ir Grožis — “pulchritudo 
infinita”, kaip Jį vadino šv. Augustinas, gailėdamasis 
per vėlai Ji pažinęs bei pamilęs. Išspindėdamas pojū- 
čiams pagaunamu būdu daikte įkūnytą idėją, grožis ap- 
reiškia vidinį daikto tobulumą ir sykiu nurodo į būsimą- 
ji pasaulio perkeitimą, kada viskas žėrės "kaip brang- 
akmenis, kaip jaspis, kaip krištolas“ (Apr. 21, 12). To- 
dėl kiekviena būsena, kuriai stinga grožio, yra ženklas, 
kad būtis nėra išsiskleidusi visa savo pilnatve; kad ji 
neišreiškia Dievo pojustiniu būdu; kad vidinė jos idėja 
nepajėgia prasiskverbti pro grubų jos paviršių. Bjauru- 
mas, kurio tiek daug sutinkame žemėje, yra tokia pat 
pradinės kaltės pasėka, kaip klaida, kančia, aistra, nuo- 
dėmė. Jis yra apraiška nesantaikos tarp idėjos ir me- 
džiagos, tarp sielos ir kūno, tarp formos ir turinio. Jeigu 
tad Kristaus atpirkimas yra pergalė klaidos, nuodėmės 
ir mirties, tai jis taip pat yra pergalė ir bjaurumo. Išga- 
nytoji būtis yra graži būtis, ir kai išganymas bus įvykęs 

ne tik gyvenimo esmėje, bet ir regimose jo apraiškose, 
bjaurumas bus visiškai pašalintas kartu su ašaromis, 
skausmu ir mirimu (plg. Apr. 21, 4). Perkeistojoje būtyje 
"nebebus daugiau jokio prakeikimo“ (22, 4) ne tik paži- 
nimo ir dorovės, bet ir grožio srityje. Štai kodėl Apreiš- 
kimas perkeistąji gyvenimą mums ir vaizduoja šviesos, 
brangakmenių, aukso, krištolo simboliais (plg. Apr. 21, 
11-12). 

Žmonija, žygiuodama žemiškosios istorijos keliu iš- 
ganymo linkui, laukė sušvintant ne tik Tiesos bei Gėrio, 
bet ir Grožio. Ji laukė būtybės, kuri pasirodytų mums 
kaip grožio įkūnytoja bei skleidėja, kurioje grožis būtų 
nebe atsitiktinė apraiška, bet kiltų iš visos jos sąrangos. 
Ir šitokios būtybės ji sulaukė Marijoje. Būdama be nuo- 
dėmės, Marija savaime yra apsaugota nuo visų tų pra- 
dinės kaltės pasėkų, kurios šią kaltę tiesiog nurodo ir 
ją regimai išreiškia, sakysime: fizinis ar dvasinis trūku- 
mas, liga, mirtis (mūsąja prasme) ir bjaurumas. Istoriš- 
kai mes neturime žinių, ar Marija buvo graži savo kūnu. 
Tačiau teologai vieningai teigia, kad ji buvusi "tobulos 
kūninės sąrangos“ ir kad priešingas teigimas būtų drq- 
sus, bet peiktinas (temerarium).+* Tiesa, grožis nėra as- 
mens vertybė, ir žmogaus asmenybės negalima matuo- 
ti grožiniu mastu, kaip šiandien nekartą daroma. Vis 
dėlto grožis žmoguje išreiškia gyvybės paklusimą dva- 
siai ir sielos spindėjimą per kūninį žmogaus pradą. Ne- 
santaika tarp kūno ir sielos yra aiški nuodėmės pasė- 
ka (plg. Rom. 7, 14-19). Kur tad šios nesantaikos nėra, 
ten gyvybė tobulai paklūsta dvasiai ir virsta šiosios per- 
švaita. Marijoje sutartinė tarp sielos ir kūno buvo tobula: 
dviejų įstatymų kovos, kurią iškęsti turi kiekvienas nuo- 
dėmingas žmogus, Marija nežinojo. Jos siela nebuvo kū- 

no slėgiama bei tramdoma. Priešingai, gyvybinis jos 
pradas pagelbėjo jos dvasiai apsireikšti pojustiniu būdu. 
Tobula jos kūno sąranga buvo malonės pilnybės išsi- 
skleidimas gyvybės prade. Todėl Bažnyčia, vadindama 
Mariją "visa graži“, turi galvoje ne tik jos sielos grožį 
nenuodėmingumo prasme, bet ir šio nenuodėmingumo 
atspindį Marijos kūne.*? 

Štai kodėl Nekaltąją pergyvename kaip prarastojo 
grožio atstatymą, iš kurio teka mums įkvėpimo grožinei 
mūsų kūrybai. Menas žmonijos istorijoje yra nesiliau- 
janti pastanga vaduoti būtį iš bjaurumo, kaip filosofija 
yra pastanga vaduoti ją iš klaidos, o prigimtoji dorovė 
— iš nuodėmės. Tačiau šis vadavimas reiškiasi tik mū- 
sų rankų padarais, kurie visi yra ne būtis, bet tiktai bū- 
ties ženklas. Menas neturi tikrovinio buvimo: jis egzis- 
tuoja tik kaip simbolis.** Todėl nors menininkas ir mė- 
gina būti "gamtos atpirkėju“, kaip jį vadino Novalis, ta- 
čiau šį 'atpirkimą" jis pajėgia vykdyti tik simboliškai, va- 
dinasi, tik nurodyti į būties išvadavimą, bet ne tikroviš- 
kai ją išvaduoti. Būtis ir didžiausio estetinės kultūros 
klestėjimo metu pasilieka valdoma bjaurumo, kadangi 
ji yra valdoma nuodėmės. Štai kodėl šalia džiaugsmo, 
kad menas nukreipia mūsų žvilgį ir mūsų širdį į perkeis- 
tąją būtį, žmogus pergyvena estetinę kūrybą kaip di- 
džiulį nepasisekimą. Meno tragedija yra tokia pat, kaip 
filosofijos, kuri siekia visiškos tiesos, ir prigimtosios do- 
rovės, kuri siekia šventumo. Kaip šių dalykų nepasie- 
kia nei viena, nei antra, taip visiško grožio nepasiekia 
nė menas. 

Bet štai, Marijoje žmonija regi būtybę, kuri yra "visa 
graži“ ne kaip ženklas, bet kaip tikrų tikriausia realybė. 
Marija yra būtis, ne simbolis, tuo pačiu ji yra meno ne- 

galios pergalėjimas ir meno lūkesčių įvykdymas. Išga- 
nomoji meno misija pasaulyje yra pasiekusi Marijoje 
tikrovės laipsnio. Grožis joje yra nebe nurodymas į tai, 
kas dar bus, bet įvykimas, įsikūnijimas regimoje asme- 
nybėje. Meno nepasisekimas mūsų rankų darbuose Ma- 
rijoje yra virtęs augščiausiu ir nuostabiausiu laimėjimu. 
Štai kodėl Nekaltoji traukė ir tebetraukia menininkų 
žvilgį. Kūrybinė Dievo Dvasia įkūnijo Marijoje grožio 
pradą taip, kaip jis buvo įkūnytas rojinėje būsenoje. Tuo 
Ji patiekė menininkui idealą — ne paveikslo, bet gyvos 
tikrovės pavidalu. 

Nekaltasis tad Pradėjimas nėra tik dorinė apraiška 
Marijos būtybėje. Jis yra nauja pradžia visam žmogiš- 
kumui, visai žmogiškajai prigimčiai — tiek sielai, tiek 
kūnui. Jis yra ontologinis aktas giliausia savo esme. To- 
dėl jis padarė Mariją ne tik "išmintingiausia Mergele“ 
pažinimo srityje, ne tik "švenčiausiąja Mergele“ doro- 
vės srityje, bet kartu ir "Aušros žvaigžde“, vadinasi, gro- 
žio skleidėja ant tamsaus mūsų buvimo skliauto. 


32 Ad diem illum laetissimum. 

33 Pop. Pijus IX, Ineffabilis Deus. 

34 Pop. Pijus IX, Ineffabilis Deus, 

35 Kad Marija yra ne tik Kristaus Motina, bet ir Logos Sužadėtinė, 
teigia visa krikščioniškoji mistika ir marijologija; plg. Scheeben — 
Feckes, Die brautliche Gottesmutter, Essen 1951, 

86 Čia reikia pastebėti, kad kūrinys Kūrėjo akivaizdoje esmingai yra 
receptyvus, nes jis visa iš Jo gauna, Jame gyvena, Juo laikosi. Nulinkti 
visam prieš savo Viešpatį, Jam atsiverti, priimti Jį į save kaip malonę 
yra kūrinio pašaukimas ir sykiu visos jo būties prasmė. Žmogui tai tin- 
ka ypatingu būdu, nes jis yra sukurtas pagal Dievo paveikslą, vadinasi, 
yra iš esmės Viešpaties atvaizdas bei atspindis. Kūriniškoji galia nu- 

silenkti (potentia obedientialis) išauga žmoguje ligi laisvo apsispren- 
dimo, ligi visiško “tebūnie", vistiek ar tai būtų didžio džiaugsmo ap- 
reiškimas, kaip Marijai Nazarete; ar didžios kančios išvakarės, kaip 
Kristui Alyvų kalne (plg. Luk. 22, 42). Visur žmogiškoji prigimtis 
Dievo atžvilgiu yra receptyvi, net jeigu ją neša ir dieviškasis Logos 
Asmuo; visur tad ji yra moteriškai sužadėtiniška. Marijoje šis bendra- 
sis bruožas atsiskleidė ypatingu grožiu. Josios “fiat Nazarete aną sa- 
vaimingą kūrinio galią nusilenkti pavertė sąmoninga ryžtimi. Tuo bū- 
du ontologinis santykis tarp Logos ir žmogiškosios prigimties įgijo re- 
gimos istorinės išraiškos. Jeigu Jieva, skindama užgintą vaisių, kūri- 
nio galią nusilenkti paneigė, Marija ją savu “tebūnie” atstatė. Jieva, 
paklusni žalčiui, išsijungė iš sužadėtiniško santykio su Viešpačiu ir 
virto žalčio “drauge”; Marija šį santykį pabrėžė ir jį sustiprino. Štai 
kodėl ji yra ir Logos Sužadėtinė, ne tik Kristaus Motina. Šiuo atžvil- 
giu Marija geriausiai išreiškia ne tik bendrą kūrinio santykį su Kūrė- 
ju, bet kartu ir Bažnyčią, nes Bažnyčia taip pat yra Kristaus Sužadėti- 
nė. “Kristus ir Bažnyčia yra du viename kūne” (šv. Augustinas) Plg. 
šv. Povilo laišką korintiečiams (11, 2); pop. Pijaus XII encikl. De Cor- 
pore Christi mystico (liet. vert. 536, 543 p. Lux 1949); šv. Augustino 
Ennarat. in Psalmos (Migne PL 36, 142 p.), Sermones (Migne PL 38, 
262 p.). 
87, Homil. in nativ. BMV, Migne PG 96, 812 p. 


35. Kadangi Kristaus Motinoje nuodėmės taip pat nebuvo, todėl ir 
mirties dėsnis Marijos būtyje negalėjo reikštis mūsąja prasme kaip 
“nuodėmės atlygis“ (Rom 6, 23). Kokiu būdu Marija yra užbaigusi 
žemiškojo savo gyvenimo kelią, autorius kalba skyriuje “Marijos per- 
keitimas". 

59, Plačiau apie džiaugsmu pagrįstą Marijos susitikimą su Elžbieta 
autorius kalba “Saulės Giesmėje" 379-382 p. 

40, Plg. P. Rėgemey, 54-55 p. 

41, J. H. Newman, Maria im Heilsplan, 20 p. Freiburg i. Brsg, 1953. 

42. G. Alastruey, Tratado le la Virgen Santisima, 373 p. 

43, Viso to negalima taikyti Kristui, apie kurio grožį nekalba nei 
evangelijos, nei liturgija. Priešingai, pranašas Izajas, piešdamas Dievo 
Tarno paveikslą, sako: “Jis auga vienišas lyg šaknelė iš kietos žemės. 
Jis neturi grožio nei išvaizdos, nepatraukia mūsų žvilgio, neturi puiku- 
mo ir patrauklumo. Jis yra niekinamas, viso pasaulio apleistas, skaus- 

mo vyras, ligos lankomas“ (g3, 2-3). Taip yra todėl, kad Kristus pri- 
siėmė mūsų nuodėmes ir tuo būdu buvo “dėl mūsų kaltės sužalotas“ 
(Iz 53, 5). 

44, Plačiau apie simbolinį meno pobūdį autorius yra rašęs pirmąja- 
me iš savo “Laiškų rašytojams“, AIDAI, 444-55 p. Nr. 10, 1950 m. 

El Greco 


IV. MARIJOS MOTINYSTĖ 


Tu radai malonės pas Dievą: štai, pradėsi įščioje ir pagimdysi Sū- 
nų ir pavadinsi Jį vardu JÉZU S. 
Luko 1, 30. 


1. Nekaltybės įžadas 


Apreikšdamas Mariją kaip žalčio priešininkę, ku- 
rios Palikuonis sutrins jam galvą, Dievas tuo pačiu ap- 
reiškė žmonijai Moterį-Motiną, įvairių įvairiausiais pavi- 
dalais besireiškusią visoje tolimesnėje pasaulio istorijo- 
je. Galėjo šie pavidalai būti ir labai iškrypę, kaip mat- 
riarchatinėje kultūroje; galėjo jie būti pilni gyvybinio 
instinkto, kaip rytietiškosios Kybėlės kulte; kiekvienu ta- 
čiau atveju visų jų pagrinde glūdėjo paslėpta mintis, kad 
žemės išvadavimas ateis gimdymo keliu. Sakramentinis 
rojinio gimdymo pobūdis, tiesa, buvo žlugęs: žemės gim- 
dymas perteikė naujosioms kartoms nebe malonę, bet 
nuodėmę. Vis dėlto žmonija nujautė, kad šis gimdymo 
prakeikimas bus pergalėtas; kad viena iš jos dukterų pa- 
gimdys Šventąjį (plg. Luk 1, 35) ir kad šis jos veiksmas 
bus pats tobuliausias, kokį tik įstengs atlikti žmogiškoji 
prigimtis. Marijos Motinystė todėl yra jai ne atsitiktinė 
žymė, bet pati jos pašaukimo bei tarnybos esmė: Marija 
stovi šalia Kristaus kaip Jo Motina. Ji yra bendrininkė 

išganyme tuo, kad atvėrė savo įsčią Logos tapti žmogu- 
mi. Kalbėdamas apie Moterį ir jos Palikuonį, Dievas jau 
rojuje kalbėjo apie Mariją kaip Motiną. 

Mesijo kaip moters Sūnaus laukimas ypatingai bu- 
vo gyvas žydų tautoje. Žinodama, kad Išganytojas gims 
tiktai iš jos, ši tauta moterį-motiną (pirmoje eilėje sūnaus 
motiną) laikė didelėje pagarboje ir, priešingai, niekino 
taja, kurios įsčia liko nevaisinga. Tai buvo ne tik papro- 
tys, bendras su visomis kitomis nomadinėmis tautomis, 
bet kartu ir Izraelio religijos reikalavimas, kad būtų su- 
kurtos prigimtos sąlygos mesijaninėms pranašystėms 
įvykti. Kiekviena izraelitė tikėjosi, kad gal kaip tik ji bū- 
sianti Gelbėtojo motina, vadinasi, Dievo kelias į žmoni- 
ją. Niekas Izraelyje nekreipė dėmesio į Izajo pranašavi- 
mą, kuriuo jis buvo davęs ženklą Achazui: "Štai, mer- 
gaitė pradės ir pagimdys Sūnų ir pavadins Jį Emanueliu 
— Dievas su mumis“ (7, 14). Vienas vienintelis dalykas, 
kurį žydai šiuose žodžiuose suprato, buvo tas, kad Me- 
sijas gims kaip moters Sūnus. Bet kad Jo motina bus 
mergaitė, kad Jis pats bus Emanuelis, vadinasi "Dievas 
su mumis“ žymiai gilesne prasme, negu "Dievas tarp 
mūsų“, — viso to Izraelis nesuprato. Todėl moterų pas- 
tangos ištekėti ir turėti sūnų, nevaisingumo panieka pa- 
siliko Izraelyje ir po Izajo. 

Bet štai, Marija nusigrįžta nuo visų šitų svajonių ir 
nuo visų šios rūšies papročių. Krikščioniškoji tradicija 
teigia, kad Marija, sakydama angelui "aš nepažįstu vy- 
ro“ (Luk 1, 34), išreiškė ne paprastą faktą, bet nekaltybės 
įžadą, kurį ji buvo padariusi pačios ankstybosios jau- 
nystės metais. Tiesa, Izraelyje buvo nevienas garbingas 
vyras, nepažinęs moters (Jeremias, Elias, Danielius, šv. 
Jonas Krikštytojas), ir neviena moteris, pasilikusi arba 


90 


iš viso netekėjusi, arba skaisčiai vėliau našlavusi (Ona, 
Judita). Tačiau visi šie žmonės pateko į celibatinę būse- 
nq ne sąmoningu savo valios apsisprendimu, bet arba 
dėl savo pašaukimo, kaip pranašai, arba dėl nelaimės, 
kaip našlės. Todėl visų jų skaistybė neturėjo įžado for- 
mos: ji buvo tik faktas, bet ne pasiryžimas. Skaistybės 
įžado Izraelis nežinojo. Priešingai, sąmoningu savo va- 
lios aktu atsisakyti vaisingumo žydų tautoje buvo be- 
veik piktažodžiavimas, nes tai reiškė išsijungti iš visuo- 
tinio Viešpaties palaiminimo, suteikto Izraeliui, jei šis 
laikys įsakymus: "Tu būsi palaimintas labiau, negu vi- 
sos tautos; pas tave nebus nieko nevaisingo: nei pas vy- 
rą, nei pas moterį, nei pas galviją“ (Deut. 7, 14). Jeigu 
tad žydų tautoje ir buvo nevedusių vyrų ir netekėjusių 
moterų, tai jie buvo šiai būsenai apspręsti galingesnio 
už juos gyvenimo eigos, o ne jai apsisprendę patys savo 
valios ryžtu. Štai kodėl krikščioniškoji tradicija ir teigia, 
kad Marija buvo pirmoji, padariusi sąmoningą nekalty- 
bės įžadą.5 Ir čia kaip tik glūdi šio jos įžado vertė. 
Marijos paklausimas angelui, kaip ji galėsianti tap- 
ti Aukščiausiojo Sūnaus motina, jeigu ji nepažįstanti vy- 
ro, rodo, kad ir ji pati nebuvo supratusi Izajo pranašys- 
tės; kad Mesijo gimimo ji taip pat laukė iš prigimtojo 
santykio tarp vyro ir moters ir kad vyro nepažinimas jai 
atrodė esanti pagrindinė kliūtis mesijaninėms pranašys- 
tėms. Vis dėlto Marija pasirinko šią kliūtį, padarydama 
ją savu apsisprendimu ir savo gyvenimo forma. Išsiža- 
dėdama vyro, ji pagal savo tautos ir savo pačios įsitiki- 
nimą išsižadėjo ir galimybės tapti Dievo keliu į žmogiš- 
kąją prigimtį. Šią laimę ir šią garbę Marija paliko kitoms 
savo tautietėms, o pati pasirinko žemiausiųjų, negerbia- 
mųjų ir net niekinamųjų Viešpaties tarnaičių rangą. 

Bet štai, tuo ji kaip tik išpildė Viešpaties apreikštą 
sąlygą Mesijo motinystei — būti mergele. "Mergaitė 
pradės ir pagimdys“, ne ištekėjusi moteris, ne pažinusi 
vyrą, bet toji, kuri yra mergaitė pačia tikriausia ir giliau- 
sia prasme. Moteris lieka mergaite ne tada, kai jai ne- 
pasiseka ištekėti, bet tada, kai ji ištekėti atsisako. Vyro 
jieškanti ir jo trokštanti moteris yra jam atsivėrusi savo 
dvasia ir todėl nebe mergaitė tikrąja šio žodžio prasme, 
nors savo kūnu ji būtų ir nepaliesta, o savo troškimais 
nenuodėminga. Moteris yra mergaitė tik tada, kai ji vy- 
ro nepažįsta nė savo lūkesčiuose. Ir tokia mergaitė kaip 
tik buvo Marija. Sužadėta su Juozapu, ji vis dėlto ga- 
lėjo angelui drąsiai tarti: "Aš nepažįstu vyro“ (Luk. 1, 34). 
Tačiau kaip tik tokio nepažinimo Dievas ir norėjo; kaip 
tik apie tokią mergaitę Izajas ir kalbėjo; kaip tik tokia 
moteris ir buvo pašaukta būti Išganytojo motina. Apsi- 
spręsdama būti žemiausiąja, Marija tapo augščiausiąja 
iš visų Viešpaties kūrinių. Atsisakydama motinystės per 
vyro pažinimą, ji laimėjo ją tobuliausiu būdu. 

Skelbdamas pranašo Izajo lūpomis, kad “mergaitė 
pradės ir pagimdys“, Dievas norėjo sulaužyti aną išdi- 
dų kiekvienos izraelitės troškimą, nes būti Dievo Moti- 
na nebuvo verta jokia moteris. Dievo Motinystė galėjo 
ateiti tiktai kaip nepaprasta Viešpaties malonė, kaip 
nuostabi Jo dovana, apie kurią negalėjo svajoti nė vie- 
na žemiškoji moteris. Kiekviena tad izraelitė, kuri laikė 
save šios garbės verta ir todėl skubinosi ištekėti ir turėti 
vaikų, savaime užsitrenkė duris į šią laimę. Verta pasi- 
rodė esanti tik ta, kuri jautėsi visiškai neverta ir tuo ra- 
do "malonės pas Dievą“ (Luk. 1, 30). Savuoju nusižemi- 
nimu Marija sakė didžią tiesą: žmogus yra elgeta pačia 
savo būtimi, ir tik šį elgetos pavidalą jis gali pasiūlyti 

Viešpačiui. Bet kaip gi Marija išdrįstų juo apvilkti Dievo 
Siųstąjį bei Pateptąjį? Juk Jis ateisiąs kaip Karalius! Jį 
pasitikdamos džiūgausiančios visos šalys, giedodamos 
psalmes "kanklėmis ir arfomis“; Jo akivaizdoje ūžau- 
sianti jūra "savo pilnybe ir žemės rutulys savo gyven- 
tojais“, upės plosiančios rankomis ir kalnai šokinėsią iš 
džiaugsmo lyg aviniukai (plg. Ps. 97). Kaip gi tad kukli 
Nazareto Mergaitė galėtų pasiūlyti nevertg savo įsčią 
šiam Didingajam? 

Tačiau kaip tik šis nusižeminimas, šis nevertumo 
jausmas Marijoje atitiko Dievo amžinuosius sprendimus. 
Juk Išganytojas buvo pasiryžęs pats save sunaikinti, 
"pris imdamas tarno pavidalą“, pasidarydamas viskuo 
"panašus į žmones“ ir iš viršaus atrodydamas ne kaip 
Valdovas, bet "kaip žmogus“ (Pilyp. 2, 6-7). Todėl ir Jo 
Motina turėjo būti pati žemiausioji ir kukliausioji mer- 
gaitė. Logos apsisprendimas įsikūnyti tarno pavidalu 
sutiko su Marijos apsisprendimu pasilikti žemiausiąja 
Izraelio tarnaite. Ir kai Marija savo giesmėje "Magnifi- 
cat“ stebėjosi Viešpaties galybe, kuri "išaugština že- 
muosius“ (Luk. 1, 52), ji tuo išreiškė ne tik bendrą Dievo 
veiklos dėsnį, bet kartu ir asmeninį savo pačios patyri- 
mą. 


2. Marijos “tebūnie” reikšmė 


Šitą tad žemiausiąją Viešpaties tarnaitę Gabrielis ir 
pasveikino malonės Pilnosios vardu, tuo ją net nugąs- 
dindamas: "Koks čia yra tas pasveikinimas?“ (Luk. 1, 
29), — svarstė Marija. Esmėje gi angelo pasveikinimas 
buvo Viešpaties džiaugsmas tobulu savo kūriniu. Kaip 

pradžioje Dievas gėrėjosi savais darbais ir apie kiek- 
vieną, išėjusį iš Jo kuriančiojo žodžio, sakė, kad jis esąs 
geras (plg. Gen. 1, 10-25), net labai geras (plg. Gen. 1, 
31), taip ir dabar, sukūręs Mariją, Jis siuntė pas ją savo 
angelą, kad šis jai pasakytų, jog ji esanti malonės Pil- 
noji, vadinasi, gera ir graži, kaip nė vienas kitas iš Jo 
padarų; jog joje yra atitiesta tai, kas buvo žalčio suar- 
dyta; jog Dievas joje vėl pasirodė kaip Nugalėtojas. Tai 
buvo apreiškimas objektyvinės sąlygos Mesijo motinys- 
tei. Išganytojas, kaip sakėme, galėjo gimti tik iš tokios 
moters, kuri niekad nė vieną akimirką nėra buvusi žal- 
čio draugė ir jo valdinė. Sukurdamas Mariją be nuodė- 
mės, Dievas šią sąlygą įvykdė: Jis paruošė kelią savo 
Sūnui į žmoniją. Angelo pasveikinimas malonės Pilno- 
sios vardu kaip tik ir buvo šio dieviškojo veiksmo at- 
skleidimas. Marija nesuprato jo prasmės, nes ligi tol ji 
nežinojo, kas esanti, laikydama save neverčiausia Izrae- 
lio mergaite, todėl nusigando angelo žodžių, nes šie at- 
vėrė prieš jos akis žmogaus dvasiai neaprėpiamą die- 
viškąją galybę. 

Tačiau angelas tuojau pat jai pasakė savo apsilan- 
kymo tikslą: "Štai, pradėsi ir pagimdysi sūnų ir pava- 
dinsi jį vardu JĖZUS. Jis bus didis ir bus vadinamas 
Augščiausiojo Sūnumi. Viešpats Dievas duos Jam Jo tė- 
vo Dovydo sostą, Jis karaliaus Jokūbo namuose per am- 
žius, ir Jo karaliavimui nebus galo“ (Luk. 1, 31-32). An- 
gelas kalbėjo pranašų žodžiais, kad Marija aiškiai su- 
voktų, jog jos sūnus bus ne kas kitas, kaip Izraelio lauk- 
tasis Mesijas, o ji pati — žemės Atpirkėjo motina. Ma- 
rijoje įvyksią tai, apie ką kalbėjo pranašų eilės ir ko 
Izraelis dūsaudamas laukė amžių amžiais. "Atėjo laiko 
pilnybė, ir Dievo Karalystė priartėjo“ (Mork. 1, 15). Ma- 

rija esanti paties Dievo išrinkta būti vartais, pro kuriuos 
įeis "garbės Karalius“ (Ps. 23, 7). 

Vis dėlto, šį būsimą nuostabių nuostabiausių įvykį 
angelas apreiškė Marijai kaip prašymą. Gabrielis buvo 
Viešpaties siųstas pasiklausti Nazareto Mergaitę, ar ji 
sutiksianti priimti šią garbę ir šią laimę, kartu tačiau ir 
su ja susijusį kalaviją, kaip tai vėliau jai pastebėjo se- 
nelis Simeonas, laikydamas gimusį Jėzų ant savo rankų 
(plg. Luk. 2, 35). Niekados prieš tai žmonijos istorija ne- 
buvo atsidūrusi prieš tokį lemtingą sprendimą, kaip šio 
pasiklausimo akimirką. Dievas siuntė savo angelą pa- 
klausti žmogų, ar šis nori, kad Viešpats apsigyventų jo 
prigimtyje ne tik kaip visa kurianti bei palaikanti jėga 
neregimos Apvaizdos pavidalu, bet ir kaip Asmuo: kaip 
mūsų giminės kūdikis, kaip mūsų brolis. Logos, skirtas 
įsikūnyti, yra savyje Dievo "garbės atšvaita ir Jo esmės 
paveikslas“ (Žyd. 1, 3). Per "Jį sukurta visa danguje ir 
žemėje, regimi ir neregimi dalykai“ (Kol. 1, 16). Jis laiko 
"visa savo jėgos žodžiu“ (Žyd. 1, 3). Kitaip sakant, Jis 
yra kuriantysis ir palaikantysis pradas, kūrinijos tikslas 
ir pirmavaizdis. Tačiau ši neaprėpiama dieviškoji Didy- 
bė trokšta tapti žmogumi; Logos trokšta nusileisti nuo 
karališkųjų sostų ir "pasidaryti visu kuo panašus į bro- 
lius“ (Žyd. 2, 17) Ir šiam reikalui Jis kreipiasi į Mariją, 
prašydamas sutikimo. Dievas nenori nusileisti į jos įsčią 
be jos žinios. Jis nori būti laisvai priimtas. Gabrielio ap- 
silankymas Nazarete ir buvo gauti iš žmogaus šitokį lais- 
vq sutikimą. Nuo Marijos tad atsakymo priklausė, ar Lo- 
gos įsikūnys, ar įvyks anas nepaprastos dieviškosios 
meilės veiksmas, kuris visą pasaulio istoriją padalino į 
du iš esmės skirtingus tarpsnius. Rytų Bažnyčios teolo- 
gas N. Kabasilas (16 šimt.) sako, kad Mergelė Marija ne- 

žinios; ne, "ji pati buvo veikėja ir autorė“. Palyginda- 
mas pirmojo Adomo sukūrimą su antrojo Adomo įsikū- 
nijimu, Kabasilas sako, kad, norėdamas kurti Jievą, Die- 
vas nesikreipė į Adomą, bet jį užmigdė. Tuo tarpu norė- 
damas, kad Logos taptų žmogumi, Jis siuntė savo ange- 
lg pas Mergelę prašyti jos sutikimo. Jeigu ji nebūtų su- 
tikusi, Dievo valia nebūtų įvykusi. Todėl Kabasilas tei- 
singai daro išvadą: "Žodžio įsikūnijimas buvo veiksmas 
ne tik Tėvo ir Šventosios Dvasios, Tėvui nusprendžiant ir 
Dvasiai nusileidžiant, bet jis buvo veiksmas ir Šv. Mer- 
gelės: jos valios ir jos tikėjimo“ 49 

Šitoje vietoje mes suvokiame nepaprastą Marijos at- 
sakymo vertę bei reikšmę. Marijos žodis Nazarete buvo 
tam tikra prasme panašus į pradinį kuriamąjį Dievo žodį. 
Kaip iš pirmykščio Viešpaties "tebūnie" kilo pasaulis, 
taip iš Marijos "tebūnie" kilo šio pasaulio atnaujinimas; 
kaip viršum vandenų sklendenanti Dievo Dvasia, klusni 
pradiniam “fiat”, skėlė iš maišaties daiktų pavidalus, 
taip ta pati Dvasia, išgirdusi Marijos "fiat", nusileido į 
jos prigimties gelmes ir įžiebė žmogiškąją gyvybę Augš- 
čiausiojo Sūnui. Isikūnijimas nėra tik grynas dieviška- 
sis veiksmas; jis yra dievažmogiškasis žygis, kuriame 
savo dalios turėjo ir žmogus, teikdamas ne tik savos pri- 
gimties pradą, bet kartu ir laisvą savo asmens sutikimą. 
Marijos pašaukimas kaip tik prasidėjo šiuo žmogiškuoju 
įnašu į įsikūnijimo ir atpirkimo dieviškąjį sprendimą. 
Tardama angelui "tebūnie man, kaip sakai“ (Luk. 1, 38), 
Marija pasidarė sąmoninga Viešpaties bendrininkė pa- 
saulio atnaujinime. 

Ryšium su šiuo Marijos žodžiu šv. Ambrozijus krei- 
pia mūsų dėmesį į Zacharijo nutilimą kaip į simbolinę 

senosios Sandoros užbaigą. Zacharijas buvo kunigas iš 
Abijo giminės, vedęs Elžbietą "iš Aarono dukterų“. Juo- 
du gyveno "pagal visus Viešpaties įsakymus“, bet netu- 
rėjo vaikų. "Elžbieta buvo nevaisinga, ir abu buvo jau 
pasenę“. Atėjus Zacharijo eilei aukoti šventykloje, jis 
pastebėjo angelą, stovintį "smilkalų altoriaus dešinėje“, 
ir nusigando. Tada angelas jam tarė: "Nebijok, Zachari- 
jau, nes tavo malda išklausyta! Tavo žmona Elžbieta pa- 
gimdys tau sūnų, ir tu pavadinsi jį vardu Jonas“. Tačiau 
Zacharijas netikėjo šiam apreiškimui: "Iš kur aš tai pa- 
tirsiu? Aš jau senas ir mano žmona taip pat sena“. Tada 
angelas atsakė: "Aš esu Gabrielis ir stoviu Dievo aki- 
vaizdoje. Esu siųstas tau kalbėti ir paskelbti šios links- 
mos žinios. Štai, tu būsi nebylys ir negalėsi kalbėti ligi 
tos dienos, kurią tai įvyks, kadangi netikėjai mano žo- 
džiams“. Iš tikro, išėjęs iš šventyklos, Zacharijas nega- 
lėjo kalbėti. "Jis aiškinosi ženklais ir pasiliko nebylys“ 
(Luk. 1, 5-22). Tiktai aštuntąją dieną, Jonui gimus, kai 
parašė ant lentelės vardą, kuriuo turėjo vadintis jo sū- 
nus, “jo liežuvis atsirišo“ (1, 64). Šiame kunigo nebylu- 
me šv. Ambrozijus regi Senojo Testamento užbaigą. "Nu- 
tyla kunigas, nutyla pranašas. Jeigu neklystu, viename 
nutilo visos tautos lūpos, nes per vieną tarpininką kal- 
bėdavo Viešpats į visą tautą. Aukos pasiliovimas ir pra- 
našysčių išnykimas reiškia nutilimą kunigo ir nutilimą 
pranašo“.*7 Šv. Ambrozijus čia primena, kad Viešpats 
kadaise per Izają grasino Izraeliui atimsiąs iš Jeruzalės 
"teisėjus ir pranašus“ (Iz. 3, 2). Zacharijo nebylume Die- 
vas, pasak šv. Ambrozijaus, šį grasinimą kaip tik ir įvyk- 
dęs: "Jis atėmė pranašus, atimdamas jiems žodį, kuriuo 
pranašai kalbėdavo“ 45 

Priešais šį Zacharijo nutilimą šv. Ambrozijus stato 
Marijos prabilimą: vietoje nebylio kunigo atsistoja kal- 
banti Mergelė, vyro netikėjimą pakeičia moters nusilen- 
kimas Dievo valiai. "Kunigas elgėsi neigiamai, tuo tar- 
pu Mergelė patyrė aiškumo nesuvokiamybėje“.*? Šv. 
Ambrozijus palygina Zacharijo paklausimą angelui "iš 
kur aš tai patirsiu“ su Marijos paklausimu "kaip tai 
įvyks“ ir randa, kad Zacharijas čia išreiškė savo abejo- 
nę pačiu įvykiu, o Marija tik prašė paaiškinti jai apreikš- 
to įvykio būdą, kadangi įprastas būdas buvo neįmano- 
mas. Todėl angelas prikišo Zacharijui netikėjimą ir už tai 
jį nubaudė, tuo tarpu Marijai jis paaiškino jos motinys- 
tės įvykimą. Kad Marija angelui tikėjo, rodo Elžbietos 
žodžiai, kuriuos ši pasaką kai Marija ją aplankė: "Pa- 
laiminta tu, kad įtikėjai“ (L. k. 1, 45). Elžbieta čia aiškiai 
turi galvoje savo vyro netikėjimą ir jo nebylumą pergy- 
vena (tuo metu Zacharijas dar buvo nebylys) kaip baus- 
mę už netikėjimą, o Marijoje ji regi gyvą tikėjimą ir to- 
dėl Viešpaties jai suteiktą palaiminimą. Tas pats ange- 
las Gabrielis, kuris nutildė Senojo Testamento kunigą, 
išgirdo žodį iš Mergelės lūpų; žodį, kuris atidarė Nau- 
josios Sandoros tarpsnį. Senasis Testamentas užsisklen- 
dė vyro-kunigo nutilimu, Naujasis prasidėjo moters-mer- 
gaitės prabilimu. Tai buvo simbolinis nurodymas į visą 
tolimesnės istorijos dvasią. 


3. Dievo Motinos didybė 


Kieno vardu Marija tarė savo "tebūnie"? — Įsikū- 
nydamas dieviškasis Logos turėjo susijungti su žmogiš- 

kąja prigimtimi, bet ne su Marijos individualine asme- 
nybe. Marija turėjo būti tiktai šaltinis, iš kurio šis susi- 
jungimas ištekės, bet ne pats susijungimo objektas. Die- 
viškasis Žodis turėjo iš Marijos gimti kaip jos Sūnus, bet 
ne joje pasilikti kaip sudedamoji asmeninės vienybės 
dalis. Ši dalis turėjo būti ne kuri nors žmogiškoji asme- 
nybė, bet žmogiškoji prigimtis kaip tokia. Todėl ir Mari- 
jos sutikimas, duotas žodžiu "tebūnie", esmėje buvo su- 
tikimas teikti Logos žmogiškąją prigimtį, o ne save pa- 
čią kaip asmenybę. Tiesa, ši prigimtis buvo nešama Ma- 
rijos asmens, todėl be jos sutikimo negalėjo būti prisiim- 
ta net paties Dievo. Vis dėlto ji buvo ne jos privatinė nuo- 
savybė, o bendras turtas su visais kitais žmonėmis. Ma- 
rija nebuvo žmogiškosios prigimties autorė, bet tik jos 
naudotoja. Todėl kai angelas kreipėsi į ją, prašydamas 
sutikimo atversti savo įsčią dieviškajam Logos, iš tikro 
jis kreipėsi į Mariją ne kaip į privatinį žmogų jo paties 
reikalu, bet kaip į žmogiškosios prigimties nešėją šios 
pastarosios labui. Marijai buvo patikėtas visos žmonijos 
likimas, kaip kad jis buvo patikėtas ir Jievai rojuje. An- 
gelas kreipėsi į ją kaip į žmonijos atstovę, ir Marijos 
"tebūnie" reiškė "visos žmogiškosios prigimties sutiki- 
mą“, kaip į tai yra nurodęs jau šv. Tomas Akvinietis?? 
ir kaip tai yra nesykį pakartojęs mokomasis Bažnyčios 
autoritetas“! Kaip pirmųjų žmonių kaltėje nusidėjo ne 
tik du privatiniai asmens, bet atkrito nuo Dievo ir jų ne- 
šama žmogiškoji prigimtis, taip ir žodį "tebūnie" tarė ne 
tik Nazareto Mergaitė privatinėje savo būsenoje, bet 
kartu per ją ir visa žmonija giliausiose savo gelmėse. 
Būdama nuo amžių skirta būti Išganytojo padėjėja, 
Marija šį paskyrimą pradėjo vykdyti, prisiimdama Die- 
vo Motinos pareigas. Angelo jai duotas apreiškimas bu- 

vo ne privatiniam jos pačios džiaugsmui, bet visos žmo- 
nijos išganymui. Jai buvo aiškiai pasakyta, kad Šventa- 
sis, kuris iš jos gims, bus Dievo Sūnus, pašauktas kara- 
liauti “Jokūbo namuose per amžius“ (Luk. 1, 32), vadi- 
nasi, vykdyti viešąją ir visuotinę funkciją; kad Jis bus 
"pastatytas nupuolimui ir prisikėlimui daugelio Izraely- 
je“; kad Jis bus "ženklas, kuriam bus prieštaraujama“ 
(Luk. 2, 34-35). Kitaip tariant, Kristus bus Marijos Sūnus, 
tačiau Jo buvimas bei veikimas netilps privatinėje mo- 
tinos - sūnaus plotmėje. Marija iš pat pradžios žinojo, 
kad šis iš Šventosios Dvasios pradėtas Kūdikis bus jos, 
bet ne jai. Ir kai Marija vieną vienintelį kartą, Jėzui dar 
esant mažam, pamėgino priekaištauti, kam Jis be jos ži- 
nios pasilikęs Jėruzalės šventykloje, padarydamas tuo 
skausmo ir jai, ir globėjui, Jėzus atsakė: "Kam manęs 
jieškojote? Argi nežinojote, kad man reikia būti Namuo- 
se mano Tėvo?“ (Luk. 2, 49). 

Tuo Kristus tik dar labiau pabrėžė, kad Jis kaip Tė- 
vo Siųstasis gyvena ir veikia ne šeimai, iš kurios Jis gi- 
mė ir kurioje augo, bet visai žmonijai. Jėruzalės šventyk- 
la yra Tėvo Namų simbolis, todėl Jis joje pasilieka ir mo- 
ko žmones, būdamas dar jaunų metų. Vėliau Jis visiš- 
kai paliks savo vaikystės namus ir nebeturės, kur gal- 
vos priglausti (plg. Mat. 8, 20), išreikšdamas tuo savo 
visuotinumą, savo paskirtį būti pakeliui, vadinasi, būti 
visiems. Ši viešoji Mesijo pasiuntinybė buvo Marijai ap- 
reikšta jau angelo žodžiais, kuriais Jis apibūdino Kristų 
kaip Aukščiausiojo Sūnų, kuriam Viešpats duos "Dovy- 
do sostą“ ir kurio "karaliavimui nebus galo“ (Luk. 1, 32- 
33). Marija žinojo, kad jos apsisprendimas būti Išgany- 
tojo motina reiškia apsisprendimą už tarnybą žmonijos 
labui. Ji pagimdys Šventąjį, tačiau ne sau, kaip visos 

kitos motinos; net ne Izraeliui, bet visam pasauliui?“ 
Todėl jos “tebūnie” buvo auka nuo pat pirmojo akimirks- 
nio, auka už žmoniją. 

Prisiimdama Dievo Motinystę, Marija atliko tokį ak- 
tą, kuris iš esmės pakeitė žmogaus santykius su Dievu, 
pagrindo naują pasaulio istoriją ir žmogiškąją prigimtį 
pakėlė į nesuvokiamos garbės viršūnes. Jeigu nuodėmė 
yra žmogaus atitrūkimas nuo Dievo, tai išganymas, kaip 
sakyta, yra žmogaus sujungimas su Dievu. Aukščiausio 
laipsnio šis sujungimas tačiau pasiekia dieviškosios ir 
žmogiškosios prigimties suderinime vienu dieviškuoju 
Asmenimi. Logos įsikūnijimas todėl buvo tikras išgano- 
mojo plano vykdymas. Norėdamas sujungti žmogų su 
Dievu, Logos jį sujungė asmeninėje vienybėje, vadinasi, 
taip, kad jis niekados jau nuo Viešpaties atitrūkti ne- 
gali. Po Kristaus įsikūnijimo galėtų visi atskiri asmens 
atkristi per savo nuodėmes nuo Dievo, tačiau tuo dar 
neatkristų nuo Jo žmogiškoji prigimtis kaip tokia, nes ji 
yra amžinai pas Dievą Kristaus egzistencijoje. Ji yra 
įimta į Šv. Trejybę, todėl nė vienam žmogiškajam asme- 
niui nebeprieinama. 

Čia kaip tik tad ir glūdi Kristaus triumfo esmė. Įsi- 
kūnydamas Logos ne tik ištraukė žmogiškąją prigimtį iš 
žalčio valdžios, bet sykiu ir padarė, kad velnias jos nie- 
kados daugiau negali pasivergti jos visumoje, kaip tai 
buvo padaręs rojuje. Kristus pergalėjo nuodėmę ne tik 
jos tikrovėje, bet ir jos galimybėje: po Kristaus yra gali- 
mos tik asmeninės nuodėmės, bet absoliučiai yra nega- 
lima žmonijos nuodėmė, nes žmonijos Galva dabar yra 
nebe rojaus Adomas, bet pats Kristus - Dievas, o žmoni- 
ja yra Jo mistinis Kūnas — Bažnyčia. Atskiras narys ga- 
li iš šio Kūno išsiskirti asmenine savo kalte, bet jis ne- 

gali Kūno atskirti nuo jo Galvos. Visa tai tačiau įvyko 
tik todėl, kad Marija pasiryžo būti Logos Motina, atvėrė 
žmogiškąją prigimtį anai nesuardomai žmogaus-Dievo 
vienybei. 

Jeigu tad istorija prieš Kristų dūsavo ir laukė Išga- 
nytojo, tai tuo pačiu ji laukė ir Marijos Motinystės. Šv. 
Bernardas karštais žodžiais vaizduoja šį visuotinį lūkes- 
tį. Angelas pranešė Marijai, kad ji pagimdysianti Jėzų, 
ir laukė jos atsakymo. Ir ne tik jis vienas. Jo laukė Ado- 
mas, jo laukė Abraomas,Dovydas ir visi patriarchai, 
gyveną mirties šešėlių srityse. Jo laukė visas pasaulis, 
kritęs ant kelių prieš Mariją.” Apreiškimas Marijai Na- 
zarete, pasak Gertrūdos von le Fort, buvęs apreiškimas 
visai kūrinijai'* todėl visa kūrinija ir laukusi Marijos žo- 
džio. Jį tardama, Marija įvykdė žmonijos lūkestį. Jos Mo- 
tinystė tapo aktu, kuriuo išsipildė pagrindinis kūrinio 
troškimas paregėti Dievą ir žmogų asmeninėje sąjungo- 
je. Marija pagimdė Dievą ne tik žmonijai, bet ir žmoni- 
joje. Tai buvo švenčiausiasis veiksmas visoje būtyje, ir 
Moteris, šį veiksmą atlikusi, iš tikro yra verta būti vadi- 
nama palaiminta tarp moterų, palaiminta visą istorijos 
metą. Pagimdydama Dievą, Marija pakėlė žmogiškosios 
prigimties galimybes ligi aukščiausio laipsnio. 

Štai kodėl Bažnyčia Nekaltojo Pradėjimo šventės li- 
turgijoje kalba aštuntąją psalmę, kuri vaizduoja jau ne- 
be asmeninę Marijos, bet apskritai žmogaus didybę: 
"Kas yra žmogus, kad jį atsimeni, ir kas yra žmogaus 
sūnus, kad juo rūpiniesi? Tu jį sukūrei maža ką men- 
kesnį už angelus, apvainikuodamas jį šlove ir garbe. 
Jam davei galios ant visų Tavo rankų darbų; visa pa- 
dėjai po jo kojomis“ (Ps. 8, 5-7) Kuo žmogus yra didin- 
gas ir kodėl jis yra apvainikuotas garbe? Tuo, kad jis 

atsiveria Viešpačiui, priima Jį į save, Jį apreiškia per sa- 
ve, virsdamas Dievo peršvaita ir tuo būdu Jo garbe. Ma- 
rija šį apreiškimą įvykdė pačiu tobuliausiu būdu, nes ji 
priėmė Logos į save ne tik malonės pavidalu, kaip kiek- 
vienas kitas žmogus, bet ir asmeniniu nusileidimu į jos 
įsčią. Tuo būdu žmogaus didybę ji išreiškė regimu bū- 
du ir tapo visų Karaliene — net angelų. Dievą gimdyda- 
ma, vadinasi, atverdama Jam kelią į kūriniją, Marija 
prašoko visas būtybes, visas dangiškąsias galybes, nes 
angelas Dievo pagimdyti negali. Didžiuodamiesi šia Na- 
zareto Mergaite, skelbdami jos Motinystę didžiausia 
Viešpaties malone, mes tuo pačiu didžiuojamės žmogiš- 
kumo galimybėmis būti garbės Karaliaus vartais į Jo pa- 
ties susikurtą būtį. 

Marijos Motinystė yra didžioji perskyra, dalinanti 
visą žmonijos gyvenimą į du tarpsniu. Prieš Marijos 
"tebūnie" žmonija santykiavo su Dievu, kurio "niekas 
niekados nematė“ (1 Jon. 4, 12). Jis rodėsi žmonijai Ab- 
raomo aukos liepsnoje (plg. Gen. 15, 17); Jis kalbėjo jai 
nesudegančio krūmo pavidalu (plg. Exod. 3, 4); Jis skel- 
bė jai įsakymus Sinajaus kalno dūmuose ir liepsnose 
(plg. Exod. 20, 18); bet Jis negyveno tarp mūsų. Tuo tar- 
pu po Marijos "tebūnie" Dievas tapo mūsų broliu ir "ap- 
sigyveno tarp mūsų“ (Jon. 1, 15), pasidarydamas "pana- 
šus į žmones ir viršine išvaizda rastas kaip žmogus“ 
(Pilyp. 2, 7). Jis nebebuvo tik anapus, bet ir tarp mūsų, 
dalindamasis su mumis mūsų vargais, kentėjimais, prisi- 
imdamas mūsų nuodėmes ir mūsų mirtį. Per Mariją žmo- 
giškoji prigimtis suėjo į naują santykį su Kūrėju. Nors 
rojuje žmogus ir buvo išpuoštas nepaprastomis antgam- 
tinėmis dovanomis, tačiau pati žmogiškoji prigimtis ne- 
buvo sujungta su Dievu asmenine vienybe. Dievas gy- 

veno rojinėje žmonijoje tiktai malonės pavidalu. Žmo- 
gaus sukūrimas dar anaiptol nebuvo jo sujungimas su 
Šv. Trejybe. Tuo tarpu Kristaus įsikūnijimas kaip tik šį 
sujungimą įvykdė. Per Marijos Motinystę Dievas apsi- 
gyveno tarp mūsų asmeniniu savo buvimu. Todėl santy- 
kis tarp Dievo ir žmogaus čia esmingai pasikeitė. Čia 
atsirado nauja religija, pagrįsta nebe tik žmogaus nusi- 
lenkimu neregimai Dievybei, bet ir Dievo pasilenkimu 
prie žmogaus begalinėje meilėje ligi visiško susinaikini- 
mo (plg. Pilyp. 2, 7). 

Visų pirma ir aukščiausiame laipsnyje šio naujo 
santykio yra patyrusi pati Marija. Pagimdydama Dievą 
žmonijoje ir pastatydama Jį tarp mūsų kaip savo Sūnų 
ir mūsų Brolį, ji tuo pačiu pakilo į Viešpaties kūrinių vir- 
šūnes. Iš Dievo Motinystės "tarsi iš paslėpto šaltinio te- 
ka Marijos nepaprasta malonė ir kilnybė, padaranti ją 
po Dievo augščiausia“.?> Be abejo, apie bet kokią onto- 
loginę Marijos sąjungą su Šv. Trejybe netenka kalbėti. 
Vis dėlto ji stovi šalia Dievo kaip augščiausias ir tobu- 
liausias kūrinys, kaip žmonijos atstovė, kaip gimdoma- 
sis žmogaus pradas, išskleidęs savo veiklą ligi paties 
Dievo pagimdymo. Tuo pačiu ji yra žmonijos "pasidi- 
džiavimas ir garbė“, kaip Mariją prasmingai vadina li- 
turgija. Joje, kaip sakyta, mes regime išvystytas žmo- 
giškąsias galimybes ligi pat galo, nes Marija, nors ir 
būdama be nuodėmės, nors ir apdovanota ypatingomis 
malonėmis, vis dėlto pasilieka žmogus: mūsų giminės 
atžala, kiekvieno iš mūsų sesuo, visų mūsų Motina: ji 
pasilieka moteris - padėjėja, naujoji Jieva, sukurta tam, 
kad žmonijai būtų gera būti drauge su ja. Jos žodyje visi 
mes apsisprendėme priimti Viešpatį į savo būtį, todėl ir 
jos kilnybė, pralenkianti angelus, savotiškai teko ir 

mums visiems. Po Marijos “tebūnie” žmonija yra pasi- 
dariusi kitokia, negu anksčiau. Kaip per rojaus Jievą 
žmonija išstūmė iš savęs Dievą, taip per Naująją Jievą 
ta pati žmonija priėmė savo Kūrėją į savo prigimtį ir tuo 
būdu pasiruošė atpirkimui. Rojaus Jieva mus pažemino, 
naujoji Jieva mus išaukštino: jos žėrėjimas nušviečia 
mus visus. Kristus niekur nėra savęs vadinęs Marijos 
sūnumi, bet labai dažnai žmogaus Sūnumi, norėdamas 
tuo pasakyti, kad Jo pagimdymas yra visos žmonijos lū- 
kestis, troškimas ir galop sutikimas, duotas Marijos lū- 
pomis ir įvykdytas Marijos Motinyste. 

Štai kodėl Marijos Motinystės tikrumas pirmaisiais 
Krikščionybės amžiais buvo karštų ginčų ir net aštrių 
kovų objektas. Šiandien mums nė į galvą neateina abe- 
joti, kad Marija yra tikra Dievo Motina, nes jos Sūnus, 
"Jėzus Kristus, yra vienas ir būtent dieviškasis Asmuo“'.59 
Tačiau senovėje tokio aiškumo nebūta. Žinodamas, kad 
dieviškasis Logos gema iš Tėvo, Nestorijus pradėjo 
skelbti, esą Marija galinti būti vadinama ne Dievo 
Motina, bet tiktai Kristaus žmogybės gimdytoja, vadina- 
si, netikra motina. Bažnyčia greitai pasipriešino šitokiam 
Marijos Motinystės suskaldymui. Kaip Kristus yra vie- 
nas, tikras žmogus ir tikras Dievas, taip ir Jo gimdytoja 
yra tikra Jo Motina: ir Dievo, ir žmogaus. Efezo susirinki- 
mas šį klausimą oficialiai išsprendė, paskelbdamas Ma- 
riją Dievo Gimdytoja — Theotokos. 

Dideliu džiaugsmu žmonės atsakė į šį paskelbimą. 
Šv. Kirilas Aleksandrietis laiške kunigams ir tikintie- 
siems rašo: "Žinokite, kad dvidešimt aštuntąją Payni 
mėnesio dieną (22 d. birželio) įvyko susirinkimas Efeze, 
didžiojoje bažnyčioje, pavadintoje Marijos, Dievo Moti- 
nos, vardu. Ištisą dieną posėdžiavę, baigėme, pasmerk- 


105 


dami piktažodžiautoją Nestorijų, nedrįsusį pasirodyti 
šventajame susirinkime: mes išskyrėme jį iš Bažnyčios 
ir atėmėme iš jo pareigas. Buvome susirinkę maždaug 
du šimtu vyskupų. Visi miesto gyventojai stovėjo nuo 
pat ankstaus ryto iki vakaro ir laukė šventojo susirinki- 
mo sprendimo. Patyrę Nestorijaus pasmerkimą, šauks- 
mais jie sveikino susirinkusius vyskupus ir garbino Die- 
vą, kad Jis nugalėjo tikėjimo priešą. Paskui, mums išei- 
nant iš bažnyčios, jie palydėjo mus ligi užeigos, nešda- 
mi švyturius, nes jau buvo gilus vakaras. Buvo daug 
džiaugsmo visur: miestas buvo apšviestas, moterys ėjo 
priešais mus su smilkytuvais“'.57 

Tai buvo tikinčiųjų atsakymas į Nestorijaus klaidą; 
atsakymas savaimingas, nes krikščioniškoji sąmonė ne- 
gali pakelti Marijos pažeminimo, atimant iš jos Dievo 
Motinos vardą. Efezo žmonės suvokė, kad Theotokos ti- 
tulu buvo apginta ne tik pati Marija, bet joje buvo ap- 
ginta ir visa žmonija, kurios atstovė pagimdė Dievą. 
Theotokoje žmonija regi savo garbę, savo pasididžiavi- 
mą, savo pradinės kaltės atitiesėją, todėl šį Marijos pa- 
vadinimą gina ir šiuo titulu ją garbina. Marijos Motinys- 
tės pilnatvė yra laidas, kad ir Kristus iš tikro yra "žmo- 
gaus Sūnus“, vadinasi, mūsų Brolis, ir kad todėl mūsų 
santykis su Juo yra meilės santykis: "Mes esame Jo gi- 
minės“ (AD. 17, 28). Gindama Mariją kaip Dievo Motiną 
Bažnyčia esmėje gina Kristaus vienybę ir tuo pačiu Jo 
gyvenimą tarp mūsų pilnutine ir tikra prasme. 


45 Plg. G. Alastruey, Tratado de la Virgen Santisima, 483 p. 

Luis Morales 


V. MARIJOS AUKA 


Jie nunešė Jį Jeruzalėn. kad pacukotų Viešpačiui. 
Luko 2, 22. 


1. Auka šventykloje 


Dieviškojo Kūdikio kūninis pagimdymas Betliejuje 
padarė Marijos Motinystę, tiesa, regimą, tačiau neišvys- 
tė jos dar ligi visuotinumo ir todėl neišbaigė ligi gelmių. 
Būti Dievo Sūnaus Motina Marijai reiškė žymiai dau- 
giau, negu tik "teikti savo kūno medžiagos“ (Beda Vene- 
rabilis) amžinajam Žodžiui, kad šisai, pasiekęs žmogiš- 
kojo amžiaus pilnatvę, nuneštų ją ant Kalvarijos kalno 
kaip auką dangiškąjam Tėvui. Tarnybinis Marijos Mo- 
tinystės pobūdis reikalavo, kad ji ryžtųsi Išganytoją ne 
tik pagimdyti, bet taip pat "šį aukos Avinėlį globoti, mai- 
tinti ir, atėjus laikui, nuvesti Jį prie aukojimo altoriaus“ .*5 
Kitaip sakant, Marijos Motinystė galėjo išsiskleisti ir už- 
sibaigti tiktai jos auka, esmingai susieta su atperkamąja 
Kristaus auka. 

Atpirkimas, kaip sakėme, yra žmogaus sujungimas 
su Dievu. Regimas šio sujungimo ženklas, kad žmogus 
iš tikro yra Viešpačiui grąžintas, yra auka. Kūrinys yra 
visiškai Dievo ligi pat savo gelmių. Jis absoliučiai neturi 
nieko, ką galėtų pavadinti ontologiškai savu. Jis visas 
yra dovana ir malonė. Psichologinis šios būtinės nesa- 

vasties pergyvenimas išeina aikštėn nusižeminimu, o nu- 
sižeminimas pojustiškai apsireiškia per aukojimą. Štai 
kodėl "auka yra tobuliausias ir tikriausias Dievo pagar- 
binimas'““?? ir štai kodėl kiekvienoje religijoje esama au- 
kos. Aukodamas žmogus simboliškai grąžina Viešpa- 
čiui tai, ką yra iš Jo gavęs tikroviškai, tuo būdu prieš Jį 
nusilenkia, Jį pripažįsta ir pagarbina. Jeigu Dievo gar- 
bė, kaip skelbia Krikščionybė, yra kūrinio buvimo tiks- 
las, tai šis tikslas gražiausiai apsireiškia aukoje, toje 
"Viešpaties puotoje“, kaip auką vadina Senasis Testa- 
mentas (plg. Lev. 1, 13; 2, 16; 3, 14). Kaip garbinimas yra 
mūsų egzistencijos įvykdymas, taip aukojimas yra šio 
įvykdymo regimybė. Žmogus yra garbinanti būtybė, to- 
dėl jis yra ir aukojanti būtybė. 

Iš kitos pusės, nuodėmė, būdama žmogaus atsitrau- 
kimas nuo Dievo, savaime yra ir aukos paneigimas. Ji 
yra paneigimas ontologinės žmogaus elgetystės ir ban- 
dymas pastatyti kūrinį "ant savų kojų“, tarsi iš savęs 
jis būtų ne niekis, bet šis tas. Nuosekliai tad kiekvienas 
nusidėjėlis yra puikuolis: puikybė yra psichologinė nuo- 
dėmės apraiška. Dievą paneigęs, žmogus netenka savos 
niekybės pajautimo, vadinasi, netenka nusižeminimo, 
netekdamas kartu ir aukos jausmo. Jis atsisako jam Vieš- 
paties dovanotą būtį pripažinti dovana ir aukos pavidalu 
grąžinti ją tikrajam jos Savininkui. Štai kodėl nuodėmė 
yra pats didžiausias Dievo įžeidimas, įvykstąs tuo, kad 
nusidėjėlis virsta Viešpaties teisių užgrobiku. Pasiskelb- 
damas savos būties savininku, jis iš tikro užgrobia tai, 
kas priklauso tiktai Dievui: nusidėjėlis užgrobia Viešpa- 
ties dovaną. 

Jeigu tad Kristus atėjo į pasaulį žmogaus atpirkti iš 
nuodėmės, tai Jis visų pirma turėjo pergalėti šį sukilė- 

lišką aukos paneigimą, paaukodamas patį save ligi vi- 
siško susinaikinimo ir tuo pagarbindamas Dievą pačia 
giliausia bei tikriausia prasme.“ Pasiėmęs iš Marijos 
įsčios žmogiškąją prigimtį, dieviškasis Logos ją ne tik 
sujungė savo Asmenyje su dieviškąja prigimtimi, bet 
taip pat ją ir paaukojo savo Tėvui, išvesdamas žmoniją 
iš jos ligi šiol vykdyto užgrobikiško santykio su Dievu. 
Kristuje žmonija prisipažino esanti Viešpaties dovana ir 
Jo mirtimi aukos pavidalu buvo grąžinta Kūrėjui kaip Jo 
nuosavybė. Štai kodėl atpirkimo aktas yra visuotinės ir 
tobuliausios aukos teikimas. Kristus, amžinasis Kunigas, 
paaukojo save kaip žmonijos Galvą ir tuo būdu atitiesė 
tai, ką buvo paneigęs Adomas rojuje taip pat kaip žmo- 
nijos galva. Visas Kristaus gyvenimas buvo nukreiptas 
į šią auką ir savaime į Dievo pagarbinimą. Visi Jo veiks- 
mai buvo ne kas kita, kaip vienokia ar kitokia šios au- 
kos ir šio pagarbinimo apraiška. Kristus buvo Atpirkėjas 
visur ir visados, todėl visur ir visados Jis buvo aukotojas 
ir kartu auka. 

Sutikdama būti amžinojo Logos Motina, Marija tuo 
pačiu sutiko įsijungti į šią savo Sūnaus auką, nes žino- 
jo, kad jos Kūdikis yra aukos Avinėlis, turįs būti "išrau- 
tas iš gyvųjų žemės“ (Iz. 53, 8). Kai senelis Simeonas 
šventykloje Marijai kalbėjo, kad jos "sielą pervers ka- 
lavijas“ (Luk. 2, 35), tai jis tik garsiai išreiškė tai, kas 
jau glūdėjo Marijos širdyje. Juk jeigu Marija savoje 
"Magnificat" jai suteiktą angelo apreiškimą vadino įvyk- 
dytu Viešpaties pažadu, duotu "Abraomui ir jo pali- 
kuonims“ (Luk. 1, 55), tai ji, be abejo, žinojo, kad šis pa- 
žadas yra susijęs su Mesijo pasiaukojimu ligi visiško 
susinaikinimo už pasaulio nuodėmes, kaip apie tai buvo 
kalbėję visi Izraelio pranašai. Jos Sūnus turėjo būti Ka- 

ralius. Tačiau šis Jo karaliavimas turėjo ateiti nuo kry- 
žiaus: "Regnavit a ligno Deus.'*! 

Pirmas Marijos žingsnis aukos keliu buvo Jėzaus nu- 
nešimas Jeruzalės šventyklon. Norėdamas, kad Izraelio 
tauta nuolatos prisimintų, jog Viešpats yra jos vedėjas 
bei globėjas žemiškosios istorijos kelyje, Dievas reika- 
lavo jos pirmgymių aukos: "Pašvęsk man kiekvieną 
pirmgymį! Kas tik Izraelyje atveria motinos įsčią, yra 
mano: žmogus ir galvijas“ (Ex. 13, 2). "Tą dieną, kai iš- 
žudžiau visus Eigipto pirmgymius, pašvenčiau sau visus 
Izraelio pirmgymius: žmonių ir galvijų“ (Num. 3, 13). No- 
rėdami pasilaikyti pirmgymį sūnų, tėvai turėjo jį iš Die- 
vo atsipirkti tam tikra auka (plg. Ex. 34, 20), kuri buvo 
piniginė (plg. Num. 18, 16) arba gyvulinė: dar metų ne- 
sulaukęs ožiukas ir balandis, o neturtingiesiems du ba- 
landžiai (plg. Lev. 12, 6-8). ši auka buvo regima išraiška 
ypatingos Izraelio priklausomybės Dievui. Sykiu tačiau 
ji buvo nurodymas ir į Mesiją, kuris turėjo pasirodyti 
pasaulyje kaip "pjauti vedamas Avinėlis“ (Iz. 53, 7), ne- 
šąs ant savęs "daugelio nuodėmes“ (53, 12). Pirmgymių 
paaukojimas Dievui buvo Kristaus pasiaukojimo ant kry- 
žiaus prasmuo; tik prasmuo, tik ženklinis nurodymas, 
nes Izraelio pirmgymiai buvo atsiperkami, pasivaduo- 
jant daiktine auka. 

Marija pakluso šiam Izraelio tautos įsakymui ir, "pa- 
sibaigus jos apsiplovimo dienoms“ (Luk. 2, 22), nunešė 
Jėzų į Jeruzalę, kad Jį pašvęstų Dievui ir kartu Jį išsi- 
pirktų, duodama "auką, kaip įsakyta Viešpaties įstaty- 
me: dvejetą purplelių arba du jaunu balandžiu“ (2, 24). 
Tai padariusi, ji Jėzumi nešina "grįžo į Galileją, į savo 
miestą Nazaretą“ (2, 39). Iš viršaus žiūrint, čia buvo at- 
likta ta pati sena, keliolika šimtmečių trukusi ir tūkstan- 

čius sykių kartota ceremonija, neturėjusi ypatingos reikš- 
mės pirmgymio motinai. O tačiau Marijos atveju ši cere- 
monija įgijo ypatingos prasmės. Marijos auka Jeruzalė- 
je nebebuvo prasmuo, vadinasi, nurodymas į ateitį, 
bet dabartinė tikrovė. Dievo reikalavimas, kad pirm- 
gymis priklausytų Jam, čia buvo įvykdytas visiškai 
realiu būdu: Marija Jėzaus neatsipirko, bet gavo Jį atgal 
tik ligi laiko. Ji gavo šį aukos Avinėlį tik tam, kad Jį iš- 
augintų ligi amžiaus pilnybės. Du purpleliai Jėzaus ne- 
bepakeitė, kaip visų kitų Izraelio pirmgymių, nepriklau- 
siusių Levio giminei. Kristus, atneštas į Jeruzalės šven- 
tyklą ir pastatytas Viešpaties akivaizdoje, buvo Jo pri- 
imtas nebe simboliškai, kaip visi kiti, bet tikroviškai. 

Tai žinojo visi, kurie stovėjo aplinkui aukojamą Vai- 
kelį: pati Marija, Juozapas, Simeonas, pranašė Ona. Pa- 
ėmęs Jėzų į savo rankas, Simeonas kalbėjo Marijai: 
"Štai, Jis yra skirtas daugelio puolimui bei prisikėlimui 
Izraelyje. Jis bus ženklas, kuriam bus prieštaraujama“ 
(Luk. 2, 34). Rytų šalies išminčiai, atnešę "aukso, smil- 
kalų ir myrros“ (Mat. 2, 11) ir ant kelių garbiną Jėzų, bu- 
vo aiškus nurodymas, kad šis Kūdikis pradeda savo pa- 
siuntinybę pačiu savo gimimu. Iš kitos pusės, Erodo ka- 
raliaus siautėjimas, privertęs Mariją bėgti į Egiptą, kad 
išgelbėtų Jėzų (plg. Mat. 2, 13-14), buvo ženklas, kad 
šiam Vaikeliui yra prieštaraujama nuo pat pradžios; kad 
pats Jo pasirodymas pasaulyje jau sudaro pavojaus že- 
mės karaliams (plg. Mat. 2, 3). Jeigu tad Marija ir par- 
sinešė Jį iš Jeruzalės namo, tai nebe kaip išsipirktąjį, bet 
kaip auką, kuri priklauso nebe jai, bet Dievui ir žmoni- 
jai, ir kurios ji buvo tik saugotoja ligi laiko. 

Jeruzalės šventykloje tad ir prasidėjo Marijos ben- 
dradarbiavimas atpirkime kaip permaldavimo ir pagar- 


115 


binimo aukoje. Nunešdama Jėzų šventyklon, Marija už- 
baigė Senojo Įstatymo simbolinį pirmgymių aukojimą ir 
pradėjo Naujojo Įstatymo tikrovinę auką, paskirdama 
Dievui "visos kūrinijos Pirmgymį“ (Kolos. 1, 15) kaip per- 
maldavimą už pradinę žmonijos kaltę. Tiek Nazarete, 
tiek Jeruzalėje Marija kalbėjo ir elgėsi žmonijos vardu, 
todėl ir jos auka buvo kartu visos žmonijos auka. Tai 
buvo žmonijos sutikimas, kad žmogiškoji prigimtis, Ado- 
mo atitraukta nuo Viešpaties ir tūkstančius metų ėjusi 
"savarankišku" keliu, būtų Kristaus sunaikinta ant kry- 
žiaus aukuro kaip visiškas žmogaus priklausomybės nuo 
Dievo pripažinimas ir atnaujintas nusilenkimas būties 
Karaliui. Marijos auka šventykloje buvo paruošimas au- 
kos Kalvarijos kalne. Šalia Kristaus kaip vienintelio tik- 
rojo bei amžinojo Kunigo atsistojo Marija kaip aukos 
teikėja visuotinės kunigystės prasme. Juk jeigu visuoti- 
nės kunigystės esmė yra apibrėžiama kaip "tikinčiojo 
galia teikti Dievui dvasinių aukų”,®? tai Marija išreiškė 
šią esmę augščiausiu laipsniu, nes jos auka buvo ne tik 
vidinis pasiryžimas, bet ir viršinė regimybė. Anoji šv. 
Petro minima "šventa kunigystė dvasinėms aukoms aqu- 
koti” (1 Petr. 2, 5), "karališkoji kunigystė“ (2, 9) įgijo Ma- 
rijos veiksmu tikrovinį pagrindą, nes buvo atremta bei 
įjungta į "Kunigo per amžius“ (Ps. 109, 4) auką. Jeigu tad 
šiandien tiek daug kalbama apie pasauliškių kunigystę, 
įgalinančią juos veikliai dalyvauti Bažnyčios gyvenime, 
tai reikia nepamiršti, kad ši visuotinė kunigystė yra ne 
kas kita kaip Marijos aukos išplitimas mistiniame Kris- 
taus Kūne. 

Kristaus atpirkimas turi du pradu: žmogiškosios pri- 
gimties prisiėmimą įsikūnijimu ir jos paaukojimą mirti- 
mi. Ir štai, abiejuose praduose Marija yra Padėjėja Nau- 

jajam Adomui. Įsikūnydamas Kristus padarė savo Mo- 
tinq atpirkimo bendrininke tuo, kad Marijos Jam suteik- 
tas žmogiškumas buvo sujungtas su Dievu asmeninėje 
vienybėje. Aukodamas žmogiškąją prigimtį kaip per- 
maldavimo bei pagarbinimo atnašą, Kristus padarė sa- 
vo Motiną atpirkimo bendrininke tuo, kad ji pirmoji šį 
aukojimą pradėjo, jį tęsė visą Jėzaus gyvenimą ir jį už- 
baigė paskutiniu savo Sūnaus atodūsiu Golgotoje. Kaip 
Kristuje įsikūnijimo negalima atskirti nuo mirties, taip 
lygiai ir Marijoje Dievo pagimdymo negalima atsieti nuo 
Dievo paaukojimo. Šie du aktai vienas kitą paremia ir 
vienas kitą užbaigia. Dievo Gimdytoja išsiskleidžia Die- 
vo Aukotojoje. J. Dillisbergeris net teigia, kad Dievo pa- 
aukojimas teikia Marijos asmenybei tokio pat kilnumo 
ir tiek pat priartina ją prie Dievo Sūnaus, kaip ir jos Mo- 
tinystė.“* 


2. Auka Kalvarijos kalne 


Būdamas sykį Pilypo Cezarejoje, Jėzus pasiteiravo 
savo mokinių, kuo žmonės Jį laiką ir patyrė, kad vieni 
Jį vadiną Jonu Krikštytoju, kiti Eliju, treti Jeremiju ar ku- 
riuo kitu pranašu. Tada Jis kreipėsi į pačius mokinius: 
"O jūs kuo mane laikote?“ (Mat. 16, 15). Tada Petras vi- 
sų vardu atsakė: "Tu esi Kristus, gyvojo Dievo Sūnus“ 
(16, 16). Ir čia Evangelija pastebi, kad "nuo tada Jėzus 
pradėjo savo mokiniams aiškiai rodyti, kad Jam reikia 
eiti Jeruzalėn, ten daug kentėti nuo vyresniųjų, Rašto ži- 
novų ir vyriausiųjų kunigų, būti nužudytam ir trečią die- 
ną prisikelti“ (16, 21). Mokinių suvokimas, kad jų Moky- 

tojas iš tikro yra Kristus, paskatino Jėzų atskleisti jiems 
neišvengiamą savo likimą. Artinosi laikas, kada Mesi- 
jas kaip Dievo Karalystės skelbėjas bei kūrėjas, kaip 
stebukladaris ir žmonių mylimasis turėjo virsti aukos 
Avinėliu. Pranašų skelbimas kad Mesijas "bus vedamas 
iš kalėjimo į teismą ir mirtį“, kad "Jo kapas bus tarp 
vargšų“ (Iz. 53, 8-9), turėjo įvykti visa pilnatve. Todėl kai 
Petras, išsigandęs šitokios Kristaus veikimo pabaigos, 
mėgino atkalbėti Jį nuo kančios, Jėzus smarkiai subarė 
šią nuolatos svyruojančią Uolą: "Eik šalin nuo manęs, 
šėtone! Tu esi man papiktinimas! Tu neturi nuovokos, 
kas yra Dievo, bet tik kas žmonių“ (Mat. 16, 23). Žemiš- 
kasis Kristaus kelias aiškiai ėjo Golgotos linkui, ir joki 
žmogiškieji nuogąsčiai negalėjo jo pakeisti. 

Ištikima palydovė šiame kelyje kaip tik ir buvo Ma- 
rija. Nepaisant Petro patikinimo Kristui Paskutinės Vaka- 
rienės metu, kad "net jeigu ir visi Tavimi suabejotų, aš 
niekados nesuabejosiu“ (Mat. 26, 33), Getsemani sode 
"visi Jo mokiniai, palikę Jį, pabėgo“ (26, 56). Ganytojas 
buvo užgautas (plg. Zach. 13, 7), ir Jo sekėjai "išsisklai- 
dė lyg avys kiekvienas savo keliu“ (Iz. 53, 6). Tačiau 
evangelijos pastebi, kad būrelis moterų, atėjusių "pas- 
kui Jėzų iš Galilejos Jam tarnautų“ (Mat. 27, 55), nuola- 
tos Jį sekė Jo kančios keliu. Jos verkdamos ėjo paskui 
Jį, Jam nešant kryžių (plg. Luk. 23, 37); jos "iš tolo žiū- 
rėjo“ (Mork. 15, 40) į Jo kryžiavimo bei mirties sceną; 
jos mirusį "Jį palydėjo, matė Jo kapą ir Jo kūno palai- 
dojimą“ (Luk. 23, 55). Nėra abejonės, kad šiam būreliui 
priklausė ir Kristaus Motina Marija, nes ją šv. Jono evan- 
gelija aiškiai mums nurodo stovinčią po kryžiumi: "Prie 
Jėzaus kryžiaus stovėjo Jo Motina“ kartu su savo sese- 
rimi Marija Kleopiene ir Marija Magdalena (Jon. 19, 25). 

Tai buvo tos pačios moterys, kurias, einančias paskui 
Kristų į Kalvarijos kalną, mini šv. Mato (27, 56), šv. Mor- 
kaus (15, 40) ir šv. Luko (24, 10) evangelijos. Jėzaus Mo- 
tina nepasislėpė, kaip tai padarė Jo mokiniai, bet ėjo 
kartu su Juo ligi galo. 

Tai buvo Marijos kelionės į Jėruzalės šventyklą pra- 
tęsimas ir užbaigimas. Paduodama vaikelį Jėzų Simeo- 
nui (plg. Luk. 2, 28), Ji paskyrė savo Pirmgymį Viešpa- 
čiui ir gavo Jį atgal tam, kad išaugintų ir žmogiškai pa- 
ruoštų Jį tikrajai sunaikinimo aukai. Dabar buvo atėjęs 
laikas nuvesti Jį prie kryžiaus aukuro. Ir ji vedė šį Avi- 
nėlį kalaviju širdyje, tačiau drąsiai ir ryžtingai. Stovė- 
dama po Jėzaus kryžiumi, Marija "atnašavo Jį ant Gol- 
gotos amžinajam Tėvui kartu su savo motiniška teise 
ir meile kaip Naujoji Jieva už visus Adomo liūdno puo- 
limo sugadintus vaikus“.“* Jeigu Jeruzalės šventykloje, 
bent iš viršaus žiūrint, ji dar atliko Mozės įstatymo rei- 
kalaujamą pareigą, tai Kalvarijos kalne Jėzaus aukoji- 
mas buvo jau visiškai jos laisvas apsisprendimas ir sq- 
moninga dovana pasaulio Kūrėjui. Marija gerai žinojo, 
kad "Kristus turėjo tai iškęsti ir tuo būdu įeiti į garbę“ 
(Luk. 24, 26) ne tik pats, bet į ją įvesti ir visą žmoniją. 
Todėl ji nealpo po kryžiumi, kaip nevienas mano. "Ji 
anaiptol nebuvo lyg apsvaigusi nuo regimų baisybių, 
bet ji jautė net džiaugsmo, kad jos Vienatinis yra auko- 
jamas žmonių giminės išganymui“.“ Marijos buvimas 
po kryžiumi buvo ne paprastas žemiškosios motinos gai- 
lesčio bei skausmo apsireiškimas, bet tikras aukos Avi- 
nėlio atvedimas prie aukuro. Ji čia stovėjo ne todėl, kad 
savo Sūnų gautų atgal, bet kad aukotų Jį kartu su Juo 
pačiu. Marija čia buvo tikroji aukos tiekėja amžinajam 
Kunigui, kad šis ją sunaikintų Viešpačiui permaldauti 


119 


bei pagarbinti. Prisiėmusi aukos kelią Nazarete savuoju 
"tebūnie", ji užbaigė jį Golgotoje. Kristus ant kryžiaus 
aukuro pasiaukojo ne tik pats, bet buvo kartu ir savo 
Motinos paaukotas. 

Kalvarijos kalne Marija aukojo Jėzų taip pat ne kaip 
privatinė motina, bet kaip žmonijos atstovė ir žmonijos 
vardu. Tai aiškiai pabrėžia pop. Pijus XII, sakydamas, 
kad šią auką amžinajam Tėvui ji teikė "kaip Naujoji 
Jieva“. Vadinasi, kaip žmonijos motina ir jos reiškėja 
santykiuose su Visagaliu. Be abejo, tikrasis šios aukos 
Kunigas buvo Kristus kaip kūrinijos Pirmgymis. Vis dėl- 
to kunigas, kaip teisingai pastebi J. Dillisbergeris, nega- 
li aukoti už kitą, jeigu šis jo neprašo ir jam dovanos au- 
kai neteikia.““ Šalia kunigo turi atsistoti pasauliškis kaip 
aukotinos dovanos tiekėjas, kaip prašytojas ir savo su- 
tikimo pareiškėjas. Tik tuomet kunigas ima iš jo rankų 
auką ir ją pašvenčia Dievui kaip tarpininkas tarp Jo 
ir žmonių. Jeigu tad kryžiaus auka turėjo būti žmonijos 
auka kaip permaldavimas už pradinę jos kaltę, tai žmo- 
nija turėjo Kristui-Kunigui iš vienos pusės patiekti auko- 
jimui skirtą dovaną, iš kitos, pavesti Jam šią dovaną su- 
naikinti, kad tuo būtų pagarbintas dangiškasis Tėvas. 

į Visa tai žmonija atliko per Mariją. Marija žmonijos 
vardu tarė "tebūnie" Nazarete ir tuo būdu patiekė žmo- 
giškąją prigimtį dieviškajam Žodžiui kaip aukojimo do- 
vaną. Marija nešė Jėzų į Jeruzalės šventyklą ir palydėjo 
Jį į Golgotą, tuo pareikšdama žmonijos sutikimą, kad 
žmogiškoji prigimtis būtų Kristaus kaip vyriausiojo Ku- 
nigo sunaikinta ant kryžiaus. Abu tad pagrindiniai tik- 
ros aukos pradai — dovanos patiekimas ir valios pareiš- 
kimas — buvo žmonijos per Mariją įvykdyti. Todėl kry- 
žiaus auka yra ne tik paties Kristaus, bet kartu ir visos 

žmonijos auka. Ji yra tikra dievažmogiškoji auka, kurioje 
dalyvauja ir Kristus kaip Kunigas, ir žmonija kaip aukos 
tiekėja bei aukojimo prašytoja per Mariją. Marijos vaid- 
muo atpirkime kaip permaldavimo ir pagarbinimo aqu- 
koje yra dovanos tiekėjos bei valios reiškėjos vaidmuo, 
be kurio ir amžinasis Kunigas — Kristus nebūtų galėjęs 
paaukoti savęs kaip žmonijos aukos. 

Čia mums darosi suprantamas ir tasai Kristaus kan- 
čios papildymas, apie kurį kalba šv. Povilas ir kurį Ma- 
rijos atžvilgiu kelia aikštėn pop. Pijus XII. šv. Povilas 
laiške kolosiečiams sako: "Aš džiaugiuos kentėdamas 
už jus, nes savo kūnu papildysiu Jo Kūną, Bažnyčią, tuo, 
ko trūksta Kristaus kančioms“ (1, 24). Atsiremdamas į 
šiuos žodžius, pop. Pijus XII teigia, kad šis Kristaus kan- 
čios papildymas tobuliausiai įvyko kaip tik Marijos kan- 
čioje: "Ji, pagaliau, drąsiai ir su pasitikėjimu ištverda- 
ma begalinį savo skausmą, kaip tikroji kankinių Karalie- 
nė papildė labiau negu visi tikintieji tai, ko trūko Kris- 
taus kančioms“.“7 Iš sykio mus nustebina šis teigimas. 
Argi Kristaus kančioms iš tikro ko nors dar trūko? Argi 
ne Jo vieno kraujas mus atpirko? Apie kokį tad papil- 
dymą čia gali būti kalbama? 

Tačiau ši nuostaba nyksta atsiminus, kad Kristus 
negalėjo žmonijos išganyti be jos pačios sutikimo, kaip 
tai jau savo metu yra nurodęs šv. Augustinas, sakyda- 
mas, kad Viešpats žmogų sukūrė be jo žinios, bet Jis ne- 
gali jo išganyti be jo paties prisidėjimo. Jeigu Kristaus 
kančia buvo skirta visų išganymui, tai šie visi ir turėjo 
tam tikru būdu į ją įsijungti ir ją papildyti: jie turėjo 
kentėti drauge ir tuo pareikšti egzistenciškai (ne teoriš- 
kai!) savo pasiruošimą bei sutikimą kryžiaus auka per- 
maldauti Viešpatį ir Jį pagarbinti. Nesant kentėjimo 

drauge su Kristumi, negali būti egzistencinio žmogaus 
dalyvavimo išganyme ir tuo pačiu negali būti nė paties 
išganymo, kadangi žmogus yra laisvas asmuo, todėl tik 
laisvai ir tegali būti atpirktas. Štai kodėl yra reikalingas 
Kristaus kančios papildymas žmogiškąja kančia; papil- 
dymas ne ta prasme, tarsi Kristaus kančia savyje būtų 
per silpna, bet ta prasme, kad atpirkimas kaip auka bū- 
tinai turi būti dvipolis: jis turi būti kartu Dievo ir žmo- 
gaus veiksmas. 

Būdama žmonijos atstovė, Marija savo kentėjimais 
kaip tik labiausiai ir papildė Kristaus kančias, vadinasi, 
atpirkimo aukoje ji buvo žmogiškasis polius, laisvai ir be 
savos kaltės prisiėmusi kančią, todėl suteikusi jai dide- 
lės prasmės bei vertės. Kęsdama po kryžiumi, Marija 
padarė, kad žmonija kentė drauge su Išganytoju ir tuo 
apreiškė egzistencinį savo troškimą bei sutikimą būti 
sutaikinta su Dievu. Šia prasme per Mariją žmonija di- 
džiajam Kunigui ne tik patiekė aukojimo dovaną, ne tik 
šią dovaną nunešė į aukurą, bet kartu kentė ir jos su- 
naikinimo skausmą. Marijoje kaip Naujoje Jievoje kentė- 
me mes visi, todėl visi įsijungėme į aną Kristaus kan- 
čios papildymą ir kryžiaus auką per skausmingąją Mo- 
tingą padarėme sava auka. 

Skaitydama septynių Marijos Skausmų šventėje 
(penktadienį po Kančios sekmadienio) ištrauką iš Judi- 
tos knygos, kurioje ši moteris yra aukštinama todėl, kad 
ji "žmonių dėliai nesigailėjo savo gyvybės“, Bažnyčios 
liturgija kaip tik ir nurodo į Marijos didybę, prašoks- 
tančią Juditos vaidmenį, tačiau turinčią su ja ryšio ta 
prasme, kad Marija, kaip ir Judita, pasidarė "išgelbėji- 
mas iš pražūties“. Nesant Marijos aukos, pradedant Na- 
zaretu ir baigiant Golgota, nebūtų buvę nė Kristaus au- 

kos, nes prievartinis žmonijos išganymas yra neįmano- 
mas. Kaip Juditų Viešpats panaudojo išvaduoti Izraeliui 
iš asyriečių grėsmės, taip Jis išrinko Mariją, kad jos šir- 
dies auka būtų parblokštas senasis slibinas. Senoji Jie- 
va, skindama vaisių, panorėjo būti "kaip Dievas“ (Gen. 
3, 5), vadinasi, savarankiška būtyje ir tuo būdu nerei- 
kalinga aukojimo veiksmo. Tuo ji žengė žalčio keliu, 
kuris taip pat neaukoja ir nesilenkia Kūrėjui. Naujoji 
Jieva, skirdama savo Sūnų kryžiui, palaužė žalčio išdi- 
dumą, nes parodė, kad žmonija vėl grįžta prie aukos ir 
tuo būdu prie savo niekybės pripažinimo. 

Nuostabu, kad ir vienu ir kitu atveju žmonių prie- 
kyje stovi moteris gal kaip tik todėl, kad "Dievas išrinko 
tai, ką pasaulis vadina silpnu, kad sugėdintų stipriuo- 
sius“ (1 Kor. 1, 27). Argi ne ši mintis glūdi ir Juditos gies- 
mėje, kurioje ji sako: "Ne dėl jaunuolių (jėgos), krito 
galingasis ir ne milžinų sūnūs jį sumušė; ne galingi did- 
vyriai jį puolė: jį nusilpnino Judita, Merario duktė“ (Ju- 
dit. 16, 6). Tas pat tinka ir Marijai jos kovoje su Dievo 
ir žmonių priešininku, Moters galia aukoti ir kęsti įgijo 
joje visuotinės reikšmės, tapdama pergale visai žmonijai. 

Čia mums aiškėja ir kančios bei aukos prasmė krikš- 
čioniškojoje egzistencijoje apskritai. Kadangi atpirkimas 
yra ne tik žmogiškosios prigimties sujungimas su Dievu, 
bet ir paaukojimas ją sunaikinant kančia bei mirtimi, tai 
atpirkimo vaisių išplitimas individualinėje krikščionies 
būtyje reikalauja, kad ši būtis ne tik būtų sujungta su Die- 
vu per Krikšto sakramentą, bet kad ji irgi virstų auka 
kentėjimų ir galop mirties pavidalu. Krikščionių kentėji- 
mai istorijoje yra Kristaus kančios papildymas kaip eg- 
zistencinis kiekvieno iš mūsų valios pareiškimas prisi- 
imti atpirkimą ir jame laisvai dalyvauti. Kaip pasaulio 

išganymas savo esmėje įvyko per kryžiaus auką, taip 
lygiai ir jo skleidimasis istorijoje tegali vykti per indi- 
vidualinį kryžių krikščionies gyvenime. Marija pirmoji 
prisiėmė šį kryžių ir jį iškentė. Ji pirmoji parodė, kokia 
turi būti krikščioniškoji egzistencija, net jeigu ji ir ne- 
būtų nuodėminga atskiro asmens atveju. Laisvas kan- 
čios prisiėmimas ir jos iškentimas yra sudedamasis 
krikščioniškosios egzistencijos pradas ir gražiausias re- 
gimasis jos ženklas. Juo yra pažymėta ne tik kiekvieno 
šventojo žemiškoji būtis, bet ir ištisi Bažnyčios atgimimo 
istoriniai tarpsniai. Jeigu Marija, kaip matysime vėliau, 
yra Bažnyčios pirmavaizdis, tai ji stovi priešais istorinę 
Bažnyčią ne tik kaip Saulėtoji Moteris amžinojoje gar- 
bėje, bet ir kaip Skausmingoji Motina po savo Sūnaus 
kryžiumi. Bažnyčios istorinis kelias eina Marijos keliu: 
per Jeruzalės šventyklą į Golgotą, nešant didžiąją pa- 
saulio auką ir iškenčiant jos sunaikinimo skausmą. 


3. Visuotinė Marijos Motinystė 


Marijos palydėtas aukos Avinėlis jau buvo Golgo- 
toje pakeltas ant sunaikinimo aukuro. Kareiviai pasida- 
lino Jo drabužius ir dėl Jo jupos metė burtą (plg. Jon. 19, 
23-24). Jis kybojo minios akivaizdoje apnuogintas ir ken- 
čiąs. Skubiai artinosi valanda, kada Jis tars "atlikta" 
(Jon. 19, 30) ir atiduos savo sielą į dangiškojo Tėvo ran- 
kas (plg. Luk. 23, 46). Tačiau prieš tai Jėzus atliko dar 
vieną veiksmą. “Matydamas stovinčius savo Motiną ir 
savo mokinį, kurį mylėjo, Jis tarė savo Motinai: 'Mote- 

riške, štai tavo sūnus’. Paskui sakė mokiniui: 'Štai tavo 
motina’. Ir nuo tos valandos mokinys pasiėmė ją pas 
save“ (Jon. 19, 26-27). Tai buvo paskutinis Kristaus aktas 
žemiškoje Jo gyvenimo kelyje. Prieš palikdamas prigim- 
tąją savo būseną, Jis dar sykį atkreipė mūsų dėmesį į 
savo Motinos vaidmenį ryšium su Jo vykdomu išganymu. 

Marijos Motinystė, kaip sakėme, buvo jai ne atsitik- 
tinis dalykas, bet pats jos pašaukimas, pati jos buvimo 
prasmė. Motiniškumas buvo jai būsena, per kurią ji tu- 
rėjo skleisti savo galią kaip atpirkimo bendrininkė. Ka- 
dangi tačiau atpirkimas buvo ne tik vienkartinis aktas 
ant kryžiaus, bet ir šio akto pasilikimas žmonijos istori- 
joje, todėl ir motiniškoji Marijos tarnyba turėjo kokiu 
nors būdu istorijoje taip pat pasilikti ir reikštis. Nurody- 
damas šv. Joną kaip tąjį, kuris po Jėzaus mirties turėjo 
būti Marijai sūnus, Išganytojas kaip tik ir atskleidė 
mums šį nenutrūkstamą bei visuotinį Marijos motinišku- 
mą. Tai buvo ne psichologinis pavedimas vidaus tuštu- 
mai pergalėti; ne socialinis globos bei aprūpinimo rei- 
kalui, bet religinis giliausia šio žodžio prasme. Per šv. 
Joną Marija turėjo ir po jos Sūnaus išsiskyrimo iš gyvųjų 
vykdyti savo pašaukimą kaip motina, vadinasi, kaip 
gimdančioji, globojančioji ir užtariančioji galybė išga- 
nymo istorijoje. 

Sakome "per šv. Joną“, nes šis apaštalas buvo Ma- 
rijai pavestas ne kaip privatinis žmogus, bet kaip Kris- 
taus vietininkas santykiuose su žemėje pasiliekančia Jo 
Motina. Jeigu šv. Petras atsistojo Kristaus kaip regimojo 
Bažnyčios Mokytojo, Ganytojo ir Pašventėjo vietoje, tai 
šv. Jonas užėmė Jo kaip Sūnaus vietą. O kasgi buvo 
Kristus kaip Sūnus, jeigu ne Marijos atnaša aukai už 
žmonijos išgelbėjimą? Pastatydamas šv. Joną į sūnišką- 


125 


ją savo vietą, Kristus pabrėžė, kad Marijos bendrinin- 
kavimas atpirkimo žygyje, teikiant žmonijos vardu au- 
kos dovaną ir išreiškiant aukojimo valią, yra pratęsia- 
mas ligi pasaulio pabaigos. Švenčiausiojo Sakramento 
įsteigimu Išganytojas padarė nesibaigiamą patį kry- 
žiaus aukos veiksmą. Šv. Jono pastatymu į savo kaip 
Sūnaus vietą Jis padarė nesibaigiamą Marijos atnašos 
tiekimą kryžiaus aukai. Paskutinė Vakarienė ir pavedi- 
mas nuo kryžiaus yra du Išganytojo aktai, esmingai tarp 
savęs susiję, kaip yra susiję kunigo aukojimas bei pa- 
sauliečio atnaša. Jeigu šv. Mišių auka yra ne kas kita 
kaip istorijoje sudabartinta kryžiaus auka, tai Marija ši- 
tame sudabartinime taip pat dalyvauja kaip dovanos 
aukai tiekėja - pasaulietė žmonijos vardu, nes šv. Mi- 
šios iš tikro yra viešoji žmonijos auka, vykdoma Kristaus 
— Amžinojo Kunigo dangiškajam Tėvui, todėl turinti tu- 
tėti ne tik aukotoją (Kristus kaip dieviškasis Asmuo), ne 
tik auką (Kristaus žmogybė), bet ir dovanos šiai aukai 
tiekėją bei aukojimo prašytoją iš žmonijos pusės. Šv. Jo- 
no pavedimas kaip tik ir buvo nurodymas, kad šia dova- 
nos tiekėja bei aukojimo prašytoja ir toliau pasilieka 
Marija, kaip ji ja yra buvusi nuo pat išganymo istorijos 
pradžios. 

"Pagal nesiliaujantį Bažnyčios įsitikinimą Kristus 
Jono asmenyje pažymėjo visą žmonių giminę, o ypač 
tuos, kurie yra su Juo susiję tikėjime“. Po kryžiumi Jis 
"visą žmonių giminę patikėjo Marijos priežiūrai ir glo- 
bai”.®? Kitaip sakant, ne vienas tik šv. Jonas buvo Ma- 
rijai pavestas kaip sūnus, bet jame kiekvienas žmogus 
visoje pasaulio istorijoje. šv. Jonas buvo tik Marijos vi- 
sutinės Motinystės regimybė asmeniniu pavidalu, tik sū- 
niškojo žmonijos santykio su Marija reiškėjas. Esmėje 

tačiau Kristaus žodžiai "Moteriške, štai tavo sūnus“ apė- 
mė visą išganytąją žmoniją. Marija tad yra visų Motina, 
ir mes visi esame jos vaikai. Todėl ir toji atnaša išgany- 
mo aukai, kurią Marija kaip Motina yra pašaukta teikti 
amžinajam Aukotojui - Kristui istorijos eigoje yra ne pri- 
vatinis individualus šv. Jono asmuo, bet visa žmonija su 
visomis savo kartomis bei tautomis. Savo atnašos suda- 
bartinime Marija išeina aikštėn taip pat kaip žmonijos 
atstovė ir jos reiškėja. Žmonijos vardu ji tiekia visą pa- 
sauli kaip atnašą atpirkimo aukai skleistis laike ir ėrd- 
vėje. Visuotinė Marijos Motinystė yra ne kas kita kaip 
jos dovanos tiekimo nesibaigiamybė istorijoje. 

Ši dovana atpirkimo aukai yra, kaip minėjome, visa 
žmonija, sujungta su Dievu per įsikūnijimą, pašvęsta Jė- 
zaus krauju ir išgelbėta Jo mirtimi bei prisikėlimu. Ki- 
taip tariant, Marijos atnaša aukojimo aktui yra žmonija 
nedalinamoje savo vienybėje su Kristumi. Pop. Pijus X 
kildina Marijos visuotinę Motinystę iš jos fizinės Dievo 
Motinystės: "Tuo, kad Marija savo įsčia apglobė Išga- 
nytoją, ji nešiojo joje ir tuos, kurių gyvenimas buvo 
įjungtas į Išganytojo gyvenimą“.?? Įsikūnijimu Logos su- 
jungė su savimi atpirkimo reikalingus žmones ir kartu 
juos mistiniu būdu padarė savo broliais ir savo Motinos 
vaikais. Tą patį teigia ir pop. Pijus XII, sakydamas, kad 
Kristus jau Marijos "skaisčioje įsčioje tapo Bažnyčios 
Galva,,'"! įgydamas tuo pačiu mistinį Kūną, kuriuo yra 
visa su Juo sujungtoji žmonija, tačiau jį įgydamas jau 
Marijos įsčioje. Gimdydama Jėzų fiziškai, Marija pagim- 
dė kartu mistiškai ir Bažnyčią arba mistinį Kristaus Kū- 
ną su visais Jo nariais, todėl ji yra jų visų dvasinė Mo- 
tina. Visuotinio Marijos motiniškumo pagrindas glūdi įsi- 
kūnijimo paslaptyje. 

Toji tad atnaša, kurią Marija teikia Viešpačiui isto- 
rijos eigoje, yra esmėje ne kas kita, kaip mistinis Kris- 
taus Kūnas, vadinasi tas pats jos Sūnus, tik sujungęs sa- 
vyje ir savimi atpirktuosius žmones. Šventykloje ir Kal- 
varijos kalne Marija paskyrė dangiškajam Tėvui Jėzų 
individualiniu pavidalu kaip fizinė Jo Motina; istorijos 
eigoje ji skiria tam pačiam dangiškajam Tėvui Jėzų 
visuotiniu pavidalu kaip dvasinė mistinio Jo Kūno Mo- 
tina. Marijos atnaša esmėje yra pasilikusi ta pati, tik 
pakitęs jos pavidalas: individualinė žmogiškoji jos Sū- 
naus prigimtis yra išplėsta ligi visuotinės mistinio Kūno 
apimties, kurioje visi esame Kristaus kaip Galvos nariai, 
todėl visi esame Marijos paskiriami Dievui kaip dova- 
na išganymo aukos plėtimui. Tiekdama mistinį savo Sū- 
naus Kūną dangiškajam Tėvui kaip dovaną kryžiaus 
aukos sudabartinimui, Marija tiekia mus visus drauge ir 
kartu kiekvieną skyrium, įjungdama žmoniją į atpirkimo 
žygį ir tęsdama toliau savo kaip žmonijos atstovės bei 
reiškėjos vaidmenį. Jau rojuje apreikštas Marijos atsto- 
viškumas yra išsivystęs išganymo istorijoje ligi visuo- 
tinumo ir tapęs nesiliaujančiu ligi pasaulio pabaigos, 
kada "išganymas, jėga ir karalystė“ teks Dievui "ir ga- 
lybė Jo Kristui“ (Apr. 12, 10). 

Kėlno arkivyskupas kardinolas J. Frings atkreipia 
mūsų dėmesį į tai, kad po kryžiumi Marijos sūnumi bu- 
vo padarytas "vienas katalikų Bažnyčios kunigas, apaš- 
talas Jonas“. Šiame įvykyje Frings regi ne tik moralinį 
visų kunigų pavedimą ypatingai Marijos globai, bet kar- 
tu ir dogmatinį Marijos visuotinės Motinystės vykdymo 
būdą. "Jeigu mane klaustumėte“, — sako kardinolas, — 
"kuo Marija vykdo savo Motinystę mistiniame Kristaus 
Kūne, turėčiau atsakyti: visų pirma ji tai daro kunigų 

veiksmais. Ji dalyvauja juk kiekvienos malonės pertei- 
kime. Todėl kai jūs krikštijate kūdikį, kai taikote nusi- 
dėjėlį su Dievu, kai teikiate jam šventąjį Valgį, kai sto- 
vite prie mirštančiųjų ir jų mirtį jungiate į Kristaus mirtį, 
šiąją tuo būdu atbaigdami; kai mokote vaikus, vadovau- 
jate suaugusiems, — visa tai reiškia, kad Dievo Moti- 
na vykdo per jus savo Motinystę kaip mistinio Jėzaus 
Kristaus Kūno Motina“.?2 

Šiuo atžvilgiu Naujojo Įstatymo kunigystė yra regi- 
moji Marijos visuotinės Motinystės vykdymo forma. 
Pati Marija nėra kunigas/* vadinasi, tikrasis aukotojas 
žmonių vardu. Tačiau ji yra dovanos aukai tiekėja ir 
paties aukojimo prašytoja, vadinasi, dalyvė aukojime 
bendrosios pasauliečių kunigystės prasme. Šią dovaną 
iš jos priima ir ją Kristaus kaip amžinojo ir tikrojo Ku- 
nigo vardu Dievui aukoja Naujojo Įstatymo kunigai. Bū- 
dama žmonijos atstovė, Marija tiekia kunigui žmonijos 
vardu dovaną — mistinį Kristaus Kūną. Per Mariją žmo- 
nija kaip pasauliškė dalyvė išganymo aukoje reiškia 
savo valiq ir savo prašymus. Todėl tiktai per Mariją ir 
kunigas darosi tarpininkas tarp Dievo ir žmonių. Jo žo- 
džiais ir veiksmais esti vykdomas tas pat Motinos - Sū- 
naus santykis, kuris vyko žemiškajame jų gyvenime. 
Marija stovi priešais Naujojo Įstatymo kunigus taip, kaip 
ji stovėjo Jeruzalės šventykloje priešais Simeoną: ji pa- 
duoda jiems savo Sūnų, tiktai jau nebe fizinio, bet mis- 
tinio Jo Kūno pavidalu, pavidalu visuotinio Kristaus, ant- 
rojo Kristaus, kaip dažnai yra vadinama Bažnyčia. To- 
dėl šv. Jono pavedimas Marijai buvo ne tik visos žmo- 
nijos pavedimas, bet sykiu ir nurodymas, kokį ankštą 
ryšį kunigiškosios funkcijos turi su visuotine Marijos 

Motinyste: jos vykdo istorijoje Kristaus žodžius: "Mote- 
riške, štai Tavo sūnus“. 

Viešas šių žodžių pripažinimas iš atpirktosios žmo- 
nijos pusės buvo padarytas popiežiaus Pijaus XII 1942 m. 
gruodžio 8 d. pasaulio paaukojimu Nekaltajai Marijos 
širdžiai, patikint jai "šią sunkaus likimo valandą žmo- 
nijos istoriją“. Atsiremdamas į Fatimos apsireiškimuose 
pareikštų pageidavimą, popiežius kaip Vyriausiasis Baž- 
nyčios Kunigas dar sykį istoriniu aktu pavedė Marijai 
žmonių giminę, prašydamas jos motiniškos globos "lauki- 
nėje nesantaikoje besiplėšančiam, neapykantos gaisrų 
degančiam ir savo paties piktumo auka tapusiam pa- 
sauliui“.** Tai buvo žmonijos savarankiškas ir sąmonin- 
gas Marijos pripažinimas savo Motina. Mistinio Kristaus 
Kūno sūniškumas, apreikštas pavedimu nuo kryžiaus, 
čia buvo dar sykį iškeltas žmogiškosios sąmonės švie- 
son ir padarytas krikščioniškosios valios aktu. Kovojanti 
Bažnyčia prisipažino popiežiaus lūpomis, kad ji yra Ma- 
rijos vaikas. Todėl J. Dillisbergeris teisingai pastebi, kad 
"pasaulio paaukojimas Marijai sukūrė naują žmonių 
santykį su Dievo Motina“; sukūrė ta prasme, kad mis- 
tinį savo sūniškumą Marijos atžvilgiu žmonija padarė 
savos valios apsisprendimu. Šiuo pašventimu Bažnyčia 
kaip mistinis Kristaus Kūnas pati pareiškė savo norą 
būti ne tik Marijos globotine kasdienos rūpesčiuose bei 
kovose, bet ir jos dovana amžinai istorijoje trunkančiai 
išganymo aukai. 


58, Pop. Pijus X, Ad diem illum laetissimum. 

60, Štai dėl ko žmonijos išganymas yra įvykęs Kristaus mirtimi. Se- 
nasis Adomas savo nuodėme paneigė žmogiškąją prigimtį kaip Viešpa 

ties dovaną, Naujasis Adomas turėjo šią prigimtį vėl paversti dovana 
Dievui ir ją iš naujo Jam paskirti. Mirtis kaip tik ir buvo paskiriama- 

Rogier van der Weyden 


VI. MARIJOS UŽTARIMAS 


Jėzaus Motina tarė Jam: Jie nebeturi vyno. 
Jono 2, 3. 


1. “Brolių skundėjo" vaidmuo 


Norint suprasti Mariją kaip mūsų Užtarytoją, reikia 
svarstyti ją šviesoje anos aštrios bei visuotinės kovos, 
kurią veda amžinasis Dievo priešas, kad pražudytų Vieš- 
paties kūriniją, pirmoje eilėje Jo paveikslą bei panašu- 
mą — žmogų. Šv. Avilos Teresė yra kartą apie velnią 
pasakiusi: "Vargšas, jis nemyli“. Tai ta pati mintis, ku- 
riq į savo dienoraštį įsirašė ir Dostojevskio Zosima: "Jūs, 
tėvai ir mokytojai, kas yra pragaras? Aš manau, tai 
skausmas, kad jau nebegalima mylėti“."* Šiais žodžiais 
yra išreikšta pati velniškosios - pragarinės būsenos esmė. 
Velnias yra tasai, kuris nemyli" Kadangi tačiau meilė 
yra dvasios veiksmas, stumiąs kūrinį būties linkui ir ap- 
sireiškiųs būties kūrimu bei globojimu, tai meilės nete- 
kimas yra priešingas veiksmas: jis yra kūrinio nusigrįži- 
mas nuo būties, jos neigimas ir naikinimas. Netekdamas 
meilės, velnias neteko būties troškulio ir virto nebūties 
skleidėju: "dvasia, kuri nuolatos neigia“, kaip apie save 
sako Goethės "Fausto" Mefistofelis. Dabartinis jo buvi- 
mas nebėra dialogas, vadinasi, nuoširdus pokalbis su 
Kūrėju ir kūriniais, bet grynas monologas, vadinasi, kal- 

bėjimas tik pačiam sau — be atsakymo. Ši absoliutinė 
velnio vienatvė kaip tik ir išeina aikštėn kūrinijos ne- 
apykanta ir jos naikinimu. Štai kodėl Išganytojas ir va- 
dina velnią galvažudžiu "nuo pat pradžios“ (Jon. 8, 44). 

Žinodamas tačiau, kad nė žvirblis nekrinta žemėn 
be Dievo valios (plg. Mat. 10, 29), vadinasi, kad visuo- 
tinė Dievo Apvaizda yra pagrindinė kliūtis galvažudiš- 
kai jo veiklai pasaulyje, velnias stengiasi pakirsti šią 
apvaizdinę globą visų kūrinių, o pirmoje eilėje žmogaus 
gyvenime. Jis stengiasi iš vienos pusės sukelti žmoniją 
prieš Kūrėją, kad ji atmestų Išganytojo skelbiamą nesi- 
rūpinimą rytdiena, nepasitikėtų dangiškuoju Tėvu ir pra- 
dėtų savo ateitį užsitikrinti savo pačios pastangomis. Iš 
kitos pusės, jis mėgina atkreipti paties Kūrėjo dėmesį į 
žmonių piktadarybes ir paskatinti Jį atitraukti nuo jų 
globojančiąją savo ranką. Pirmasis velnio veiklos bū- 
das yra mūsų regimas kiekvieną dieną: jis auga kartu 
su vis didėjančiu gamtos palenkimu žmogaus reika- 
lams.“* Antrasis būdas yra taikomas mums neprieina- 
moje antgamtinėje srityje, todėl iš sykio atrodo nereikš- 
mingas. Tačiau apreiškimas kalba apie šį būdą — Die- 
vo globos atitraukdinimą — kaip apie didelės svarbos 
dalyką. Anapus mūsų pasaulio regimybės vyksta sa- 
votiška išganymo drama, kurios mūsų protas nesuvo- 
kia, kuri tačiau dėl to nė kiek nesilpnėja savo dramin- 
gume. 

Visiems yra žinoma Jobo istorija. Jobas buvo tiesus 
ir religingas žmogus: jis meldėsi ir aukojo, davė žmo- 
nėms patarimų, globojo našles ir našlaičius. Bet štai, vie- 
ną sykį velnias, grįžęs "iš savo kelionių po žemę“ (Job. 
1, 7), pasirodė "tarp Viešpaties vaikų“ (1, 6) ir pradėjo 
kaltinti Jobą veidmainyste: "Argi veltui Jobas garbina 

Viešpatį? Ar ne Tu pats apvedei tvorą aplink jo namus 
ir visą turtą? Tu palaiminai jo rankų darbus, ir jo nuo- 
savybė išplito po visą šalį. Bet ištiesk tik savo ranką ir 
pajudink jo gėrybes: jis tikrai piktažodžiaus Tau į akis“ 
(1, 9-11). Šio skundo prasmė yra ta, kad nevienas gar- 
bina Dievą tik tol, kol Dievas jam reiškiasi jaučiamos 
globos pavidalu. Praradęs sėkmę, nevienas praranda 
ir Dievą. Naudodamasis šiuo patyrimu, velnias kaip tik 
ir skundžia žmogų, esą šis pergyvenąs Dievą tiktai kaip 
savo naudos šaltinį, bet ne kaip Asmenį, su kuriuo san- 
tykiautų meilės pagrindu. Atsakydamas į šį skundą, Die- 
vas nesykį leidžia velniui žmogų išmėginti. Tokį mėgini- 
mą, kaip žinome, turėjo iškęsti ir Jobas. Velnias sunai- 
kino jam ne tik turtą, bet išžudė jo vaikus ir jį patį ap- 
leido bjauriausiomis votimis (plg. 1, 13-19; 2, 7). Tiesa, 
Jobas bandymą išlaikė ir parodė, kad Dievas jam vis 
dėlto yra asmeninis Tu, kurio jis stipriai laikosi visokio- 
se savo buvimo situacijose. Tačiau kiek daug žmonių 
tokio mėginimo neišlaiko! Kiek daug žmonių ima iš tikro 
Dievui piktažodžiauti į akis, jeigu jų gėrybės esti paju- 
dinamos! Velnio skundas todėl visados yra didelė grės- 
mė, nes ji pastato žmogų į lemtingą apsisprendimo kelią. 

Kad velnias iš tikro skundžia žmogų Dievo akivaiz- 
doje teigia ir pranašas Zacharijas. Ketvirtajame savo re- 
gėjime jis matė vyriausąjį kunigą Jozuę, kaip šisai "sto- 
vėjo Viešpaties angelo akivaizdoje ir kaip šėtonas atsi- 
stojo jo dešinėje, kad jį skųstų“ (Zach. 3, 1). Ir tik ange- 
lui velnią sudraudus: "Viešpats tau grasina, šėtone! 
Viešpats tau grasina“ (3, 2), šisai savo skundo neišdėstė. 
Šventasis Raštas nenurodo, kokiu pagrindu velnias ren- 
gėsi šį vyriausįjį kunigą skųsti. Tačiau atsimenant, kad 
Jozuė stovėjo priešais angelą "nešvariais drabužiais“ 

(3, 3), simbolizuojančiais Jėruzalės išniekinimą, galima 
nujausti, kad velnias norėjo šiuos drabužius išaiškinti 
kaip Jozuės kaltės pasėką. Kiekvienu tačiau atveju vel- 
nio pasiryžimas skųsti žmogų yra pranašo Zacharijo aiš- 
kiai paliudytas. — Tą patį sutinkame ir Noujajame Tes- 
tamente. Paskutinės Vakarienės metu Kristus kalbėjo šv. 
Petrui: "Simonai, Simonai, štai šėtonas reikalavo jus 
persijoti tarsi kviečius. Bet aš meldžiausi už tave, kad 
nesusvyruotų tavo tikėjimas“ (Luk. 22, 31-32). Kokiu pa- 
grindu velnias Petrą skundė, numanyti nesunku. Juk ar- 
gi ne Petras dar taip neseniai klausė Kristų: "Štai, mes 
viską palikome ir sekėme Tave: ką mes už tai gausime?“ 
(Mat. 19, 27). Kadaise Jobui velnio padarytas priekaiš- 
tas Petro atveju galėjo būti dar lengviau pritaikytas. Ta- 
čiau Kristus meldėsi už šitą svyruojančią Uolą, ir Petras 
mėginimo išvengė. Vis dėlto Išganytojo malda yra šiur- 
pus nurodymas, kad anapus mes turime amžiną priešą, 
kuris stengiasi įpainioti mus į mums sunkiai pakeliamą 
būseną ir tuo būdu sudaryti mums visai konkrečią ga- 
limybę pražūti. Skųsdamas žmogų, velnias gina ne Vieš- 
paties garbę ar Jo meilę, bet tikisi bandymų atveju pa- 
žadinsiąs žmogaus širdyje neapykantos jausmą Dievui. 
Ir ši jo viltis nėra nepagrįsta. Kai Jobas buvo netekęs 
turto ir vaikų, kai visas jo kūnas buvo viena žaizda, jo 
žmona kalbėjo jam: "Ar tu vis dar laikaisi savo tiesumo? 
Prakeik Dievą ir mirk“ (2, 9). Jos patarimas savo vyrui 
rodo, kad ji pati, patekusi šitokion situacijon, būtų taip 
ir padariusi. Ir ne tik ji viena! Smūgių ištiktas, dažnas 
žmogus prakeikia Dievą ir miršta kaip Jo priešas. Ap- 
vaizdos pasitraukimas iš žmogaus būties yra pats di- 
džiausias pavojus žemiškajame gyvenime, nes į tai žmo- 
gus gali atsakyti neapykanta, paskui kurią eina Apreiš- 

kimo minima "antroji mirtis“ (Apr. 21, 8). O to velnias 
kaip tik ir siekia savo skundu. 

Todėl Apreiškimas tiesiog džiūgauja, kad atperka- 
masis Kristaus žygis sulaikė ir šią paslaptingą velnio 
teisę: "Dabar atėjo mūsų Dievo pergalė, jėga ir valdžia 
ir Jo Pateptojo galybė, nes nutremtas yra mūsų brolių 
skundėjas, kuris juos dieną naktį skundė Dievo akivaiz- 
doje” (Apr. 12, 10). Sujungdamas žmogiškąją prigimtį 
su dieviškąja ir paaukodamas ją kaip permaldavimo bei 
pagarbinimo auką dangiškajam Tėvui, Kristus nepapras- 
tai pakėlė žmogaus vertę Viešpaties akivaizdoje ir tuo 
pačiu sumažino velnio skundo reikšmę, visiškai tačiau 
jo nepašalindamas, nes slibinas tik istorijos pabaigoje 
bus sugautas ir surištas, "kad daugiau nebesuvedžiotų 
tautų“ (Apr. 20, 3) O kol istorija vyksta, tol “vargas že- 
mei ir jūrai“, į kurias velnias yra nužengęs "didele rūs- 
tybe” (12, 12), nes tol jis turi laisvės kenkti ir skųsti. Šv. 
Petro pavyzdys, rodo, kad šis jo skundimas nėra išnykęs 
nė išganymo tvarkoje; kad velnias ir po Kristaus tęsia 
toliau tą patį pasirodymą "tarp Viešpaties vaikų“ ir kar- 
toja tuos pačius priekaištus, kaip ir Jobo atveju. Grėsmė 
būti ištiktam mėginamųjų smūgių ir todėl galimybė sa- 
vo širdyse prakeikti Dievą yra pasilikusi ir dabar. Tuo 
pačiu yra pasilikęs ir reikalas užtariamosios galybės, 
kaip šv. Petro atveju; galybės, kuri paverstų niekais 
velnio skundus bei reikalavimus ir tuo būdu apsaugotų 
žmogų nuo pavojaus. 

Šitokia užtariamoji galybė išganymo istorijoje kaip 
tik ir yra Marija. Kadaise Viešpats, regėdamas "didžiu- 
lę žmonių niekšybę žemėje“, gailėjosi juos sukūręs ir 
ryžosi juos sunaikinti "ligi kirmino ir dangaus paukš- 
čio' (Gen. 6, 5-7). Velnio skundas tuo metu iš tikro buvo 

pagrįstas, ir žmonija neturėjo nieko, ką galėtų pastatyti 
kaip atsakymą į slibino kaltinimus. Tiesa, Dievui ištiki- 
mi pasiliko Nojus, Abraomas, Jokūbas, ištisa eilė pat- 
riarchų ir pranašų. Tačiau jie visi buvo tik atskiri as- 
mens, pažymėti gimtąja nuodėme, pilni silpnybių ir ydų, 
todėl negalį būti nei žmonių gynėjais, nei tuo labiau jų 
saugotojais nuo velnio puolimų. Bet štai, išganymo isto- 
rijos priešaušryje pasirodė Moteris, kuri "rado malonės 
pas Dievą“ (Luk. 1, 30) ne kaip atskiras asmuo, bet kaip 
žmonijos atstovė, kaip visų gyvųjų motina; kuri neturėjo 
savyje nuodėmės jokia prasme; kuri galop buvo apreikš- 
ta pasauliui kaip žalčio priešininkė, vadinasi, kurios pa- 
šaukimas buvo vaduoti žmoniją iš senosios Jievos kaltės. 
Marija pasirodė istorijoje ne tik nešina savo gera valia, 
kaip Senojo Testamento ištikimieji, bet ir kaip tobulas 
kūrinys pačia savo būtimi ligi gelmių, kaip tikrojo žmo- 
giškumo įvykdymas, kaip tobulai spindintis Dievo pa- 
veikslas. Todėl jau pats Marijos buvimas yra naikinan- 
tis atsakymas į velnio vykdomą mūsų brolių skundimą 
"dieną naktį“ (Apr. 12, 10). Nekalta savo būtimi tarsi 
skydu Marija pridengia žmogiškumą nuo šėtono puoli- 
mų. Būdama be jokios nuodėmės, ji pati žalčio puoli- 
mams yra neprieinama, o pašaukta būti visų mistinio 
Kristaus Kūno narių Motina, ji plečia apsaugą nuo sli- 
bino į visą žmoniją, Marija turi, kaip gražiai pastebi G. 
Alastruey, "nepaprastą mūsų išganymo troškulį,“? todėl 
neleidžia, kad velnio skundų įtakoje Viešpats sumažintų 
apvaizdinį savo veikimą mūsų gyvenime ir pastatytų 
mus į grėsmės situaciją. 

Štai kodėl liturgija vadina Mariją “mūsų gynėja — 
advocata nostra“ (Salve Regina), o mokomasis Bažny- 
čios autoritetas nesiliauja statęs ją prieš mūsų akis kaip 

mūsų priebėgą, pagelbininkę ir užtarytoją.“? Būdama 
Kristaus bendrininkė išganyme visos žmonijos atžvilgiu, 
Marija pasilieka Jo bendrininkė ir išganymo įvykdyme 
individualinėje kiekvieno žmogaus būtyje. Apreikšta 
kaip žalčio priešininkė pasaulio istorijos pradžioje, ji 
vykdo šią savo priešybę ir visoje šios istorijos eigoje. 
Todėl Naujosios Sandoros tarpsnyje, pasirodžius šėtonui 
"tarp Viešpaties vaikų“ ir pradėjus kaltinti juos veid- 
mainyste, Marija atsistoja prieš jį kaip "ištikimoji Mer- 
gelė — Virgo fidelis” (lauret. litanija) ir suniekina jo 
skundą, saugodama žmones nuo Jobo likimo. Ir jeigu 
šios Sandoros istorijoje nebėra tokios didelės velnio įta- 
kos žmogui, kokią randame Senojoje Sandoroje ir 
stabmeldybėje, tai ne tik todėl, kad slibino valdžią jos 
esmėje Kristus pakirto savo mirtimi bei prisikėlimu, bet 
ir todėl, kad regimas šios valdžios apraiškas sulaiko Ma- 
rija nepaliaujamu savo užtarimu pas Viešpatį Dievą. 
Anoje visuotinėje šėtono kovoje prieš Dievą ir prieš Jo 
paveikslą Marija stovi žmonijos priekyje kaip "galingoji 
Mergelė“ (lauret. litanija) ir gina jai patikėtus vaikus 
tiek pačia savo būtimi, tiek savo pašaukimu. 


2. Vestuvės Galilejos Kannoje 


Pirmą sykį kaip žmonių Užtarytoja Marija pasirodė 
Galilejos Kannos vestuvėse, į kurias buvo pakviesta ne 
tik ji, bet ir "Jėzus su savo mokiniais“ (Jon. 2, 2). Jauna- 
vedžių matyt būta neturtingų, todėl vynas jiems išsibai- 
gė anksčiau, negu įprasta. Tai pastebėjusi, Marija tarė 
savo Sūnui: "Jie vyno nebeturi“ (2, 3). Galima nesun- 

kiai įsivaizduoti, kad šie žodžiai buvo pasakyti pakuž- 
domis, nenorint atkreipti kitų dėmesio į šį staiga pasi- 
rodžiusį stiglių. Jie buvo tylus prašymas, nukreiptas į 
Kristų — žmonijos Vaduotoją, parodyti savo galybę ir 
išgelbėti jaunavedžius iš keblios padėties. Be abejo, 
vyno pritrūkimas vestuvių metu, žiūrint objektyviai, yra 
nedidelis dalykas. Tačiau jis gali būti labai nemalonus 
tiems, kuriems rūpi naujo savo gyvenimo pradžią pa- 
daryti džiaugsmingą. Marija kaip moteris gerai supra- 
to šių subjektyvinių nemalonumų reikšmę, todėl ir krei- 
pėsi į Jėzų, Dievą ir Žmogų, kad Jis pradėtų mesijaniš- 
kąjį savo žygį kaip tik vestuvėse, pagelbėdamas sunke- 
nybių ištiktiems žmonėms. Jos tad žodžiai Kristui buvo 
ne paprastas nurodymas į jaunavedžių neturtą, bet už- 
tarimas bei prašymas. Dievo Motina čia pasirodė kaip 
tikroji žemės vaikų Globėja. 

Kristaus atsakymas į šį savo Motinos prašymą yra 
nepaprastai būdingas. Jėzus tarsi svyruoja: "Kas man 
čia dabar daryti, moteriške?“ (2, 4).5! Jis tarsi susimąsto: 
"Mano valanda dar neatėjo“ (2, 4). Dar tik prieš kelias 
dešimtis dienų Jis paliko Nazareto namų tylumą ir išėjo 
viešumon. Dar tik prieš keletą dienų Jis buvo šv. Jono 
pakrikštytas Jordano vandeniu. Dar tik prieš tris dienas 
Jis pasikvietė pirmuosius savo mokinius. Mesijaniškoji jo 
veikla buvo dar tik pačioje pradžioje. Tiesa, Jėzus kal- 
bėjo Natanaeliui, kad šis išvysiąs "didesnių dalykų“ (Jon. 
l, 51), negu jo paregėjimas po tolimu fygos medžiu. Ta- 
čiau šiem dideliem dalykam valanda dar nebuvo išmu- 
šusi. O štai, Jo Motina kužda Jam, kad jaunavedžiai 
pristigę vyno. Kristus suprato, kad tai yra maldavimas 
paskubinti gelbstimosios savo veiklos pradžią, pasku- 
binti aną valandą, skirtą Jam Tėvo nuo amžių. Marijos 

prašymas yra žmogaus įsiterpimas į Viešpaties planų 
vykdymą. Štai kodėl Kristus lyg ir svyruoja, lyg ir susi- 
mąsto, išgirdęs savo Motinos žodžius. 

Vis dėlto, nežiūrėdama šio svyravimo, Marija savo 
širdyje jautė, kad jos prašymas bus išklausytas. Todėl 
ji kreipėsi į vestuvių svečiams patarnaujančiuosius: "Da- 
rykite visa, ką Jis tik jums pasakys“ (2, 5). Be abejo, ji 
nežinojo, kokiu būdu Jėzus savo galybę parodys ir jau- 
navedžiams padės. Bet jai buvo aišku, kad kažkas turės 
įvykti. Ir tikrai, pirmasis Jėzaus stebuklas įvyko. "Ten 
stovėjo šeši akmeniniai indai, pastatyti įprastiems žydų 
apsiplovimams. Kiekviename iš jų tilpo du ar trys kibi- 
rai“ (2, 6). Regėdamas šiuos didžiulius indus, Jėzus tarė 
patarnaujantiesiems: "Pripilkite indus vandens“ (2, 7). 
Jie pripylė juos sklidinus. Tada Jėzus kalbėjo toliau: "Da- 
bar semkite ir neškite puotos užvaizdai“ (2, 8). Tolimes- 
nė šio stebuklo eiga yra žinoma. Puotininkas stebėjosi, 
iš kur atsirado tokio puikaus vyno, ir beveik barė jauna- 
vedį, kam šis gerą vyną palikęs vestuvių pabaigai, ka- 
da svečių gomurys jau pradeda nebeatskirti gėrimo sko- 
nio. Jis juk nežinojo, kad tai nėra jaunavedžio nesusivo- 
kimas, o Jėzaus galybės apsireiškimas (plg. 2, 11). Bet 
jis dar mažiau žinojo, kad savo galybę Jėzus apreiškė 
Marijos prašomas. Pirmas gelbstimasis stebuklas, pir- 
mas mesijaniškasis Jėzaus veiksmas buvo paskubintas 
Marijos užtarimu. 

Stebuklas Galilejos Kannoje atskleidžia mums Ma- 
rijos kaip Užtarytojos veikimo esmę. Pop. Pijus X paste- 
bi, kad "mes niekados nepriskiriame Dievo Motinai ga- 
lios antgamtinei malonei vykdyti”. Kitaip sakant, 
Marija yra antgamtinės malonės ne autorė, bet tik jos 
prašytoja. Galilejos Kannos vestuvėse ji pati jokio ste- 

buklo nepadarė ir padaryti negalėjo. Jeigu tačiau ji ne- 
būtų Jėzaus prašiusi, anas stebuklas taip pat nebūtų įvy- 
kęs, nes Kristaus kaip Gelbėtojo valanda iš tikro dar ne- 
buvo atėjusi. Bet Marija savo maldavimu šią valandą 
paskubino. Marijos kaip Užtarytojos žygiuose tikrasis 
veikėjas visados yra ir pasilieka jos Sūnus, mūsų Išga- 
nytojas ir Dievas, o ji pati tik padaro, kad Kristus atsi- 
kreipia į konkrečią mūsų gyvenimo padėtį, kurioje Jis 
be savo Motinos užtarimo galbūt neveiktų arba veiktų 
kitu būdu ir kitu metu. Marijos užtarimas yra atperka- 
mojo Kristaus žygio suegzistencinimas: jo pritaikymas 
laiko, erdvės, asmens ir padėties atžvilgiu. Būdama pa- 
ties Dievo pašaukta veikti žmonijos vardu, Marija žvel- 
gia į konkrečią savo vaikų padėtį ir pagal ją lenkia die- 
viškąją malonę. Marija nėra malonės šaltinis, bet tiktai 
josios latakas, kaip šiuo vardu ją vadino šv. Bernardas. 
Malonė visados teka iš Kristaus, o Marija ją tik nukrei- 
pia į mūsų dabartinius — šio laiko ir šios vietos — rūpes- 
čius. 

Šį Marijos vaidmenį Bažnyčia nepaprastai vertina 
ir todėl vadina Dievo Motiną visų malonių Tarpininke, 
kuri vienintelė "pajėgia mums atverti priėjimą prie Kris- 
taus pažinimo“';** kuri yra "mūsų taikintoja su Dievu ir 
dangiškųjų malonių tiekėja“;** iš kurios “mums trykšta 
visa, kas tik yra mumyse malonė ar išganymas“.*5 Šv. 
Kirilas Aleksandrietis suima šį Bažnyčios tikėjimą į nuo- 
stabius žodžius: "Per Tave apaštalai skelbė tautoms iš- 
ganymą. Per Tave yra garbinamas brangus Kryžiaus 
medis visame pasaulyje. Per Tave yra išvaromos pik- 
tosios dvasios ir žmogus grąžinamas dangui. Per Tave 
yra vedamas į tiesą kiekvienas sutvėrimas, buvęs stabų 
garbinimo klaidoje. Per Tave tikintieji pasiekia Krikštą 

ir per Tave visur žemėje yra statomos bažnyčios“ 56 
Lengva pastebėti, kad visi čia išskaičiuoti Marijos užta- 
riamieji darbai išreiškia konkrečias mūsų egzistencijos 
padėtis: Evangelijos skelbimą, kryžiaus garbinimą, stab- 
meldžių atvertimą, piktųjų dvasių išvarymą, krikštijimą, 
šventovių statymą Viešpačiui. Visų šių darbų pagrindas 
ir esminė galimybė glūdi Kristaus atpirkime, be kurio 
visi jie nebūtų buvę įmanomi. Tik Kristaus atėjimas že- 
mėn padarė, kad Dievas pasilenkė prie žmogaus ir įsi- 
jungė į jo būtį ne tik kaip palaikomasis apvaizdinis 
principas apskritai, bet ir kaip Asmuo, mums padedąs, 
mus gelbstįs, mus vedąs ir globojąs. Vis dėlto, kad šis 
bendrasis Kristaus įvykdytas ir tebevykdomas žmogaus 
gelbėjimas bei jo tobulinimas apsireikštų konkrečioje 
mūsų padėtyje, reikia Marijos užtariamojo žodžio, reikia 
jos prašymo bei nurodymo, nes ji yra mūsų atstovė bei 
reiškėja Viešpaties akivaizdoje. Todėl labai prasmingai 
Bažnyčia išreiškia šį Kristaus-Dievo ir Marijos-žmogaus 
bendradarbiavimą liturgijoje: Marijos šventėse ji krei- 
piasi ne į pačią Mariją, bet į Dievą, tačiau prašydama 
Viešpatį, kad Jis vis dėlto Marijos užtarimu (intercessio- 
ne, protectione, interventione ir t.t.) išplėstų savo Sū- 
naus atpirkimo vaisius individualinėje mūsų būties si- 
tuacijoje. 

Neturi todėl pagrindo protestantų ir net kaikurių ka- 
talikų daromas priekaištas, esą Marijos kaip Užtaryto- 
jos ir Tarpininkės vaidmuo paneigiqs arba bent susilp- 
nings vaidmenį Kristaus kaip vienintelio Tarpininko (plg. 
1 Tim. 2, 5), kuris, būdamas Vyriausiasis Kunigas, am- 
žinai yra gyvas danguje, "kad mus užtartų“ (Žyd. 7, 25). 
Jėzaus tarpininkavimas yra visiškai kitos rūšies: tai yra 
daugiau, negu tarpininkavimas, nes juk tarpininko są- 

voka visados slepia savyje kažką trečią, kas stovi tarp 
dviejų ir juos mėgina derinti. Tuo tarpu Kristus nestovi 
tarp Dievo ir žmogaus kaip trečiasis, bet Jis jungia sa- 
vyje ir savimi Dievą ir žmogų; dar daugiau: Jis pats yra 
Dievas ir žmogus kartu. Jeigu tad tarpininkavimą supra- 
sime moraline prasme, Kristus bus žymiai daugiau, ne- 
gu tik tarpininkas: Jis bus ontologinis tarpininkas, vadi- 
nasi, toksai, kuris žmogų ir Dievą suveda vienybėn ne 
tik psichologiškai, juridiškai ar morališkai, bet ir bū- 
tiškai, sujungdamas pačias jų prigimtis vieno Asmens 
vienybėje. Ir tik iš šio ontologinio sujungimo plaukia 
moralinis žmogaus ir Dievo suderinimas. 

Todėl Kristaus kaip amžinojo Kunigo maldos, pra- 
dėtos ant kryžiaus ir tęsiamos danguje amžiais, Marija 
ne tik neatstoja, bet, priešingai, ji ir pati yra į šią mal- 
dą įimta.. Marija, kaip jau buvo sakyta, yra nekaltai 
pradėta "ryšium su Jėzaus Kristaus, žmonių giminės At- 
pirkėjo nuopelnais“.57 Kitaip tariant, jau pats jos sukūri- 
mas buvo apgaubtas Kristaus išganymo. Marija yra iš- 
ganyto žmogaus idėjos įvykdymas, vadinasi, gyvena 
ir veikia Kristaus atpirkimu, todėl yra privaloma šio vie- 
nintelio Tarpininko maldos ir aukos. Jeigu tad Marija 
užtaria žmones, tai tuo ji tik vykdo šią visuotinę savo 
Sūnaus maldą bei auką konkrečiame žmonių gyvenime, 
nė nemėgindama jos vietoje pati atsistoti. Ir mes, kreip- 
damiesi į ją, taip pat nepastumiame Kristaus į šalį, bet, 
atvirkščiai, norime, kad Motina atkreiptų savo Sūnaus 
dėmesį į mūsų būtį, kaip tai ji padarė Galilejos Kannos 
vestuvėse. Mes prašome, kad ji padėtų mums pajusti 
gelbstinčiąją Kristaus ranką asmeninėje mūsų padėtyje. 

Savo pasakojimą apie Galilejos Kannos stebuklą 
šv. Jonas baigia pastaba, kad tuo Kristus "apreiškė savo 

garbę, ir Jo mokiniai įtikėjo į Jį“ (2, 11). Kitaip sakant, 
stebuklas vestuvėse buvo Jėzaus galybės bei garbės re- 
gimybė. Tačiau ši regimybė kaip tik buvo Marijos iš- 
prašyta. Maldaudama padėti jaunavedžiams, Marija tuo 
pačiu apreikšdino Kristų vestuvių dalyviams ir padėjo 
jiems pažinti Jame žmonijos Gelbėtoją. Be Marijos krei- 
pimosi jie Kristaus didybės savoje situacijoje (būtent, 
vestuvėse) nebūtų paregėję. Tas pat vyksta ir visoje iš- 
ganymo istorijoje. Marijos užtarimas atskleidžia Išgany- 
tojo garbę mūsų egzistencijos kasdienybėje. Per jos pra- 
šymą mes patiriame Dievą Gelbėtoją mūsų individuali- 
nėje padėtyje. Kaip fizine savo Motinyste ji "pasauliui 
išliejo amžinąją Šviesą, Jėzų Kristų, mūsų Viešpatį“ (Ma- 
rijos Mišių prefacija), taip ir dvasine savo Motinyste ji 
nuolatos skleidžia šią Šviesą istoriniame mūsų žemės 
kelyje. Marijos tarpininkavimas savo esmėje yra Jėzaus 
garbės bei galybės apreikšdinimas. 

Stebuklas Galilejos Kannoje, ivykęs Marijos užtari- 
mu, buvo pagelbėjimas žmogui, kad jo džiaugsmas že- 
miškojoje egzistencijoje per anksti neišsektų. "Be 
džiaugsmo yra neįmanoma gyventi“ (F. Dostojevskis). 
Be džiaugsmo yra negalimas buvimas drauge ir tuo pa- 
čiu žmogiškosios būties išskleidimas. Vis dėlto džiaugs- 
mas yra savo esmėje žymiai gilesnis dalykas, negu tik 
psichologinis linksmumas arba gera nuotaika. Vaizduo- 
damas amžinąją baigties būseną džiaugsmo pavidalu 
(plg. Apr. 21, 4), Apreiškimas mums sakyte sako, kad 
džiaugsmas yra dieviškojo gyvenimo prasiveržimas žmo- 
gaus egzistencijoje. Tuo pačiu jis yra ir nurodymas į šį 
gyvenimą. Linksmintis galima ir liūdint. Dar daugiau: 
juo giliau žmogus liūdi, juo aistringiau jis linksminasi, 
manydamas viršiniu šėlsmu užmušiąs vidinį niurumą 

kaip nepergalėtos ir neatgailėtos nuodėmės nuotaiką.Š* 
Tačiau džiaugtis galima tik Dievo artumoje. Kiekvienas 
džiaugsmas yra Viešpaties artybės apreiškimas. Kiek- 
vienas džiaugsmas yra ženklas, kad mūsų būtyje vie- 
nokiu ar kitokiu būdu prasiveržė dieviškumas. 

Tai ypač reikia pasakyti apie vestuvinį džiaugsmą. 
Vestuvės nėra pasilinksminimas, kaip sakysime šokiai 
ar kuris kitas pažįstamų susitikimas, bet jos yra ano 
pradinio džiaugsmo išraiška, kai Adomas paregėjo jam 
Viešpaties atvedamą moterį ir sušuko: “Tai kaulas iš 
mano kaulo ir kūnas iš mano kūno“ (Gen. 2, 23). Kiek- 
vienų vestuvių metu kartojasi šisai žmogaus šūktelėji- 
mas, nes kiekvienų vestuvių metu esti pergalimas žmo- 
giškosios būties necatbaigimas, sujungiant vyrą ir moterį 
į vieną kūną (plg. Gen. 2, 24). Kiekvienų vestuvių metu 
esti vykdomas Dievo paveikslas žmogiškoje bendruome- 
nėje: Dieviškasis gyvenimas čia prasiveržia labai ryš- 
kiai, todėl ir džiaugsmas darosi iš tikro didelis. Krikščio- 
nių vestuvėse jis dar padidėja, nes krikščioniškoji mote- 
rystė yra Kristaus ir Bažnyčios sąjungos atspindys. Vyro 
ir moters susitikimas ir pasižadėjimas vienas kitam reiš- 
kia Kristaus ir Bažnyčios susijungimą nesibaigiamam 
džiaugsmui istorijos pabaigoje. Galutinis Avinėlio laimė- 
jimas kovoje su slibinu ir visiškas žmonijos atvedimas 
Dievop Apreiškimo mums yra vaizduojamas vestuvių 
pavidalu. Šv. Jonui jo regėjimuose angelas tarė: "Ateik, 
aš tau parodysiu Sužadėtinę, Avinėlio žmoną“ (Apr. 21, 
9), ir šv. Jonas matė "šventąjį Miestą, Naująją Jeruzalę, 
nužengiančią iš dangaus, nuo Dievo, apsirengusią kaip 
Sužadėtinė, pasipuošusi savam Sužadėtiniui“ (21, 2). Tai 
buvo Kristui ištikima žmonija, Viešpaties tauta, "Dievo 
padangtė“ (21, 3). Krikščioniškosios vestuvės kaip tik ir 

yra nurodymas į šį galutinį Kristaus ir atpirktosios žmo- 
nijos susijungimą. Jų metu kuriama mažutė dviejų asme- 
nų bendruomenė yra išraiška anos didžiosios dievažmo- 
giškosios bendruomenės, kurioje dižaugsmas jau bus pil- 
nas (plg. Apr. 21, 4). 

Vestuvių kaip Kristaus ir Bažnyčios sąjungos sim- 
bolio šviesoje igyja naujos prasmės ir Marijos užtarimas. 
Prašydama Jėzų padauginti svečiams vyno, vadinasi, 
pratęsti jų džiaugsmą, Marija norėjo pagelbėti ne ku- 
riai nors profaninei linksmybei, bet anam dieviškumo 
prasiveržimui, kuris glūdi vyro ir moters santykių gel- 
mėse. Ji norėjo, kad jaunavedžių žingsniai į naują gy- 
venimą nebūtų sudrumsti atsitiktinės stokos ir kad prie 
šio gyvenimo slenksčio jie ir jų pažįstamieji nepajustų 
žemiškosios egzistencijos kartelio. Savu prašymu Marija 
stengėsi pergalėti žemės netobulumą ir leisti žmogiška- 
jai būčiai bent valandėlę pabūti dieviškosios būties ar- 
tumoje. Ji atsistojo priešais žmogų kaip jo Globėją, skais- 
čiu savo paveikslu pridengianti jį nuo egzistencijos smū- 
gių, kad jie aedrumstų jo džiaugsmo ir kad tuo būdu jo 
egzistencijos apraiškos iš tikro pasiliktų dieviškojo gy- 
venimo ženklai. Būdama pati pilna malonės, vadinasi, 
šviečianti Dievu, Marija trokšta, kad kiekviena žmogiš- 
koji būsena virstų Viešpaties regimybe. Todėl savo tar- 
pininkavimu ji įsijungia į Dievo Karalystės kūrimą že- 
mėje, nes Dievo Karalystė ir yra "ramybė, teisybė ir 
džiaugsmas Šventojoje Dvasioje“ (Rom. 14, 17). Prašy- 
dama savo Sūnų, kad savo galybe Jis pratęstų šį džiaugs- 
mą, Marija tuo pačiu darosi Šventosios Dvasios bendra- 
darbė pasaulio sudievinime. Todėl nors iš sykio ir atro- 
do, kad jos žodžiai Galilejos Kannoje buvo susieti su kas- 
dienine situacija, esmėje tačiau jie buvo tikra giliausio 

jos pašaukimo išraiška; pašaukimo — parodyti Dievą 
žmonijai. 


76, Die Brüder Karamasow, 594 p. Piper, München. 

77. Meilės neturėjimu velnias radikaliai skiriasi nuo Dievo, kuris 
“yra Meilė“ (1 Jon 4, 8), ir išsijungia iš dalyvavimo dieviškajame gy- 
venime, nes tiktai “kas myli, pasilieka Dievuje“ (1 Jon 4, 16). Gali 
todėl velnias ir tikėti į Viešpaties visagalybę, gali net drebėti Jo aki- 
vaizdoje (plg. Jok 2, 19), tačiau kadangi jis nemyli, tuo pačiu jis 
neturi asmeninio santykio su Kūrėju, vadinasi, neturi religijos. Dievas 
velniui egzistuoja tik kaip būties Priežastis, bet ne kaip Asmuo, į kurį 
jis kreiptųsi kaip į Tu, kuriam jis atsiskleistų, kurio šauktųsi ir kurį 
garbintų. Velnias yra ne ateistas, vadinasi, kūrinys be Dievo, bet jis 
yra antiteistas, vadinasi, kūrinys be religijos. Todėl ir jo veikla istori- 
joje yra sukelti žmoniją prieš asmeninio Dievo buvimą: pagrindinis 
velnio siekimas yra sunaikinti religiją pasaulyje. 

78. Sąmoningas paties žmogaus noras išsijungti iš dieviškosios Ap- 
vaizdos ypač matyti bolševizme. 1954 metų rugsėjo 21 d. 17, 32 val. iš 
Vilniaus radijo stoties buvo paskaitytas A. Smirnovo straipsnis apie 
kovą su religija, kuriame buvo pasakyta: “Tarybiniai žmonės panaudo- 
ja gamtos jėgas visuomenės interesams, sudaro naujas jūras, stato ga- 
lingas hidroelektrinės, tiesia kanalus, išaugina naujas augalų ir gy- 
vulių veisles... Savo rankomis, be jokios antgamtinės dieviškosios pa- 
galbos jie pertvarko gamtą“. Prometejinis žmogaus išdidumas yra ko- 
munizmą gaivinantis pathos: Dievo nesą todėl, kad žmogus elgiąsis pa- 
saulyje “kaip dievas" (plg. Gen 3, 5). 

19, Tratado de La Virgen Santisima, 763 p. 

80, Marija kaip mūsų gynėja bei užtarytoja iškyla popiežių raštuose 
jau nuo Bonifaco IX (popiežiavęs 1389-1404) laikų. Įvesdamas Marijos 
aplankymo šventę, šis popiežius 1390 m. rašė, kad Marija esanti toji, 
“kuri viena sunaikino visas erezijas ir kaip galinga gynėja (advocata) 
bei budri globėja užtaria mus pas Karalių, kurį ji pagimdė visai krikš- 
čioniškajai tautai“. Nuo to laiko šis Marijos pavadinimas vienokia ar 
kitokia forma yra kartojamas visais amžiais. Mūsų laikais Marijos už- 
tarimo pergyvenimas paprastajame Bažnyčios mokyme yra pasidaręs 
ypatingai gyvas. Pop. Pijus VII pastebi, kad Marija “kaip gynėja pra- 
šo, kaip tarnaitė meldžiasi, kaip Motina užtarią“ (1805 m.). Pop. 

Pijus IX vadina Mariją “tikriausia priebėga ir ištikima padėjėja visų 
pavojun patekusiųjų, galinga tarpininke ir sutaikintoja“ (Ineffabilis 
Deus). Pop. Leonas XIII kreipiasi į ją kaip į “dangiškąją visos žmonių 
giminės globėją" (Supremi apostolatus, 1883 m. rugs. 1 d.), vadina ją 
“užtariančiąja Jėga“ (Octobri mense), kuri “vykdo Sargės tarnybą 
Bažnyčioje" (Adiutricem populi). Pop. Pijus XI teigia, kad sunkiau- 
sių situacijų metu “mes bėgame prie Marijos, jieškodami jos pagalbos 
ir globos" (Lux veritatis, 1931 m.). Pop. Pijus XII, paaukodamas 
žmoniją Nekalčiausiajai jos Širdžiai, kreipiasi į ją kaip į “žmonių gi- 
minės priebėgą“ (paaukojimo aktas). 

81, Mums įprastas lietuviškasis šio šv. Jono evangelijos sakinio ver- 
timas “Kas man ir tau darbo, moteriške" yra labai netikslus ir net iš- 
kreipia mintį, Jėzus čia išreiškia ne savo ir Marijos nesidomėjimą, bet 
tik savotišką svyravimą. 

82, Ad diem illum laetissimum. 

83, Pop. Pijus X, Ad diem illum laetissimum. 

84, Pop. Leonas XIII, Supremi apostolatus. 

85, Pop. Pijus IX, Ubi primum, 1849 m. vas. 11 d. 

86, Homil. contra Nestorium, Migne PG 77, p. 992. 

87, Pop. Pijus IX, Ineffabilis Deus. 

88, Nuodėmės ryšys su niurumu yra plačiau nagrinėjamas “Saulės 
Giesmėje" 390-391 p. 

Fra Angelico 


Tuomet pašaukė mane visatos Kūrėjas; kuris mane sukūrė, įtvir- 
tino amžiams mano palapinę. 
Siracho knyga 24. 8 


1. Perkeitimo reikalas Marijos būtyje 


!Sukūręs žmogų pagal savo paveikslą bei panašu- 
mą, Dievas skyrė jį gyventi su Savimi ne tik pašvenčia- 
mosios malonės pavidalu, bet ir regint Jį veidas į veidą, 
"kaip Jis yra“ (1 Jon. 3, 2). Šiame regėjime, pasak Bažny- 
čios, įvyksta žmogaus sudievinimas ir tuo pačiu jo at- 
baigimas: čia žmogus pasidaro panašus į Dievą (plg. 1 
Jon. 3, 2), pasiekdamas tai, apie ką buvo svajojęs nuo 
pat pradžios ir kuo pasinaudodamas gundytojas kaip 
tik buvo nukreipęs jį nuo Viešpaties. Pirmykštis "būsite 
kaip Dievas“ (Gen. 3, 5), buvęs melas žalčio lūpose, 
virsta tikrove per Jėzaus Kristaus atpirkimą. Tai yra žmo- 
gaus išvadavimas iš jo buvimo pakeliui ir perkėlimas į 
baigties būseną, kurią aprašinėdamas šv. Jonas sako, 
kad joje "nakties daugiau nebebus“: atbaigtiesiems žmo- 
nėms "nereikės nei žiburio šviesos, nei saulės šviesos“, 
nes "Viešpats Dievas juos apšvies“ (Apr. 22, 4-5). Šioje 
palaimintojoje būsenoje žmogus nebebus aptemęs Dievo 
paveikslas; jam nereikės pasikliauti kūriniais, kad susi- 
voktų savoje egzistencijoje. Jo būties didžioji Gairė ir 

Šviesa bus pats Kūrėjas. Atbaigtieji žmonės "regės Jo 
veidą“ ir "Jo vardas bus jų kaktose“ (22, 5). Jie bus Dievo 
regimybė. Viešpats suspindės visoje žmogaus būtyje, ir 
žmogaus paveiksliškumas bus įvykdytas ligi galo. 

Kiekviena tad būsena, kurioje žmogus Dievo regi- 
mai neišreiškia ir kurioje jam tenka pasikliauti "žiburio 
šviesa“, vistiek ar šis žiburys bus jo paties protas, ar 
gamta, ar menas, ar mokslas, — kiekviena tokia būsena 
yra ženklas, kad žmogus gyvena pakeliui ir kad savo 
tikslo jis dar nėra pasiekęs. Buvimas pakeliui nėra įvyk- 
dytas buvimas, todėl turįs kartą baigtis ir būti pakeistas 
buvimu baigtyje. Kurdamas žmogų, Dievas pašaukia jį 
būti Jo paveikslu ir dalyvauti Jo valdžioje, tačiau kuria- 
masis aktas dar nepadaro, kad žmogus regėtų Viešpatį, 
kaip Jis yra savyje ir todėl neprivalėtų “žiburio šviesos“. 
Net ir rojiniai žmonės tokio regėjimo neturėjo, todėl bu- 
vo palenkti "gyvybės medžiui“ ir viliojami “pažinimo 
medžio“ (Gen. 2, 9). Kad žmogus būtų perkeltas į baig- 
ties būseną ir kad jame iš tikro apsireikštų tai, "kas mes 
būsime“ (1 Jon. 3, 2), reikia naujo dieviškojo akto, kurį 
paprastai vadiname perkeitimu — transtiguratio. Tai sa- 
votiškas kūrybinio akto apvainikavimas, kada dieviš- 
koji idėja pasaulyje ir Dievo paveikslas žmoguje yra įkū- 
nijamas savo pilnatvėje. Šis aktas užbaigia kūrinijos 
buvimą pakeliui, užbaigia laiką ir atveria būseną amži- 
nybėje. 

Perkeitimo yra reikalingas kiekvienas padaras, ku- 
tis yra palenktas laikui. Net jeigu rojaus žmonės ir būtų 
pasilikę nekalti, vistiek jie būtų buvę šio atbaigiamojo 
akto reikalingi. Žmonių giminės plėtimasis žemėje ir pa- 
saulio apvaldymas būtų, tiesa, išskleidęs malonės būse- 
nq visame kosme, tačiau nebūtų padaręs, kad gamta ir 

žmogus būtų atsidūrę veidas į veidą su Viešpačiu. Pa- 
laiminta žmogaus veikla žemėje būtų buvusi tik paren- 
gimas atbaigiamajam Kūrėjo žygiui, anam naujam ak- 
tui, visuotiniam kūrinijos perkeitimui. Rojus taip pat būtų 
baigęsis, kaip baigsis ir mūsoji žemės istorija. Perkeiti- 
mas, būdamas kuriamojo akto pilnutinis įvykdymas, yra 
būtinas kiekvienam Viešpaties pašauktajam iš nebūties. 
Jis buvo būtinas ir Marijai, kadangi Marija taip pat yra 
kūrinys. 

Pirmųjų žmonių kaltė atidarė žemiškosios istorijos 
kelią, paversdama mūsų buvimą pakeliui nuodėminga 
būsena, vadinasi, tokia, kurioje žmogus būna nusigrįžęs 
nuo Viešpaties ir todėl perkeitimui neprieinamas. Die- 
vas juk negali sudievinti padaro, kuris savo laisve Jį 
neigia: Jis gali jį tik atmesti, perkeldamas jį į baigties 
būseną su visu jo neigimu, kaip tai yra atsitikę su an- 
gelais sukilėliais. Tačiau kadangi žmogus savo kaltės 
gailėjosi ir savo susigėdimu, kaip minėjome, šį gailestį 
išreiškė, Viešpats paliko jį ir toliau būti pakeliui, paža- 
dėdamas jį pats išgelbėti iš nuodėmės. Tuo būdu tarp 
žmogaus sukūrimo ir būsimo perkeitimo įsiterpė dar vie- 
nas dieviškasis aktas, būtent, atpirkimas, kaip atnaujin- 
tasis žmogaus sujungimas su Dievu ir padėjimas pagrin- 
do perkeitimui. Po Kristaus perkeitimas gali įvykti kiek- 
vieną akimirką, nes žmogus dabar vėl yra atsigrįžęs į 
Dievą, vėl pasiruošęs Jį sutikti ir Jam atsiverti. Žmoni- 
jos istorijoje šie trys veiksmai — sukūrimas, atpirkimas 
ir perkeitimas — išsiskyrė ne tik dėl Apvaizdos sprendi- 
mo, bet ir dėl žmogaus puolimo. Sukūrimas įvyko prieš 
atpirkimą, ir perkeitimas įvyks po atpirkimo. 

Marijoje pirmieji du Viešpaties aktai — sukūrimas 
ir atpirkimas — laiko atžvilgiu susijungė į vieną Nekal- 

tojo Pradėjimo veiksmą. Nors savo esmėje juodu yra 
skirtingi, tačiau juodu įvyko tą pačią akimirką. Kūrybi- 
nis Viešpaties aktas pašaukė Mariją iš nebūties ir kartu 
apsaugojo ją, kad ji neįsijungtų į nuodėmingą Adomo 
paveldėjimą, gimdama iš pradinę kaltę nešančių savo 
tėvų. Todėl Marija pasirodė pasaulyje ne tik kaip nau- 
jas žmogiškasis asmuo, bet kartu ir kaip Atpirktoji, va- 
dinasi, nešina pašvenčiamąja malone, kuri žmogų pa- 
daro Dievo vaiku. Vis dėlto ji nebuvo Perkeistoji. Ji eg- 
zistavo pakeliui, kaip ir visa žmonija. Perkeitimo atžvil- 
giu Marija nebuvo išlaisvinta nuo laukimo ir tuo pačiu 
nuo laiko su visomis savo netobulybėmis. Nors ji gyve- 
no sąjungoje su Dievu, nors žmogiškumas atsigavo joje 
rojiniu pavidalu, vis dėlto viršinis jos gyvenimas vyko 
mūsosios egzistencijos erdvėje ir todėl buvo priverstas 
prisiimti ištisą eilę žemiškųjų sunkenybių. Kadeso rožė, 
pati būdama be spyglių, buvo skirta augti erškėčiuotoje 
aplinkoje. Tiesa, Marija buvo laisva nuo tokių nuodė- 
mės pasėkų, kurios ją išreiškia tiesioginiu būdu, kaip 
dorinė klaida, aistra, kūno priešinimasis dvasiai, mirtis 
(bausmės už nuodėmę prasme). Tačiau ji nebuvo laisva 
nuo tokių pasėkų, kurios, nors ir būdamos susijusios su 
žmonių ar angelų puolimu, vis dėlto net ir Kristaus atpir- 
kimo nebuvo išveistos iš pasaulio, bet pasilieka jame 
ligi visuotinio perkeitimo, paliesdamos net švenčiausius 
žmones. 

Visų pirma kančia. Jeigu šiandien vadiname Mariją 
"nuliūdusiųjų paguoda“, tai todėl, kad ji pati yra išken- 
tusi žmogiškosios egzistencijos liūdesį giliausia šio žo- 
džio prasme. Simeono pranašautas kalavijas iš tikro 
pervėrė Marijos sielą, padarydamas ją tikrąja "kanki- 
nių Karaliene“ Marijos kančių vertę ryšium su Kristaus 

atpirkimu jau svarstėme anksčiau, kalbėdami apie jos 
auką. Šioje vietoje minime jas tik kaip žemiškosios bū- 
senos pradus, kurių Marija negalėjo išvengti ir kurie 
rodo, kad Dievo Motinos būtis, nors ir buvo atpirkta, vis 
dėlto pasiliko reikalinga perkeitimo, kaip išvadavimo 
pirmoje eilėje iš kančios. 

Toliau — nežinojimas. Nors teologai ir linksta ma- 
nyti, kad Marija buvo laisva nuo tokios klaidos ir nuo 
tokio nežinojimo, kurie lietė arba dorinę sritį arba jos 
pačios pašaukimą,” vis dėlto ši nuomonė nepaneigia 
egzistencinio Marijos nežinojimo, sudariusio jai nepato- 
gumų, rūpesčio ir net skausmo. Kai angelas jai apreiškė, 
kad ji esanti Viešpaties šaukiama būti Išganytojo Moti- 
na, Marija nežinojo, kaip tai įvyks (Luk. 1, 33), nes ne- 
sugebėjo suprasti motinystės be vyro pažinimo. Ji ne- 
žinojo, kad Erodas slapta ketina nužudyti ką tik gimusį 
Jėzų (plg. Mat. 2, 13). Ji nežinojo, kad Erodas mirė ir kad 
todėl jau galinti grįžti iš Eigipto atgal į savo tėvynę. Ji 
nežinojo, kad Erodo vietoje viešpatauja jo sūnus Arche- 
lajus ir kad todėl dar yra pavojinga apsigyventi Jude- 
joje (plg. Mat. 2, 19-22) Ji taip pat nežinojo, kur pasidėjo 
Jėzus, grįžtant jiems po Velykų švenčių iš Jeruzalės: ji 
jieškojo Jo "tarp giminių ir pažistamų“, o Jis tuo tarpu 
sėdėjo šventykloje (Luk. 2, 44). 

Galop — rūpestis. Jis egzistencinės filosofijos yra va- 
dinamas pagrindine žemiškojo buvimo nuotaika. Būda- 
mas atsitiktinė būtybė, žmogus rūpinasi, kad savo bu- 
vime išsilaikytų, ir šis rūpestis išeina aikštėn ne tik teo- 
riniu savo problemos sprendimu, bet kartu ir kasdie- 
niais reikalais. Rūpestis perskverbia visą žmogaus bū- 
tybę. Jis buvo perskverbęs ir Mariją. Ji buvo susirūpinu- 
si, kad išlaikytų nekaltybės pažadą net ir angelo ap- 

reiškimo akivaizdoje (plg. Luk. 1, 34). Ji buvo susirūpi- 
nusi, kur galėtų pagimdyti savo kūdikį, kai "atėjo jai 
metas“, o "nebuvo vietos užeigoje“ (Luk. 2, 6-7). Ji buvo 
susirūpinusi, neradusi Jėzaus tarp giminių, ir šis rūpes- 
tis prasiveržė jai net tam tikru lyg ir priekaištų savo Sū- 
nui: "Kam mums taip padarei?“ (Luk. 2, 48). Pridėkime 
prie viso to Marijos rūpesčius svetimoje Eigipto žemėje, 
nesvetingame Nazareto mieste; rūpesčius, pradėjus Jė- 
zui mokyti, o žydams Jį persekioti, ir suprasime, kad 
kančia, nežinojimas ir rūpestis buvo nuolatiniai Marijos 
žemiškojo gyvenimo palydovai. Todėl pop. Pijus XII ir 
sako, kad "Mergelė Marija žemiškosios savo kelionės 
metu vedė gyvenimą, pilną rūpesčio, vargo ir kančios"'.?? 

Šios tad trys apraiškos, bendros žemiškajai visų 
žmonių būsenai, rodo, kad Marija buvo reikalinga ne tik 
atpirkimo, apsaugant ją nuo pradinės kaltės, bet ir per- 
keitimo, išvaduojant ją iš šios kaltės pasėkų, įsitvirtinu- 
sių pasaulio būtyje. Jeigu Marijos atpirkimas įvyko kar- 
tu su jos sukūrimu, tai perkeitimas turėjo ateiti jai žy- 
miai vėliau. Marija turėjo jo laukti, kaip jo laukiame ir 
mes visi. Skirtumas tik tas, kad mums jis įvyks istorijos 
pabaigoje, o Marijai jis įvyko individualinio jos gyveni- 
mo gale; mums jis bus visiems bendras, o Marijai jis 
buvo asmeninis; mums tarp mūsų gyvenimo ir perkeiti- 
mo įsiterpia mirtis, o Marijai perkeitimas sutapo su jos 
žemiškojo kelio pabaiga. 


2. Marijos dangun paėmimas 


|„Dieviškąjį veiksmą, kuriuo Marijos būtis buvo at- 
baigta, mes vadiname Dangun Paėmimu. Tai antgamti- 
nis įvykis, į kurį tikėta "nuo anksčiausių laikų“?! kuris 

liturginės išraiškos yra radęs, kaip sakyta, jau penkta- 
jame šimtmetyje, tačiau dogmatiškai kaip tikėjimo tiesa 
buvo paskelbtas tik 1950 m. lapkričio 1 dieną. Dogmos 
apibrėžtyje yra sakoma, kad Marija,“ užbaigusi žemiš- 
kojo gyvenimo kelią, su kūnu ir siela paimta į dangiš- 
kają garbę“ .?* Viešpats pašaukė pas save savo Motiną 
visa jos asmenybės pilnatve, nelaukdamas istorijos galo, 
nes Marija į šią nuodėmės istoriją ir nebuvo įimta. Nekal- 
tasis jos Pradėjimas apsaugojo ją nuo pradinės kaltės, iš 
kurios žemės vyksmas kaip tik ir kilo. Nebuvo tad pa- 
grindo leisti Marijos kūnui virsti dulkėmis ir laukti vi- 
suotinio prikėlimo. Mums visiems, kurie dalyvaujame 
Adomo nuodėmėje, tarp žemiškojo mūsų kelio pabai- 
gos, įvykstančios mirtimi, ir mūsų perkeitimo yra įsiter- 
pęs laikas. Mes "dūsaujame patys savyje“, laukdami 
"mūsų kūno atpirkimo“ (Rom. 8, 23). Šį laiką perėjo net 
ir Išganytojas, tris dienas pasilikdamas Juozapo iš Ari- 
matejos kape (plg. Luk. 23, 52-55), nes, prisiėmęs mūsų 
nuodėmes bei iš jų išplaukiančią mirtį, Kristus prisiėmė 
ir asmenybės suskaldymą kaip vieną iš skaudžiausių 
nuodėmės pasėkų. Tiesa, Kristus pergalėjo šį suskaldy- 
mą prisikeldamas, tačiau Jis taip pat laukė. Tuo tarpu 
Marijos buvime laukimo nebuvo. Būdama be nuodėmės, 
ji tuo pačiu buvo laisva ir nuo asmenybės suskilimo mir- 
ties metą. Pastarąją žemiškojo kelio akimirką Marija bu- 
vo paimta "į dangiškąją garbę“, vadinasi, perkelta į pa- 
laimintąją baigties būseną, perkeičiant visą jos būtybę 
ir išvaduojant ją iš žemiškosios egzistencijos varžtų bei 
netobulybių. Marija dabar yra tokioje būsenoje, kurioje 
bus Kristui ištikima žmonija po visuotinio prikėlimo ir 
pasaulio perkeitimo. Ji yra pirmasis atstatytasis žmogus 
pilnutine prasme. | 

Šia prasme Marijos dangun paėmimas buvo nuo- 
seklus išvystymas pirmykščio Viešpaties plano, kurį Jis 
buvo pradėjęs vykdyti Mirjam iš Nazareto būtyje, ap- 
saugodamas ją nuo pradinės kaltės. Tai buvo "tarsi vai- 
nikas ir užbaiga“ tos didžiosios privilegijos, kurią vadi- 
name Nekaltuoju Pradėjimu. Tiktai tikint, kad Dievo Mo- 
tina su kūnu ir siela gyvena amžinojoje garbėje, “pil- 
nesne bei ryškesne šviesa“ nušvinta ir malonės Pilnoji. 
"Šios dogmos siejasi viena su kita vidiniu būtnumu"'.93 
Nekaltasis Pradėjimas taip santykiuoja su Dangun Paė- 
mimu kaip pagrindas su užbaiga. Nekaltuoju Pradėjimu 
Marija buvo paruošta iš vienos pusės būti Išganytojo 
Motina, iš kitos — atsistoti priešais rojaus žaltį kaip jo 
priešininkė ir pradėti su juo kovą žmonijos vardu. Fizinė 
Marijos Motinystė buvo Kalvarijos kalne išplėsta ligi vi- 
suotinės dvasinės Motinystės: visas mistinis Kristaus Kū- 
nas — Bažnyčia virto dabar Marijos vaikais. Ontologinė 
Marijos priešginybė šėtonui išsiskleidė į veiksmingą 
priešinimąsi jo užmačioms atpirktojoje žemės istorijoje 
ir į sėkmingą žmonijos globojimą nuo jo puolimų bei 
skundų. 

Visa tai jau buvo pagrįsta Nekaltuoju Pradėjimu. 
Tačiau žemiškosios egzistencijos varžtai neleido Mari- 
jai šio dvilypio pašaukimo išvystyti ligi jo viršūnės. Tuo 
tarpu paimta į dangiškąją garbę, ji tęsia toliau savo 
tarnybą, nebekliudoma žmogiškųjų netobulybių. Nekal- 
toji išskleidžia savo grožį Paimtosios pavidalu. Visi lū- 
kesčiai, kuriuos žmonija buvo sudėjusi į Mariją, dangun 
paėmimu buvo įvykdyti aukščiausiu laipsniu. Paimtoji 
stovi pasaulio akivaizdoje kaip Genezės Moteris, žalčio 
priešininkė, nebuvusi jo valdžioje nei siela, nei kūnu, 
nes kūno virtimas dulkėmis kaip bausmės už nuodėmę 


162 


išraiška (plg. Gen. 3, 19) taip pat būtų buvęs viršinis sli- 
bino pergalės ženklas. Ji reiškiasi kaip Evangelijos Moti- 
na, globėja ir užtarytoja, esanti pas savo Sūnų ir nuolatos 
Ji prašonti, kad nepritrūktų vyno mūsų vestuvėse. Ji ga- 
lop veikia kaip Apreiškimo Mergelė, būties Karalienė, ap- 
siausta saule ir apvainikuota žvaigždėmis, kovojanti su 
slibinu už jai Golgotoje patikėtą žmoniją. Marijos prie- 
šybė šėtonui, visuotinė jos Motinystė ir kovingoji jos ga- 
lia apsireiškia dangaus garbėje visa savo pilnatve. Ji 
stovi šalia savo Sūnaus kaip Jo didžioji Padėjėja ir ben- 
dradarbiauja Jo atpirkimo plėtime "nuo jūros ligi jūros“ 
(Ps. 71, 8). 

iKa sako mums šis nuostabus įvykis? — Marijos at- 
žvilgiu jis rodo, kad Dievo Motinos ir visų mūsų globė- 
jos bei atstovės buvimas yra užbaigtas, visiškai jame 
įvykdant Kūrėjo planą. Tačiau ką jis sako mūsų tikėji- 
mui apskritai? Nors Dangun Paėmimo dogma buvo pa- 
skelbta Bažnyčios istorijoje gana vėlai, vis dėlto ji nėra 
be ryšio su kitomis mūsų tikėjimo tiesomis, nes Krikščio- 
nybės dogmos nestovi šalia viena kitos, bet jos yra vie- 
no organizmo dalys: jos papildo viena kitą ir viena kitą 
nušviečia. Kokios tad šviesos viena iš šių dalių — Dan- 
gun Paėmimas — meta į visumą? 

Yra visiškai tikra, kad Kristus atpirko žmoniją, per- 
galėjo mirtį, išskaistino žmogiškumą savo prisikėlimu ir 
vėl sujungė mus su Dievu savo "kryžiaus krauju“ (Kol. 
1, 20). Pasaulis po Kristaus esmingai yra kitoks savo 
santykiuose su Kūrėju, negu prieš Kristų. Bet štai, Kris- 
tus "buvo pakeltas aukštyn“, ir debesys uždengė Jį nuo 
žmonių akių (Apd. 1, 9). Žmonės pasiliko žemėje, žiūrė- 
dami į dangų ir laukdami antrojo Jo atėjimo, kuris išga- 
nomąjį Jo žygį užbaigs. Tačiau ligi tol? Ar Jo atpirkimas 

pasiliks tik ontologinėse žmonijos gelmėse, neprasiverž- 
damas istorinėje jos egzistencijoje? Ar jis neapsireikš 
visa savo galia bei pilnybe jokiame istoriniame asmeny- 
je? Ar jis pasiliks paslėptas ligi pasaulio galo ir todėl 
bus daugiau pažadas, negu įvykdymas? — I tai atsaky- 
mą kaip tik ir duoda Dangun Paėmimo dogma. 

Jeigu Marija yra su siela ir kūnu dangiškojoje gar- 
bėje, tai Kristaus atpirkimas yra ne tik esminis žmonijos 
išvadavimas, bet jau ir egzistencinis šio išvadavimo vyk- 
dymas mūsų istorijoje. Jis yra ne tik pažadas, bet ir tik- 
rovė, įvykusi Mirjam iš Nazareto asmenyje. Jis yra duo- 
tas žmonijai ne tik bendrai, bet ir kiekvienam iš mūsų 
individualiai, nes yra išsiskleidęs vienoje iš mūsų gi- 
minės dukterų. Dangun Paimtoji stovi prieš mūsų akis 
kaip Kristaus atpirkimo nusileidimas visa savo pilnatve 
į žemiškąją tikrovę. Bizantinės liturgijos giedamas sto- 
vinčiųjų himnas vadina Mariją "prisikėlimo išspindulia- 
vimu”. Ir labai teisingai. Prisikeldamas Kristus perkeitė 
žmogiškąją prigimtį, tačiau šis perkeitimas ang Sekma- 
dienio rytą nepalietė nė vieno žmogiškojo asmens isto- 
rinėje jo tikrovėje. Jis tik sudarė perkeitimui gali- 
mybę, išplisdamas Kristaus nešamoje žmogybėje ir 
tuo pačiu padėdamas ontologinį pagrindą visuotiniam 
perkeitimui. Pirmą sykį šis ontologinis pagrindas, ši at- 
dara galimybė suspindėjo Marijos konkrečiame asmeny- 
je. Dievo Motinos perkeitime Kristaus atpirkimas įgijo 
sklindančiosios prasmės, pradėdamas vykti atskiruose 
žemės žmonėse. Iš ontologinės plotmės, nešamos Kris- 
taus žmogybėje, jis nusileido į egzistencinę mūsų tikro- 
vę. Tuo būdu Marijos Dangun Paėmimas virto mums re- 
gimu ženklu, kad atpirkimas nėra tik kažkoks moralinis 
Dievo permaldavimas, kaip jį supranta protestantizmas, 

bet tikras keičiamasis aktas, jau pradėjęs vykti mūsų 
istorijoje ir palietęs Marijos tiek sielą, tiek kūną. Dan- 
gun Paimtoji yra šios pradžios įrodymas ir todėl savo- 
tiška garantija, kad šis dieviškasis aktas savo laiku pa- 
lies ir mus visus. 

Pastatydama prieš pasaulio akis Paimtąją, Šv en- 
toji Dvasia dogmos pavidalu davė atsakymą į 
dabartinį žmonijos sąmonėje vis labiau įsigalintį atpir- 
kimo sumoralinimą ir supsichologinimą. Bažnyčia juk 
yra istorijoje besiskleidžiąs Kristus; jos pašaukimas yra 
nešti Kristaus atpirkimą į visas tautas, vadinasi, plėsti 
aną ontologinį pagrindą laike ir erdvėje, sudarant tuo 
būdu vis didesnę galimybę galutiniam keičiamajam ak- 
tui antruoju Išganytojo atėjimu. Bet štai, šis esminis Baž- 
nyčios uždavinys, šis istorinis jos pašaukimas kaip tik 
dabar pradedamas vis labiau pamiršti, pakeičiant jį so- 
cialine, kultūrine, dorine, psichologine Bažnyčios įtaka 
tautoms. Šiandieninė žmonija mielai pripažįsta, kad Baž- 
nyčia švelnina papročius, vykdo teisingumą, remia kul- 
tūrinius darbus, globoja vargšus, ragina žmones į dores- 
nį gyvenimą. Nevienas fabrikantas organizuoja savo 
darbininkams pamaldas šventadieniais, nes paskui dar- 
bininkai yra uolesni darbo dienomis. Nevienas dvarinin- 
kas siunčia savo tarnus sakramentų, nes paskui tarnai 
nevagia ir negadina turto. Nevienas psichijatras pataria 
savo pacientams eiti išpažinties, nes paskui ligoniai da- 
rosi ramesni ir duodasi lengviau gydomi. Šios rūšies 
Bažnyčios kaip atpirkimo įstaigos įtaka daugelio yra su- 
prantama ir labai vertinama. Tačiau, kad atpirktasis 
žmogus "yra naujas sutvėrimas“ (2 Kor. 5, 17); kad su 
Kristaus mirtimi bei prisikėlimu užsibaigė senasis pa- 
saulis ir “visa pasidarė nauja“; kad išganymas palietė 

ne tik egzistencijos kasdienybę — socialinę, moralinę, 
psichologinę, kultūrinę, — bet ir pačią žmogiškosios bū- 
ties gelmę, — šis dalykas, šis ontologinis atpirkimo bruo- 
žas šiandien yra nebesuprantamas arba laikomas kaž- 
kokia svajone. 

Prieš šitą tad psichologizmą bei moralizmą ir stoja 
dangun Paimtoji kaip perkeistasis žmogus ne savo pavir- 
šiumi, bet pačiu žmogiškuoju savo pradu. Ji stovi kaip 
atsakymas į dabartinį Kristaus atpirkimo pergyvenimą, 
rodydama, kad jis yra ne egzistencijos kasdienybės pa- 
dailinimas, bet jos perkeitimas; ne priemonė sėkmin- 
giau žemėje įsitaisyti, bet kelias jai palikti; ne žlugimas 
mirties akimirką, bet prisikėlimas ir amžinasis gyveni- 
mas garbėje. Ontologinio bruožo iškėlimas Kristaus at- 
pirkime yra Dangun Paėmimo dogmos aktualybė mūsų 
laikams. Kas atidžiau stebi dabarties pasaulio religinę 
sąmonę, turi pripažinti, kad Marijos Dangun Paėmimo 
paskelbimas tikėjimo tiesa buvo padarytas pačiu ge- 
riausiu metu. Žmonijai vis labiau religijoje jieškant že- 
miškosios paguodos ir sėkmės, prieš ją iškyla Toji, ku- 
riai jos Sūnaus pasiuntinybė tarnavo ne psichologiniam 
nusiraminimui, ne apsirūpinimui, net ne garbei (kol Ma- 
rija gyveno žemėje, apie ją maža kas kalbėjo, kaip ir 
apie visas Izraelio moteris), bet būties atnaujinimui. Ji 
pirmoji šio atnaujinimo patyrė ir kartu nurodė, kaip mes 
Kristaus išganymą turime suprasti, pergyventi ir ver- 
tinti: kaip pasiuntinybę įkurti naujam dangui ir naujai 
žemei (plg. 2 Pet. 3, 13; Apr. 21, 1). 

3. Marijos mirties klausimas 


Atidesnis skaitytojas galėjo pastebėti, kad autorius, 
kalbėdamas apie Marijos Dangun Paėmimą, sąmoningai 
vengia mirties žodžio ir sąvokos. Iš sykio atrodo, kad 
Marija, kaip ir visi žmonės, neišskyrus nė paties Kris- 
taus, užbaigė žemiškąjį savo kelią mirtimi, paskui buvo 
dieviškosios galybės prikelta iš mirusiųjų ir paimta į 
dangiškąją garbę. Vis dėlto šis dalykas nėra toks sa- 
vaime aiškus, kaip apie jį paprastai galvojama. Tai ypač 
krinta į akis dogmatiniame Dangun Paėmimo tiesos api- 
brėžime, kuriame sakoma, kad Marija buvo su kūnu ir 
siela paimta į dangų, "užbaigusi žemiškojo gyvenimo 
kelią — expleto terrestris vitae cursu“.?* Beskaitant šiuos 
žodžius, tuojau kyla klausimas, kodėl čia neapsakyta 
"mirusi, po mirties, prikelta iš mirusiųjų“ ar kaip kitaip, 
kas aiškiai išreikštų Marijos mirties faktą? Nėra abejo- 
nės, kad jieškont tinkamos formulės šiai tiesai, popie- 
žiui siūlėsi žodžiai, slepig Marijos mirties prasmę, ta- 
čiau jis juos atmetė, pasirinkdamas tokią formulę, kuri 
mirtį gali reikšti, bet gali jos ir nereikšti. Tuo popiežius 
norėjo pasakyti, kad Dangun Paėmimo dogma Marijos 
mirties klausimo savin nejima, bet, priešingai, "rūpestin- 
gai nuo jo atsiriboja.” Žinoma, tai nėra įrodymas, kad 
Marija nėra mirusi, kaip tai mėgino daryti pora italų 
teologų. Vis dėlto tai yra nurodymas, kad Marijos mir- 
ties problema tebėra atvira ir kad galima jai pajieškoti 
vienokio ar kitokio sprendimo. 

(Krikščioniškojoje tradicijoje yra nemaža kalbama 
apie Marijos mirtį (šv. Modestas, šv. Andriejus Kretie- 
tis, šv. Germanas Konstantinopolitietis, šv. Jonas Damas- 
kietis ir t.t.). Tačiau labai būdinga, kad beveik visuomet 

šiai mirčiai teikiamas kitoks pobūdis, negu apskritai žmo- 
nių gyvenimo pabaigai. Šv. Teodoras Studitas sako, kad 
jis regis Mariją, "greičiau užsnūdusią, negu mirusią“ .?9 
Šv. Germanas, Konstantinopolio patriarchas, teigia, kad 
Marija turėjusi "prisiimti mirtį tarsi miegą“.?7 Šios min- 
ties įtakoje Rytų Bažnyčia šventę, kurios liturgijoje yra 
minimas Marijos išsiskyrimas iš žemiškojo gyvenimo, 
pavadino "Marijos užsnūdimu“ (dormitio). Šiuo vardu ir 
Vakarų Bažnyčia ilgai šventė 15 dieną rugpjūčio. Tik vė- 
liau ši šventė buvo pavadinta Dangun Paėmimu (as- 
sumptio). Naujaisiais laikais šv. Pranciškus Salezietis, 
atsiremdamas į šv. Matildos regėjimą, pasak kurio Ma- 
rija mirusi dėl dieviškosios meilės įtampos, išvystė išti- 
są jos mirties teoriją, kurios pagrinde glūdi Marijos il- 
gesinga meilė savo Sūnu. Tai buvusi neįsivaizduojamai 
švelni mirtis, tačiau deginanti, ir Marija sudegusi ant šio 
aukuro "kaip meilės auka“'.?5 

Sutikime, kad visuose šiuose posakiuose esama tam 
tikro sužmoginimo. Tačiau visi jie būdingi tuo, kad mė- 
gina Marijos mirtį atskirti nuo visų kitų žmonių mirties; 
atskirti tuo, kad neteikia jai agonijos pobūdžio. Kitaip ta- 
riant, krikščioniškoji tradicija saugo Mariją nuo tos ab- 
soliutinės vienatvės merdėjimo metu, kada žmogus pa- 
silieka vienų vienas didžiam ir lemtingam apsisprendi- 
mui. Per šitokią vienatvę yra perėjęs ir Išganytojas. Ky- 
bodamas ant kryžiaus, Jis skundėsi: "Mano Dieve, ma- 
no Dieve, kam palikai mane“ (Mork. 15, 34). Mirdamas 
dėl mūsų nuodėmių, Jis prisiėmė ne tik fizinę mirties 
pusę savo kūnu, bet ir ontologinį jos pobūdį, jos atveria- 
mą nebūtį, kurioje net Viešpats yra neberandamas, ir 
perėjo per šią būties naktį nešinas didžiu nusilenkimu 
Dievo valiai. Tačiau Marijai šitoks perėjimas nėra taiko- 

mas. Kaip visa krikščioniškoji tradicija vieningai teigia, 
kad Marijos kūnas nesupuvo, taip lygiai ji nenori pripa- 
žinti, kad Marijos dvasia būtų iškentusi agoniją arba aną 
Dievo pranykimą nebūties tamsoje. Kūno apsaugojimas 
nuo suirimo po mirties ir dvasios apsaugojimas nuo Die- 
vo nerandamybės merdėjimo metą yra du pradai, ku- 
rie, atrodo, esą esminiai Marijos išsiskyrimui iš žemiš- 
kojo gyvenimo suprasti. 

Marijos mirties klausimas aiškėja tik apskritai žmo- 
giškosios mirties šviesoje. Jei žemiškosios istorijos metą 
žmogus iš buvimo pakeliui eina į baigties būseną per 
mirti, tai yra pradinės kaltės pasėka. Rojuje mirties ne- 
buvo. Iš Dievo rankų išėjęs žmogus turėjo ir pats nemir- 
ti ir sykiu vaduoti žemę iš joje siautusio mirties dėsnio, 
nes "mirties Dievas nepadarė ir nesidžiaugia gyvųjų 
žlugimu: Jis visa sukūrė buvimui“ (Išm. 1 ,13). Jeigu mir- 
tis įsiveržė ir į žmogaus buvimą, tai tik todėl, kad mū- 
sų tėvai nusilenkė žalčiui, kuris "buvo galvažudys nuo 
pat pradžios“ (Jon. 8, 44). Jie prisiėmė jo valdžią, o su 
ja kartu ir jo visur skleidžiamą mirties dėsnį, kadangi 
"nuodėmės atlygis yra mirtis“ (Rom. 6, 23). "Nežlunga- 
mą sukūrė Viešpats žmogų ir padarė jį savo esmės pa- 
veikslu, tačiau per velnio pavydą mirtis įėjo į pasaulį, 
ir ją patiria tie, kurie jam (velniui) priklauso“ (Išm. 2, 23). 

Nuosekliai tad tasai, kuris yra be nuodėmės pačio- 
je savo prigimties sąrangoje, kuris velniui nėra priklau- 
sęs nė vieną akimirką, mirties dėsnio savyje nenešioja. 
Tokio žmogaus atlygis yra ne mirtis, kylanti iš atsitrau- 
kimo nuo Dievo, bet "amžinasis gyvenimas“ (Rom. 6, 
23). Marijai ši išvada tinka visu svoriu. Dievo Motina 
buvo be nuodėmės ne išlaisvinimo, bet apsaugojimo 
prasme. Ji buvo be jokios nuodėmės: be pradinės ir be 

asmeninės. Kokiu tad būdu galėjo jos būtybė būti pa- 
lenkta anam "nuodėmės atlygiui“? Kančios buvimas 
Marijos gyvenime yra visai kitos prasmės dalykas. Ei- 
dama žemiškąjį savo kelią per mūsosios egzistencijos 
erdvę, Marija kentėjo ne todėl, kad ji pati būtų šiame 
kelyje klupusi, bet todėl, kad ji egzistavo drauge su mu- 
mis ir todėl drauge su mumis kentėjo (conpassio). Ma- 
rijos žemiškoji kančia buvo dalyvavimas žmonių kan- 
čioje. Simeonas, pranašaudamas šventykloje, kad Ma- 
rijos "sielą pervers kalavijas“, čia pat nurodė ir šio per- 
vėrimo tikslą: "Kad būtų atidengtos daugelio širdžių 
mintys“ (Luk. 2, 35) Kitaip sakant, Marijos kančioje turė- 
jo skaidrėti kenčianti žmogaus širdis. Būdama kito už- 
jaučiama bei pergyvenama, kančia yra tam tikra pras- 
me pasidalinama ir todėl palengvinama. Kęsdamas kito 
kančią, žmogus reikšmingiausiai būna drauge ir todėl 
geriausiai vykdo žmogiškąjį buvimą. Dalyvaudama tad 
mūsų kančiose, Marija jas išskaidrino, pakilnino, pada- 
rė vertingas Dievo akyse. Tuo ji parodė, kad ji iš tikro 
yra pašaukta būti Padėjėja ne tik savo Sūnui, bet ir vi- 
siems žmonėms, gautiems Kristaus paskyrimu nuo kry- 
žiaus. 

Viso to negalima pasakyti apie mirtį. Mirtis yra ab- 
soliučiai asmeninis dalykas. Kiekvienas žmogus miršta 
vienas ir vienišas. Niekas negali kito mirties pergyventi 
ir todėl ja su kitu pasidalinti. Vienas vienintelis, kuris 
prisiėmė ant savęs mūsų mirtį, ją iškentė ir todėl per- 
galėjo, buvo Kristus — Dievažmogis. Tačiau jokiam žmo- 
giškajam asmeniui nėra įmanoma dalyvauti kito mir- 
tyje. Jeigu tad Marijai buvo lemta mirti, ji taip pat turė- 
jo mirti pati viena savą asmeninę mirtį. Tačiau šitokia 
mirtis kaip tik ir yra nuodėmės pasėka ir regimiausia 

jos apraiška. Kokiu tad pagrindu ji būtų galėjusi palies- 
ti nekaltų Marijos būtybę? Religinio pagrindo Marijos 
mirčiai nėra. | 

Kai kas mėgina Marijos mirtį sieti su Kristaus mirti- 
mi kaip atpirkimo priemone. Būdama Kristaus Padėjėja 
išganomajame Jo žygyje, Marija, sakoma, sujungusi sa- 
vo mirtį su savo Sūnaus mirtimi ir tuo būdu mirusi lais- 
vu savo apsisprendimu, kad būtų bendrininkė žmonijos 
išgelbėjime ligi galo. Nors šis pagrindas ir slepia sa- 
vyje didelio žmogiškojo kilnumo, tačiau dogmatiškai jis 
yra visiškai silpnas. Jis būtų iš tikro stoprus, jeigu Ma- 
rija būtų mirusi kartu su Jėzumi Kalvarijos kalne. Tuo- 
met iš tikro ji būtų savo mirtį sujungusi su Kristaus mir- 
timi į vieną išganomąjį dangiškojo Tėvo pagarbinimą 
ir permaldavimą už visos žmonijos nuodėmes. Tačiau 
Marija mirė tik keliolika metų po Golgotos dramos, va- 
dinasi, tada, kai atpirkimo darbas jau buvo baigtas ir 
kada jam beliko tik skleistis žemės istorijoje. Po kryžiu- 
mi Marija kentėjo tik dvasiškai. Mirti už žmoniją ir lais- 
voje savo aukoje sunaikinti nuodėmingą žmogaus pri- 
gimtį buvo skirta tik vienam Kristui, ir Jo vieno mirtis 
atpirko pasaulį. Vėlesnė Marijos mirtis galėjo turėti su. 
Kristaus mirtimi tik grynai moralinio ryšio, kaip ir kiek- 
vieno kito krikščionies mirtis, nes "jei mes mirštame, tai 
mirštame Viešpačiui“ (Rom. 14, 8). O šis ryšys yra per 
silpnas, kad pagrįstų Marijos mirties prasmingumą bei 
reikalingumą. 

(Visa tai mus verčia padaryti išvadą, kad mūsiške 
mirtimi Marija iš tikro nemirė. Mirtis kaip nuodėmės pa- 
sėka, kaip bausmė už kaltę jos paliesti negalėjo. Čia 
glūdi priežastis, kodėl krikščioniškoji tradicija iš Marijos 
"mirties" išskiria agoniją ir kūno suirimą. Tačiau šiuos 

du pradus išskyrus, mirtis pasidaro visiškai kito pobū- 
džio ir kitos prasmės: ji yra ne mirtis tikra šio šodžio 
prasme, vadinasi, ne "nuodėmės atlygis“, bet tiktai že- 
miškojo kelio pabaiga. Štai kodėl Marijos atveju ji yra 
vadinama užsnūdimu (dormitio), užbaigimu (terminus), 
perėjimu (transitus), gimtadieniu (natalicium), pertrauki- 
mu (pausatio). Krikščioniškoji sąmonė nedrįsta Marijos 
išsiskyrimui iš žemiškosios būsenos taikyti aiškaus mir- 
ties termino, nes jis yra apsunkintas nuodėmės pavel- 
dėjimu. 

Jeigu vis dėlto mums reiktų pozityviai pasakyti, ko- 
kiu būdu“? Marija užbaigė žemiškąjį savo kelią, drįstu- 
me teigti, kad tai įvyko pačiu jos būties perkeitimo aktu. 
Kaip Marijoje atsinaujino rojinis žmogiškumas, taip joje 
įvyko ir rojinio žmogaus kelio užbaigimas. Rojaus žmo- 
nės juk nebūtų mirę, tačiau žemėje amžinai taip pat bū- 
tų nepasilikę. Jie būtų buvę irgi "paimti į dangų“, vadina- 
si, perkeisti ir perkelti į baigties būseną, į tiesioginį Vieš- 
paties regėjimą. Sukurta pagal rojinį žmogaus pirma- 
vaizdį, Marija kaip tik ir buvo vedama rojaus keliu bent 
savo esmėje: ji buvo perkeista, nepatirdama prieš tai 
mirties tragikos. 


Kad tai nėra tik pradingusios rojinės būsenos atsi- 
naujinimas, bet kartu ir nurodymas į istorijos pabaigos 
įvykius, liudija mums šv. Povilas, rašydamas korintie- 
čiams, kad "mes, tiesa, nevisi mirsime, bet visi būsime 
perkeisti“ (1 Kor. 15, 51)/'00 ir pamokydamas tesaloni- 
kiečius, kad Kristaus atėjimo valandą "prisikels visų pir- 
ma mirusieji“, o paskui "mes, kurie dar esame pasilikę 
gyvi, būsime sujungti su anaisiais ir pakelti debesyse į 
orq Kristaus linkui“ (1 Tes. 4, 16-17). Perkeitimo veiks- 

mas laikų pabaigoje paliečia visus: tiek mirusiuosius, 
tiek dar pasilikusius gyvuosius. Kodėl tad jis negalėjo 
paliesti ir gyvos esančios Marijos? Mirtis nėra būtina 
sąlyga perkeitimui. Ji yra tik nuodėmingos žemiškosios 
istorijos apraiška. Tačiau kai istorija antruoju Kristaus 
pasirodymu esti užbaigta arba kai žmogus yra į šią isto- 
riją iš viso neijungtas, perkeitimas gali ateiti ir be mir- 
ties. Jeigu tad teigiame, kad Marija užbaigė žemiškąjį 
savo kelią ne mirtimi mūsąja prasme, bet tiesioginiu 
"dieviškojo perkeitimo aktu, tai tuo išreiškiame tik tai, 
kas būtų buvę su visais žmonėmis rojuje ir kas, pasak 
šv. Povilo, bus su kaikuriais žmonėmis, pasibaigus pa- 
saulio istorijai. Marija yra šitokio perkeitimo pirmonė, 
kaip ji buvo ir atpirkimo pirmonė. 

Be abejo, mes nežinome, kokios įtakos perkeitimas 
turi mūsajam gyvybės pradui. Kad jis jo nesunaikina, 
yra savaime aišku, nes tokiu atveju jis būtų ne žmo- 
gaus išskaistinimas, bet jo nužudymas. Tačiau kad jis 
sukrečia visą žmogaus būtybę, yra visiškai tikra. Apaš- 
talai, išvydę Taboro kalne persikeitusį Kristų, "puolė 
ant veido ir labai išsigando“ (Mat. 17, 6). Žmogaus susi- 
dūrimas su dieviškumo dvelktelėjimu sujudina jį ligi pat 
gelmių. Tuo labiau jis sujudina jį, jeigu jis yra ne praei- 
nantis regėjimas, bet įvykis asmeninėje būtyje. Šia pras- 
me galima iš tikro kalbėti apie savotišką perkeičiamojo 
žmogaus "mirimą", apie savotišką jo pojūčių ir kasdie- 
ninės jo sąmonės nutilimą, kaip tai įvyksta šventųjų eks- 
tazėse. Mistinė ekstazė ir perkeitimas yra tarp savęs la- 
bai panašūs. Ekstazė juk ir yra ne kas kita, kaip praei- 

"nantis baigties būsenos pergyvenimas: tik psichologinis, 
"todėl nepasiliekantis. Tačiau jeigu šis pergyvenimas 
virstų ontologiniu, vadinasi, būtų įvykdytas žmogaus 

būtyje, žmogus savaime būtų perkeistas, vadinasi, už- 
baigtų žemiškosios egzistencijos kelią. 

Ekstazės ištiktas žmogus savotiškai "miršta" pasau- 
liui, kad visas susitelktų tiktai apie Dievą. Kai šv. Pran- 
ciškus Asyžietis 1205 m. vieną vasaros naktį išgirdo iš 
gamtos prabylantį Viešpatį, jo širdis patvino tokiu sal- 
dumu, jog jis nieko kito nebejautė; net jeigu jam kas sq- 
narį po sąnario būtų pjaustęs, jis būtų nepastebėjęs ir 
nesujudėjęs.!?! Šv. Jonas nuo Kryžiaus savo eilėrašty- 
je "Giesmė sielos ir jos Sužadėtinio“ prašydina sielą, 
kad Sužadėtinis nužudytų ją savo žvilgiu ir grožiu, o 
"Gyvosios meilės liepsnoje“ jis sako, kad šis nužudy- 
mas pakeičia mirtį gyvenimu." Ekstazė yra mirimas, 
tačiau šio mirimo esmė yra visiškai kitokia, negu mir- 
ties mūsąja prasme, mirties kaip "nuodėmės atlygio“. 
Ekstazės metu siela ne tik nenutolsta nuo Dievo, ne tik 
nesiskundžia, kodėl Viešpats yra ją palikęs tamsoje, 
kaip tai esti mirties agonijoje, bet, priešingai, ji tiek ar- 
timai prie Jo prisiglaudžia, jog šis artimumas jai darosi 
beveik nebepakeliamas, beveik naikinantis prigimtąją 
jos egzistenciją "meilės smūgiu“ (šv. Matilda). 

Nėra tad abejonės, kad perkeitimo veiksmas užbai- 
gė žemiškąją Marijos gyvybę, ją sukrėsdamas, nutildy- 
damas jos pojūčių veikimą, nuramindamas jos trošku- 
lius, vadinasi, ją savotiškai numarindamas. Šia prasme 
ir galima sakyti kad Marija mirė, nes prigimtas jos 
gyvybės funkcionavimas iš tikro baigėsi. Tačiau ši už- 
baiga įvyko ne agonijos būdu, vadinasi, ne gyvybei 
tolstant nuo dvasios ir žmogaus asmenybei skylant, kaip 
tai yra mūsojoje mirtyje, bet gyvybei persikeičiant į vi- 
sišką sutartinę su dvasia, į visišką paklusimą dvasios 
esmei. Perkeitimo akte gyvybė nutyla todėl, kad dvasia 

prabyla visa savo galia. Tačiau gyvybė čia dvasios ne- 
palieka, žmogaus asmenybė nesuskyla, ir "žemiškojo 
buvimo namai“ nėra sugriaunami, kaip apie mūsąjį mir- 
tį sako gedulingųjų Mišių prefacija (“dissoluta terrestris 
hujus incolatus domo”). Nors iš viršaus perkeitimo aktas 
ir yra į mirtį panašus „savo esmėje tačiau jis yra mirčiai 
kaip tik priešingas. 

Galima todėl sakyti, kad Marija mirė, tačiau reikia 
į šiuos žodžius dėti visiškai kitokį turinį. Marija mirė že- 
miškajai būsenai, tačiau ji nemirė prasme gyvybės žlu- 
gimo ir jos atsiskyrimo nuo dvasios. Ji mirė ekstatine 
mirtimi, vadinasi, patyrė keičiamosios Dievo galios, ku- 
ri užbaigė jos žemiškąjį kelią, išėmė ją iš laiko bei erd- 
vės ir perkėlė į baigties būseną; perkėlė jos asmenybės 
pilnybėje: "su siela ir kūnu“, kaip sakoma dogmoje. To- 
dėl šv. Pranciškaus Saleziečio nuomonė, kad Marija su- 
degusi dieviškosios meilės liepsnoje, gali būti visiškai 
priimama, tik suprantant šį sudegimą ne kaip ilgesingą 
graužimąsi ir todėl fizinį nykimą, bet kaip vis didėjantį 
artnimąsi prie Viešpaties, kurio pastarasis meilės šūks- 
nis pakvietė Jo Motiną į amžinąją garbę. | 


4. Saulėtoji Moteris 


Dangun Paėmimu Marijos būtis buvo užbaigta. Pir- 
mykštis Viešpaties sumanymas sukurti Moterį "visą 
gražią“ ir pastatyti ją šalia Kristaus kaip Padėjėją buvo 
įvykdytas ligi galo. Logos Sužadėtinė ir Išganytojo Mo- 
tina grįžo iš savo buvimo pakeliui į amžinąsias buvei- 
nes, kad būtų ir toliau bendrininkė atpirktosios žmonijos 

vedime į visuotinį išvadavimą ir į galutinę žalčio per- 
galę istorijoje. Vis dėlto dangiškasis Marijos bendradar- 
biavimas vyksta jau kitokiu pavidalu, negu žemėje. Li- 
gi angelo apsilankymo Nazarete Marija buvo Nekaltoji 
Mergelė, pilna malonės, savotiškas rojaus atsinaujini- 
mas žmonių giminėje. Tačiau ši rojaus gėlė augo Pales- 
tinos žemėje visiškai nežinoma. Nazareto namelio erdvė 
buvo grynai privatinė, nepastebima ir nevertinama. 

Angelo pasveikinimas pavertė šią erdvę didžio įvy- 
kio vieta. Tardama savo "tebūnie", Marija tapo Motina 
Dievo Sūnaus, kuris savo pasirodymu žemėje tarsi kala- 
viju perskyrė žmoniją į dvi dalis (plg. Mat. 10, 34-37). 
Kristui buvo skirta būti visatos Karaliumi, vadinasi, sto- 
vėti pasaulio viešumoje, jam vadovaujant, jį pašven- 
čiant ir teisiant. Todėl ir Marija kaip šio Karaliaus Moti- 
na pralaužė tylaus savo buvimo sienas ir išėjo į kelią, 
į kurį buvo nukreiptos visų žmonių akys. Nežinomos mo- 
teriškės šūktelėjimas Kristui: "Palaiminta įsčia, kuri Ta- 
ve nešiojo, ir krūtys, kurias žindai“ (Luk. 11, 27), buvo 
pasaulio balsas, skiriamas Jo Motinai: garbės balsas, 
kuriuo žmonija išreiškė savo nuostabą tąja, kuri pagim- 
dė mums Gelbėtoją. Kaip Motina Marija ėjo paskui sa- 
vo Sūnų visą žemiškąjį Jo kelią nuo prakartėlės Betle- 
juje ligi palaidojimo Arimatejos Juozapo kape. Paskui 
šv. Jonas pasiėmė ją "pas save“ (Jon. 19, 27). Motiniška- 
sis jos vaidmuo savam Sūnui buvo atliktas. Jėzus grįžo 
pas dangiškąjį Tėvą, ir Marijai kaip fizinei Jo Motinai 
nebeliko, kas žemėje veikti. 

„Paėmimu į dangų prasidėjo trečiasis Marijos buvi- 
mo tarpsnis — nebe kaip kuklios Mergelės, nebe kaip 
savo Sūnų auginančios ir globojančios Motinos, bet kaip 
Didžiosios Padėjėjos, kurios veikla apima visą žmoniją 

ir skleidžiasi visoje istorijoje. Paimta į dangų Marija sto- 
vi pasaulio akivaizdoje Saulėtosios Moters pavidalu. 

Kalbėdami apie Marijos apreiškimą, esame minėję, 
kad šv. Jonas savo regėjimuose yra matęs ženklą: "Sau- 
le apsiausta moteriškė, mėnulis po jos kojomis ir ant jos 
galvos dvylikos žvaigždžių vainikas“ (Apr. 12, 1). Ką 
reiškia šis ženklas? Kas yra ši Saulėtoji Moteris? Nėra 
abejonės, kad visų pirma ji reiškia Bažnyčią. Šios Mo- 
ters vaikai, "kurie laiko Dievo įsakymus ir turi Jėzaus 
Kristaus liudijimą“ (Apr. 12, 17), yra visi atpirktieji ir 
Kristui ištikimi žmonės. Jos pabėgimas į dykumas nuo 
žalčio persekiojimų, "kur ji turėjo Dievo paruoštą vietą“ 
ir buvo "nuo žalčio saugi“ (12, 6-14), reiškia Bažnyčios 
santykį su pasauliu ir jos globojimą tiesioginiu Viešpa- 
ties įsikišimu. Jos šauksmas gimdant ir kentėjimas gim- 
dymo skausmų (plg. 12, 2) yra nurodymas į Evangelijos 
plitimo sunkenybes žemėje. Visi šie simboliniai vaizdai 
gražiai tinka Bažnyčiai. Ir vis dėlto Saulėtoji Moteris Baž- 
nyčia kaip bendruomenė neišsisemia. Jos pagimdytas 
Berniukas, turėjęs "valdyti visas tautas geležine lazda“ 
(12, 5), aiškiai yra Kristus. Bet jeigu taip, tuomet Jo Gim- 
dytoja, ana Saulėtoji Moteris, yra ne kas kita, kaip Ma- 
rija, nes juk ne Bažnyčia pagimdė Kristų, bet Kristus 
įkūrė Bažnyčią. Štai kodėl ir pop. Pijus X, aiškindamas 
šv. Jono regėtą didelį ženklą, sako, kad "kiekvienas juk 
žino, jog ši moteris reiškia ne ką kitą, kaip Mariją“.!?* 
Vadinasi, Bažnyčia ir Marija susijungia šv. Jono regėji- 
me į vieną Saulėtosios Moters vaizdą. Bažnyčia įgyja 
asmeninių Marijos bruožų, o Marijos tarnyba išplinta 
ligi visuotinumo. 

Šis glaudus ryšys mums sakyte sako, kad Marija 
yra Bažnyčios pirmavaizdis. Jeigu Bažnyčia yra Kristaus 

atpirkimo skleidėja istorijoje, tai šis atpirkimas juk visų 
pirma įvyko Marijoje: Bažnyčia vykdo tai, kas Marijoje 
buvo pradėta kaip išganymo pirmonė. Jeigu Bažnyčia 
dvasiniu būdu per sakramentinę malonę apgyvendina 
Dievą žmogaus sieloje, tai ji čia tik plečia tą patį veiks- 
mą, kurį atliko Marija, pagimdydama Dievą žmonijai 
fiziniu būdu. Jeigu Bažnyčia mus visus apglobia ir sau- 
go nuo slibino smūgių, permaldaudama Dievą šv. Mi- 
šių kasdienine auka, tai ji čia tik vykdo Marijos globą, 
kuriai pats Kristus patikėjo žmoniją nuo kryžiaus. Kitaip 
sakant, bendruomeninės funkcijos Bažnyčios veikloje 
yra asmeninių Marijos funkcijų suvisuotinimas. Kiek 
Bažnyčia yra atpirktoji žmonija, tiek ji yra Marijos isto- 
rinis išsiskleidimas. Štai kodėl šv. Jonas išreiškė Bažny- 
čią ir Mariją tuo pačiu Saulėtosios Moters simboliu. Kiek 
Saulėtoji Moteris yra bendruomenė, tiek ji reiškia Baž- 
nyčią; kiek ji yra asmuo, tiek ji reiškia Mariją. Savo san- 
tykyje su Dievu Bažnyčia ir Marija yra tas pats dalykas, 
tik svarstomas kitu atžvilgiu: Marija yra Bažnyčia as- 
meniniu pavidalu, ir Bažnyčia yra Marija bendruome- 
niniu pavidalu. 

Saulėtoji Moteris yra Marijos objektyvacija jos baig- 
ties būsenoje. Paimta į dangų ji stovi priešais mus kaip 
Bažnyčios regimybė bei reiškėja. Gyvendama žemėje, 
Marija taip pat buvo Bažnyčios pirmavaizdis, tačiau ne- 
regimai. Išvaduota iš žemiškųjų sunkenybių, ji iškyla pa- 
saulio akivaizdoje kaip Bažnyčios įvykdymas. Paimtojo- 
je mes iš tikro regime, kas yra Bažnyčia savo esmėje: 
tai žmonija, atvėrusi savo prigimtį Logos veikimui ir Jį 
įėmusi į save. Joje taip pat mes regime, kas Bažnyčia tu- 
ri būti istoriniame savo kelyje: tai žmonija, pasitinkanti 
Kristų kaip Sužadėtinė, apsivilkusi "spindinčia ir balta 

bei plona drobe“, kuri yra ne kas kita, kaip "teisingi 
šventųjų darbai“ (Apr. 19, 8). Paimtosios šviesoje Baž- 
nyčia atskleidžia gilesnę savo prasmę, negu tik tada, 
kai į ją žiūrime kaip į regimą organizaciją. 

Be abejo, Bažnyčia yra organizacija, turinti hierar- 
chinę savo sąrangą, savo įstatymus, savo įstaigas, savo 
technines ir juridines priemones. Tačiau visa ši organi- 
zacija yra tiktai, Y. M. J. Congaro OP žodžiais tariant, 
"Bažnyčios pastovai (armature)“, kurie yra būtini Vieš- 
paties šventyklai istorijoje statyti. Tačiau laikų pabai- 
goje, kai šventykla bus pastatyta, pastovai bus nuimti, 
ir tuomet Bažnyčia sušvitės, kaip šventasis Miestas, 
kaip Dievo Tauta, kaip Avinėlio Žmona ir Jo Sužadėtinė 
(plg. Apr. 21, 2-10). "Baigties būsenoje, — sako Conga- 
ras, — vadinasi, danguje nebus nei tarpininkaujančiojo 
hierarchinės kunigystės veikimo, nei tikėjimo mokymo, 
nei galios valdyti, nei dogmų, nei įstatymų, nei sakra- 
mentų".!?* Visi šie dalykai yra tol, kol Bažnyčia yra pa- 
keliui — in via. 

Nereikia daug nė aiškinti, kad mūsų amžius į šiuos 
Bažnyčios “pastovus” yra įsižiūrėjęs labai stipriai ir kad 
Bažnyčia kaip Viešpaties Tauta, kaip Jo Sužadėtinė ir 
mistinis Jo Kūnas yra išsprūdusi iš dėmesio lauko. Mū- 
sų dienomis Bažnyčia yra dažniausiai pergyvenama 
kaip "išganymo įstaiga“, net kaip "išganymo adminis- 
tracija” (Congar) ir tuo būdu nustumiama į paprastų že- 
miškųjų organizacijų rangą, pamirštant, kad "ji yra žy- 
miai pranašesnė už bet kokią kitą žmonių bendruome- 
nę“; pranašesnė tuo, kad "susideda ne tik iš draugiji- 
nių ir teisinių dalių bei santykių“, bet slepia savyje ir 
antgamtinį pradą, būtent, “Dievo Dvasią, kuri skaičiu- 
mi viena ir ta pati pripildo ir vienija visą Bažnyčią“ 105 

Šitas tad pradas, "tikrai ir veiksmingai glūdįs tiek bend- 
rame organizme, tiek ir atskiruose nariuose“',!*“ kaip tik 
ir teikia Bažnyčiai tai, ko neturi jokia žemiškoji organi- 
zacija ar bendruomenė, net jeigu ji, iš viršaus žiūrint, ir 
būtų labai panaši į Bažnyčią. Bet kaip tik šis pradas, ši 
dieviškoji, visur esanti ir viską gaivinanti Dvasia šian- 
dien nekartą ir yra išleidžiama iš akių, pasitenkinant 
anų "pastovų" kėlimu aikštėn, jų ugdymu bei stiprinimu. 

Dangun Paėmimo dogma, atskleisdama mums Ma- 
riją kaip Bažnyčios pirmavaizdį bei asmeninę josios iš- 
raišką, ir nori pasukti mūsų dvasios žvilgį į dvasingesnį 
ir visuotinesnį Bažnyčios pergyvenimą. Argi šitoje dog- 
moje, sako H. Hirschmannas SJ, "nematyti tos pataisos, 
kurią pats Dievas padaro pertemptam, tarnybiškai kuni- 
giškajam, vyriškajam pradui Bažnyčioje, kuri visuose 
savo nariuose yra Kristaus Sužadėtinė'?!*7? Jeigu Mari- 
ja yra Bažnyčios pirmavaizdis ir jeigu Bažnyčia yra Ma- 
rijos santykio su Dievu išsiskleidimas bendruomeniniu 
pavidalu, tai argi visa tai nėra nurodymas, kad ne iš pa- 
saulio pasiimtos priemonės — organizacinės, juridinės, 
propagandinės, techninės — padaro žmogaus sielą Kris- 
taus Sužadėtine, bet anasai amžinasis "Fiat", pirmą sykį 
suskambėjęs Marijos lūpomis ir nepaliaujamai turįs 
skambėti žmonijos istorijoje? Argi ši dogma nenori pro- 
metejiškai vyriškojo Bažnyčios pergyvenimo papildyti 
nuolankiu moteriškuoju pergyvenimu? Juk Bažnyčia Lo- 
gos akivaizdoje yra Moteris: Rutha, kukliai susigūžusi 
Viešpaties kojūgalyje ir laukianti, kada Jis vidunaktį ją 
paklaus: "Kas esi?“, o ji atsakys: “Rutha, Tavo tarnaitė“ 
(Ruth. 3, 9). Saulėtoji Moteris stovi priešais mus kaip 
šio atsakymo tobulas įvykdymas, kaip amžinas kvieti- 
mas šį atsakymą duoti kiekvienam Dievo pasibeldimui 

į mūsų sielą. Šiandieninis mūsų susidomėjimas Paimtą- 
ja yra kartu susidomėjimas pačia Bažnyčia. Marijos am- 
žius yra kartu Bažnyčios amžius: tai amžius gilesnio 
Bažnyčios supratimo bei pergyvenimo, didesnio pasiti- 
kėjimo Viešpačiu, intensyvesnio susitelkimo savyje, iš- 
tvermingesnės maldos ir budėjimo. Paimtoji yra "dide- 
lis ženklas“ danguje, kuris veda Bažnyčią per pasaulio 
dykumas, nušviesdamas jai kelią, kaip Izraeliui jį nu- 
švietė ugnies stulpas naktį ir debesų stulpas dieną (plg. 
Ex. 13, 21). 

Tačiau šv. Jonas savo regėjime matė ne tik vieną 
ženklą Saulėtosios Moters pavidalu. "Ir kitas ženklas 
buvo matomas danguje: didelis rausvas slibinas, turįs 
septynias galvas ir dešimtį ragų ir ant savo galvų sep- 
tynis vainikus“ (Apr. 12, 3). Tai amžinasis Viešpaties 
priešas, angelas sukilėlis, "senasis žaltys, kuris vadina- 
mas velniu bei šėtonu ir kuris suvedžioja visą pasaulį“ 
(Apr. 12, 9). Jis kyla šalia Saulėtosios Moters, kad, "jai 
pagimdžius, prarytų jos Kūdikį“ (12, 4). O kai Dievas ją 
išgelbsti, išvesdamas į dykumas (plg. 12, 6), slibinas nu- 
eina "kariauti su kitais jos vaikais, kurie laiko Dievo 
įsakymus“ (12, 17). Šis vaizdas yra nepaprastai pras- 
mingas. Jis mums sako, kad senasis žaltys nepaliauja- 
mai kyla prieš Bažnyčią, kartu kildamas ir prieš jos pir- 
mavaizdį — Mariją. Marija jau rojuje buvo apreikšta 
žmonijai kaip kovotoja už jos išlaisvinimą iš žalčio val- 
džios. Šv. Jono regėjime ši kova įgyja visuotinių pers- 
pektyvų. Saulėtoji Moteris atsistoja prieš rausvą slibiną 
kaip jo priešininkė ir nugalėtoja. 

Būdinga tačiau, kad šios Moters - Marijos ir Baž- 
nyčios — pergalė ateina sutartiniu Dievo ir žemės vei- 
kimu. Žalčio persekiojamai Bažnyčiai - Marijai Dievas 

duoda "du didelio erelio sparnu, kad skristų į dykumas“ 
(Apr. 12, 14). Tačiau jai bebėgant, "žaltys paleido iš sa- 
vo nasrų paskui Moterį vandenį tarsi upę“ (Apr. 12, 15), 
kuri turėjusi Moterį pražudyti. Bet tada jai pagalbon 
atėjo žemė: "Žemė atvėrė savo burną ir sugėrė upę“ (12, 
16). Sunku mums būtų atspėti šios simbolinės upės pras- 
mę. Viena tačiau yra aišku, kad ji reiškia gausą visų tų 
priemonių, kurias žaltys naudoja Bažnyčiai pražudyti. 
Ir štai, joms nugalėti ateina ne tik Dievas, išvesdamas 
savo Sužadėtinę iš ypatingai pavojingų situacijų, bet ir 
pati žemė, suimdama į save šėtono užmačias. Kovon su 
slibinu susitelkia visos jėgos: antgamtinės ir gamtinės, 
nes slibinas yra priešas ne tik Kūrėjo, bet kartu ir kūri- 
nijos. Žemės vaizdu šv. Jonas nori pasakyti, kad kūrini- 
ja taip pat kovoja prieš slibiną ir tuo būdu pati priside- 
da prie savo išganymo. 

Įsižiūrėti tad į Paimtąją, šviečiančių mums Apreiš- 
kimo vaizduojama Saulėtąja Moterimi, reiškia įsižiūrėti 
į kovą, kurią tenka Bažnyčiai vesti savo istorijoje ir kuri 
vis aštrėja, laikams skubant prie pabaigos. Saulėtoji 
Moteris yra ne tik Bažnyčios kaip Kristaus Sužadėtinės, 
bet kartu ir jos kaip žalčio priešininkės ženklas. Ji stovi 
prieš mūsų akis kaip mūsų vėliavnešė grumtynėse su 
nutremtuoju slibinu. Tarp jos ir žalčio yra užkurta negęs- 
tanti nesantaika, kurią Bažnyčia turi vykdyti istoriniame 
savo kelyje ir tuo pačiu iškęsti slibino smūgius. 

Bažnyčios rungtynės su žalčiu ir su jo valdomu pa- 
sauliu niekados nebuvo tokios visuotinės ir tokios gilios, 
kaip mūsų amžiuje. Pasibaigus antrajam karui, kai kas, 
pagautas entuziazmo, pradėjo kalbėti, esą  žmonijoje 
vykstąs didžiulės reikšmės persilaužimas; esą žmonija 
supratusi savo klaidą ir todėl grįžtanti prie Dievo; esą 

jokiam socialistui ir net bolševikui pasidariusi nebe ma- 
da kalbėti prieš religiją; esą pasaulyje liovusis bent 
viešo kova su Dievu. Deja, šis entuziazmas greitai iš- 
blėso, nes visos anos pokarinės kalbos buvo pažadin- 
tos ne žmonijos atsivertimo, bet tik politinio dienos rei- 
kalo. Kai šis reikalas praėjo, senojo slibino neapykanta 
išsiveržė dar didesne kova, negu anksčiau. Vienijantis 
pasauliui, vienijasi ir antikristinės jėgos, puldamos visų 
pirma Bažnyčią kaip Kristaus skleidimąsi istorijoje, nes 
Jo paties, sėdinčio Tėvo dešinėje, jos pasiekti nebegali. 
Bažnyčia iš lėto, bet neišvengiamai žengia į apokaliptinį 
savo istorijos tarpsnį, kada ji bus ištremta iš žmonių 
bendruomenės, nes nesutiks priimti žvėries žymės ant 
savo kaktos (plg. Apr. 13, 16-17). Pasilikdlama ištikima 
Avinėliui, ji savaime užsitrauks slibino rūstybę ir turės 
iškęsti jo persekiojimus. Saulėtoji Moteris, to paties sli- 
bino vejama į dykumas, yra išraiška Bažnyčios likimo 
visą žemiškąjį metą, o ypatingai mūsų dienomis. 
Dangun Paėmimo dogma kaip tik ir kreipia mūsų 
dėmesį į šį Bažnyčios likimą. Būdama paskelbta ypatin- 
gų slibino puolimų metu, ji iš vienos pusės ruošia mus 
šiuos puolimus iškęsti, iš kitos — mus paguodžia, paro- 
dydama, kad Viešpats niekad Bažnyčios nepalieka vie- 
nos, bet apsaugoja ją nuo mirtingų smūgių, leisdamas 
jai pasitraukti į dykumas, iš kurių Jis pašaukia prana- 
šus ir šventuosius. Saulėtosios Moters pergalė yra Baž- 
nyčios pergalė. ši Moteris yra "galingoji Mergelė“, į ku- 
riq mes šaukiamės litanijoje ir kurios laimėjimas yra 
laidas, kad ir mūsų priešinimasis žalčiui nebus veltui. 
Būdama apsupta saulės, turėdama mėnulį po kojomis 
ir žvaigždžių vainiką ant galvos, ji yra tikroji visatos 
Karalienė — Regina universi, todėl tikroji mūsų priebė- 

ga ir užtarytoja, nes savo galia ji dabar iš tikro apima 
visą poen] 

priešinga prasme: “Omnes guidem resurgemus, sed non omnes immu- 
tabimur — visi, tiesa, kelsimės, bet nevisi būsime perkeisti“ (1 Kor 15, 
51). Šis pakeitimas atsirado, matyt, todėl, kad vertėjas arba nesupra- 
to šv. Povilo žodžių prasmės (plg. Die Hl. Schrift v. P. Riessler u. R. 
Storr, Erläuterungen NT 24), arba negalėjo prileisti, kad Kristaus 
antrojo atėjimo metu dar būtų gyvų žmonių. Iš tikro tačiau mes juk 
kasdien kalbame tikėjimo išpažinimą, kur aiškiai pasakyta, kad Jis 
“ateis teisti gyvųjų ir mirusiųjų“. Originalo tekstas, kad “mes, tiesa, 
nevisi mirsime“ yra virtęs viena iš tikėjimo išpažinimo tiesų: Kristus 
teis ne tik prisikėlusius mirusiuosius, bet ir pasilikusius gyvuosius, 

101, Plačiau apie šį šv. Pranciškaus pergyvenimą plg. “Saulės Gies- 
mė“ 26-27 p. 

102, Plg. E. Stein, Kreuzeswissenschaft. Studie über Johannes a 
Cruce 198 p. Freiburg 1. Br. 1950. 

108 Ad diem illum laetissimum. 


104, Sacerdoce et laicat dans I'Eglise,, in; La vie intellectuelle 1946, 
gruodžio mėn. 13 p. — Plg. taip pat to paties Congar straipsnį “Pour 
une thčologie du laicat“ in: Etudes 1948. sausio mėn.; taip pat jo 
veikalą “Jalons pour une théologie du laicat“ Paris 1953. 

105. Pop. Pijus XII, De Corpore Christi mystico, liet. vert. 520 p. 

106, Pop. Pijus XII, ten pat. 

107, Die leibliche Himmelfahrt Mariens, 136 p. 

Aušros Vartų Marija Vilniuje 


VIII. MARIJOS GARBINIMAS LIETUVOJE 


Jis pažvelgė į savo Tarnaitės menkumą: nuo dabar visos kartos 
vadins mane palaiminta. 


Luko 1, 48. 


1. Marijos kulto reikšmė Lietuvai 


"Jis numeta galiūnus nuo sosto, ir išaugština žemuo- 
sius. 
Alkstančius jis pripildo gėrybių, o turtuolius palei- 
džia tuščius“. 

Nuo vaikystės dienų mums tebeskamba ausyse Lie- 
tuvoje taip įspūdingai švenčiamų sekmadieninių Mišpa- 
rų garsiosios "Magnificat" žodžiai. Jie turi savo gilaus 
pateisinimo žmonijos išgyventuose šimtmečiuose apskri- 
tai. Kiek daug atvejų tačiau gali paliūdyti ir mūsoji isto- 
rija, kaip "silpnas kelias, tvirtas griuva“ (Maironis). Tai 
pagaliau patvirtina ir pati Švenčiausios Marijos kulto 
eiga Pabaltijyje. 

Ar nebuvo kitados, t. y. prieš 700 su viršum metų, 
kada karalius Mindaugas savo lotynišku krikštu Lietu- 

a vos veidą pirmasis kreipė į vakarus, šiandieniniai Lat- 
vijos - Estijos plotai — tada Livonija — jau vadinama 
"Marijos žeme“ (Marie-Lūndchen). Titulą "Terra Maria- 
na” Livonija buvo gavusi 1215 metais per Laterano kon- 

ciliją, didžiojo popiežiaus Inocento III-jo laikais.! Iš ki- 
tos pusės tačiau, ar nežinoma yra iš keliolikos vokiečių 
kronikų šimtai faktų, kaip anie kryžiuočiai kardu bandė 
brautis į Lietuvą, vis įsitikinę, kad krikštą galima bus 
pradėti, pirma netikėlius pagonis užkariavus. Bet Lietu- 
va pasikrikštijimui surado visai kitą būdą. O garsinga- 
sis Jeruzalėje įsteigtas ordinas, per du šimtu metų vargi- 
nęs Lietuvą nuolatiniais karais, pirmasis atsimetė nuo 
Romos. Jis atsisakė, žinoma, ir nuo Marijos kulto, nors 
iki tol jos vardą oficialiai nešiojo. Vos tik Liuteris pasi- 
rodė, atkritęs vyriausias magistras su didele dalimi rite- 
rių, anot Liuterio, metė "falšyvą skaistybę“ ir tuoj priėmė 
jo mokslą. O lietuviai, kryžiuočių kronikose ilgai pravar- 
džiuojami ir keikiami visokiais pragaro, tamsybės, vel- 
nio, pražūties vaikais bei sūnumis, ištikimai per šimtme- 
čių audras ir religines atakas (ir per Muravjovo gadynės 
stačiatikinimo orgijas!), išlaikė Romos kryžių. Jį priėmę, 
nuo jo jie nebeatsimetė, tuo paveldėdami Pabaltijyje, 
vienintėlės ten palikusios "Marijos Žemės“ titulą. Ar čia 
neįsiprasmino garsiosios giesmės "Magnificat" žodžiai? 

Dėstyti šiandien tremtyje apie Švč. Mergelės kultą 
Lietuvoje, reiškia bandyti, su tėvynės ilgesiu ir jos gra- 
žių religinių tradicijų nostalgija, mintimis persikelti 
į kenčiančios Lietuvos plotus. Vaizduoti Dievo Motinos 
garbinimą per šimtmečius Nemuno šalyje, reiškia prisi- 
minti įvairių vietų Liurdus, stebuklingais paveikslais 
garsias šventoves, akmenyse įspaustas Marijos pėdas. 
Tai reiškia pavaikščioti ir po tokias šiandien tremtyje 
jau apmirštas, bet Lietuvos liaudyje per šimtmečius ste- 
buklingais Marijos paveikslais išgarsėjusias bažnyčias, 
kaip Ukmergės apskrities Gelvonai, Pagiriai, Šimonys, 
kaip Kazokiškis (į šiaurę nuo Vievio — ant Neries kran- 

to), Vasiliškis — Lydos apskr., Pivašiūnai — Alytaus 
apskr.; reikėtų taip pat nepamiršti aplankyti ir tas Dievo 
Motinos paveikslais žinomas šventoves, kur žmonės per 
kartų kartas savo skausmus, sielvartus, maldas ir apža- 
dus nešė, būtent, Šiaulių apskr. Rozalimą, Radviliškį, 
Raseinių apskrities — Ugionis, Telšių apskr. — Tverus, 
Paežerę, Kretingos apskr. — Kulius, Sūduvoje — Seinus, 
ir t.t? Be abejo, šitos Marijos kulto šventovės nėra nė 
iš tolo tokios garsios, kaip italų Loreto, prancūzų — Liur- 
das, meksikiečių — Guadalupė, portugalų — Fatima, 
vokiečių — Altėttingen, ar lenkų — Čenstachava. Bet 
ir tose vietinėse šventovėse, toliau nepasijudinąs Lietu- 
vos artojas rasdavo savo paguodą, darydavo votus, sa- 
vo giesmes giedodavo, savo vargus išliedavo. 

Kalbėti toliau apie Švč. Mergelės kultą Lietuvoje, 
t. y. Europos vietovėje, kuri yra Benjaminas Europos 
krikščioniškų tautų šeimoje, reiškia prisiminti pakelių 
koplytėles su Skausmingosios Dievo Motinos statulėlė- 
mis, reiškia — atkurti anuos religinio uolumo vaizdus, 
kada seni ir jauni, bažnyčiose ir namie per puošnias Ge- 
gužines pamaldas ir įvairių Marijos švenčių progomis 
melsdavosi Nekaltai Pradėtajai. Kas ilgiau gyveno Lie- 
tuvos kaime, prisimena, kaip ten iš anksto būdavo pa- 
daromi apžadai aplankyti kurią garsią Marijos švento- 
vę. Gyvai prieš akis stojasi, kaip iš tolimiausių parapi- 
jų vykdavo žmonės į Marijos garbei didžiuosius atlaidus 
Šiluvon, Žemaičių Kalvarijon, Pažaislin, į Vilniaus Auš- 
ros Vartus, Trakus, Krekenavą. 

Kokių neišdildomų paveikslų yra palikę iš tų dar 
sveikų ir patrijarchalinių mūsų kaimo santykių, kai visa 
šeima per spalių mėnesį vakarais kalbėdavo rožinį, kai 
per Adventą važiuodavo anksti rytais tolimą kelių į Ra- 

rotas! Tur būt ne vienas čia prisimins rašytoją J. Biliūną, 
kuris yra jautriai įspaudęs mūsų atmintin vieną tokį 
gražų literatūrinį Rarotų pergyvenimą! 

Pagaliau, jeigu norime nors kiek liesti šv. Marijos 
kultą Lietuvoje iš istorinės perspektyvos, reiškia atsekti 
nuo seno jos garbei organizuotas brolijas, aiškintis jos 
gausių giesmių kilmę ir pradžią, tai reiškia taip pat ap- 
žiūrėti jos gausius paveikslus, bandant atkurti jų istoriją. 

Žodžiu yra tai įdomi tema savyje, graži mozaika dau- 
gybės faktų - faktelių, stipriai paliečianti didelę dalį Lie- 
tuvos Bažnyčios ir jos religinio gyvenimo istorijos. Ban- 
dysime, kad ir labai prabėgomis, tai imti kritiškos isto- 
rijos plotmėje. 

Peržvelgiant Lietuvos krikščionybės vystimosi šimt- 
mečius, tuoj aptinkama slenkstis, kuris akivaiz- 
džiai Švč. Mergelės kultą, kaip ir visą Bažnyčios istori- 
ją Lietuvoje, perdalina į dvi dali. Kas tai per slenkstis, 
lengva atspėti! Tai protestantizmas, nešamas kaip tik la- 
biausiai iš tų kaimyninių žemių, kurios dar prosenelių 
laikais lietuviui buvo siūlusios kryžių ant įaštrinto kardo 
galo, ir vos šimtui metų praėjus nuo žinomosios Vytau- 
tinės Melno taikos 1422-ais, tas pats kaimynas, tik nu- 
metęs kryžiuočio apsiaustą, jau ne ginklu, bet veiklia 
propaganda bei savo kultūrinėmis pastangomis, uoliai 
bandė savęsp patraukti Lietuvą. 

Beveik ištisas dvi generacijas Lietuva, kaip ir dau- 
gelis Europos kraštų, gauna taip pat persirgti religinių 
sutemų laikus. Palyginti, dar silpna bažnytinė organiza- 
cija sunkiai atsilaiko iš Vakarų ir iš Lenkijos einančiai 
protestantizmo bangai. Kai kam jau rodėsi, kad tik rei- 
kia stipriau spūstelti, ir jau silpnai besiblaškanti Lietu- 
voje Romos tikėjimo liepsnelė galutinai užslopsianti. Bet 

nuostabu! Ji tik dar skaisčiau ir stipriau sužybėjo! Ji di- 
dingai sušvito ant puošnių barokinių altorių, prie Švč. 
Mergelės paveikslų. Atsispyrusi prieš Marijos kultą nei- 
giantį protestantizmą, — tai darė ypač kalvinistai — 
Lietuvos liaudis naturaliai dar labiau akcentavo jos gar- 
bę. Pagarsėjo Aušros Vartai, Trakai, Žemaičių Kalvari- 
ja, dar didesniu stiprumu sužibėjo Šiluva su savo Apsi- 
reiškimu, kurio reikšmę Lietuvos katalikybės restauraci- 
jos istorijoje dar reikia nuosekliai ir atsidėjus tirti. 
Šitaip tad protestantizmas ir perdalina mūsų Bažny- 
čios bei visą jos kultūros istoriją į du reikšmingus laiko- 
tarpius. Pirmiausia žvilgtersime į religinio gyvenimo 
plėtojimąsi ir Marijos garbinimą Lietuvoje iki kalvinizmo 
įveikimo, t. y. iki 17-jo amž. pradžios. O paskui prabėg- 
sime pro reikšmingiausius faktus, liečiančius Švč. Mer- 
gelės kulto suklestėjimą Lietuvoje protestantizmo pavo- 
jų įveikus. Abu tiedu laikotarpiai yra chronologiškai 
labai nelygūs, būtent du šimtmečiai, beveik prieš dvi- 
gubai ilgesnę poprotestantinę epochą. Ir šiai, žinoma, 
tiedu laikotarpiai daugeliu atžvilgių yra labai skirtingi. 
Skirtingais jiedu padaro ir istorinių šaltinių charakteris. 
Jeigu, pav., apie priešprotestantinių laikų krikščionybės 
istoriją ir Marijos garbinimą Lietuvoje yra tiek daug 
spragų ir dar iki šiol neišaiškintų mįslių, tai nuo 170 
amž. šaltinių vis labiau gausėja! švč. Mergelės garbini- 
mo versmės, žinoma, daugėja ne vien todėl, kad labiau 
artėjame į mūsų laikus. Jos auga kaip tik labiausiai dėl 
to, kad Marijos garbinimas vis daugiau ir daugiau ple- 
čiasi. 18-me ir 19-me amžiuose atsiranda ne vien tik 
naujos jos kulto vietos, bet iškyla ir ngujos jos garbini- 
mo formos. Statoma daug naujų, ar permūrinamos se- 
nos bažnyčios. Jų kas trečia gauna, vis vienu, ar kitu 


193 


titulu, Švč. Mergelės Marijos, ar jos savybių vardą. Jei- 
gu kas nors tiksliai sudarytų Lietuvos bažnyčių šventų- 
jų patronato kartografinį vaizdą — žemėlapį, kaip yra 
kitose tautose,' tai būtų aišku, kaip plėtėsi ir kokiomis 
kryptimis keliavo Marijos patronatų bažnytiniai titulai. 
Tokia "šventųjų geografija“, be abejo, žymiai tiksliau 
išaiškintų Marijos kulto reikšmę Lietuvoje. Šie rėmai ta- 
čiau mums apskritai teleidžia, tik mažą dalelę atskleisti 
dar iki šiol neparašytos Marijos garbinimo istorijos Lie- 
tuvoje. 


2. Marijos garbinimas Lietuvoje 


a. Šaltinių atsitiktinumas ir jų priešingumai (brolijos Marijos 
garbei ir Martyno Mažvydo laiškas Prūsų hercogui) 


Ką žinome istoriško apie švč. Mergelės Marijos kul- 
tą per anuos pirmuosius du šimtmečius, kada etnografi- 
nėje Lietuvoje, anoje neseniai buvusioje pagonių žemė- 
je, buvo įkurtos dvi vyskupijos? Nusileiskime į žilus lai- 
kus prieš 400-500 metų! Tai visai nebūtų sunku, jeigu mū- 
sų rūpimam klausimui netektų remtis labai atsitiktiniais 
šaltiniais. Štai iš vienos pusės susiduriame su žiaurios 
tikrovės faktais, kaip apie 16jo amž. vidurį protestantiz- 
mas Lietuvon pylėsi per visus plyšius. Jo greito plitimo 
pasėkoje ikitolinę krikščionybę paprastai bandoma aiš- 
kintis buvus dar labai silpnutę. Vaizdžiai nusakoma, 
kaip plačioje Žemaičių vyskupijoje, Liuterio ir Kalvino 
mokslui sklindant, tarp plačių miškų masyvų tebuvusios 
vos 38 parapijos. Vyskupijoje belikę — ir tai nuolat kar- 
tojama — vos 7-ni ištikimi kunigai! Vis aptinkama, kad 

Lietuvoje dar buvę daug pagonybės likučių. Iš tos vė- 
lybos pagonybės vaizdų, net yra bandoma daryti iš vi- 
so išvadų apie senąją lietuvių religiją. Dar pridedama, 
kad kunigai buvę dideliai nemokyti, arba dažniausiai bu- 
vę ateiviai iš kaimynų ir tt. Tam viskam paremti, be abe- 
jo, surandama ir faktų, leidžiančių nupiešti labai tamsų 
paveikslą, kaip jį ir yra perdavęs Lietuvos protestantiz- 
mo tyrinėtojas Juozas Purickis.’ 

Iš kitos pusės tačiau, štai vėl iš gyvenimo paimti 
gyvi faktai mūsų žvilgsnį nukreipia priešingon pusėn. 
Karaliaučiaus archyvan (dabar Gėttingene) per I D. Ka- 
rą yra patekę, pav., svarbių Vilniaus žemės bažnytinių 
dokumentų, kurių nežinojo net mokslingi Vilniaus vys- 
kupijos kodekso leidėjai. Tie reikšmingi dokumentai pa- 
rodo, jog jau Vytauto mirties metais (1430-ais) prie Vil- 
niaus parapijos bažnyčios buvo steigiamos brolijos. Pav., 
Šv. Jono brolijai, gaunančiai atitinkamus atlaidus, buvo 
nustatyta giedoti, šalia kitų įpareigojimų, 10 Tėve Mūsų 
ir tiek pat Sveika Marija.“ 

15-me amž. brolijų skaičius Lietuvos sostinėje didė- 
jo. Dar giliajame viduramžyje Vakaruose, sekant amatų 
cechų pavyzdžiu, ypač domininkonai, pranciškonai, kar- 
melitai ėmėsi iniciatyvos prie bažnyčių kurti įvairias re- 
ligines brolijas (confraternitates)? Pirmiausia jos buvo 
skirtos laidoti numirėliams ir slaugyti ligoniams. Per jas 
plėtėsi žmonėse ir Marijos kultas. Intensyvinant religinį 
gyvenimą jos yra suvaidinusios reikšmingą rolę. Gaila, 
kad Lietuvos brolijų istorija dar neparašyta. Čia naudo- 
jamės tik pabiromis! Dar Kazimiero laikais kelios broli- 
jos jau buvo Vilniuje prie šv. Jono bažnyčios. Iš Kara- 
liaučiaus archyve esančių Vilniškių pergamentų origi- 
nalų vėl aiškiai nustatoma, kad tokios brolijos greitai 

plito ir parapijose. Pav., 1521 m. Geranainio parapijoje 
buvo Švč. Mergelės Marijos Apreiškimo brolija." Arba 
vėl 160 amž. gale švč. Mergelės Rožančiaus - Rožinio 
brolija įsisteigė Gardine.!” Rožinį, plačiai paplitusį Va- 
karų Bažnyčioje jau 14-me amž., žinoma, platino domi- 
ninkonai, šitam Marijos kultui iš popiežiaus gavę daug 
atlaidų.!! Jo brolijos tad organizavosi ir Lietuvoje. Va- 
karuose jau žinomos 15-me šimtmetyje.!* 

Vėl labai atsitiktinai iš Vatikano archyvo neišsemia- 
mų versmių patiriame, kad Žemaičių Varniuose Merke- 
lio Giedraičio laikais, vadinasi dar 16-j0 amž. gale, yra 
buvusios tokios brolijos: Šv. Onos, Rožinio ir švč. Mer- 
gelės Marijos gimimo brolija.!š Tai tik nenuosekliai pa- 
gautos žinios iš archyvų, sakytume lyg kokie šviesos 
spindulėliai tamsioje kameroje. Bet šitie keli autentiški 
faktai leidžia įžvelgti į ang nuo istorinių dokumentų ap- 
nuogintą sritį. Jais remiantis galima padaryti ir kai ku- 
rių išvadų, taip, kaip, pav., sprendžiame iš mažyčio 
gurkšnelio apie paduoto vyno skonį, nė nebandydami 
išragauti visos statinės... Jau priešprotestantinėje epo- 
choje, net 15-me amžiuje, bus buvę, netik prie katedrų 
bažnyčių, bet ir parapijose, žmonių pamaldumui ir reli- 
giniam uolumui skatinti, brolijų, kurių tarpe buvo plati- 
nančių Rožinį, keliančių Marijos garbinimą. 

Tokie pat atsitiktinumai vėl leidžia pažvelgti į reli- 
ginius santykius Mažojoje Lietuvoje, kuri kaimyniniams 
broliams Didžiojoje — turėjo nešti liuterišką katekizmą. 
Tikrai įdomu yra patirti, ką rašo, pav., tokis pirmojo lie- 
tuviško protestantų katekizmo autorius Martynas Maž- 
vydas, liuteronų klebonas Ragainėje (ant Nemuno). Jis 
labai graudžiai skundėsi savo parapijiečiais hercogui 
Albrechtui, kuris buvo didelį uolumą išvystęs, tikslu 

plėsti protestantizmą ir Didž. Lietuvoje. Savo ilgame lo- 
tyniškame laiške Albrechtui (vokiškai Mažvydas iš viso 


nemokėjo!), prašė pagalbos, kad jis, — Ragainės pasto- 
rius — galėtų savo tikinčiuosius labiau prisijaukinti. šie 
esą taip užkietėję '/Papistų moksle“ — "doctrina Papista- 


rum“, jog jam nė per dvidešimt su viršum darbo metų 
nesą pasisekę jų atpratinti nuo "papistinių" papročių.“ 
Savo "papistiniame“ aklume jie, girdi, atmeta evangeli- 
kų švenčių religines giesmes, labai maža jų ateiną į 
jo pamaldas ("Paucissimi enim adsunt“),!5 ir kas dar blo- 
giau esą, palaikydami senas "papistų"“ ydas, Mažvydo 
parapijiečiai važinėja į Lietuvą ir Žemaičius savo mote- 
rystėms ten gauti palaiminimus, vyksta į jų šventes ir at- 
laidus. Nusiminęs Mažvydas išskaičiuoja, kaip jam pa- 
tikėtos parapijos žmonės per Šv. Oną vyksta į Batakius, 
per Šv. Jokūbą — į Švėkšną, per švč. Mergelės šventę 
(pasakyta “Mariae virginis gloriosae”) į Šiluvą, per Šv. 
Kryžiaus atlaidus į Jurbarką, per Šv. Jurgį ir Dievo Kū- 
nq į Tauragę, per Dangun Žengimą į Veliuongą ir ki- 
tur. O kurie nevyksta į atlaidus pas katalikus — skun- 
džiasi toliau Mažvydas — namie pasistatę žvakes 
prie sienos, meldžiasi į šventuosius, nes laikosi jų gar- 
binimo švenčių. Dar daug savo parapijiečių "neklusnu- 
mo“ parodęs ir kitos išeities neberasdamas, Mažvydas 
maldauja savo hercogą, kad šis išleistų ediktą, drau- 
džiantį visokias tos rūšies "stabmeldybes“ — idolo- 
latrias“'.19 

Štai autentiški faktai, paimti iš paties lietuvių gyve- 
nimo pasienyje 1550 metais. Pats Mažvydo laiško origi- 
nalas yra šiandien Karaliaučiaus archyve Gėttingene. 
Paskelbė jį prof. Jurgis Gerullis, žinomas baltistas, tragiš- 
kai gyvenimą baigęs po II D. Karo. 

Dabar kyla klausimas, kaip čia išdėstytus faktus ga- 
lima suderinti su visu tuo, ką skaitome mokslingose 
knygose ir disertacijose. Čia turiu galvoje ir Dr. J. Pu- 
rickio darbą apie protestantizmo įsigalėjimą Lietuvoje," 
kur priešprotestantinė krikščionybė taip visuotinai sunie- 
kinama, padaroma dideliai paviršutiniška. Net pats prof. 
J. Gerullis, evangelikas ir nacistinės ideologijos žmogus, 
svarbių mūsų kultūros istorijos dokumentų iš Karaliau- 
čiaus archyvo išvilkęs dienos švieson, teisingai prideda: 
"ne vien liuteronai ir reformatai, bet ir patys katalikai 
rodosi per blogai apie anų laikų katalikiškąją bažnyčią 
rašo...'!5 Kai reformacijai įsigalint baudžiauninkų gyve- 
nimas žymiai blogėjo, lietuviai, kaip rodo Karaliauči- 
niai dokumentai, savo tikėjimą keitė ne geru noru, bet 
valdžios prispirti.!? Vakarykščiai dar buvę katalikai, o 
šiandien jau protestantais vadinami, šitie kaulo lietuviai 
vis dar per 25-ris metus prie protestantų kunigo dar ne- 
buvo pripratę ir nesidavė prijaukinami?? Tad jie ėmė 
pas katalikus ir toliau moterystės sakramentą, garbin- 
dami šventuosius ir šv. Mariją, važinėjo į katalikų baž- 
nyčių atlaidus. Ar tai ne reikšmingi duomens? 

Juk nuo Ragainės iki Batakių tiesia linija beveik 50 
klm., iki Švėkšnos — 60, o iki Veliuonos — 80 klm. Tas 
kelias kiek trumpėdavo, žinoma, tiems, kurie nuo pat 
pasienio keliaudavo į katalikišką Lietuvą. šis Mažvydo 
laiškas atskleidžia du svarbius faktus: viena — 160 
amž. pusėje Vakarų Žemaičiuose dar visai nebuvo žlu- 
gusi katalikybė, nes protestantizmas jos dar nebuvo 
įstengęs ar spėjęs sugriauti. Vadinasi, buvo eilė para- 
pijų, į kurių atlaidus žmonės dar iš toli vykdavo. Antra — 
nebeturėdamas savo pamaldų ir švenčių vietoje, žmoge- 
lis ieškojo savojo tikėjimo, kad ir už daugybės mylių. 


198 


Ar ne nuostabu pagaliau, kiek tai liečia Švč. Mer- 
gelės kultą! Lietuvis protestantų kunigas, ir ne mažesnis 
kaip Martynas Mažvydas, su kurio vardu rišama iš viso 
pirmoji spausdinta iki šiol žinoma lietuviška knyga 
(1547 m.), reikšmingai paliūdija, kad jo ragainiškiai va- 
žinėja į Šiluvą, į Švč. Mergelės Marijos šventę. O tiesia 
linija Šiluva ragainiškiams buvo iš viso tolimiausia pa- 
rapija iš visų Mažvydo laiške išskaičiuotų, būtent 90 klm. 
Žinoma, praktiškai, vingiuotais miškų ir paupių keliu- 
kais, iki Šiluvos susidarydavo žymiai daugiau negu šim- 
tas klm. 

Ragainės protestantų kunigo minimoji šventė "Ma- 
riae virginis gloriosae in Szidlowo“ greičiausiai buvo 
ta pati Marijos Užgimimo rugsėjo 8-ji vadinama Šilinė, 
kuri nuo 17-jo amž. vidurio ten sutraukdavo tūkstančių 
tūkstančius maldininkų. 

Šiluva, kuri iš tradicijos su žinoma stebuklingo pa- 
veikslo istorija ir Apsireiškimu, paprastai, mums temini- 
ma nuo 17jo amž. pirmo ketvirčio (taip apie ją rašo ir 
eilė Šiluvos knygučių, ir pats Valančius!) buvo jau 
garsi ir prieš gerą pusšimtį metų prieš tai, t. y., pirmoje 
16-jo amž. pusėje. Į ją keliaudavo žmonės iš gana toli- 
mų parapijų, lankydavo dar likę katalikai nuo paties 
Nemuno krantų. Jie keliaudavo į šv. Mergelės šventę 
dar apie 1550 metus, t. y. kaip tik tada, kai — atrodė — 
Lietuvoje patvino pati didžiausioji protestantizmo banga. 
Štai Marijos garbinimo Lietuvoje faktai, kuriuos reikėtų 
nuosekliau išryškinti ir labiau išanalizuoti. 

Be abejo, tokių faktų turėjo būti ir Didžiojoje Lietu- 
voje. Ten ponai, paprastai virsdami kalvinais, savo že- 
mėse prievarta keitė tikėjimą, atiminėjo parapijines že- 
mes, užgrobinėjo bažnyčias. O baudžiauninkų liaudis 

abejinga ir dažnai toli stovėjo nuo tų "naujybių" ir re- 
formų. Užtad neklaužadoms baudžiauninkams buvo gra- 
sinama juos retežiuose kalėjime laikyti.** 

Viso to šiuose rėmuose nebeįstengsime apžvelgti. 
Mums tai padaryti būtų ir ne lengva, kadangi iki šiol 
neturime tikros lietuvių tautos krikščionėjimo eigos isto- 
rijos, neturime jos liturginių papročių tyrinėjimo šimt- 
mečių bėgyje, nėra dar lietuviškos giesmės istorijos ir 
tt. Turime knygų, kaip kūrėsi Lietuvos vyskupijos, yra 
vyskupijų istorijos, bet per paskutinį šimtą metų nebetu- 
rime kritiškais šaltiniais paremto veikalo, kuris mums 
išaiškintų nuostabią mįslę, kaip Lietuva, su dideliu pa- 
vėlavimu atėjusi į Kristaus Vynuogyną, virto tikrąja Ma- 
rijos žeme, Kenčiančių Madonų, Sopulingųjų Dievo Mo- 
tinų, Rūpintojėlių ir Kryžių šalimi? 


b. Vytauto Didžiojo ir Jogailos bažnyčios šv. Marijos garbei 


Jau ne kartą yra buvęs atkreiptas dėmesys, jog ant- 
rą sykį Lietuvos valdovams oficialiai pasisakant už Vak. 
krikščionybę (pirmasis yra buvęs k. Mindaugas!), Lietu- 
va lyg ir buvo tuojau pat paženklinta Marijos žeme. Ypač 
krinta į akis, kad dalis Vytautui Didžiajam ir Jogailai 
priskiriamųjų, t. y. jų statytųjų, bažnyčių, yra skirtos Švč. 
Mergelės garbei. Vytauto Didžiojo jubiliejiniais metais 
kan. Pr. Penkauskas, surinkęs krūvon visas senesnių is- 
torikų žinias apie Vytauto statytas bažnyčias, randa jų 
Lietuvoje 12-ką.“* Jų priskaito dvigubai daugiau Lietu- 
vos bažnytinės provincijos ir Vilniaus archidiecezijos 
bažnytiniai kalendoriai — taip vadinamieji "Elenchus"'?4 
Jie paprastai paduoda ir bažnyčių pastatymo metriką. 
Čia nėra dabar imanoma surinkti katalikų bažnyčių 

metrikas viso Vytauto valdyto Lietuvos Didžiosios Kuni- 
gaikštystės ploto. Jeigu dar pridėtume gudų ir kitų sla- 
vų dalis, Vytautui priskiriamųjų bažnyčių skaičius, ku- 
ris visaip ir visokiomis progomis įvairėja, tik padaugėtų. 

Reta sena bažnyčia Lietuvoje, kurios fundacijos ak- 
tai kažkada yra pražuvę, nėra savęs kildinusi iš Vytau- 
to laikų taip, kaip dažnas 16j0 — 17-jo amžiaus bajo- 
ras per teismus vis teigdavo savo bajorystę galįs išvesti 
iš Vytautui tarnavusių jo prosenelių. O kai tikrų bajo- 
rystės popierių nebeturėdavo, bandydavo juos "pasidir- 
binti”... Vytauto vardas palikuoniams ilgai buvo žavus, 
ir jie jo atminimą vienu ar kitu būdu palaikydavo. Tas 
pat galėjo atsitikti ir su gera dalimi Vytautui priskiria- 
mųjų bažnyčių. Juk net 160 amž. Sapiegų mūrinis goti- 
kos statinys Zapiškyje ilgai buvo laikomas Vytauto baž- 
nyčia. 

Dokumentuotai galime įrodyti, kad pats Vytautas, 
pav. Medininkų (Žemaičių) vyskupijoje yra pastatęs 
dvi bažnyčias. Tai yra Medininkų - Varnių katedrą, ga- 
vusią Šv. Aleksandro — Vytauto patrono vardą, ir Ve- 
liuonos parapijinę bažnyčią, skirtą Šv. Mergelės Dan- 
gun Ėmimo garbei.” Kitoms bažnyčioms 15 — 16-jo amž. 
aktuose jokių Vytauto pėdsakų neužtinkame.** Kai 1619 
metais Medininkų kanaun. Babinauskis sudarė Žemai- 
čių vyskupijos bažnytinių aktų nuorašų knygą, daugiau 
Žemaičiuose jis nerado.” 

Tačiau, bažnytiniame “Elenchus” kuris yra paremtas 
dažniausiai Valančiaus Žemaičių vyskupystės “Tobli- 
czėmis“?Š ir figuruoja, kad Raseiniai, Betygala, Ario- 
gala, Kaltinėnai, Luokė, Kražiai, Viduklė, Krekenava, 
Kelmė,” — yra Vytautinės bažnyčios, ir jos tokias se- 
nas datas iš tradicijos veda iki šiolei. Panašiai Vytauto 

kurtomis save laiko Utena, Dubingiai, Perloja, Kernavė, 
Darsūniškis, Brėslauja, Gardinas, Eišiškis, Švenčionys,*? 
jau nekalbant apie Trakus ir Kauno pranciškonų bažny- 
čią.?! 

Reikia spėti, kad daugelis tų bažnyčių — o gal ir 
jos visos — buvo jau pastatytos 15-me amž. Nesigilinant 
tačiau į chronologiją, jos visos buvo priskirtos Vytau- 
tui“! Juk būtų labai nuostabu, kad per pusę šimtmečio 
Kazimiero valdymo (1440-92) tebūtų buvusios pastatytos 
Žemaičių vyskupystėje tik 4-rios bažnyčios“? Taip išei- 
na iš vysk. Valančiaus "toblyčių".* Panašus santykis 
atsiranda ir Vilniaus vyskupijoje?* Kazimiero laikais 
juk galėjo labiau atsirasti ir klebonų naujiems Dievo na- 
mams, nes lietuviai ėmė jau vykti Krokuvon ir į kitus 
universitetus, kai pirmai pradžiai naujai statytai bažny- 
čiai klebono reikėjo su žiburiu ieškoti. Tai ir bus viena iš 
svarbių priežasčių, kodėl pat pradžioje nebuvo bažny- 
čių intensyviai statoma. Vytautui buvo labiausiai svar- 
bu pirma turėti Žemaičiuose vyskupą, kad kovose su 
ordinu, Konstancoje ir visur kitur jau būtų galima šaukti, 
jog tas ginčijamas kraštas pastangomis paties Vy- 
tauto, — o ne kryžiuočių — formaliai yra tapęs krikščio- 
nišku. 

Kai Vytautas užrašė naujai įkurtajai Medininkų die- 
cezijai žemių, vyskupas, žinoma, pirmiausia turėjo va- 
žinėti po savo žemes. Žmonėms atversti, mokyti ir krikš- 
tyti, reikėjo bažnyčių. Todėl jos tuoj turėjo atsirasti pa- 
ties vyskupo plotuose, jau be jokio specijalaus Vytauto 
fundacijos dokumento. Vadinasi, toliau bažnyčios buvo 
statomos vyskupo reikalams, jo paties įsakymu, kad jis 
pats, ar jo paskirtieji kunigai, ten galėtų laikyti Mišias 
ir sakyti pamokslus. Jeigu tokios bažnyčios ir buvo pa- 

statytos Vytauto valdymo laikotarpyje, tai valdovo fun- 
dacijos raštų joms jau galėjo ir nebebūti?> Taip galėjo 
atsitikti su Kaltinėnais, Raseiniais, Vidukle, Kražiais ir t.t. 

Panašių fundacijų Vilniaus vyskupijoje, be abejo, 
yra atlikęs ir Jogaila. Šituo atžvilgiu ir yra įdomus, pav., 
jo raštas iš 1389 metų Vilniaus vyskupui. Juo įsakoma 
tėvūnams, jog, kur tik vyskupas panorės pastatyti baž- 
nyčią, tėvūnai turi jo klausyti lygiai taip, kaip paties di- 
džiojo kunigaikščio.*6 

Iš pasakyto peršasi išvada, jog patys Lietuvos val- 
dovai, būtent, Vytautas ir Jogaila betarpiškai nėra pasta- 
tę tiek daug bažnyčių, kiek jiedviem priskiriama. Vadi- 
namų Jogailinių bažnyčių skaičius anuose tradiciniuose 
sąrašuose irgi sėkmingai vejasi Vytautines šventoves. 
Per abu minėtus bažnytinius kalendorius Jogailos kurtų 
bažnyčių etnografinėje Lietuvoje susidaro per dvide- 
šimt.” Greičiausiai didelė dalis jų tokiu pat keliu gavo 
Algirdaičio vardą, kaip anos Kęstutaičiui prirašomos 
bažnyčios. 

Jeigu anų dviejų žymiųjų pusbrolių statytųjų bažny- 
čių skaičius ir nėra tokis didelis, tai vistiek sutinkame 
čia įdomų faktą. Didelė dalis 15-jo amž. Lietuvos bažny- 
čių, kaip ir paties Vytauto nuosavoje žemėje — Veliuo- 
noje įkurtoji (ten buvo didžiojo kunigaikščio pilis ir dva- 
ras!)ė“ yra paskirtos Šv. Marijos garbei. Kas trečia taip 
' vadinamų Vytautinių bažnyčių savo Patronu turi Švč. 
Mergelę. Pav., Trakuose buvo Marijos Aplankymo, Brės- 
laujoje — Marijos Gimimo, o Marijos Dangun Ėmimo 
bažnyčios yra ne tik minėtoje Veliuonoje, bet ir Gardine, 
Kernavėje, Dubingiuose, Eišiškėse, Darsūniškyje. Jogai- 
los bažnyčios Merkinėje ir Maišiogaloje, pav., buvo taip 
pat skirtos švč. Mergelės Dangun Ėmimo garbei.š* 

Vadinasi, absoliuti dauguma Marijos vardu statytų 
bažnyčių, yra gavusios Dangun Ėmimo titulą. Gal moks- 
linis Lietuvos bažnyčių patronatų tyrinėjimas surastų 
kokią nors gilesnę prasmę ir įstengtų tiksliau nusakyti, 
kodėl pačių Lietuvos didžiųjų kunigaikščių ar po jų mir- 
ties statytųjų bažnyčių dauguma, jeigu jos buvo skiria- 
mos Marijos garbei, dažniausiai vis buvo parenkama 
Dangun Ėmimo titulas. Tai yra dar tirtinas klausimas. 
Gal čia kokią nors rolę yra suvaidinę vienuoliai, būtent 
pranciškonai, 14-me amž. vedę Lietuvoje misijas, o pir- 
masis sostinės vyskupas Andrius Vasylius, kaip ir jo 
įpėdinis Jokūbas Plichta, buvo pranciškonai? Gal, pa- 
galiau, Dangun Ėmimo patronatas turi kokią prasmingą 
teologinę reikšmę aniems laikams. Čia nebeliečiame Ma- 
rijos garbei statytųjų bažnyčių vėlesniais šimtmečiais. 
Kuriame amžiuje ir kokiais jos savybių titulais daugiau- 
sia buvo pastatytos, be abejo, yra lengva nustatyti iš 
"Elenchus". 

Mes čia labiau norėtume bandyti rasti istorinį pa- 
grindą, kodėl tokis, palyginti, ne mažas 15j0 amž. Lie- 
tuvos bažnyčių skaičius yra apskritai skirtas Šv. Marijos 
garbei. Mums peršasi tokia mintis: Vokiečių ordinas va- 
dinosi oficialiai Šv. Mergelės Jeruzalėje riterių ordinu. 
Yra žinoma, pav., kad Livonijoje iki pat reformacijos 
stipriai žmonių sąmonėn buvo įaugęs Švč. Mergelės kul- 
tas*! Gal būt, parenkant bažnyčių patronus, kaip tik 
Lietuvos valdovai norėjo parodyti, vis skersuojantiems 
kryžiuočiams, jog lietuviai nėra blogesni krikščionys už 
kryžiuočius. Tuo būdu galėjo būti stengiamasi nuplauti 
įtarimus, kurių vokiečių ordinas Vytauto laikais vis lei- 
do į pasaulį.** Žinoma, yra valia ir kitaip aiškintis, bet 
aš kitokio aiškinimo nesu radęs. 

Šiaip ar taip, istorinėje tradicijoje Marijos kultas yra, 
nuo pat dviejų vyskupijų suorganizavimo, vis labiau ri- 
šamas su Vytauto, o ne su kurio kito Lietuvos valdovo 
vardu. Gal nebuvo priepuolamumas, kad ir savo vaini- 
kavimui jis buvo parinkęs vieną iš didžiųjų jos švenčių, 
būtent, Gimimą, kuris yra mums nuo 1930-jų metų tapęs 
antrąja tautos švente. Taip pat yra reikšmingas daly- 
kas, kad žmonių tradicijose buvo išlikę — ir taip nuo 
seno į istoriškas knygas pateko, — jog Vytautas per sa- 
vo krikštą iš garsaus savo laiko amžininko, Bizantijos 
imperatoriaus Manuelio II-jo Palaiologos, esąs gavęs 
Dievo Motinos paveikslą. Tokis pasakojimas yra apie 
Madonos paveikslą prie Vytauto paminklo Vilniaus ka- 
tedroje. Šitą paveikslą, kaip autentišką Manuelio dova- 
nq Vytautui, patiekia dabar Lietuvių Enciklopedija.** Pa- 
našiai rašoma ir apie stebuklingąjį Trakų Švč. Mergelės 
paveikslą,'* į kurį visai panašus (greičiausiai jo kopija) 
buvo nuo seno Didižojo Zarasų ežero Ąsos salos vienuo- 
lyno bažnyčioje. Jis skaitėsi kartu su Trakų paveikslu, 
Vytauto gautas iš to paties Bizantijos imperatoriaus.45 
Jeigu tų pasakojimų ir vėlesnių užrašymų šiandien ir 
nebegalime patikrinti įtikimai autentiškais dokumentais, 
tai vistiek yra simptominga, kad vienu, ar kitu būdu se- 
niausias Šv. Marijos kultas Lietuvoje yra tampriai riša- 
mas su Vytauto Didžiojo, o ne su kurio kito valdovo, 
vardu. 


c. Seniausiujų Šv. Marijos stebuklingųjų paveikslų istorija 
Didelis, palyginti, švč. Mergelės bažnyčių skaičius 
Lietuvoje, savo pradžią gavęs oficialiai įvedant bažny- 


tinę organizaciją ir kuriant parapijų tinklą, akivaizdžiai 

paliudija, kad jos garbinimas jau 15-me amžiuje čia lei- 
do šaknis. O jeigu eilė bažnyčių buvo pasirinkusios sa- 
vo Patronu Šv. Mariją bei jos savybes, tai altoriuose tu- 
rėjo atsirasti ir paveikslų, kurie kai kur įgijo garsą 
stebuklingųjų. Jų pati kilmė, kaip ir pradžia, istoriškai 
imant, dingsta sutemose, juo labiau, kad Marijos ikono- 
grafija Lietuvoje nėra dar iš esmės pilnai ištyrinėta. Ką 
toje srityje aprašomuoju būdu apie stebuklinguosius Lie- 
tuvos paveikslus patiekia jėzuitas Aloyzas Fridrichas, 
yra tik perdavimas vietos bažnyčiose randamų žinių, 
dažnai pasitenkinant klebonų pranešimais.“ Tik į Vil- 
niaus krašto ikonogratiją meno istoriko akimis yra pa- 
žvelgęs lenkas J. Klosas.47 

O Marijos paveikslų istorija Lietuvoje tikrai nėra 
paprasta. Jų chronologija, nuo kurios pirmiausia reikėtų 
"pradėti, yra dažniausiai nebenustatoma. Per visokių ne- 
gandų metus paveikslai būdavo paslepiami, kitur išve- 
žami, restauruojami, perdirbami, iš naujo apdedami si- 
dabro bei skardos votais ir tt. Kiekvienas jų turi savo is- 
toriją, savo keliones ir saugojimus anais neramiais lai- 
kais. 

Kitur Europoje yra jau seniai ištyrinėti Madonų pa- 
veikslų stiliai, jų tapybos atskiros mokyklos, kurių nuo 
14-jo amž. vis daugiau atsirado. Nustatomos įtakos ir ke- 
liai, kaip ir kur tokie paveikslai plito. Ypač nuo 15-jo 
amž. Italijoje buvo tapoma tūkstančiais Madonų. Buvo 
imama ne vien tik jos gyvenimo motyvai (sceninės gru- 
pės), bet pradėta tapyti daug kultinių paveikslų, daž- 
niausiai Madona su Kūdikiu. Šitaip susidarė milžiniška 
marijaniškoji ikonogratija. Ji nuolat toliau tyrinėjama, 
daug rašoma mokslo veikalų ir disertacijų iki pat šiai 
dienai. Ir Petrapilio Mokslo Akademija buvo pradėjusi 

leisti rusų /Bogomateri" — "Dievo Motinos“ ikonografi- 
jos didžiulius tomus.4* Tik tas pastangas sutrukdė I-sis 
Did. Karas. 

Ar bebus galima kada nors stebuklingųjų Marijos 
paveikslų Lietuvoje nustatyti metrikas, išaiškinti kelius, 
kuriais jie yra atsiradę Lietuvoje? Gal būt ne vienas tų 
paveikslų bus ten turėję, šiandienio religinio gyvenimo 
sutemose, išgyventi tokias Odisejas, kokias yra patyrę 
kaikurie Madonos paveikslai kalvinizmo epochoje, šve- 
dų ir rusų įsiveržimų bei siaubimų metu. Tai būtų moks- 
liškai - istorinis tokių paveikslų tyrinėjimas, jų "mokyk- 
los“ ir kilmės (meniniu atžvilgiu) aiškinimasis. Nušviesti 
pačiai Lietuvos religinio gyvenimo istorijai tačiau tokios 
akademinės studijos nėra labai būtinos. Jeigu ir būtų, 
pav. su visu moksliniu aparatu išsiaiškinta, kad kuris 
nors paveikslas yra pusšimčiu senesnis, ar vėlybesnis, 
prie to paveikslo žmonių teikiamoji šv. Mergelei pagar- 
ba nesikeičia. Kaip vietinės tradicijos rodo, liaudis visa- 
da buvo linkusi stebuklingųjų paveikslų atsiradimą nu- 
kelti į gana senus laikus. 

Jau buvo užsiminta Vilniaus katedros Madona, pa- 
gal padavimą Vytauto gauta iš Bizantijos imperatoriaus 
Manuelio Palaiologos. Klosas tačiau teigia, jog tas pa- 
veikslas daro įspūdį, kad jis turi būti Koelno ar Nuemn- 
bergo Madonų mokyklos, t. y. Vokietijos“? Šių dienų 
autentiškais šaltiniais nebepatikrinama graikiška pra- 
džia prirašoma ir Trakų Madonos paveikslui, kurį Vy- 
tautas gavęs iš minėto Bizantijos imperatoriaus.’ Isto- 
riškai tai yra įmanoma, nes žymusis Bizantijos Manuelis 
II-sis, miręs penkeri metai anksčiau už Vytautą, yra su 
juo apskritai per 34 savo valdymo metus palaikęs san- 
tykius?! Iš tiesų tas paveikslas, pieštas ant varinės 

plokštės, yra bizantiško stiliaus. To neginčija nė kritiš- 
kas Klosas.?* 

Jeigu tačiau Trakų Madonos paveikslas ir ne Vytau- 
to laikais ten būtų atkeliavęs, vėliau jis buvo labai gar- 
sus. Kad Vilniaus kapitulos aktai jį, kaip ir kitus stebuk- 
linguosius vyskupijos paveikslus, tik 17-me amž. tepa- 
mini, negalima daryti išvados, kad jo anksčiau Tra- 
kuose nebuvo. Kiekvienu atveju jis yra ankstyvesnis už 
Aušros Vartų Madoną. 

1602-3 metais Vilniuje siautė epidemijos, ir, prie ano 
meto silpnų higijeninių sąlygų, limpamos ligos buvo di- 
delė rykštė. Tada buvo iš Vilniaus į Trakus suorganizuo- 
ta didžiulė procesija pas Maloningąją Dievo Motiną Tra- 
kuose. Tokių procesijų vėliau iš sostinės pas stebuklingą- 
ji paveikslą yra ne kartą įvykę, ir apie tas procesijas yra 
ne maža šaltinių. Ši buvo pati pirmoji. Vadinasi, jau pa- 
čioje 17-jo amž. pradžioje Trakų paveikslo garsas Lietu- 
voje buvo plačiai pasklidęs. Kaip tikri pilgrimai, pats 
Vilniaus vyskupas Benediktas Vainius, kapitula ir kuni- 
gai, su didele žmonių minia, vyko 28 klm.; vis kas sep- 
tyni kilometrai procesija sustodavo, kad galėtų išklau- 
syti jėzuitų pamokslų? 1625 metais, rašydamas Vil- 
niaus vyskupijos reliaciją Romon, vysk. Eustachijus Va- 
lavičius įsakmiai pabrėžė: šalia stebuklingų Dievo Mo- 
tinos paveikslų kitose bažnyčiose, labiausiai garsus esąs 
Trakuose senas Šv. Marijos paveikslas, prie kurio žmo- 
nės suplaukia.?? Panašūs pranešimai Romon buvo ir po 
ketverių metų?“ O popiežiaus nuncijus po kito dešimt- 
mečio (1639 m. liepos 16 d.), kaip svarbų faktą Romon 
pranešė iš Varšuvos, jog karalius Vladislovas Vaza 1639 
metų liepos 10 d. iš Vilniaus atvykęs į Trakus, kad ga- 
lėtų pagarbinti stebuklingąjį Švč. Mergelės paveikslą? 

Toliau yra dar daugiau duomenų, kaip tas paveikslas 
vis labiau garsėjo, kaip vykdavo žmonių minios, kaip jis 
kartais buvo saugojamas, slepiamas, atgabenamas Vil- 
niaus Šv. Kazimiero garsiojon koplyčion Katedroje, kaip 
jis buvo karūnuotas ir t.t.58 

Jeigu norėtume tiksliai išsiaiškinti ir kilmę ir chro- 
nologiją tokio nuo seno stebuklingo Krekenavos Švč. 
Mergelės su Kūdikiu paveikslo, taip pat būtų ne mažiau 
sunku. (Krekenava yra ant gražaus Nevėžio kranto į 
šiaurę nuo Kėdainių). Pagal Valančių ten dar Vytautas 
Didysis statęs bažnyčią“? Pagal Fridricho ir mūsų baž- 
nytinės Provincijos Elencho duomens,® tik Kazimiero lai- 
kais (1484 m.) bajorai Vizgirdaičiai ir Bandoriai yra pa- 
statę Marijos Dangun Ėmimo bažnyčią. Kai 18j0 amž. 
viduryje buvo pastatyta nauja mūrinė šventovė, žinoma, 
jon pateko ir senasis Madonos paveikslas. Apie jį vieti- 
nis padavimas sakė, jog kažkokis riteris jį atvežęs iš Kro- 
kuvos ir padovanojęs misininkui Albertui, skelbusiam 
Evangeliją ant Nevėžio krantų.*! Rodos, kad iki šiol nėra 
aptikta duomenų apie tokį Žemaičių misijonierių Albertą. 
Greičiausiai tas paveikslas yra patekęs žymiai vėliau. 
Reikšminga aplinkybė čia yra Krokuva. Gal būt jį kas 
nors tiesiai į Krekenavą atgabeno iš Krokuvos, kur kaip 
tik nuo viduramžių galo buvo cechas tapytojų, piešian- 
čių bažnyčioms šventus paveikslus. 

Pirmojo Didžiojo Karo metu pagyvenęs Krekenavo- 
je,® ten iš arti pamatęs žmonių nepaprastą maldingumą 
prie tenykščio Madonos paveikslo, mūsų Maironis apie 
ją eiliavo:*s 


“...Tu stebuklais įgarsėjus, 
Viltįį Tavimi padėjus... 

Gelbėk žmogų nelaimingą, 

Savo globa stebuklinga, 

Motina Dangaus! 

Tu Krekenavos paveiksle žinoma plačiai, 

Kad stebuklais trauki žmones iš ugnies stačiai...“ 


Liuteronas Mažvydas mums yra neabejotinas šalti- 
nis, kad švč. Mergelės kultas Šiluvos bažnyčioje buvo 
jau žinomas pirmoje 16-jo amž. pusėje.“* Lieka tik neiš- 
aiškintas pats stebuklingojo paveikslo klausimas. Yra 
nuoseklu samprotauti, jog tai buvo tas pats paveikslas, 
kurį žmonės, saugodami nuo kalvinistų, žemėje užka- 
sė su kitais bažnytiniais daiktais. Iš kur šitoji Madona 
Šiluvon pateko, nėra nė mažiausio autentiško pėdsako. 
To klausimo neaiškina mums nė daug padavimų surin- 
kęs Fridrichas.“? Jau Valančius yra padavęs faktą, kad 
Šiluvos bažnyčią pastatęs ir parapiją įsteigęs Petras 
Gedgaudas (Giedygoldas) 1457 m.66 

Sustosime apie Šiluvą plačiau kitame skyriuje, kai 
paliesime 17-me amžiuje atsirandančias Lietuvoje tokias 
naujas ir žymias Šv. Marijos šventoves, kaip Aušros Var- 
tai, Pažaislis, Žemaičių Kalvarija. 

Kaip akivaizdžiai matome, norint tiksliau kalbėti 
apie Švč. Mergelės garbinimą Lietuvoje dar priešrefor- 
macinėje epochoje, reikėtų tų dviejų amžių lietuvių tau- 
tos religinį gyvenimą ir jo vystimąsi dar labiau patyri- 
nėti. Tai būtų įdomi ir dėkinga tema! 

Nepalyginamai daugiau archyvinės ir spausdintos 
medžiagos yra trims paskutiniams šimtmečiams. Čia 
daug būtų pasakytina apie įvairių vienuolių pastangas, 
Marijos kultą beplatinant liaudyje, pirmoje eilėje minint 
pranciškonus, basuosius karmelitus, jėzuitus, domininko- 

nus, augustinijonus, nuo 18-jo amž., pagaliau, marijonus. 
Reikėtų sustoti prie Švč. Mergelės brolijų, Rožančiaus iš- 
platinimo, Škaplieriaus įvedimo, 19-me amž. atsiradusį 
Gyvąjį Rožančių, daugėjančias Marijos garbei giesmes 
naujas jos garbei paskirtas šventoves, Liurdus ir tt. ir ti. 

Mes, tačiau, pirma mesime bendrą žvilgsnį į suinten- 
syvėjusį religinį gyvenimą, kai protestantizmas buvo pa- 
galiau įveiktas. 


3. švč. Mergelės kulto suklestėjimas Lietuvoje 


a. Bendra Lietuvos religinio gyvenimo charakteristika 
17-18 amž. 


17-sis amžius yra ir Lietuvoje tikrasis katalikybės 
restauracijos šimtmetis. Šitas triumfas prieš protestantiz- 
mą čia reiškiasi visokiais būdais. Jis buvo, pav., gana 
reikšmingas statybose. Kai miestai suskurdo, aktyviais 
kultūros palaikytojais pasirodė Lietuvos didikai, stam- 
bieji žemvaldžiai. Daugelis jų pačių ar jų įpėdiniai at- 
gailavo savo ar savo tėvų nuklydimą į kalvinizmą. O 
atgailą reikšdavo, pastatydami Dievui namus arba vie- 
nuolyną, arba abu drauge. Šitaip Pacų lėšomis atsirado 
Šv. Teresės (1654) ir Antakalnyje — gražiausias Vilniaus 
barokas su 2000 statulų — Šv. Petro ir Povilo bažnyčia 
(1668-76). Ten pat Sapiegų pastangomis pastatyta Jėzaus 
Vardo bažnyčia ir prie jos vienuolynas (1694-1717). Vėl 
Pacų, t. y. Lietuvos kanclerio Kristupo Zigmanto Paco 
turtais išaugo Barokinio meno šedevras Lietuvoje — Pa- 
žaislio bažnyčia ir kamaldulių vienuolynas — 1664-1674 
m. (1719).67 

Idomu, kad šitie ir kiti Lietuvoje gana gajaus baroko 
vertingi architektūriniai paminklai buvo pastatyti didžiu- 
lio politinio susmukimo ir ekonominio suskurdimo laiko- 
tarpyje, 17-18-me amžiuje, t. y. po Lietuvą taip nusiaubu- 
sių Maskvos karų, po didžiosios švedų invazijos, po vals- 
tybę labai nusilpninusių didžiųjų kazokų maištų. Bet ne- 
laimių prislėgtas, ekonomiškai suvargęs žmogus, auko- 
jo pačias didžiausias žemiškas vertybes Dievo garbei. 
Mūrinių bažnyčių šimtmetis prasidėjo. Šalia žinomųjų 
meno šedevrų, buvo pastatytos Aušros Vartų, šv. Igna- 
co, Šv. Kotrynos, Misijonierių ir kitos bažnyčios Vilniuje, 
kuris vėliau imta vadinti šiaurės Atėnais. Ir tolimos pe- 
riferijos, net tokie užkampiai kaip Kretinga, Telšiai ir ki- 
ti miestai dabar jau buvo aprūpinami puošniomis mūri- 
nėmis bažnyčiomis. 

Katalikybės restauracija atnešė ne tik naują stilių 
statybai, bet ir pamaldoms visą barokinį puošnumą, 
pompą. Tuo būdu ir švč. Mergelės kultas Lietuvoje dar 
labiau plėtėsi. Uoliojo kataliko Radvilos Našlaitėlio lė- 
šomis jėzuitai sau pasistatė bažnyčią Nesvyžiuje (1584). 
Pačiame Vilniuje prie turgaus aikštės, tarp medinukių 
rusų cerkvių,’ iškilo antras svarbus barokinis pamink- 
las, būtent Šv. Kazimiero (1604). Šitas jėzuitinis barokas 
padarė įtakos ir kitiems sakraliniams pastatams: Gardi- 
no bažnyčiai (1647-67), Kauno Karmelitų bažnyčiai (1685). 
O pats Vilnius po 1610 metų gaisro, kurio liepsnos buvo 
nuliežusios 10 bažnyčių, kaip ir po 1655 rusų antplūdžio, 
palydėtų baisių naikinimų ir gaisrų, buvo taisomas, per- 
statomas, ir didelė dauguma bažnyčių apsivilko baroki- 
niais rūbais.“* Apskritai, savo papročiuose ceremonin- 
gumą mėgstančiam lietuviui (plg. vestuves), barokas bu- 

vo žymiai arčiau sielos! Jam svetimas šaltas racionalu- 
mas. Užtad barokintos Lietuvoje ir gotiškos bažnyčios. 

Protestantizmo akivaizdus įveikimas pasireiškė ne 
vien puošnioje barokinėje statyboje. Katalikybės atgiji- 
mas, religinis uolumas, su iškilmingomis ir dažnomis 
procesijomis, su gausiomis Komunijomis, devocijonalijo- 
mis, atlaidais, relikvijų kultu, bažnytinėmis brolijomis ir 
t.t. yra bendra to džiaugsmo išraiška. To religinio pakili- 
mo pirmas regimas vaisius buvo gausus vienuolynų kū- 
rimas Lietuvoje. Vienuolynai statėsi įvairiausiose Lietu- 
vos vietose, ir daug užimtų čia — juos bandyti išskai- 
čiuoti. Vilniuje 18-jo amž. pradžioje buvo keliasdešimt 
vienuolynų. Jeigu iki 17j0 amž. pradžios Žemaičiuose iš 
viso nebuvo buvę nė vieno vienuolyno, tai per pirmą 
šimtą metų nuo Merkelio Giedraičio mirties (1609 metais) 
įvairiose reikšmingose vietose atsirado bernardinai 
(pranciškonai), jėzuitai, domininkonai, karmelitai bene- 
diktinės. Stipriai įkėlė koją vienuoliai ir į Suduvos gi- 
rias. Dar reikėtų laukti kada nors mokslinio tyrinėjimo, 
kaip vienuolynai yra labai aktyviai prisidėję, kad 16-me 
amž. dar pagoniškomis liekanomis svetimtaučiui į akis 
krintanti Lietuva, taip, palyginti, greitai yra gavusi Ma- 
rijos žemės, Kryžių šalies, Šventosios Lietuvos vardą. 
Toje srityje vienuolių darbas dar neįvertintas! 


b. šv. Marijos kulto paplitimas liaudyje 


Aukščiau minėtuosna rėmuosna reikia įstatyti ir su- 
prasti dar labiau suintensyvėjus; Švč. Marijos kultą. 
17-sis amžius yra tikrasis šimtmetis Lietuvoje, kada Ma- 
rijos garbinimas buvo įvestas į aiškias vėžes, kuriomis 
jis reiškėsi ne tik 18-me, bet ir vėlesniais šimtmečiais. 

Vargu kuris vienuolynas Lietuvoje nėra įnešęs savo reikš- 
mingo indėlio į Marijos garbinimą, ypač plečiant jos 
kultą liaudyje. Domininkonai, kaip žinome, nuolat žmo- 
nėse skleidė Rožinį. Jie yra išgarsinę, pav., Marijos kul- 
tą per savo vienuolyną Seinuose, kur pagarsėjo Švč. 
Mergelės iš protestantiško Karaliaučiaus pargabenta 
statula."? Rožančinės atlaidai sutraukdavo į Seinus iki 
20-30.000 žmonių." Domininkonai išgarsino Marijos kul- 
tą ir Kazokiškėse, kai vienas Romoje studijavęs dominin- 
konas čia atgabeno Švč. Mergelės paveikslą, kuris grei- 
tai žmonėse išgarsėjo. Tas pats atsitiko Vasiliškėje, kur 
buvo padaryta Čenstakavos paveikslo kopija." 

Apie pranciškonus (bernardinus) tą patį galima pa- 
sakyti. Po 16-jo amžiaus krizės atsigavę, jie daug darba- 
vosi liaudyje. Su jų pastangomis reikia sieti, žinoma, 
Švč. Mergelės paveikslus Vilniaus Šv. Kryžiaus bažny- 
čioje,“* garsųjį jos paveikslą Šv. Mykolo bažnyčioje,” 
1750 metų rugsėjo 8 šventėje nepaprastai iškilmingai 
karūnuotą.?“ Pranciškonai taip pat išplėtė Marijos kultą 
ir Gelvonuose, kurių stebuklingasis paveikslas buvo api- 
pintas įvairiais pasakojimais.“" Jeigu leistų laikas aty- 
džiau įžvelgti į stebuklingųjų paveikslų istorijas, tai ma- 
tytume, jog vienuolynai dažnai yra atlikę reikšmingą 
vaidmenį ypač tose vietose, kur bažnyčios iš kalvinų bu- 
vo atgal atsiimtos. Ir karmelitai, ir augustinijonai, jau 
nekalbant apie jėzuitus, yra Marijos kulto skatinime pa- 
rodę didelio uolumo. 

1646-jų metų savo reliacijoje popiežiui Urbonui VIII- 
jam, kokias perijodiškai kas penkeri metai, kai tik vyk- 
davo Ad Limina Apostolorum, vyskupai turėdavo pa- 
ruošti, Žemaičių vyskupas Jurgis Tiškevičius išskaičiavo 
įvairias brolijas: Dievo Kūno, Angelų Sargų, šv. Onos, 

Krikščioniškos Doktrinos mokymo (t. y. katekizmo), Šv. 
Izidoriaus Artojo. Tiškevičius tačiau pažymėjo, jog be- 
veik prie visų parapijinių bažnyčių esančios taip pat 
Šv. Marijos Rožančiaus (“Rosarii B. V. Mariae“) ir įvai- 
rios kitos "piae congregationes”, skirtos Švč. Mergelės 
garbei. 18 Apie Rožančiaus brolijas Vilniaus vyskupijoje 
jau kalbėjo įsakmiai savo 1625 m. reliacijoje vyskupas 
Eustachijus Tiškevičius.?? 

Vadinasi, miestuose ir krašto parapijose buvo inten- 
syviai organizuojamos brolijos. Yra žinoma, kad jėzuitas 
Jonas Jaknavičius, kuris savo lietuviškai rašytais raštais 
atsistoja greta kitų dviejų žinomų rašytojų jėzuitų, būtent, 
greta Konstantino Širvydo ir Pranciškaus Šrubauskio, 
yra buvęs išleidęs trijų brolijų knygutes lietuviškai ir 
lenkiškai: Šv. Jėzaus Kūno (1630), šv. Juozapo ir Nikode- 
mo ir Šv. Izidoriaus (1639). Tik gaila, kad tų knygučių nė 
viena nėra išlikusi. Greičiausiai yra pradingę ir šv. Ma- 
rijos brolijų spausdinti nuostatai. Juk mūsų žemėje — ir 
tai kartojasi iki pat šiai dienai — taip daug kas greit su- 
nykdavo ir sunyksta, pražūva. 

Yra įdomių pėdsakų apie Nekalto Prasidėjimo bro- 
liją dar trys šimtai metų prieš Dogmos (1854) paskelbi- 
mą. Lietuvos - Lenkijos valdovas Vladislovas Vaza buvo 
norėjęs visoje savo valstybėje įsteigti Nekaltai Pradėto- 
sios archibroliją. Jos nariams plačiu mastu buvo numa- 
tyta atitinkami ženklai ir rūbai. Popiežius Urbonas VIII 
tokią broliją patvirtino, tačiau respublikos senatas to- 
kiam sumanymui nepritarė.“ Dar iš Zigmanto Vazos lai- 
kų (1629) yra likęs Vatikano bibliotekos rankraščių sky- 
riuje karaliaus prašymas, leisti įsteigti visoje jo valdo- 
moje respublikoje, vadinasi, ir Lietuvoje, — Nekaltai 
Pradėtosios archibroliją.*! Lenkijos bernardinai 18-jame 

amž. gavo iš popiežiaus Klemenso XII patvirtinimą steig- 
ti Nekaltai Pradėtosios brolijas.“* Ir bazilijonai, kurie 
daug kliūčių sutikdami, tiesiog herojiškai, yra platinę 
bažnytinę uniją, steigdavo taip pat švč. Mergelės Nekalto 
Prasidėjimo brolijas.“* Reikia pažymėti, jog vienuoliai 
augustinijonai buvo įsteigę Šv. Marijos Paguodos broli- 
ją, kurios nariai nešiodavo tam skirtą odinį diržą.** Kar- 
melitams, žinoma, labiausiai rūpėjo Šv. Škaplieriaus bro- 
lijos,“* kurios taip plačiai yra paskleidusios Lietuvoje 
Škaplieriaus nešiojimą. Marijos kultą plėsdami daug 
veikė taip pat basieji karmelitai, ir jie buvo įsteigę Šv. 
Marijos Ivesdinimo (Žvakių dienos) broliją. Daug pri- 
sidėdami prie Švč. Mergelės kulto, per savo kelioliką 
kolegijų Lietuvos Valstybės plote, — jėzuitai visur, kur 
tik jų misijos siekė, organizavo Šv. Marijos sodalicijas.*7 

Šitaip 17-sis ir 18-sis yra šimtmečiai, kurie Lietuvo- 
je davė didelį religinių brolijų skaičių. Jie stipriai išgar- 
sino ir kaikurias Marijos kulto vietas. 


c. Naujos šventovės ir ju stebuklingieji šv. Marijos 
paveikslai 


Paprastai nuo 17jo amž. vidurio labiausiai mums 
žinomos Marijos šventovės yra: Trakai, Šiluva, Aušros 
Vartai ir Žemaičių Kalvarija. Dvi paskutiniosios iš viso 
iki 17-jo amž. buvo nežinomos. Jau savo reliacijoje Ro- 
mon vysk. Tiškevičius 1646 m. sumini keturias Žemaičių 
bažnyčias, kurias žmonės labai gausiai lanką: Zapyškį, 
kur esą iš Nemuno išgelbėtas senas Kristaus paveikslas, 
Šiluvą, Tverus ir Kalvariją arba Naująją Jeruzalę“? Aiš- 
ku, jog jau tuo metu buvo garsas apie domininkonams 
pavestą Kalvariją, kur 1649 metais, vadinasi, už trijų 

metų, buvo galutinai įrengti Kryžiaus keliai. Ir čia ste- 
buklingojo Marijos paveikslo pradžia tokia pat kaip Ka- 
zokiškėse. Jį parvežė vienas Romoje mokęsis dominin- 
konas. 

Žinomąjį Šiluvos Apsireiškimo stebuklą (švč. Mer- 
gelė pasirodžiusi pieminims!), yra jau smulkiai aprašęs 
1848 metais Valančius savo Vyskupystės istorijoje, kaip 
įvykusį 17-j0 amž. pradžioje.“? Dar šimtą m. prieš tai, 
vadinasi 1758-ais, Žemaičių vysk. Antanas Tiškevičius 
savo reliacijoje Romon yra platokai minėjęs stebuklin- 
gą Šiluvos paveikslo garsą. Jis pažymėjo ir tai, kaip ak- 
las šimtametis senelis nurodęs vietą, kur paveikslas 
(švč. Mergelė su Kūdikiu rankoje), pieštas drobėje, bu- 
vo surastas mišku jau apaugusioje vietoje.?? 

Atskirų studijų reikėtų, kad būtų galima nuodugniai 
išsiaiškinti visokiais gražiais pasakojimais apipintus fak- 
tus. Tai liečia daugelį šventovių, pradedant Ugionimis“! 
ir baigiant Aušros Vartais. Nors tremtyje tyrinėjimų me- 
todai turi skirtis, bet ir čia, dar neturint po kojomis savo 
žemės, šį tą toje srityje galima pasiekti. Įdomiausia ši- 
tuo atžvilgiu yra be abejo Šiluva. Iš 1624 metais Žemai- 
čių vyskupo St. Kiškos Romai atliktos reliacijos yra ma- 
tyti, kad Šiluva buvo atgriebta iš kalvinų jo vyskupavi- 
mo (1619-25) laiku. Byla teismuose kainavusi 16.000 auk- 
sinų,?* t. y. sumą, už kurią tada buvo perkami dideli dva- 
rai. Apie Šiluvos bažnyčios atgavimą kalba 1625 metais 
savo brevėje ir popiežius Urbonas VIII“? Ten kalvinai 
turėję įsitaisę savo seminariją 

Šalia Šiluvos Madonos, be abejo, žymiausias šituo 
atžvilgiu religinis Lietuvos centras buvo nuo 17j0 amž. 
Vilniaus Aušros Vartai. Jų pradžia, nors ir katalikų ir 
stačiatikių nuo 19-jo amž. vidurio iki pat šiol tiek daug 

rašyta, nėra dar pilnai išaiškinta. Tiesa, patys Aušros 
Vartai kaip vieneri iš Vartų mūruose, kurie nuo Alek- 
sandro laikų buvo pastatyti apie sostinę, buvo žinomi 
jau 16-me amž., jie ir Brauno ir Hohenbergo atlase 1576 
metais yra aiškiai pažymėti. 

Dabartinis paveikslas tačiau jau l6-jam amžiui yra 
žinomas, nors ir nėra jokios istoriškos atramos tvirtinti, 
kaip tai skambiai ir įdomiai beatrodytų, jog Aušros Var- 
tų Madonos veido bruožai esą modeliuoti iš Barboros 
Radvilaitės, jai dar gyvai esant 1540 metus. Taip mums 
parašyta naujoje Lietuvių Enciklopedijoje (t. II, p. 478). 
(Barbora apie tą laiką buvo dar nežymi Trakų vaivados 
Goštauto dvidešimt-metė žmona!). Yra dvi viena kitai 
prieštaraujančios lenkų tezės. Viena jų teigia: Aušros 
Vartų Madona italų mokyklos, kita — daryta Krokuvoje. 
Prieš 30 metų lenkas Dr. Mečislovas Skrudlik ėmė Vil- 
niaus Madona domėtis, ir parašė dvi studijėles.?' Po 
ilgo šaltinių nagrinėjimo ir lyginimo — visa tai atpasa- 
koti čia daug vietos reikėtų — gretindamas paveikslo 
medžiagą, pačią techniką ir t.t. su kitais tos rūšies pa- 
veikslais, Skrudlikas prieina išvados, jog Aušros Vartų 
Madona esanti Krokuvos tapytojų cecho darbo.” Tikrą 
paveikslo datą nustatyti esą sunku. 

Bet ne visi yra tos pat nuomonės! Žymusis Vilniaus 
meno specialistas J. Klosas mums aiškina, kad toji be 
Kūdikio Madona, dešinėn palenkta galva ir maldai su- 
dėtomis rankomis, priklausanti italų 16-jo amž. vidurio 
mokyklai. Esanti greičiausiai piešta pačiame Vilniuje, 
kur Zigmanto Augusto dvare buvo ir italų tapytojų.?“ 
J. Klosas remiasi viena gana svarbia aplinkybe. Ilgai 
skardos votais apdėtas paveikslas altoriuje, buvo aty- 
desniems tyrinėjimams neprieinamas. Lenkas J. Remer 


218 


1927 metais tačiau atliko nuodugnią ir labai detališką 
konservaciją. Buvo padarytos medžiagos analizės, stu- 
dijuota pati technika, stilius. Iš to ir buvo galima nusta- 
tyti, jog šis paveikslas yra darytas itališkame stiliuje pa- 
čiame Vilniuje 16j0 amž. Aušros Vartų paveikslo kon- 
servacijos darbai buvo atlikti prieš karūnuojant, pagal 
popiežiaus Pijaus XI-jo parėdymą, Gailestingumo Moti- 
nos vardu. Tai įvyko 1927 m. VII. 2 d.’ 

Paskutinis, kuris apie Aušros Vartus disertaciją rašė 
Vilniuje, buvo taip pat lenkas Tadas Sieczka 1934 me- 
tais.?* Jis panaudojo didelį mokslinį aparatą, eilę ne- 
spausdintų šaltinių. Po Kloso teigimų apie pačią paveiks- 
lo kilmę jis nieko nauja nebepasakė, tik pažymėjo, jog 
ką tik Vilniun atvykę jėzuitai, jau 1570 metais pakabinę 
prie Aušros Vartų Dievo Motinos paveikslą, prašydami, 
kad būtų įveiktas protestantizmas mieste. 

Formaliai tačiau Aušros Vartų Madonos kultas te- 
prasidėjo 1626 metais, kai Vilniuje įsikūrė basieji karme- 
litai. Jiems buvo pastatyta graži Šv. Teresės bažnyčia 
(1654 m.), ir jie, labiau įsistiprinę, 1668 metais yra gavę 
iš paties Vilniaus miesto magistrato privilegiją, globoti 
tą paveikslą ir pastatyti jam koplyčią.?? 

Toliau apie paveikslo istoriją būtų galima jau daug 
pasakoti. Kai Narbutas, tiesa, buvo paskelbęs, jog tą pa- 
veikslą Algirdas parsivežęs iš Krymo Chersono, Murav- 
jovas planavo jį iš katalikų atsiimti, ir tik greitas Murav- 
jovo atšaukimas tai sutrukdė įvykdyti. (Dabar gudai vėl 
kildina tą paveikslą iš stačiatikių — bizantiniško rito!) 

Sieczka mums paduoda, jog 1856 metais buvo prie 
paveikslo 1438 votai. Nuo 1844-jų metų, t. y. per 12-ką 
metų jų buvo padaugėję beveik dvigubai — 653. 

Mums yra garbė, kad garsusis meno šedevras Pa- 
žaislio vienuolynas su jo stebuklingąja Madona yra ra- 
dę savo tyrinėtoją meno istorikės Kairiūkštytės - Jacy- 
nienės asmenyje.!“? Savo vokiškai rašytos studijos re- 
zultatus ji pati yra lietuviškai sutraukusi žurnale "Židi- 
nyje”.1°! Apie aną stebuklingąją Madoną, kurią Sovietų 
Rusija 1928jų metų pavasarį grąžino, meno istorikė ži- 
no, kad ji buvo padovanota vienuolyno steigėjui Kristu- 
pui Zigmantui Pacui 1661 metais paties popiežiaus Alek- 
sandro VIIjo.!0* Šitas, liaudies vadinamas "Kamaldulių 
Dievo Motinos“ paveikslas, nuo senų laikų buvo didelė 
vienuolyno šventenybė, ir jį garbino viso krašto tikintie- 
ji. Kai po 1831 metų sukilimo Pažaislio komalduliai buvo 
uždaryti, ir ten įkurdinta stačiatikių vienuoliai, tai ste- 
buklingas paveikslas buvo žmonių garbinamas ir toliau. 
Garsi čia buvo Marijos Aplankymo šventė — liepos 2-ji 
(bažnyčios titulas). Iš apylinkių suplaukdavo žmonių mi- 
nios.!“ Nuo 1893-jų metų stebuklingasis paveikslas ge- 
gužės mėn. buvo nešamas Kaunan. Liepos 2, šventės iš- 
vakarėse iškilmingoje procesijoje jis būdavo grąžinamas 
vienuolynan. 

Kai Šv. Kazimiero seserys 1920 m. gavo Pažaislio 
vienuolyną, tai antra didelė Marijos šventė buvo Žolinė, 
kur kandidatės darydavo įžadus. Nežiūrint įvairių nelai- 
mių, kurios buvo ištikusios ir Pažaislio vienuolyną, yra 
išlikusios freskos Marijos Aplankymo, Marijos vainika- 
vimo ir įvairių jos gyvenimo scenų.!04 

Dar liko neapžvelgta eilė jau 17-me amžiuje pagar- 
sėjusių šventovių, kurios buvo liaudyje populiarios.!05 
Kol nebuvo atgautas Vilnius, nepriklausomoje Lietuvoje 
tačiau labiausiai buvo žinomos trys didžiausios Marijos 
garbinimo vietos: Šiluva, Kalvarija ir Pažaislis. 

4. Baigiamosios pastabos — 
Lietuvos pasiaukojimas šv. Marijai 


1951jų metų gegužės 13 d. keturi tremtyje gyveną 
Lietuvos vyskupai, kai buvo Šv. Kazimiero Kolegijos 
koplyčioje Romoje minima Lietuvos krikšto 700 metų ju- 
biliejus ir 25-rių metų sukaktys Lietuvos Bažnytinės Pro- 
vincijos įsteigimo ir Kauno Metropolito arkiv. Skvirecko 
ganytojavimo, paaukojo lietuvių tautą Šv. Marijos Šir- 
džiai. Ganytojiškame laiške yra pasakyta: "Savo tėvy- 
nę Lietuvą mes irgi vadiname Marijos Žeme. Ir tai dėl to, 
kad lietuviai myli, garbina Dievo Motiną ir visaip reiš- 
kia Jai pagarbą. Marijos Žemė ji yra, nes jau 1656 me- 
tais Lietuva buvo jos anuometinio valdovo iškilmingai 
paaukota Dievo Motinai“. 

Iš tiesų 1656 metais, kai Lietuvą - Lenkiją teriojo ta- 
da fanatiškai įnirtusių protestantų švedų kareivių pulkai, 
o rytinę Lietuvos dalį siaubė viską naikinančių rusų bū- 
riai, karalius Jonas Kazimieras Lvove 1656 m. balandžio 
l d. jaudinančioje iškilmėje, "kur daugeliui traukė aša- 
ras iš širdžių, "° pavedė save ir Lietuvą-Lenkiją Švč. 
Mergelės globai, paskelbdamas ją visų savo valdomų 
žemių Patrone.!07 

Šitas pasiaukojimas ir Švč. Mergelės padarymas 
valstybės Globėja buvo didelis moralinis ginklas. Jis 
davė tam karui tautos sukilimo, prieš svetimtikius — 
jungo nešėjus ir katalikų persekiotojus, charakterį. Šve- 
dams ėmė, ypač po garsiojo Čenstachavos apgynimo, 
nebesisekti. 1660 metais Olyvoje jie padarė taiką. Ne- 
laimės baigėsi — buvo padarytos paliaubos ir su rusais. 

Daug kartų (generacijų) Lietuvoje dar pragyveno po 
anų skaudžių metų, vis tebegarbindamos skaisčiąją Die- 

vo Motiną. Mūsų skubotas istoriškas žvilgsnis tepamini 
čia tik vieną kitą ryškesnį faktą. Dar daug reikėtų kal- 
bėti, kad būtų galima, tautos religinio gyvenimo vysty- 
mosi rėmuose, duoti pilnesnį jos kulto įvertinimą, jau ne- 
kalbant apie specialesnį dėmesį Marijos garbei skirtoms 
lietuviškoms giesmėms, poezijai, tapybai, skulptūrai. 


Ar neįdomus dalykas būtų buvę ištirti, kokį procen- 
tą, šalia Jonų Krikštytojų, Jonų Nepomūkų, Šv. Jurgių, 
Izidorių, Florijonų ir kitų šventųjų statulėlių sudarydavo 
Lietuvos pakelėse ir kryžkelėse Skausmingosios Dievo 
Motinos statulos. Iš prof. Igno Končiaus paskelbtos įdo- 
mios studijos apie Žemaičių padangės kryžių ir koplytė- 
lių statistiką, teturime tik vieną gana įdomią išpiovą.!05 
Žinoma, iš tos regijonalinės statistikos negalima daryti 
sprendimų visai Lietuvai. Bet ji jau leidžia spręsti maž- 
daug, kaip mūsų liaudis sau persistatydavo Skausmin- 
gąją Dievo Motiną, ar grupinėse skulptūrose, ar atskiro- 
se statulėlėse. Žinoma, toji Pieta, patekusi Lietuvon per 
Lenkiją, ar Vokietiją, turėjo savo specifinį lietuvišką 
charakterį, savo pastovią formą.!“? "Epinis Dievo Moti- 
nos kančios vaizdavimas,... pasakytas septyniais širdin 
įsmeigtais kardais, lirizmas — angelėliais su žvakėmis. 
Tai yra pasipasakojimas gilaus liūdesio, kuris dvelkia į 
mus iš Rūpintojėlio ir Lietuvos laukų peizažo.“'!10 


Ir mes čia pasiguodėme savo tautos anais tikrojo 
religinio uolumo šimtmečiais, nes peržvelgėme praeitus 
laikus. Mūsų žvilgsnis slysta į dabartį ir ateitį. Kai pa- 
kelėse nebeliko nei Rūpintojėlių, nei Dievo Motinos kop- 
lytėlių, kai šiandien Marijos žemėje kaip tik vedama in- 
tensyvi antireliginė propaganda, kai visokiais būdais 
dar labiau ten imta skleisti bedievybę, Marijos globa 

šiandien ten kenčiančiam tautiečiui pasilieka vienintelė 
viltis, taip, kaip ji buvo kitados anais 1655 metais.!!! 


"O Karalieny apgienieje musu, 

Weyziek ant žmoniu sunkiey nupuolusiu, 
Iszmelsk pri sava Sunaus wys galenčia 
Kad paweizietu ant žmogaus werkienčia...“ 


O kodėl žmonės verkė, giesmės, kuri vadinama "Giesmie 
Ciesu Praejusiu Lietuwoy“, autorius (juo laikomas jėzui- 
tas Jaknavičius), pcaiškina: 


"Tukstantis žmonių ing newale wary 
Szwiedas, Moskolus kalinius pridary 
Sunkia korony wysi apturiejo, 

Nekalty žmones krauju apsiliejo. 
Bažnicies Szwentas, miestus ir miestelius, 
Dwarus ir sodus degin neprietelus 
Altorius pliesza Wiera iszjuokdamy, 
Bažnyčes biauren arklus statidamy. 
Kunigay Diewa tarnay Zokonikay, 
Paneles szwentas, yr kity Minikay, 
Isztręmty stojos kayp awis isz garda.“ 


Šis tekstas, kuris, rodos, yra tik sena lietuvių kalba, jau 
prieš tris šimtmečius, šiai dienai skirtas ir surašytas, pa- 
teko ir į pirmas Kantičkas "Balsas Širdies“ jau 17-me 
amžiuje, ir toji giesmė nuolat buvo giedama, kol ji pa- 
galiau 19-j0 amž. viduryje Lietuvos rusintojų buvo už- 
drausta. Jos ilgas 90-ties eilučių tekstas užbaigiamas: 

"O Karalieny Motin galingiausi 

Danguje žibi už Sauli skaysčiausi. 

Yr mes su tavim trokszdamy ten buty, 

Neduok mums Panna amžinay pražuty“. Amen. 

Šiandien mums Marijos žemėje liko malonus prisimi- 
nimas, kada laisvės laikais žmonės ilgais rudens ir žie- 
mos vakarais giedodavo, kai jie per linamynę auštant 
užtraukdavo "Sveika žvaigždė ankstyboji, sveika Pana 
Švenčiausia.'!!* Juk tada jos garbei žmonės iš atminties, 
be bendrų ir senų bei atskirų giesmių, giedodavo ir apie 
Pang šventą stebuklingą Šidlavos bažnyčioje, ir apie 
Žemaičių Kalvarijoje stebuklais šlovingą,!'* ir apie Kre- 
kenavos mieliausiąją Ponią, Karalienę dangaus. 

Ar besugrįš anos romantiškai pakilios, iš baroko lai- 
kų einančios religinio gyvenimo formos, kurios buvo 
charakteringos Lietuvos patrijarchalinio gyvenimo lai- 
kams nuo 18-jo amžiaus iki D. Karo, čia nespręsime. Jei- 
gu šienpiovys ant piaunamos mašinos jau nebedainuo- 
ja šienpiovio dainos, tai, pav., išnykus ir anai kolektyvi- 
nei linamynei, kuri visokiais atžvilgiais buvo įdomi, taip 
pat nebegiedos auštant naktį ir "Sveika Pana Švenčiau- 
sia..." Tai tik formos klausimas, kuris, tačiau, nepaliečia 
iš esmės paties turinio. 

Kaip po didžiųjų 17-jo amžiaus vidurio nelaimių Šv. 
Marijos kultas Lietuvoje sužibėjo nauja šviesa, taip vėl 
aš vaizduojuos, jog ateis laikas, kada vėl keliai ir vieš- 
keliai turės būti patvinę, ir jais trauks per Marijos Ap- 
lankymą visa Vakarų Lietuva į Žemaičių Kalvariją, per 
Dangun Ėmimą vėl lankys Pažaislį, per Užgimimą Šilu- 
vą, Trakus, Aušros Vartus ir t.t. Šituoju atžvilgiu mūsoji 
istorija juk kartojasi su įdomiu panašumu. Ir šiandien 
lietuvis, kaip prieš tris šimtus metų pradėjęs, turi ir to- 
liau maldauti: 


"Usztarik Panna szwentoms maldoms tawa, 
Mus neapleyski, glausk po sparnu sawa”. 

